Κυρίες και κύριοι συνάδελφοι, αρχίζει η συνεδρίαση. [[Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις]] Θα ήθελα να κάνω δύο ανακοινώσεις προς το Σώμα. Η Διαρκής Επιτροπή Παραγωγής και Εμπορίου καταθέτει την έκθεσή της επί του σχεδίου νόμου του Υπουργείου Περιβάλλοντος και Ενέργειας: «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των Οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις». Επίσης, οι Υπουργοί Μετανάστευσης και Ασύλου, Οικονομικών, Ανάπτυξης και Επενδύσεων, Εξωτερικών, Προστασίας του Πολίτη, Εθνικής Άμυνας, Παιδείας και Θρησκευμάτων, Εργασίας και Κοινωνικών Υποθέσεων, Υγείας, Περιβάλλοντος και Ενέργειας, Δικαιοσύνης, Εσωτερικών, Υποδομών και Μεταφορών, Ναυτιλίας και Νησιωτικής Πολιτικής, Τουρισμού και Επικρατείας καθώς και ο Υφυπουργός Αθλητισμού και Πολιτισμού, κατέθεσαν στις 30.4.2020 σχέδιο νόμου: «Βελτίωση της μεταναστευτικής νομοθεσίας, τροποποίηση διατάξεων των νόμων 4636/2019 (Α΄ 169), 4375/2016 (Α΄ 51), 4251/2014 (Α΄ 80) και άλλες διατάξεις». Παραπέμπονται στην αρμόδια Διαρκή Επιτροπή. Κυρίες και κύριες συνάδελφοι, εισερχόμαστε στην ημερήσια διάταξη της ΝΟΜΟΘΕΤΙΚΗΣ ΕΡΓΑΣΙΑΣ Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Περιβάλλοντος και Ενέργειας: «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των Οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις». Σας ενημερώνω εξαρχής ότι έχει κατατεθεί εκ μέρους του ΣΥΡΙΖΑ ένσταση αντισυνταγματικότητας. Θα πούμε τα διαδικαστικά από τη Διάσκεψη των Προέδρων και αμέσως μετά θα συζητήσουμε τη διαδικασία για την ένσταση της αντισυνταγματικότητας. Θα τη δώσω να φωτοτυπηθεί, γιατί είναι πολυσέλιδη, για να την έχει και ένας εκπρόσωπος από κάθε κόμμα. Αφού υπάρχουν οι υπογραφές, θα τη δώσω να φωτοτυπηθεί από τώρα για να κερδίσουμε χρόνο. Η Διάσκεψη των Προέδρων αποφάσισε στη συνεδρίασή της τής 24ης Απριλίου 2020, τη συζήτηση του νομοσχεδίου σε δύο συνεδριάσεις με την κανονική διαδικασία. Δηλαδή, στη σημερινή συνεδρίαση θα συζητηθεί και θα ψηφιστεί το νομοσχέδιο επί της αρχής. Στην αυριανή συνεδρίαση θα συζητηθούν και θα ψηφιστούν τα άρθρα και οι τροπολογίες του νομοσχεδίου ως μία ενότητα, καθώς και το σύνολο του νομοσχεδίου. Στη σημερινή συζήτηση επί της αρχής του νομοσχεδίου θα τοποθετηθούν οι εισηγητές και ειδικοί αγορητές επί δεκαπέντε λεπτά, οι Κοινοβουλευτικοί Εκπρόσωποι επί δώδεκα λεπτά, οι ομιλητές του καταλόγου επί επτά λεπτά και ο αρμόδιος Υπουργός επί δεκαοκτώ λεπτά, σύμφωνα με τα άρθρα 64, 96 και 97 του Κανονισμού της Βουλής. Συνεπώς, προτείνω τα κόμματα να εκπροσωπηθούν κατ' αναλογία της κοινοβουλευτικής τους δύναμης, με έναν κύκλο είκοσι πέντε ομιλητών ως εξής: Δεκατρείς ομιλητές από τη Νέα Δημοκρατία, επτά ομιλητές από τον ΣΥΡΙΖΑ, δύο ομιλητές από το Κίνημα Αλλαγής και από ένας ομιλητής από το ΚΚΕ, την Ελληνική Λύση και το ΜέΡΑ25 αντίστοιχα. Ο χρόνος ομιλίας θα είναι επτά λεπτά. Επειδή το νομοσχέδιο είναι μεγάλο, θα υπάρχει μια ανοχή και στους εισηγητές και στους ομιλητές. Το λέω εκ προοιμίου αυτό. Επομένως, θέλω την έγκρισή σας επί του διαδικαστικού. Μην το μπλέξετε με την ένσταση αντισυνταγματικότητας. Γι' αυτό θα μιλήσουμε αμέσως τώρα.
Συνεπώς, έχω τη σύμφωνη γνώμη.
Διαφωνούμε με τη διαδικασία. Το λέμε για τα Πρακτικά.
Η απόφαση της Διάσκεψης είναι κατά πλειοψηφία. Μιλάω για την Αίθουσα εγώ τώρα. Δεν μιλάω για την απόφαση. Παρ΄ότι η ένσταση της αντισυνταγματικότητας, σύμφωνα με το άρθρο 100 του Κανονισμού της Βουλής, είναι στη δικαιοδοσία του Προέδρου να αποφασίσει πότε θα συζητηθεί, για λόγους fair play και για να πάμε ήσυχα, πείτε μου εσείς του ΣΥΡΙΖΑ - όχι επί της ουσίας, για τη διαδικασία μιλάμε τώρα - ή ο κ. Τζανακόπουλος ή ο κ. Φάμελλος - αν θέλετε να συζητηθεί τώρα ή θέλετε να συζητηθεί κάποια άλλη στιγμή. Ορίστε, κύριε Φάμελλε, για τρία λεπτά. Όχι επί της ουσίας, επί της διαδικασίας.
Θα το τηρήσω, κύριε Πρόεδρε. Κύριε Πρόεδρε, κύριοι Υπουργοί, κυρίες και κύριοι Βουλευτές, η αίτηση αντισυνταγματικότητας κατατίθεται σύμφωνα με τον Κανονισμό της Βουλής και ζητούμε να συζητηθεί, σύμφωνα με τον Κανονισμό, πριν από τη διαδικασία των τοποθετήσεων. Ο λόγος για τον οποίο το ζητούμε αυτό, είναι ότι έχουμε παρατηρήσει - και όχι μόνο εμείς αλλά και οι φορείς οι οποίοι συμμετείχαν στη διαβούλευση εντός της Επιτροπής Παραγωγής και Εμπορίου - αρκετές παραβιάσεις. Αναφέρομαι σε αρκετά άρθρα, όπως στα άρθρα 44, 48, 92 και 99, αλλά και σε άρθρα που αφορούν τη διαδικασία της συζήτησης στη Βουλή, την οποία δεν τη θέτουμε στο έγγραφό μας. Ως εκ τούτου, λοιπόν, θεωρούμε υποχρεωτικό οι εισηγητές και οι αγορητές να λάβουν υπ΄όψιν των ζητημάτων αυτών της αντισυνταγματικότητας πριν από την τοποθέτησή τους, διότι είναι ουσιαστικό ζήτημα επί των τοποθετήσεων των κομμάτων, και της Συμπολίτευσης και της Αντιπολίτευσης, και δεν πρέπει να στερήσουμε την κοινοβουλευτική διαδικασία απ' αυτή τη συζήτηση. Ως εκ τούτου, λοιπόν, είναι ουσιώδες και δημοκρατικό, με βάση τον Κανονισμό, δικαίωμα να τεθεί πριν από τη συζήτηση των άρθρων και επί της γενικής αρχής του νομοσχεδίου.
Των άρθρων ή τώρα;
Πριν από τη γενική συζήτηση και τη συζήτηση των άρθρων. Άρα, ζητούμε να προηγηθεί της διαδικασίας, σύμφωνα με τον Κανονισμό. Γι' αυτό και κατατέθηκε με πλήρες κείμενο και με όλες τις υπογραφές. Ευχαριστώ πολύ.
Κύριε Πρόεδρε, θα ήθελα τον λόγο επί της διαδικασίας.
Ορίστε, κύριε Λοβέρδο.
Συμφωνώ με τον συνάδελφο. Τώρα πρέπει να τεθεί και νομίζω ότι αυτό θα κάνετε. Όμως, θέλω να διευκρινίσετε, κύριε Πρόεδρε, πώς θα ψηφίσουμε.
Αυτό θα έλεγα μόλις τώρα. Επομένως, κατ' αρχήν, συμφωνούμε να γίνει η συζήτηση τώρα. Η διαδικασία είναι γνωστή. Θα το ξεκινήσουμε από τον λέγοντα, τον αντιλέγοντα και μετά ανάστροφα από τα κόμματα, για να κλείσει η Κυβέρνηση. Σύμφωνα με την απόφαση της Διάσκεψης των Προέδρων, που ήταν ομόφωνη, η ψηφοφορία μπορεί να γίνει ψηφίζοντας οι έξι εισηγητές. Ο κάθε εισηγητής εκπροσωπεί το σύνολο της κοινοβουλευτικής του δύναμης. Συμφωνούμε επ' αυτού; Γιατί αυτό είναι ομόφωνη απόφαση.
Κύριε Πρόεδρε...
Ορίστε, κύριε Φάμελλε.
Κύριε Πρόεδρε, δεν προκύπτει από πουθενά μια τέτοια συμφωνία. Η συμφωνία αυτή - μια συμφωνία λειτουργίας της Βουλής που κάναμε όλα τα κόμματα - αφορούσε την αντιμετώπιση των συνεπειών και την αντιμετώπιση του προβλήματος της πανδημίας. Είχαμε συνηγορήσει όλοι - αναφέρομαι στους εκπρόσωπους του ΣΥΡΙΖΑ - παρ' ότι διατυπώσαμε ότι αυτή η διαδικασία νομοθέτησης εκ των υστέρων των πράξεων νομοθετικού περιεχομένου είναι προβληματική και η Βουλή πρέπει να διακόψει αυτή την εκ των υστέρων νομοθέτηση. Όμως, έχουμε καταθέσει ήδη στην αρμόδια επιτροπή ότι πρώτον, αυτή η ουσιαστική συμφωνία έχει διαρρηχθεί εκ μέρους της Συμπολίτευσης και εκ μέρους του Προεδρείου, διότι μπήκε ένα νομοσχέδιο άσχετο με τα ζητήματα της πανδημίας. Δεύτερον, έχουμε καταθέσει την άποψη ότι δεν πρέπει να στερηθεί κανένας Βουλευτής το δικαίωμα συμμετοχής και δεν πρέπει να γίνει παραβίαση του Κανονισμού. Ως εκ τούτου, δεν υπάρχει ειδική ρύθμιση και ειδική διάταξη, ούτε μπορεί η Διάσκεψη των Προέδρων να θέσει ειδικές ρυθμίσεις, παρ' ότι, αν θέλετε, μπορούμε να καλέσουμε εδώ τη Διάσκεψη των Προέδρων να το συζητήσει. Ως εκ τούτου, θα συζητηθεί ορθώς με ανέγερση των Βουλευτών, με βάση την παρουσία τους στην Αίθουσα της Βουλής.
Κύριε Πρόεδρε, ζητώ τον λόγο.
Ορίστε, κύριε Λοβέρδο.
Ο συνάδελφος, ο κ. Φάμελλος, έχει θέσει δύο θέματα. Το ένα είναι γενικότερο. Δεν νομίζω ότι πρέπει να χάσουμε χρόνο. Έχει υπάρξει μια απόφαση. Στο γενικότερο θέμα δεν θέλω να προσθέσω επιχειρήματα, αν και έχω πολλά, κύριε Πρόεδρε. Γιατί συζητάμε σε ένα πλαίσιο συνολικό, λειτουργικών περιορισμών. Τι θα κάνουμε τώρα; Αυτό δεν αλλάζει. Η σταδιακή του αλλαγή είναι μια θετική ενέργεια. Αυτά τα είπατε στη Διάσκεψη των Προέδρων. Πάμε τώρα για την ψηφοφορία. Πώς ψηφίζουμε; Ψηφίζουμε δι' εγέρσεως. Ποια είναι η πρακτική σας, κύριε Πρόεδρε; Είστε τόσα χρόνια στο Προεδρείο της Βουλής. Μετράτε; Δεν μετράτε. Διαπιστώνετε μετά την έγερση εάν εγείρονται οι περισσότεροι ή οι λιγότεροι. Δεν θυμάμαι στα χρόνια που είμαι στην Αίθουσα αυτή να έχει γίνει η καταμέτρηση η αριθμητική των ψήφων που εκφράζονται από τους Βουλευτές δι' εγέρσεως. Μία φορά θυμάμαι ότι υπήρχαν αντιρρήσεις - ή από εμάς ή από τη Νέα Δημοκρατία, δεν το έχω πρόχειρο τώρα - οπότε το Προεδρείο διέκοψε την ψηφοφορία και την οργάνωσε κάποιες ώρες μετά. Δεν νομίζω ότι είναι ωραία πράγματα αυτά. Θεωρώ ότι η ψηφοφορία μέσω των εισηγητών μας, που φωτογραφίζει το τεκμήριο της Πλειοψηφίας στη Βουλή, είναι μια καλή πρόταση. Συμφωνώ με αυτό που είπατε, δηλαδή, και θεωρώ ότι χρόνο δεν πρέπει να χάσουμε γι' αυτά αλλά να μπούμε στην ουσία.
Θα μπούμε στην ουσία, κύριε Λοβέρδο. Το είπαμε αυτό. Το κλείσαμε. Θα συζητηθεί τώρα.
Να μπούμε στην ουσία του προβληματισμού για την ένσταση αντισυνταγματικότητας. Διότι τόσο μεγάλη έκθεση επιστημονικής υπηρεσίας της Βουλής, δεν νομίζω να έχω ξαναδεί.
Για την ουσία το είπαμε, ούτως ή άλλως, ότι θα γίνει τώρα.
Κύριε Πρόεδρε, μπορώ να έχω τον λόγο;
Κύριε Τζανακόπουλε, ακούστε. Θα σας δώσω μεν τον λόγο, αλλά για θέματα τέτοια είπα ότι θα μιλάει ένας από σας. Μίλησε ο κ. Φάμελλος. Παρά ταύτα, μιλήστε για δύο λεπτά. Απλά να ξέρουμε ότι θα μιλάει ένας. Ορίστε, έχετε τον λόγο.
Κύριε Πρόεδρε, νομίζω - και δεν είναι διαδικαστικό αυτό - πως βρισκόμαστε αυτή τη στιγμή ενώπιον των αδιεξόδων και των αντιφάσεων οι οποίες προκλήθηκαν από την κοινοβουλευτική Πλειοψηφία και από τη Διάσκεψη των Προέδρων της Βουλής, η οποία δεν αποδέχθηκε τις δικές μας προτάσεις, μία εκ των οποίων ήταν να μπει η Βουλή σε διαδικασία Θερινών Τμημάτων για τους μήνες Μάιο και Ιούνιο ή διαφορετικά να λειτουργήσει η Ολομέλεια κανονικά και χωρίς άλλου τύπου περιορισμούς, έτσι ώστε να μπορούν να ψηφίζονται, χωρίς θεσμικές παρακάμψεις και νομικές παρεκκλίσεις, νομοσχέδια τα οποία η Κυβέρνηση θεωρεί κρίσιμα. Η παράκαμψη η οποία συμβαίνει αυτή τη στιγμή εδώ έχει να κάνει με το εξής. Η διαδικασία την οποία ακολουθούμε δεν βασίζεται σε κανένα άρθρο του Κανονισμού της Βουλής, αλλά αντιθέτως γίνεται στη βάση αποφάσεων οι οποίες δεν βρίσκουν κανένα έρεισμα στον νόμο. Αποφασίζετε και διατάσσετε. Επομένως, εμείς λέμε ότι δεν υπάρχει καν αρμοδιότητα της Διάσκεψης των Προέδρων της Βουλής να αλλάξει τον τρόπο με τον οποίο γίνεται η ψηφοφορία για την αίτηση αντισυνταγματικότητας που καταθέτουν Βουλευτές. Δεν μπορείτε να το κάνετε. Δεν έχετε κανένα έρεισμα στο κείμενο του Κανονισμού της Βουλής για να μπορείτε με απόφασή σας να αλλάξετε κάτι το οποίο ρητώς προβλέπεται στον Κανονισμό της Βουλής. Η αίτηση αντισυνταγματικότητας, η ένσταση αντισυνταγματικότητας ψηφίζεται δι' εγέρσεως και δι' εγέρσεως πρέπει να ψηφιστεί και τώρα. Βρίσκεστε ενώπιον, ξαναλέω, των δικών σας αντιφάσεων, της παραθεσμικής συμπεριφοράς του Προεδρείου της Βουλής.
Κλείστε, όμως.
Ακριβώς γι' αυτόν τον λόγο εμείς δεν υπάρχει περίπτωση να συναινέσουμε σε αλλαγή της διαδικασίας, κατά παράβαση του Κανονισμού της Βουλής.
Ακούστε. Δεν θέλω να διαβάσω τα Πρακτικά από τη Διάσκεψη των Προέδρων δύο φορές, γιατί έγινε και προχθές. Ξέρετε ότι ήταν ομόφωνες οι αποφάσεις.
Ουδέποτε συμφωνήσαμε!
Ομόφωνες ήταν. Εδώ είναι τα Πρακτικά.
Κύριε Πρόεδρε, μπορώ να έχω τον λόγο;
Κύριε Οικονόμου, σας είδα. Μη σηκώνετε συνέχεια το χέρι σας. Οι αποφάσεις ήταν ομόφωνες. Δεν υπάρχει καμμία παράβαση του Κανονισμού σχετικά με τους έξι. Υπάρχει και η δεύτερη λύση - για την οποία, όμως, το Προεδρείο θα αποφασίσει τότε πότε θα γίνει η ψηφοφορία - με τους εξήντα, όπου, όπως ξέρετε, θα γίνει δι' εγέρσεως, αλλά θα είναι κατ' αναλογίαν. Δηλαδή, τριάντα δύο Βουλευτές από τη Νέα Δημοκρατία, δεκαεπτά από τον ΣΥΡΙΖΑ, τέσσερις, δύο, δύο κ.λπ.. Αυτό, όμως, θα γίνει τότε στο πέρας της συζήτησης, αφού έχει ολοκληρωθεί. Πριν ψηφίσουμε επί της αρχής, θα ψηφίσουν οι εξήντα δι' εγέρσεως. Αυτή είναι η απόφαση του Προεδρείου. Και για τους έξι μπορώ να πάρω απόφαση Πλειοψηφίας μετά την τοποθέτηση του κ. Λοβέρδου. Άρα, η Ολομέλεια της Βουλής διά Πλειοψηφίας κάνει δεκτή την εισήγηση του Προεδρείου να ψηφίσουν οι έξι και κατόπιν τούτου, το θέμα λήγει εδώ.
Κύριε Πρόεδρε…
Κατεγράφη η διαφωνία σας. Και είστε μειοψηφία…
Κατεγράφη η διαμαρτυρία. Εντάξει. Η Ολομέλεια με Πλειοψηφία αποφάσισε να υιοθετήσει την ομόφωνη απόφαση του Προεδρείου με το σκεπτικό του κ. Λοβέρδου που όλοι το ασπαζόμεθα, δεν το αρνούμεθα. Ξεκινάμε τη διαδικασία με τον πρώτο εισηγητή από τη Νέα Δημοκρατία.
Κύριε Πρόεδρε, κι εγώ θέλω τον λόγο.
Δεν σας είδα, κύριε Καραθανασόπουλε. Έχετε ένα λεπτό.
Αριστερά δεν κοιτάτε, κύριε Πρόεδρε.
Εσάς, ειδικά, κυρία Μανωλάκου, ξέρετε ότι σας κοιτώ πάντα. Μπορεί να παραπονεθεί ο κ. Καραθανασόπουλος, αλλά εσάς, λόγω μακρόχρονης φιλίας, σας κοιτώ πάντα.
Κύριε Πρόεδρε, αναφερθήκατε σε μια ομόφωνη απόφαση του Προεδρείου. Μόνο που θα σας θυμίσω ότι αυτή η ομόφωνη απόφαση αφορούσε τις πράξεις νομοθετικού περιεχομένου και τα ζητήματα που αφορούσαν την πανδημία. Όταν ήρθε στη Διάσκεψη των Προέδρων η συζήτηση ότι θα μπούμε σε τακτικές κανονικές συνεδριάσεις με νομοσχέδια που είναι πέρα από τις πράξεις νομοθετικού περιεχομένου, εμείς τονίσαμε ότι δεν πρέπει να κατατεθούν τώρα. Δεν πρέπει να συζητήσουμε τόσο σοβαρά νομοσχέδια σε συνθήκες όπου δεν μπορεί να συνεδριάσει η Ολομέλεια σε πλήρες Σώμα και με βάση τις αντιφάσεις και τις δυσκολίες που υπάρχουν και με τον Κανονισμό. Γιατί, σκεφτείτε, είναι πρόταση περί αντισυνταγματικότητας. Άμα κατατεθεί αίτημα για ονομαστική ψηφοφορία, τι θα γίνει, κύριε Πρόεδρε; Γι' αυτό τονίσαμε τις ευθύνες που έχει η Κυβέρνηση και η Πλειοψηφία, όταν υπάρχουν αυτές οι έκτακτες συνθήκες και παρ' όλα αυτά, φέρνει στη Βουλή τόσο σοβαρά νομοσχέδια, στα οποία εγείρονται πολύ σημαντικές αποφάσεις. Από αυτή την άποψη, η ομοφωνία έγκειται σε αυτό το πράγμα μόνο, στις πράξεις νομοθετικού περιεχομένου κι όχι στα υπόλοιπα νομοσχέδια. Δεν είναι μια ομοφωνία α λα καρτ για όλα τα νομοσχέδια, κύριε Πρόεδρε, και ξέρετε πολύ καλά τη στάση που κρατήσαμε και για το νομοσχέδιο για το περιβάλλον και για του Υπουργείου Παιδείας.
Κύριε Καραθανασόπουλε, εσείς μιλάτε για την διαδικασία τη σημερινή που, πράγματι, βάλατε τις ενστάσεις αυτές τις οποίες είπατε, γι' αυτό και είπα ότι είναι κατά πλειοψηφία που συζητιέται το νομοσχέδιο. Το είπα εξαρχής, απλά δεν είπα ποια κόμματα διαφώνησαν. Βεβαίως, διαφωνήσατε και για το νομοσχέδιο του Υπουργείου Παιδείας. Το επιβεβαιώνω κι εγώ.
Όσον αφορά τους έξι εισηγητές, αυτό το «ομόφωνα» αφορούσε τις πράξεις νομοθετικού περιεχομένου…
Όχι, έγινε κουβέντα και στην τελευταία συνεδρίαση, όπως ενθυμείστε.
…που αφορούσαν ζητήματα σε σχέση με την πανδημία.
Ωραία, εντάξει. Κύριε Αρσένη, έχετε τον λόγο. Δεν βάζω χρόνο σε κανέναν, διότι εμπιστεύομαι την αυτοπειθαρχία όλων σας.
Ευχαριστώ πολύ, κύριε Πρόεδρε. Συμφωνώ απόλυτα με τους προλαλήσαντες. Και το ΜέΡΑ25 έβαλε ενστάσεις στην τελευταία διαδικασία σε όλα αυτά τα ζητήματα. Δεν υπήρχε καμμία ομόφωνη συμφωνία και στήριξη της διαδικασίας που βιώνουμε αυτή τη στιγμή. Ίσα - ίσα, υπήρξε καταγγελία της διαδικασίας και αυτό πρέπει να επισημανθεί. Τώρα, δεν είμαι νομικός, αλλά ως άνθρωπος με κοινή λογική, μπορώ να πω ότι ο Κανονισμός της Βουλής δεν αλλάζει μέσα από τις αποφάσεις της Διάσκεψης των Προέδρων. Αλλάζει μέσα από ξεκάθαρη διαδικασία η οποία είναι ρητή. Δεν είδα να έχει προχωρήσει σε αλλαγή ο Κανονισμός της Βουλής. Άρα, ισχύει όπως είναι γραμμένος, οπότε τα άρθρα που επικαλούνται οποιοιδήποτε συνάδελφοι πραγματικά είναι ενεργά. Δεν μπορούν να ανασταλούν, παρά μόνο με τη ρητή διαδικασία, η οποία και δεν έχει χρησιμοποιηθεί για να αλλάξει κάτι. Υπάρχει ο Κανονισμός της Βουλής όπως είναι γραμμένος και παρακαλώ να εφαρμοστεί.
Θα κλείσει ο κ. Οικονόμου. Ρωτώ, όμως, τον κ. Χήτα ή τον κ. Βιλιάρδο, αν θέλουν να κάνουν τοποθέτηση. Επίσης δεν βάζω χρόνο.
Ένα λεπτό θέλω, κύριε Πρόεδρε. Η ουσία είναι ότι πρέπει να προχωρήσουμε στην ουσία. Ούτως ή άλλως, το νομοσχέδιο αυτό είναι απαράδεκτο, το έχουμε πει και στις επιτροπές. Τώρα να κοιτάξουμε την ουσία της υπόθεσης. Ούτως ή άλλως, η Νέα Δημοκρατία έχει την Πλειοψηφία. Είτε δι' ανατάσεως είτε όχι είτε εφαρμοστεί αυτό που λένε οι συνάδελφοι των υπολοίπων κομμάτων είτε κάνουμε τελικά αυτό που αποφασίσατε εσείς, η ουσία είναι ίδια. Άρα, να προχωρήσουμε.
Ευχαριστώ. Κύριε Οικονόμου, έχετε τον λόγο.
Ευχαριστώ, κύριε Πρόεδρε. Η ίδια ακριβώς τακτική ακολουθήθηκε και κατά τη διάρκεια της συνεδρίασης των επιτροπών. Εκεί, μάλιστα, έφτασαν στο σημείο οι συνάδελφοι από την Αντιπολίτευση, να ζητήσουν σε επιτροπή η οποία ήταν ακριβώς ορισμένη - δύο Βουλευτές από κάθε κόμμα - να ψηφίσουμε δι' ανατάσεως της χειρός εάν θα συνεχίσουμε το νομοσχέδιο ή όχι. Και εκείνη η τακτική και αυτή η τακτική είναι, στην ουσία, μια ευθεία αμφισβήτηση της αρχής της δεδηλωμένης, σαν να αμφισβητούμε, δηλαδή, τους βασικούς κανόνες λειτουργίας και τις συστάσεις και τις πλειοψηφίες των κομμάτων.
Για αντισυνταγματικότητα.
Βρισκόμαστε εδώ με βάση απόφαση της Διάσκεψης των Προέδρων, το Κοινοβούλιο και η δημοκρατία λειτουργούν όχι σε κενό περιεχομένου, αλλά σε κανόνες και με βάση την πρόταση και του Προεδρείου εμείς καλούμε να προχωρήσει η διαδικασία όπως ορίσατε και στην εισήγησή σας, κύριε Πρόεδρε.
Ευχαριστώ πολύ για τις τοποθετήσεις και για το ήρεμον. Όπως ξέρετε, το κυρίαρχο Σώμα είναι η Ολομέλεια. Η Ολομέλεια, απ' ό,τι διαπίστωσα και διαπιστώσατε - τρία κόμματα - προκρίνει την εισήγηση του Προεδρείου, ψηφοφορία διά των έξι, άρα κατά πλειοψηφία. Τον λόγο τώρα θα λάβει ο κ. Φάμελλος για πέντε λεπτά.
Κύριε Πρόεδρε, θα μου επιτρέψετε να διατυπώσω, με πολύ συγκεκριμένο τρόπο, περιληπτικά από το κείμενο που έχετε λάβει, ακριβώς τα ζητήματα αντισυνταγματικότητας. Μπορεί να υπερβώ τα πέντε λεπτά. Πιστεύω ότι είναι ουσιαστικό ζήτημα τάξης ως προς το Κοινοβούλιο.
Κύριε Φάμελλε, διανεμήθηκε το κείμενο της αντισυνταγματικότητας;
Εκτιμώ πως ναι.
Ωραία.
Για αυτό θα το πω περιληπτικά.
Εντάξει.
Κύριε Πρόεδρε, τα ζητήματα τα οποία τίθενται στην ένσταση αντισυνταγματικότητας, τα οποία θα διεκδικήσουμε να συζητηθούν και να ψηφιστούν με βάση τον Κανονισμό μετά τη συζήτηση και όχι με βάση οποιαδήποτε αυθαίρετη απόφαση του Προεδρείου, περιλαμβάνουν τα άρθρα 44, 48 και 92 και 99. Όμως, υποχρεούμαι να θέσω, για λόγους κοινοβουλευτικής τάξης, υπ' όψιν όλου του Κοινοβουλίου το ότι η ένσταση αντισυνταγματικότητας θα έπρεπε να αφορά και τη διαδικασία συζήτησης και ψήφισης του νομοσχεδίου. Θα έπρεπε! Δεν το θέτω, όμως, επί του συγκεκριμένου της ψηφοφορίας. Και αυτό, διότι παραβιάζεται και το άρθρο 72 του Συντάγματος όσον αφορά τη συζήτηση στην Ολομέλεια με πλήρη σύνθεση, με δικαίωμα όλων των Βουλευτών, για ένα ζήτημα το οποίο αφορά ατομικό, κοινωνικό και πολιτικό δικαίωμα όπως είναι το περιβάλλον. Υπάρχει σχετική νομολογία για το άρθρο 24. Δεν αμφισβητείται ότι ζητήματα δικαιωμάτων συζητούνται εν συνόλω στην Ολομέλεια και όχι με περιορισμένη σύνθεση. Τα νομοσχέδια που αφορούν ή επηρεάζουν την προστασία και άσκηση θεμελιωδών ατομικών δικαιωμάτων, εισάγονται για ψήφιση στην Ολομέλεια. Το συγκεκριμένο νομοσχέδιο έχει πληθώρα διατάξεων που επηρεάζουν και τροποποιούν την περιβαλλοντική νομοθεσία εις βάρος του περιβάλλοντος, εις βάρος των προστατευόμενων περιοχών, εις βάρος των δασών. Άρα, υπάρχει ουσιαστικό ζήτημα και ως προς το άρθρο 72 του Συντάγματος. Δεν τίθεται τυπικά αλλά ουσιαστικά και πρέπει να κατατεθεί στη διαδικασία. Ο ΣΥΡΙΖΑ οφείλει να τηρεί κάθε λέξη του Συντάγματος. Η λειτουργία της Βουλής, όμως, εν μέσω πανδημίας και εκτάκτων μέτρων που έχουν επιβληθεί στο σύνολο του πολιτικού και κοινωνικού βίου, δεν επιτρέπει - και αυτή τη στιγμή δεν έχουμε τους Βουλευτές εντός της Βουλής - και θεωρούμε ότι δεν παρέχει τα εχέγγυα για τη συζήτηση του νομοσχεδίου όπως προβλέπει το Σύνταγμα. Ως εκ τούτου, δεν υπάρχουν συνθήκες κανονικότητας και η προτεινόμενη ρύθμιση και διαδικασία αντίκειται στο άρθρο 72. Όμως, κύριε Πρόεδρε, οφείλω να σας θέσω και κάτι άλλο που θα ήθελα και προσωπικά, αλλά και θεσμικά ως Προεδρείο, την απάντησή σας. Υπάρχει έλλειμμα νομιμότητας στη συζήτηση ως προς τη μη τήρηση κανόνων καλής νομοθέτησης που θέσαμε στην Επιτροπή Παραγωγής και Εμπορίου. Και αυτό συγκεκριμένα αφορά τη μη εφαρμογή του ν.4622 του επιτελικού κράτους. Δεν εφαρμόζεται ούτε το άρθρο 58 ούτε οι ορισμοί του άρθρου 61, διότι δεν έχει συνεδριάσει η επιτροπή και δεν έχει συγκροτηθεί η επιτροπή για την αξιολόγηση του νομοθετικού έργου. Άρα, δεν υπάρχει η διαμόρφωση αρχών και μέσων για τη βελτίωση της ποιότητας του παραγόμενου κοινοβουλευτικού έργου, κάτι που αφορά επί της ουσίας την Κυβέρνηση, αλλά και το Προεδρείο της Βουλής. Ρωτούμε, λοιπόν, για ποιον λόγο παραβιάζονται οι διατάξεις του νόμου περί επιτελικού κράτους - αν αυτοί δεν ήταν υποκριτικοί, κύριε Πρόεδρε - για ποιον λόγο δεν υπάρχει έκθεση αξιολόγησης και για ποιον λόγο δεν εφαρμόστηκε η διαβούλευση για το σύνολο των άρθρων, κάτι που υποχρεώνει ο νόμος περί επιτελικού κράτους; Εκ τούτου, λοιπόν, οι Βουλευτές δεν γνωρίζουν πολλά ζητήματα που αφορούν τη συνταγματικότητα, τη συμβατότητα με το δίκαιο της Ευρωπαϊκής Ένωσης, με την Ευρωπαϊκή Σύμβαση Δικαιωμάτων του Ανθρώπου και πάρα πολλά που θα μας έδινε τη δυνατότητα να έχουμε είτε η παλαιότερη ΚΕΝΕ είτε τώρα η επιτροπή αυτή. Όσον αφορά τα ζητήματα της ουσίας, τα οποία και εγγράφονται στην αίτησή μας: Το πρώτο επί του οποίου υπάρχει σαφέστατη παραβίαση είναι το άρθρο 44 που τροποποιεί όλο το προεδρικό διάταγμα χρήσεων γης, το 59/2018. Και αυτό γιατί το άρθρο 24 ξεκάθαρα ορίζει - είναι δεκατέσσερις σελίδες το άρθρο, δεν σας διαβάζω, θα τα πω περιληπτικά όπως προανέφερα - ότι οι σχετικές τεχνικές επιλογές και σταθμίσεις γίνονται κατά τους κανόνες της επιστήμης. Και αυτό δεν το λέει μόνο το Σύνταγμα. Υπάρχει νομολογία του Συμβουλίου της Επικρατείας και στην ολομέλειά του, που λέει ότι οι τεχνικές επιλογές και σταθμίσεις γίνονται με τους κανόνες της επιστήμης, κάτι που δεσμεύει όλα τα κρατικά όργανα, συμπεριλαμβανομένου του νομοθέτη. Πολύ απλά, λοιπόν, όπως και η απόφαση 3135/2002 λέει, αλλά από εκεί και μετά και άλλες αποφάσεις, ο νομοθέτης υποχρεούται με βάση τους κανόνες της επιστήμης - άρα με μελέτη, με επεξεργασία και έγκριση της μελέτης, με τη βάσανο της επεξεργασίας αυτής από τις δημόσιες υπηρεσίες - να έρθει να καταθέσει την πρόταση σχετικά με το άρθρο αυτό. Αιτιολογία που παρατίθεται μόνο στην αιτιολογική έκθεση, όπως λέει η απόφαση 123/2007, δεν αποτελεί επαρκή τεκμηρίωση. Άρα, ούτε η ελλιπής, κατά την άποψή μας, περιγραφή της αιτιολογικής δεν καλύπτει αυτό το μεγάλο έλλειμμα. Ως εκ τούτου, λοιπόν, είναι φανερό ότι η προτεινόμενη ρύθμιση - και το λέω περιληπτικά - αντίκειται στο άρθρο 24, διότι παραβιάζεται συνταγματικά κατοχυρωμένη αρχή, οι τεχνικές επιλογές και οι σταθμίσεις της χωροταξικής διαμόρφωσης και του πολεοδομικού σχεδιασμού να ακολουθούν τους κανόνες επεξεργασιών της επιστήμης. Από εκεί και μετά, υπάρχουν ζητήματα όσον αφορά το άρθρο 48. Και το άρθρο 48 είναι αρκετά κωμικό, κύριε Πρόεδρε. Το είπαμε στον κύριο Υπουργό. Θεωρώ ότι είναι αμέλεια και υποτίμηση του ρόλου του Υπουργού να μην το έχει προσέξει αυτό. Το άρθρο 48, λοιπόν, που τροποποιεί τη διαδικασία ανάρτησης και κύρωσης των δασικών χαρτών, εμπεριέχει τα εξής προβλήματα, τα οποία τα έχουμε διατυπώσει στην επιτροπή, κύριε Πρόεδρε. Τα προβλήματα αυτά έχουν να κάνουν με την υποχρεωτική τροποποίηση των κυρωμένων με νέο νόμο, με νέες προδιαγραφές, με την εξαίρεση εκ του δασικού χάρτη των αρχείων του Υπουργείου Αγροτικής Ανάπτυξης και πολλών ρυθμίσεων άλλων που νομιμοποιούν μη νόμιμες, κατά το Συμβούλιο της Επικρατείας, πράξεις, οι οποίες νομιμοποιούνται μέσα από το δικό σας νομοσχέδιο, υποτιμώντας και το θεσμό του ανώτατου δικαστηρίου. Βέβαια, προκύπτει και το εξής ζήτημα: Εφόσον νόμος ορίζει τα σχετικά με την προστασία των δασών και με τη σύνταξη δασολογίου, το οποίο είναι υποχρέωση του κράτους, από τις διατάξεις αυτές, παρ' ότι τα δάση προκύπτουν ως φυσικά αγαθά και παρ' ότι υπάρχει η απόφαση 2153/2015, ο συνταγματικός νομοθέτης δεν μπορεί να εγγυηθεί την αποτελεσματική προστασία. Ο συνταγματικός νομοθέτης γνωρίζοντας ότι πρέπει να εγγυηθεί την αποτελεσματική προστασία με τον έγκυρο εντοπισμό, ζήτησε δασολόγιο. Και τώρα η διάταξη ζητάει να μην αποτυπώνονται τα δάση και οι δασικές εκτάσεις, να εξαιρούνται και να τροποποιηθούν οι κυρωμένοι δασικοί χάρτες, παρ' ότι υπάρχει νομοθεσία, κύριε Πρόεδρε, με βάση προϋφιστάμενους νόμους κριθέντες ως συνταγματικούς, για την επικαιροποίηση και την ενσωμάτωση πράξεων του δημοσίου στους δασικούς χάρτες. Άρα, με την προτεινόμενη διάταξη αναμορφώνονται υποχρεωτικά οι χάρτες και εξαιρούνται περιοχές από την τήρηση του δασολογίου, κάτι που δεν έχει αρμοδιότητα η δική μας Βουλή να κάνει, μιας και υπερβαίνει το Σύνταγμα. Επίσης, δημιουργείται και ένα σοβαρό πρόβλημα χρονοδιαγράμματος, το οποίο κατά το άρθρο δεν ισχύει, κατά τη δήλωση των φορέων, όμως, ισχύει, διότι δεν θα τηρηθούν οι δύο μήνες που προτείνετε. Βέβαια, το ψηφιακό αρχείο που ζητάτε να αξιοποιηθεί από το Υπουργείο Αγροτικής Ανάπτυξης, πρέπει να σας πω ότι δεν θα ελεγχθεί από τις υπηρεσίες με βάση τις υφιστάμενες διατάξεις, αλλά με κατ' εξαίρεση διατάξεις, κάτι που δημιουργεί σοβαρό πρόβλημα…
Κύριε Φάμελλε, αυτά θα τα πείτε στην ομιλία σας.
Επαναλαμβάνω, κύριε Πρόεδρε, ότι η προτεινόμενη διάταξη δεν αντίκειται μόνο στο άρθρο 24, αλλά η αφαίρεση της υποχρέωσης χαρακτηρισμού από περιοχές του αγροτικού χώρου, δημιουργεί δευτερογενώς ζητήματα σχετικά με την ιδιοκτησία και του δημοσίου και των ιδιωτών που ανοίγουν και, βέβαια, με τη σύνταξη του κτηματολογίου. Όσον αφορά το άρθρο 92, κύριε Πρόεδρε…
Και με αυτό παρακαλώ να κλείσετε.
Υπάρχει στο άρθρο 92 μια πληθώρα άρθρων που τακτοποιεί, αδειοδοτεί και νομιμοποιεί δράσεις διαχείρισης στερεών αποβλήτων σε πάρα πολλές περιοχές, ιδιαίτερα της Αττικής, ενώ το άρθρο 24, κατά τα ίδια, όπως σας είπα και στην πρώτη τεκμηρίωση, επιβάλλει οι επιλογές και οι σταθμίσεις της χωροταξικής διαμόρφωσης να γίνονται με τους κανόνες της επιστήμης. Όμως, εδώ δεν υπάρχει καμμία εισήγηση της Επιστημονικής Επιτροπής, καμμία μελέτη, κανένα κείμενο της επιστήμης που να δίνει τη δυνατότητα αδειοδότησης, χωροταξικών ρυθμίσεων και περιβαλλοντικών επιπτώσεων, παρ' ότι οι δραστηριότητες αυτές κατατάσσονται στις οχλούσες και σε αυτές για τις οποίες απαιτείται απόφαση έγκρισης περιβαλλοντικών όρων. Ως εκ τούτου, παραβιάζεται το άρθρο 24, διότι προτείνεται να μην τηρούνται οι διαδικασίες περιβαλλοντικής αδειοδότησης και χωροταξικού σχεδιασμού και νομοθετείται εις βάρος αυτών με την αιτιολογία της…
Κύριε Φάμελλε, πρέπει να κλείσετε.
Η ίδια ακριβώς ρύθμιση, κύριε Πρόεδρε….
Με ακούτε;
Βεβαίως.
Εάν με ακούτε, τελειώστε.
Η ίδια ακριβώς παραβίαση υπάρχει στο άρθρο 99, όπου παραβιάζονται τρία προεδρικά διατάγματα για το κέντρο της Αθήνας, χωρίς να υπάρχει επεξεργασία του Ρυθμιστικού Σχεδίου Αθήνας, η απαραίτητη διαβούλευση, οι επιστημονικές μελέτες και η γνώμη των αυτοδιοικητικών οργάνων. Άρα, παραβιάζονται οι κανόνες της χωροταξικής διαμόρφωσης, που δεσμεύουν όλα τα κρατικά όργανα. Σας επισημαίνουμε, κύριε Πρόεδρε και κύριε Υπουργέ, ότι για όλα αυτά που σας λέμε θα υπάρχει πρόβλημα στο Συμβούλιο της Επικρατείας. Ως εκ τούτου, η νομοθέτηση θα έχει σοβαρά προβλήματα και η εξυπηρέτηση της κοινωνίας, αν σε αυτό στοχεύετε, γιατί δεν γνωρίζουμε ποιοι ακριβώς είναι οι σκοποί σας. Έπρεπε να γνωρίζετε τη νομοθεσία. Εφόσον, λοιπόν, οι παράγραφοι 7, 8 και 9 τροποποιούν ειδικά προεδρικά διατάγματα…
Ωραία. Κλείστε παρακαλώ.
…υπάρχει σοβαρό θέμα και για το άρθρο αυτό. Βέβαια τροποποιείται και ο χαρακτήρας της περιοχής, που επίσης είναι θέμα του άρθρου 24. Τέλος, θα μου επιτρέψετε, κύριε Πρόεδρε, να βάλω μία γνώμη της επιστημονικής υπηρεσίας. Διότι, πρέπει να σας πω ότι όλα αυτά είναι αποσπάσματα από την έκθεση της επιστημονικής υπηρεσίας.
Ναι, αλλά ο χρόνος έχει περάσει και παρακαλώ κλείστε. Έδειξα ανοχή αλλά δεν θα το παρατρατραβήξουμε.
Βλέπετε ότι είμαι πολύ περιληπτικός. Είμαι στην τελευταία παράγραφο. Επισημαίνω, λοιπόν, στους κυρίους Υπουργούς και στην Ολομέλεια ότι όσον αφορά το άρθρο 99- για το οποίο σας βάλαμε ζητήματα εντός του νομοσχεδίου για την ευελιξία του χωροταξικού σχεδιασμού - και η επιστημονική υπηρεσίας της Βουλής λέει ότι δεν μπορεί να υπάρχει υπέρβαση της συνταγματικής απαίτησης ορθολογικού χωροταξικού σχεδιασμού, διότι διαπιστώνει ότι δημιουργούνται «παραθυράκια» με τους όρους «ευελιξία» και «ανάδραση». Μιλάω απλά για να είμαι κατανοητός. Για τον λόγο, λοιπόν, αυτό το άρθρο 24 προτείνει μόνο ιεραρχημένες θεσμοθετήσεις...
Κύριε Φάμελλε, θα κλείσουν το μικρόφωνο.
Άρα, υπάρχει ζήτημα και στο άρθρο...
Με ακούτε; Παρακαλώ κλείστε τώρα!
Στον λίγο χρόνο που είχαμε, περιγράψαμε...
Δεν είχατε λίγο. Είναι ο χρόνος που λέει ο Κανονισμός, τον οποίο πριν επικαλεστήκατε.
Περιγράψαμε, λοιπόν, μέσα σε ένα Σαββατοκύριακο το πλήθος των αντισυνταγματικών παραβιάσεων που έχει αυτό το νομοθέτημα. Πρέπει να αποσυρθεί, κύριε Πρόεδρε, λόγω των αντισυνταγματικών ρυθμίσεων που έχει.
Πριν δώσω τον λόγο στον αντιλέγοντα από τη Νέα Δημοκρατία - που θα είναι ο κ. Συρίγος - θα σας απαντήσω σε αυτά που ζητήσατε, κύριε Φάμελλε. Σας διαβάζω επί λέξει την τελευταία τροποποίηση του Κανονισμού της Βουλής: «Οι ανωτέρω από 1 έως 3 τροποποιήσεις», είναι αυτά που αναφερθήκατε και μου είπατε να τοποθετηθώ, «του Κανονισμού της Βουλής τίθενται σε ισχύ το αργότερο κατά την έναρξη της β' Συνόδου της ΙΗ΄ Περιόδου της Προεδρευομένης Κοινοβουλευτικής Δημοκρατίας μέχρι το τέλος». Επομένως, δεν υπάρχει καμμία παράβαση και ορθώς έγινε έτσι. Και ταυτόχρονα για τους maximum εξήντα συναδέλφους που έχουμε πει να μπορούν να μαζεύονται, σας υπενθυμίζω ότι έχουμε προσαρμοστεί στις - δεν θα πω «επιταγές» - συμβουλές της επιστημονικής κοινότητας. Και δεν είναι και καθόλου αντισυνταγματικό. Διότι εδώ έχω το άρθρο 2 του Συντάγματος, που λέει ότι η προστασία της αξίας του ανθρώπου είναι η πρωταρχική και κυρίαρχη υποχρέωση της πολιτείας. Επομένως, είναι και απολύτως συνταγματικό και αυτό. Κύριε Συρίγο, έχετε τον λόγο.
Ευχαριστώ πολύ, κύριε Πρόεδρε. Ξεκινώ με την πρώτη ένσταση αντισυνταγματικότητας για το άρθρο 44 με τίτλο «Τροποποίηση του π. δ.59/2018». Ο ισχυρισμός περί αντισυνταγματικότητας στηρίζεται σε ένα εδάφιο της παραγράφου 2 του άρθρου 24 του Συντάγματος, που αφορά στον χωροταξικό σχεδιασμό και την πολεοδόμηση. Εκεί αναφέρεται ρητώς ότι σύμφωνα με το Σύνταγμα οι σχετικές επιλογές και σταθμίσεις γίνονται κατά τους κανόνες της επιστήμης. Το βλέπουμε και παρακάτω στην τέταρτη ένσταση - αν δεν κάνω λάθος - του ΣΥΡΙΖΑ επί του θέματος. Επικαλείται η Αξιωματική Αντιπολίτευση νομολογία του Σ.τ.Ε., που είναι, πράγματι, παγιωμένη και ειδικά της αποφάσεως της ολομέλειας με αριθμό 123/2007. Το Σ.τ.Ε. λέει, πράγματι, ότι ο καθορισμός χρήσεως γης είτε γίνεται με προεδρικό διάταγμα είτε με νόμο. Πρέπει, όμως, να συνοδεύεται από μελέτη. Μόνο που στην προκειμένη περίπτωση, κύριε Πρόεδρε, κυρίες και κύριοι συνάδελφοι, δεν έχουμε καθορισμό χρήσεων γης. Καθορισμό χρήσεων γης θα είχαμε, εάν σε μία συγκεκριμένη περιοχή ορίζαμε ποιες είναι οι επιτρεπόμενες χρήσεις. Επιτρέψτε μου να αναφερθώ στην απόφαση 123 της ολομέλειας του Σ.τ.Ε., η οποία μιλάει συγκεκριμένα για τον Δήμο Βούλας και το εγκεκριμένο σχέδιο του Δήμου Βούλας. Και λέει ότι στα οικόπεδα «Χ» είναι γενική κατοικία, στα οικόπεδα «Υ» που έχουν πρόσωπο στη λεωφόρο Βάρης - Κορωπίου υπάρχει αμιγής κατοικία και τα λοιπά. Αυτή ήταν η ρύθμιση που κρίθηκε αντισυνταγματική. Στην προκειμένη περίπτωση δεν έχει καμμία σχέση με το π. δ.59/2018, διότι το διάταγμα δεν καθορίζει χρήσεις γης. Ορίζει το περιεχόμενο και τις κατηγορίες των χρήσεων γης. Θέτει, δηλαδή, το πλαίσιο. Θα μου πείτε: «Δεν χρειάζεται κάποια μελέτη αυτό το πλαίσιο;». Η απάντηση προέρχεται πάλι από την επεξεργασία του π.δ.59/2018. Υπενθυμίζω ότι τα προεδρικά διατάγματα περνούν υποχρεωτικώς από την επεξεργασία του Σ.τ.Ε.. Το Σ.τ.Ε. στη σχετική του απόφαση, στο πρακτικό επεξεργασίας δεν έχει βάλει κάποια μελέτη. Γιατί δεν έχει βάλει κάποια μελέτη; Διότι, απλώς καθορίζει το πλαίσιο. Αυτό έρχεται τώρα να αλλάξει ο συγκεκριμένος νόμος. Επομένως, δεν υπάρχει κάποια αντινομία ή αντίφαση με τη νομολογία του Σ.τ.Ε.. Άλλο πράγμα ο ορισμός των κατηγοριών και του περιεχομένου των χρήσεων γης και άλλο πράγμα ο καθορισμός των χρήσεων γης σε συγκεκριμένη έκταση, σε συγκεκριμένη περιοχή. Αυτό είναι φυσιολογικό ότι γίνεται προφανώς κατόπιν μελέτης. Το ορίζει και ο παρών νόμος. Συμπερασματικά ως προς την πρώτη ένσταση: Καθορισμός χρήσεων γης είναι αυτός που γίνεται με τα επιμέρους προεδρικά διατάγματα, όχι με το π.δ.59/2018, που τροποποιείται. Ούτε για την έκδοση και για την τροποποίηση του π.δ.59/2018 απαιτείται κάποια μελέτη. Ο καθορισμός χρήσεων γης για τις προστατευόμενες περιοχές γίνεται κατόπιν μελέτης, η οποία σύμφωνα με τη νομολογία του Σ.τ.Ε. έχει τα χαρακτηριστικά της στρατηγικής περιβαλλοντικής εκτίμησης. Αυτά ως προς την πρώτη ένσταση. Για λόγους συντομίας πάω στην τρίτη ένσταση - θα έρθω στην δεύτερη - για την αντισυνταγματικότητα του άρθρου 92. Εδώ προσπαθούμε να αντιμετωπίσουμε ένα πρόβλημα, το οποίο παρελήφθη από την κυβέρνηση ΣΥΡΙΖΑ. Τι είναι αυτό; Οι σταθμοί μεταφόρτωσης απορριμμάτων στην Αττική, οι οποίοι δεν είναι χωροθετημένοι, διέπονται από ένα ιδιότυπο καθεστώς, δεν μπορείς να βελτιώσεις τον εξοπλισμό τους, δεν μπορείς να προστατεύσεις την υγεία των εργαζομένων σε αυτούς. Και έχουμε εδώ πέρα μία εξέχουσα συνταγματική υποχρέωση σύμφωνα με το άρθρο 5 παράγραφος 5 του Συντάγματος για προστασία της υγείας των πολιτών. Στόχος, λοιπόν, της προτεινόμενης ρύθμισης, είναι να δοθεί η δυνατότητα στους δήμους εντός πενταετίας να κάνουν τις απαραίτητες πολεοδομικές μελέτες, για να θεσμοθετηθούν επισήμως οι σταθμοί μεταφόρτωσης απορριμμάτων. Είναι δε πρωτίστως υγειονομικό πρόβλημα. Οπότε θεωρούμε ότι υποχωρεί το αίτημα για σχεδιασμό. Γι' αυτό άλλωστε και η σχετική ρύθμιση έχει προσωρινό χαρακτήρα. Σε περίπτωση που κάποιος από τους σταθμούς που προσωρινά θεσμοθετείται τώρα, δεν λάβει εντός πενταετίας τις κατάλληλες εγκρίσεις, τότε προβλέπεται ρητώς ότι διακόπτεται η λειτουργία του. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Κύριε Πρόεδρε, μπορώ να έχω την ανοχή σας για δύο λεπτά; Ευχαριστώ. Πρόκειται επομένως για μία νομοθετική ρύθμιση προσωρινού χαρακτήρα, η οποία εξυπηρετεί τους προαναφερόμενους λόγους δημοσίου συμφέροντος, πρωτίστως επιτακτικούς λόγους δημόσιας υγείας, από τους σταθμούς μεταφόρτωσης, που - επαναλαμβάνω - κληρονομήσαμε σε μία άθλια κατάσταση. Η διάταξη είναι σύμφωνη με την παράγραφο 5, άρθρο 5 του Συντάγματος. Έχουμε και ένσταση για το άρθρο 48. Το άρθρο 48, αναφέρεται στο π.δ.59/2018. Σημειώνουμε ότι σήμερα δεν υπάρχει καμμία πρόνοια για το επιτρεπτό περιεχόμενο χρήσεων εντός προστατευμένων περιοχών, με την εξαίρεση των περιοχών οργανωμένης τουριστικής αναπτύξεως που απαγορεύονται, και των ανανεώσιμων πηγών ενέργειας που επιτρέπονται. Όλες οι παρατηρήσεις που έχουν γίνει ή μπορεί να γίνουν σε σχέση με την συνταγματικότητα των διατάξεων για τις προστατευόμενες περιοχές, πρέπει να ειδωθούν μέσα από αυτό το πρίσμα. Οι προτεινόμενες ρυθμίσεις περιορίζουν, δεν επεκτείνουν τις επιτρεπόμενες δραστηριότητες εντός προστατευόμενων περιοχών σε σχέση με τη σημερινή κατάσταση. Πρέπει να έχουμε κατά νου τί ακριβώς αλλάζουμε σήμερα. Έχουμε και μία τελευταία ένσταση για το άρθρο 99. Πάλι αναφερόμαστε στους κανόνες της επιστήμης. Για λόγους συντομίας, κύριε Πρόεδρε, ισχύουν αυτά τα οποία προανέφερα σε σχέση με την υποχρέωση για τις μελέτες που ανέφερα σε σχέση με την πρώτη ένσταση συνταγματικότητας. Ευχαριστώ πολύ.
Και εγώ, κύριε Συρίγο. Ξεκινάμε ανάποδα τώρα. Από το ΜέΡΑ25 ποιος θα μιλήσει για την αντισυνταγματικότητα;
Εγώ, κύριε Πρόεδρε.
Δικαιούται κάθε κόμμα, αν θέλει, να μιλήσει και ο Κοινοβουλευτικός Εκπρόσωπος. Θα μιλήσει ένας, εσείς;
Εγώ μόνο.
Ευχαριστώ. Τον λόγο έχει ο κ. Αρσένης.
Ευχαριστώ πολύ, κύριε Πρόεδρε. Η αντισυνταγματικότητα αυτού του νομοσχεδίου είναι ξεκάθαρη και δεν είναι θέμα το τι κρίνουμε οι Βουλευτές. Ήρθε και το δήλωσε στην επιτροπή, στην ακρόαση ο Συνήγορος του Πολίτη. Ο Συνήγορος του Πολίτη, ένα θεμελιώδες όργανο της πολιτείας, ήρθε και δήλωσε ότι αυτό το νομοσχέδιο βρίθει αντισυνταγματικών διατάξεων, διατάξεων που παραβιάζουν το Ευρωπαϊκό Δίκαιο, διατάξεων που είναι απέναντι στις αποφάσεις του Συμβουλίου της Επικρατείας. Είναι προφανές ότι τα συγκεκριμένα άρθρα έχουν θέματα αντισυνταγματικότητας και θα πρέπει να αποσυρθούν και αυτά τα άρθρα όπως και το σύνολο του νομοσχεδίου, το οποίο έρχεται να συζητηθεί σε μια κλειστή, όπως βλέπουμε όλοι μας, Βουλή, όπου είμαστε λιγότεροι από ό,τι σε ένα θερινό τμήμα, όπου είμαστε λιγότεροι από το 13% των Βουλευτών του ελληνικού Κοινοβουλίου. Αυτό είναι ντροπή και από μόνο του συνιστά αντισυνταγματικότητα.
Σας ευχαριστώ πολύ και για το ότι ήσασταν συντομότατος. Πάμε στην Ελληνική Λύση. Μπορεί να μιλήσει και ο κ. Χήτας και ο κ. Βιλιάρδος. Ποιος θέλετε; Μπορείτε και οι δύο.
Και οι δύο, κύριε Πρόεδρε.
Τον λόγο έχει ο κ. Χήτας.
Δεν θα ξεφύγει πάρα πολύ η τοποθέτησή μας, κύριε Πρόεδρε, από την πρώτη τοποθέτηση. Υπάρχουν ζητήματα αντισυνταγματικότητας στο συγκεκριμένο νομοσχέδιο το οποίο εκτός από τα συγκεκριμένα ζητήματα αντισυνταγματικότητας, όπως έχουμε αναφέρει και στις επιτροπές και θα τα πούμε και θα το αναλύσουμε και εδώ, είναι και ένα απαράδεκτο νομοσχέδιο. Άρα, λοιπόν, είναι ένα απαράδεκτο νομοσχέδιο το οποίο έχει πολλές φωτογραφικές διατάξεις μέσα. Λυπάμαι που το λέω, γιατί αυτή ήταν κοινή μας διαπίστωση, κάνει αρκετά στελέχη της Νέας Δημοκρατίας, «υπηρέτες» του ειδικού συμφέροντος με αυτές τις διατάξεις που βλέπουμε. Και το 44, που αναφέρεται στη χρήση γης, και το 48, που είναι οι δασικοί χάρτες, για να το πω απλά στον κόσμο που ακούει, το 92, που είναι η προσωρινή λειτουργία σταθμών μεταφόρτωσης απορριμμάτων, και το 99, που είναι αυτό το εμπορικό τρίγωνο που θέλουν να κάνουν, και τα τέσσερα αυτά, οι τέσσερις αυτές πρωτοβουλίες που έχετε αναλάβει είναι απαράδεκτες. Γίνεται μία βίαιη και ωμή παρέμβαση - επέμβαση στο περιβάλλον και είναι ένα νομοσχέδιο, το έχετε καταλάβει και εσείς εκτός αν εμείς είμαστε «αλλού», που έχετε όλη την κοινωνία απέναντί σας. Στο συγκεκριμένο νομοσχέδιο όλη η κοινωνία είναι απέναντί σας και συν τοις άλλοις παραβιάζονται ένας σωρός διατάξεις. Το λυπηρό - δεν ξέρω αν είναι λυπηρό, αυτή είναι η διαδικασία της δημοκρατίας - είναι ότι εδώ εκφραζόμαστε, λέμε τις απόψεις, αλλά τελικά αυτό το νομοσχέδιο θα περάσει, κύριε Πρόεδρε.
Κύριε Βιλιάρδο, θέλετε τον λόγο;
Ευχαριστώ, κύριε Πρόεδρε. Θα αναφερθώ λίγο στην πρώτη επιτροπή, στην οποία αφιερώθηκε πάνω από μιάμιση ώρα για τη συζήτηση σχετικά με το αν η διαδικασία αυτή είναι αυτή που πρέπει ή αν δεν είναι. Αφού έγινε μιάμιση ώρα συζήτηση, ρώτησα τον Πρόεδρο της Βουλής οποίος μου είπε ότι στη Διάσκεψη των Προέδρων δεν υπήρξε καμμία διαφορετική άποψη των κομμάτων, οπότε λογικά έπρεπε να συνεχιστεί όλη η διαδικασία της Επιτροπής και στη συνέχεια η Ολομέλεια. Όσον αφορά την αντισυνταγματικότητα των άρθρων ασφαλώς υπάρχουν πολλά προβλήματα μέσα στο νομοσχέδιο. Τα άρθρα που ανέφερε ο κύριος συνάδελφος είναι πράγματι αντισυνταγματικά αλλά δεν είναι μόνο αυτά. Θεωρούμε, όμως, ότι θα αναφερθούμε σε ένα προς ένα άρθρο κατά τη διάρκεια της Ολομέλειας και ανάλογα θα τοποθετηθούμε όσον αφορά γενικότερα το νομοσχέδιο. Αρκεί να πω ότι από το σύνολο των άρθρων του νομοσχεδίου εμείς δεν συμφωνούμε με τα περισσότερα και προφανώς όχι επί της αρχής. Ευχαριστώ πολύ.
Τον λόγο έχει ο κ. Καραθανασόπουλος.
Κύριε Πρόεδρε, είναι φανερό ότι συνολικά το νομοσχέδιο είναι αντισυνταγματικό και μάλιστα όχι μόνο αντισυνταγματικό αλλά και βαθύτατα αντιλαϊκό. Εμάς αυτό μας αφορά πάνω απ' όλα και πρώτα απ' όλα από τη στιγμή που το Σύνταγμα το προσαρμόζετε με βάση τις απαιτήσεις και τις ανάγκες που έχουν οι επιχειρηματικοί όμιλοι και η εκάστοτε διαδικασία αναπαραγωγής του κεφαλαίου και οι απαιτήσεις. Όμως, με το συγκεκριμένο νομοσχέδιο η Κυβέρνηση τι επιδιώκει; Επιδιώκει επί της ουσίας πολύ συγκεκριμένα να υποτάξει το περιβάλλον και την προστασία του στις προτεραιότητες που έχουν οι επιχειρηματικοί όμιλοι, για να μπορέσουν να το αξιοποιήσουν με σκοπό το κέρδος και όχι στην περίπτωση της προστασίας, αλλά και της αναβάθμισης της ποιότητας ζωής των λαϊκών οικογενειών. Από αυτή την άποψη οι διατάξεις οι οποίες συνολικά περιλαμβάνονται μέσα έχουν αυτό ακριβώς το αποτύπωμα, δηλαδή υλοποιούν το σύνολο των επιλογών, το σύνολο των απαιτήσεων του Συνδέσμου Βιομηχανιών και Επιχειρήσεων, του ΣΕΒ και υπολοίπων επιχειρηματικών ομίλων. Έτσι, λοιπόν, από αυτή την άποψη και στα τέσσερα άρθρα που ο ΣΥΡΙΖΑ θέτει περί αντισυνταγματικότητας θα μπορούσαν να είναι και άλλα τόσα και πολύ περισσότερα ακόμη. Στο άρθρο 44, στο όνομα της προστασίας καθορίζει ακόμα και σε απόλυτα προστατευόμενες ζώνες χρήσεις που επιτρέπονται μια σειρά δραστηριότητες που θεωρούνται επικερδείς για τα επιχειρηματικά συμφέροντα. Στο άρθρο 48, επανακαθορίζει τους δασικούς χάρτες με αποτέλεσμα να νομιμοποιούνται κάθε είδους αλλαγές χρήσεις οι οποίες έχουν γίνει στο παρελθόν, αλλά και καταπατήσεις δασικών εκτάσεων. Με το άρθρο 92, στη λογική ότι η Κυβέρνηση αποφασίζει και οι υπόλοιποι είναι υποχρεωμένοι να αποδεχθούν, καθορίζει αυθαίρετα είκοσι πέντε σταθμούς μεταφόρτωσης απορριμμάτων, μία πράξη η οποία έχει ξεσηκώσει όχι μόνο τους δημάρχους αλλά και συνολικότερα τα λαϊκά στρώματα. Ήδη αυτή τη στιγμή στο Πέραμα διενεργείται κινητοποίηση απέναντι σε αυτή την κυβερνητική απόφαση για την έγκριση σταθμού μεταφόρτωσης στο συγκεκριμένο σημείο στο Πέραμα. Το δε άρθρο 99, αποτελεί και την κορωνίδα, θα λέγαμε, των κυβερνητικών επιδιώξεων ότι «υλοποιούμε αυτά τα οποία απαιτούν σήμερα οι επιχειρηματικοί όμιλοι» και ιδιαίτερα στο ιστορικό κέντρο αλλάζοντας τις χρήσεις γης, αλλάζοντας τη χωροταξία στη συγκεκριμένη περίπτωση, επιτρέποντας τις μεγάλης κλίμακας επενδύσεις ιδιαίτερα στον τομέα του τουρισμού. Από αυτή την άποψη, λοιπόν, δεν υπάρχει καμμία αμφιβολία, κύριε Πρόεδρε, ότι όλες αυτές οι διατάξεις είναι κατ' εξοχήν αντιλαϊκές, εξυπηρετούν τις ανάγκες του κεφαλαίου και από αυτή την άποψη παραβιάζουν έστω και αυτό το αστικό Σύνταγμα που προβλέπει την προστασία του περιβάλλοντος.
Ευχαριστώ, κύριε Καραθανασόπουλε. Κύριε Λοβέρδο, έχετε τον λόγο από το Κίνημα Αλλαγής ως Κοινοβουλευτικός Εκπρόσωπος.
Ευχαριστώ πολύ, κύριε Πρόεδρε. Θέλω να ξεκινήσω τη σύντομη αυτή παρέμβασή μου από το πρώτο θέμα που έθεσε ο ΣΥΡΙΖΑ διά του κ. Φάμελλου: Οι διαδικασίες μας εδώ εν όψει των συνταγματικών προβλέψεων για τα θεμελιώδη δικαιώματα μεταξύ των οποίων είναι και τα περιβαλλοντικά. Κοιτάξτε, το θέμα των δικαιωμάτων μας απασχόλησε από τις αρχές του Μαρτίου, και τη Βουλή, αλλά και την επιστήμη. Έχουμε στο Σύνταγμά μας μία διάταξη, κύριε Πρόεδρε, η οποία τις αποφάσεις της Διάσκεψης των Προέδρων τις νομιμοποιεί παρ' ότι μιλάμε για interna corporis κατά μείζονα λόγο, αλλά εν τούτοις δεν μπορεί να το εκμεταλλευτούμε αυτό προσβάλλοντας ευθέως το Σύνταγμα. Το άρθρο 5 του Συντάγματος στην ερμηνευτική του δήλωση ορίζει ότι για λόγους προστασίας της δημόσιας υγείας μπορούν να λαμβάνονται απαγορευτικά μέτρα. Τι πιο απαγορευτικό από την ελευθερία της κίνησης που αποδεχτήκαμε να υποστούμε την απαγόρευσή της επί τόσες πολλές εβδομάδες; Οι πράξεις νομοθετικού περιεχομένου που κυρώσαμε, κύριε Πρόεδρε, με συμφωνία σε αυτή τη διαδικασία εμπεριείχαν πάρα πολλούς περιορισμούς δικαιωμάτων. Ουδείς έθεσε τέτοιο θέμα. Αν η Ολομέλεια είχε ένα ζήτημα να αντιμετωπίσει μέχρι σήμερα, ήταν οι σκέψεις που εξέφρασαν δύο πολιτικά κόμματα να κλείσει η Βουλή, κάτι που απορρίψαμε οι υπόλοιποι τέσσερις, λέγοντας ότι δεν κλείνει ποτέ η Βουλή ούτε και με πόλεμο θα κλείσει η Βουλή. Την κρατάμε ανοικτή για συμβολικούς λόγους, αλλά και για λόγους ελέγχου της Κυβέρνησης ή υιοθέτησης πράξεων νομοθετικού περιεχομένου, επειδή οι ημέρες της ισχύος τους έληγαν. Άρα, λοιπόν, θέλω να πω ότι σωστά προχωράμε με τέτοιες αποφάσεις λειτουργικής φύσης που εντάσσονται μέσα στο πλαίσιο που προανέφερα. Έτσι, κύριε Πρόεδρε, προτείναμε και ως Κίνημα Αλλαγής, δηλαδή ως ένα σοβαρό κόμμα, την αποδοχή της πρότασης που κάνει το Προεδρείο για να ψηφίζουμε και επί των ενστάσεων αντισυνταγματικότητας που κατατίθενται σήμερα και που θα κατατεθούν. Όταν διδάσκεις φοιτητές της Νομικής, τους λες ότι με το πτυχίο της Νομικής μπορείς να κάνεις πάρα πολλά πράγματα. Το περιθώριο να ασκήσεις επαγγέλματα είναι μεγάλο. Επίσης, και η μόρφωσή σου περί του δέοντος είναι σοβαρή. Το μόνο που δεν μπορεί να κάνει η νομική επιστήμη είναι να υποκαταστήσει την πολιτική ή να αποτελέσει υποκατάστατο πολιτικής, γιατί, κύριε Πρόεδρε, όταν δεν έχεις πολιτική και καταφεύγεις στα νομικά, δρόμος δεν υπάρχει μπροστά σου. Θα βαρέσεις σε τοίχο και ο κόσμος θα σε καταλάβει. Αυτή είναι μια θέση αρχής για μένα προσωπικά, αλλά και για το κόμμα στο οποίο έχω την τιμή να ανήκω και για αυτό και στην πενταετία του ΣΥΡΙΖΑ, αλλά και τώρα, στον πρώτο χρόνο της διακυβέρνησης της Νέας Δημοκρατίας, είμαστε πολύ φειδωλοί. Με αυτή τη φειδώ, που νομίζω ότι είναι ένα τεκμήριο σοβαρότητας, αντιμετωπίζουμε και την παρούσα πρόταση, από την οποία δεχόμαστε την ουσία της ένστασης για το άρθρο 44 και όχι όλα τα υπόλοιπα. Ξέρετε πόσες παρατηρήσεις μπορεί να κάνει ένας νομικός σε αυτό το σχέδιο νόμου; Συνάδελφοι που έχουν κάμποσα χρόνια στη Βουλή ή που είχαν για θέματα περιβάλλοντος, θέματα χωροταξίας ειδικά και πολεοδομίας μέσα στη Βουλή έχουνε αγορεύσει επί πολλές ώρες. Η νομολογία του Συμβουλίου της Επικρατείας είναι πολύ πλούσια. Είπα στην πρώτη μου παρέμβαση, σήμερα, ότι σπανίως βλέπεις από την Επιστημονική Υπηρεσία της Βουλής τόσες πολλές σελίδες καταγραφής νομικών και συνταγματικών δεδομένων. Κρατάω, κύριε Πρόεδρε, το πολύ βασικό. Το πολύ βασικό είναι η θέση της αρχής, την οποία εξέφρασα και για τον περιορισμό της λειτουργίας μας, αλλά και για το πώς αντιμετωπίζει κανείς το παρόν σχέδιο νόμου. Έχω αντιρρήσεις για το άρθρο 93, σχετικά με τα Ιόνια νησιά και κάποια νησιά του Αιγαίου αντιρρήσεις σοβαρές. Δεν θα τις μετατρέψω σε νομικό διάλογο και συνταγματικό διάλογο, αλλά στην ομιλία μου και ο εισηγητής, ο κ. Αρβανιτίδης, και εγώ και όσοι συνάδελφοι από εμάς πάρουν τον λόγο, θα αναφερθούν στις νησιωτικές περιοχές. Όμως, σε ό,τι αφορά τις χρήσεις γης, παρ' ότι παρακολουθώ τον συνάδελφο, τον κ. Συρίγο, τον οποίον και εκτιμώ, θέλω να του πω ότι δεν έχει δίκιο. Έχουμε τροποποιήσεις χρήσεων γης, εάν διαβάσετε τι λέει η Επιστημονική Υπηρεσία της Βουλής. Η ανάγνωση της έκθεσης της Επιστημονικής Υπηρεσίας ανοίγει τον διάλογο. Πάντα η Επιστημονική Υπηρεσία δεν εκφράζεται με τρόπο που να δημιουργεί πολιτικά προβλήματα, αλλά καταλαβαίνεις τι θέλει να πει. Εδώ με την τροποποίηση των χρήσεων γης, με διευρύνσεις, με προσθέσεις, θέτει θέματα και, όπως σωστά είπε ο κ. Συρίγος αλλά δεν τον παρακολούθησα μετά, η πολιτική ακολουθεί την επιστήμη και αυτό είναι νομολογημένο, κύριε Πρόεδρε. Οι αποφάσεις του Συμβουλίου της Επικρατείας στο άρθρο 24 αυτό το επικαλούνται συνεχώς, όπως, επίσης, και κάτι ακόμη, το οποίο έχει αποτελέσει αφορμή για σειρά αποφάσεων του Συμβουλίου της Επικρατείας. Όταν αλλάζεις όρους, όταν αλλάζεις χρήσεις, πρέπει να παρακολουθήσεις την αρχή της αλλαγής με σκοπό τη βελτίωση και, άρα, την περαιτέρω προστασία του δικαιώματος. Δεν είναι αυτή η λογική του άρθρου 44. Συνεπώς, δεν μπορούμε να αρνηθούμε την ουσία μιας ένστασης αντισυνταγματικότητας πάνω σε αυτό. Όμως, εδώ σταματάμε. Πληθωρισμός, πληθωρικές πολιτικές με βάση τα νομικά εμάς δεν μας εκφράζουν και εμένα προσωπικά δεν με εκφράζουν καθόλου. Άρα, κύριε Πρόεδρε, στο διαδικαστικό θέμα, που σε λίγο θα χρειαστεί εσείς να μας πείτε, συμφωνούμε ότι η ψηφοφορία να γίνει διά των αντιπροσώπων, όπως είπατε, αλλά εμείς, που δεν θέλουμε να δεχτούμε πλήρη την πρόταση του ΣΥΡΙΖΑ, πώς θα φερθούμε; Θα ψηφίσουμε μια φορά ή θα ψηφίσουμε τέσσερις φορές; Αυτό θα μας το λύσετε, όταν θα έρθει η ώρα της ψηφοφορίας.
Μία είναι η αίτηση. Τι με ρωτάτε; Εγώ πρέπει να ρωτήσω εσάς, άσχετα που είμαι στο Προεδρείο. Η αίτηση είναι μία. Άρα, μία φορά θα γίνει η ψηφοφορία Πάμε τώρα στα δύο κόμματα, στο ένα που έκανε την πρόταση, που έχει δικαίωμα ο κ. Τζανακόπουλος να μιλήσει, και μετά στη Νέα Δημοκρατία, που έχει ο κ. Μπουκώρος και μετά στην Κυβέρνηση. Κύριε Τζανακόπουλε, ορίστε, έχετε τον λόγο.
Ευχαριστώ, κύριε Πρόεδρε. Εγώ θα συμφωνήσω απολύτως ότι η πολιτική προηγείται της Νομικής και ποτέ δεν πρέπει να κάνεις πολιτική επικαλούμενος κατ' αρχάς νομικά επιχειρήματα. Όμως, υπάρχει ένα ζήτημα. Οι πολιτικές επιλογές και οι πολιτικές αποφάσεις σε ένα κράτος δικαίου τελικά καταλήγουν να αποτυπώνονται στον νόμο. Τι έχει συμβεί εδώ; Για να καταλάβουμε ακριβώς το μέγεθος της θεσμικής παρέκκλισης και της αντιθεσμικής συμπεριφοράς της κοινοβουλευτικής Πλειοψηφίας, έχουμε να κάνουμε με το εξής, κύριε Πρόεδρε. Μια πολιτική επιλογή, να λειτουργήσει η Βουλή με όρους που αποφάσισε η Διάσκεψη των Προέδρων και οι οποίοι στην πραγματικότητα τροποποιούν το κοινό κείμενο που ορίζει τους όρους της συνεννόησης και του δημοκρατικού παιχνιδιού, δεν αποτυπώθηκαν ποτέ σε αυτό το κείμενο. Με τι έχουμε να κάνουμε, λοιπόν, εδώ; Έχουμε να κάνουμε με μια αυθαίρετη απόφαση, η οποία θέλει να τροποποιεί τον Κανονισμό της Βουλής, χωρίς, όμως, να αλλάζει τις ειδικές του διατάξεις. Αυτό ξέρετε τι είναι, κύριε Πρόεδρε; Δεν θέλω να πω τη λέξη. Το αντιθεσμική συμπεριφορά είναι το πιο επιεικές, με το οποίο μπορούμε να χαρακτηρίσουμε αυτή την κίνηση. Αντιλαμβάνεστε τι προηγούμενο δημιουργείται με ευθύνη της κοινοβουλευτικής Πλειοψηφίας; Ανά πάσα στιγμή στο εξής η Διάσκεψη των Προέδρων - και αυτό δεν είναι νομικό, είναι πολιτικό επιχείρημα, διότι δημιουργείται τεράστιο πολιτικό προηγούμενο - με απόφασή της θα μπορεί κατά το δοκούν να αλλάζει τον Κανονισμό της Βουλής και να εισηγείται τη λειτουργία της Βουλής, όπως της «καπνίσει». Αυτό είναι το κράτος δικαίου, αυτοί είναι οι όροι θεσμικής αποκατάστασης, τους οποίους υποτίθεται ότι η Νέα Δημοκρατία υπηρετούσε; Αυτή η κίνηση, δηλαδή η αλλαγή των όρων λειτουργίας της Ολομέλειας με το «αποφασίζομεν και διατάσσομεν» της Διάσκεψης των Προέδρων της Βουλής είναι πρωτοφανές στα μεταπολιτευτικά χρονικά. Δεν έχει γίνει ξανά ποτέ. Επιλέξατε να αλλάξετε τους όρους λειτουργίας της Ολομέλειας, τους όρους συνεννόησης μεταξύ των πολιτικών δυνάμεων πέρα από κάθε επιταγή της δικαιοκρατίας. Αλλάζετε το νόμο με απόφαση. Ξέρετε τι θα πει αυτό; Αυτή είναι αυτοκρατορική πολιτική και επικίνδυνη για τη δημοκρατία. Επομένως, όλη αυτή η διαδικασία είναι απολύτως στον αέρα. Δεν βρίσκει κανένα έρεισμα στον νόμο. Δεν βρίσκει κανένα έρεισμα στον Κανονισμό της Βουλής. Δεν βρίσκει κανένα έρεισμα στο Σύνταγμα. Είστε στον αέρα αυτή τη στιγμή. Επί του νομοσχεδίου πάρα πολύ γρήγορα τρία σημεία θα αναφέρω. Για το άρθρο 44, ακόμα και αν δεχτούμε το επιχείρημα του κ. Συρίγου, του αντιλέγοντος της Νέας Δημοκρατίας, ότι, δηλαδή, δεν αλλάζουν οι χρήσεις γης, αλλά αλλάζουν οι όροι στη βάση των οποίων καθορίζονται οι χρήσεις γης, πράγμα το οποίο αποδείχθηκε προηγουμένως ότι δεν ισχύει, αλλά εγώ για χάρη του διαλόγου και της συζήτησης θα αποδεχτώ το επιχείρημά σας, ακόμα, όμως, και αυτοί οι όροι καθορισμού των χρήσεων γης επιβάλλουν την ύπαρξη προηγούμενης μελέτης και γίνονται στη βάση των πορισμάτων της επιστήμης. Ως προς αυτό σας διαβάζω τη σχετική παράγραφο από την Επιστημονική Υπηρεσία της Βουλής, που λέει ότι: «Οι τεχνικές επιλογές και σταθμίσεις της χωροταξικής διαμόρφωσης και του πολεοδομικού σχεδιασμού γίνονται κατά τους κανόνες της επιστήμης». Όχι μόνο, δηλαδή, οι χρήσεις γης, αλλά και οι όροι και οι προϋποθέσεις καθορισμού των χρήσεων γης προϋποθέτουν μελέτη, η οποία δεν υπάρχει. Επομένως, όπερ έδει δείξαι το άρθρο είναι αντισυνταγματικό. Όσον αφορά το δεύτερο ζήτημα, παρατηρώ, κύριε Συρίγο, ότι στην τοποθέτησή σας δεν είπατε ούτε μισή λέξη για το άρθρο 48 που αφορούσε τους δασικούς χάρτες. Δεν υπερασπιστήκατε τη συνταγματικότητά του. Επομένως, μπορώ να υποθέσω ότι είτε συμφωνείτε με το ότι είναι αντισυνταγματικό ή ότι δεν έχετε επιχείρημα για να υποστηρίξετε τους λόγους για τους οποίους αλλάζετε τους δασικούς χάρτες με νόμο, χωρίς μελέτη και χωρίς επί της ουσίας να χρησιμοποιείτε και να αξιοποιείτε τις ήδη διαμορφωμένες διοικητικές διαδικασίες που προβλέπονται στον νόμο του 2010. Για ποιον λόγο το κάνετε αυτό; Προφανώς κάτι θέλετε να εξυπηρετήσετε, για να μην περάσετε από τη βάσανο των αρμόδιων αρχών που θα ελέγξουν τις επιμέρους τεχνικές λεπτομέρειες. Και τέλος, επικαλούμενος πάλι το επιχείρημά σας ότι η αλλαγή των χρήσεων γης είναι μεν αντισυνταγματική αλλά στο άρθρο 44 δεν έχουμε αλλαγή χρήσης γης - εφόσον δεν υπάρχει μελέτη είναι αντισυνταγματική - τι έχετε να πείτε για το άρθρο 99, το οποίο τροποποιεί χρήσεις γης άνευ αμφιβολίας, χωρίς κανένας να το αμφισβητεί; Και το κάνει, όπως και το άρθρο 92, χωρίς να υπάρχουν σχετικές μελέτες. Επομένως, για την ταυτότητα του λόγου θα έπρεπε να πείτε ότι ναι, το άρθρο 44 δεν είναι αντισυνταγματικό, όμως, για τον ίδιο ακριβώς λόγο το άρθρο 99 και το άρθρο 92 είναι, αλλά δεν το είπατε. Διότι στην πραγματικότητα εσείς χρησιμοποιείτε τα νομικά για να υποστηρίξετε πολιτικές επιλογές, εμείς κάνουμε πολιτικές επιλογές και τις υποστηρίζουμε με όσο το δυνατόν πιο τεκμηριωμένο νομικό τρόπο. Σας ευχαριστώ πολύ, κύριε Πρόεδρε.
Ευχαριστώ, κύριε Τζανακόπουλε. Όπως είδατε, ακουστήκατε με θρησκευτική ευλάβεια, δεν σας διέκοψε κανείς. Εγώ δεν μπορώ να μιμηθώ την πολύ συμπαθή σε εμένα κ. Ζωή Κωνσταντοπούλου που έκανε αγορεύσεις από Έδρας, χωρίς να κατεβαίνει από κάτω, διότι θα μπορούσα να αντιλέξω σε όλα αυτά που είπατε. Δεν θα το κάνω. Κάποια στιγμή που θα είμαι κάτω, θα σας απαντήσω, αλλά τώρα δεν μου επιτρέπεται να παραβώ τον ρόλο μου εδώ. Και θα ήθελα να παρακαλέσω αυτό που είπαμε κατ' ιδίαν να εφαρμοστεί, κύριε Τζανακόπουλε. Τον λόγο έχει ο Κοινοβουλευτικός Εκπρόσωπος της Νέας Δημοκρατίας κ. Μπουκώρος. Ορίστε, κύριε συνάδελφε, έχετε τον λόγο.
Ευχαριστώ, κύριε Πρόεδρε. Θα αναφερθώ και σε ζητήματα ουσίας του νομοσχεδίου αλλά και στα θέματα των διαδικασιών που με την κατάθεση της πρότασης αντισυνταγματικότητας θέτει η Αξιωματική Αντιπολίτευση, γιατί πράγματι προκύπτουν προβλήματα σαν και αυτά που περιέγραψε και ο Κοινοβουλευτικός Εκπρόσωπος του Κινήματος Αλλαγής, ο κ. Λοβέρδος, από τη στιγμή που η Αξιωματική Αντιπολίτευση επέλεξε να καταθέσει μια αίτηση αντισυνταγματικότητας στο γραπτό κείμενο, να αναφερθεί στην ουσία του νομοσχεδίου με τη δική της οπτική γωνία και σύμφωνα με τις δικές της ερμηνείες. Και στη συζήτηση εδώ στη Βουλή έκανε την επιλογή να αναφερθεί στα διαδικαστικά ζητήματα με τα οποία εισάγεται αυτό το νομοσχέδιο. Νομίζω ότι ο αντιλέγων από πλευράς της κυβερνητικής παράταξης, ο κ. Συρίγος, με τρόπο σαφή και ξεκάθαρο κατέδειξε στην Αίθουσα ότι δεν πρόκειται, αναφορικά με το π.δ.58/2018, για αλλαγή χρήσεων γης, αλλά πρόκειται για διεύρυνση του πλαισίου. Άλλωστε, στον καθορισμό των χρήσεων γης όλη η ιεραρχία των διοικητικών οργάνων εμπλέκεται και τις καθορίζει επακριβώς. Από εκεί και πέρα, για τα επί της ουσίας ζητήματα, κύριε Πρόεδρε, όταν αντιμετωπίζονται επείγοντα θέματα δημόσιας υγείας και το Σύνταγμά μας με το άρθρο 5 και την ερμηνεία αυτού δίνει αυτή τη δυνατότητα στον νομοθέτη. Τέθηκε ζήτημα για το άρθρο 48 και τους δασικούς χάρτες και ετέθη από μια πολιτική δύναμη που πράγματι έφερε τον νόμο περί κύρωσης των δασικών χαρτών, δημιουργώντας πλείστα όσα προβλήματα, αλλά πρωτίστως είδε το ίδιο της το νομοθέτημα να καταρρέει κομμάτι - κομμάτι στο Συμβούλιο της Επικρατείας. Ο νόμος περί ανάρτησης των δασικών χαρτών του ΣΥΡΙΖΑ είχε τεράστια προβλήματα και αποδείχθηκε στην πράξη αυτό. Αποδείχτηκε και σε δικαστικό επίπεδο στο Συμβούλιο της Επικρατείας με την κατάρρευση των προβλέψεων περί οικιστικών πυκνώσεων, με την κατάρρευση του μηχανισμού εξαγοράς, αλλά αποδείχθηκε η προβληματικότητα του νόμου και με το γεγονός ότι έχουν κατατεθεί εκατόν εβδομήντα χιλιάδες αντιρρήσεις. Εκατόν εβδομήντα χιλιάδες συμπολίτες μας με τον νόμο του ΣΥΡΙΖΑ ψάχνουν να βρουν το δίκιο τους. Και ναι μεν μπορούμε να συμφωνήσουμε όλοι σε αυτή την Αίθουσα, αγαπητέ κύριε Πρόεδρε, ότι το άρθρο 24 του Συντάγματος, εξαιτίας της αδυναμίας των πολιτικών δυνάμεων των τελευταίων δεκαετιών να συμφωνήσουν σε μια ουσιαστική συνταγματική μεταρρύθμιση, φαντάζει σήμερα να είναι γραμμένο σε πέτρα, δεν είναι γραμμένοι σε πέτρα, όμως, οι περιβαλλοντικοί νόμοι. Και δίνει το ίδιο το Σύνταγμα, αναφέροντας ότι με νόμο ρυθμίζονται αυτά τα ζητήματα, καθ' ολοκληρίαν το δικαίωμα στον νομοθέτη να αποφασίσει, και, βεβαίως, η Αξιωματική Αντιπολίτευση έχει το δικαίωμα να καταθέσει αίτηση αντισυνταγματικότητας. Δεν βλέπουμε όλοι τα πράγματα από την ίδια οπτική γωνία. Νομίζω ότι η μεστή τοποθέτηση του κ. Συρίγου πρέπει να μας καλύψει όλους. Από εκεί και πέρα, για τα ζητήματα της διαδικασίας, κύριε Πρόεδρε, ένα νομοσχέδιο το οποίο έγινε αντικείμενο επεξεργασίας στην αρμόδια επιτροπή κάτω από μη κανονικές συνθήκες, κατόπιν αποφάσεως της Διάσκεψης των Προέδρων - και εκεί συμμετείχαν όλα τα κόμματα, βεβαίως, εξέφρασαν τις αντιρρήσεις τους, αλλά συμμετείχαν - θα εισαχθεί με άλλο τρόπο στην Ολομέλεια; Θα αναιρεθεί η απόφαση και η συμφωνία; Ένα ζήτημα είναι αυτό. Το δεύτερο ζήτημα το σχολιάσατε ο ίδιος προηγουμένως, άρθρο 2 του Συντάγματος, ύψιστη προτεραιότητα η προστασία του αγαθού της ανθρώπινης ζωής. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα ολοκληρώσω, κύριε Πρόεδρε, λέγοντας ότι εθελοτυφλούν όσοι νομίζουν ότι σήμερα - Δευτέρα πρωί, 4 Μαΐου - η χώρα και οι λειτουργίες της επέστρεψαν στην απόλυτη κανονικότητα. Δεν είναι έτσι. Ειδικές συνθήκες επικρατούν ακόμη. Δεν χρειάζεται να το εξηγήσω. Είναι αυτονόητο όταν ο κόσμος κυκλοφορεί με μάσκες έξω. Και η Βουλή πρέπει να εκπέμπει το μήνυμα ότι αυτή η επαναφορά στην κανονικότητα είναι σταδιακή και προσεκτική, για να μην θέσουμε σε κίνδυνο όσα όλοι μαζί πετύχαμε στη μάχη της πανδημίας. Επιπλέον, αν ήθελα να υπερθεματίσω, κύριε Πρόεδρε, πέρα από τη σταδιακή επαναφορά των εργασιών της Βουλής, το οποίο - αν θέλετε - το επιβάλλει η κοινή λογική, θα έλεγα ότι ο ίδιος ο Υπουργός μιλώντας στις επιτροπές συνδέει αυτή την ψήφιση του νομοσχεδίου με την επανεκκίνηση της οικονομίας. Είναι διττός ο στόχος του νομοσχεδίου, προστασία του περιβάλλοντος και επανεκκίνηση της οικονομίας. Δεν είναι το πλήγμα στην οικονομία αποτέλεσμα της πανδημίας και των πόρων που το ελληνικό κράτος δαπάνησε η οποία είναι πρωτόγνωρη αυτό το διάστημα; Δεν αρνείται, δηλαδή, ο επισπεύδων Υπουργός ότι αυτό το νομοσχέδιο στοχεύει και στην οικονομική επανεκκίνηση. Ως εκ τούτου, κύριε Πρόεδρε και για ζητήματα ουσίας και για ζητήματα διαδικασιών ζητούμε να καταψηφιστεί η αίτηση αντισυνταγματικότητας της Αξιωματικής Αντιπολίτευσης.
Ωραία. Και κλείνουμε με την τοποθέτηση εκ μέρους της Κυβέρνησης του Υπουργού κ. Χατζηδάκη. Ορίστε, κύριε Υπουργέ, έχετε τον λόγο.
Κύριε Πρόεδρε, κυρίες και κύριοι συνάδελφοι, θα πω δυο λόγια εισαγωγικά και θα περάσω αμέσως στην αίτηση αντισυνταγματικότητας σε σχέση με τη διαδικασία. Η διαβούλευση για αυτό το νομοσχέδιο ξεκίνησε ουσιαστικά από τον περασμένο Οκτώβριο. Κάθε δύο μήνες εγώ προσωπικά - και είμαι ο πρώτος που καθιέρωσε αυτή τη διαδικασία - βλέπω τις περιβαλλοντικές οργανώσεις. Έγινε η προβλεπόμενη - από τον νόμο φυσικά - διαβούλευση. Μετά τη διαβούλευση αυτή είχα χωριστή συνάντηση - συζήτηση - τηλεδιάσκεψη τρεισήμισι ωρών με τις περιβαλλοντικές οργανώσεις και μετά κάναμε ακρόαση εδώ στην επιτροπή της Βουλής είκοσι πέντε φορέων για εφτάμισι ώρες. Δεκαεπτά από τους είκοσι πέντε φορείς είχαν προταθεί από τον ΣΥΡΙΖΑ. Αυτά τα λέω για λόγους τάξεως. Επίσης, στη συζήτηση μια σειρά από φορείς τοποθετήθηκαν ξεκάθαρα υπέρ του νομοσχεδίου, η Ένωση Περιφερειών, η Κεντρική Ένωση Δήμων Ελλάδος, το ΤΕΕ, το ΓΕΩΤΕΕ. Και υπήρξαν μια σειρά φορείς της επιχειρηματικής κοινότητας που έκαναν κριτική στην Κυβέρνηση, γιατί δεν προχωρεί περισσότερο από όσο προχωρεί σε αυτό το νομοσχέδιο. Αυτό για να έχουμε μια εικόνα σε σχέση με τη διαδικασία. Επίσης να σας πω ότι αυτό το νομοσχέδιο είναι επείγον να ψηφιστεί, διότι υπάρχουν μια σειρά από διατάξεις οι οποίες πράγματι δεν μπορούν να περιμένουν, η διαχείριση των αποβλήτων στα νησιά, η ρύθμιση του θέματος της αποκομιδής των μπάζων - όπου δεν θα εκδίδεται πια οικοδομική άδεια, αν δεν ρυθμίσεις τη σύννομη αποκομιδή των μπάζων σου - η ρύθμιση με τις πλαστικές σακούλες για να τελειώσουν τα κόλπα με τα σούπερ - μάρκετ και τις επιχειρήσεις του κλάδου, το επείγον θέμα των δασικών χαρτών, γιατί έχουμε εκατόν εβδομήντα χιλιάδες αντιρρήσεις σε όλη την Ελλάδα, με τους αγρότες να είναι σε ομηρία εδώ και πάρα πολύ καιρό. Και φυσικά είναι επείγον να ψηφιστεί αυτό το νομοσχέδιο για την επανεκκίνηση της οικονομίας, διότι έχουμε περιβαλλοντικές αδειοδοτήσεις οι οποίες διαρκούν έξι έως οκτώ χρόνια και ο μέσος όρος στις άλλες ευρωπαϊκές χώρες είναι εκατό με εκατόν πενήντα μέρες. Τι θέλετε, δηλαδή; Να αντιμετωπίσουμε τις συνέπειες της ύφεσης με την Ελλάδα να διώχνει συνέχεια τους Έλληνες και ξένους επενδυτές; Τι θα απαντήσουμε στα παιδιά τα οποία αγωνιούν να βρουν δουλειά, αλλά και σε όλη την οικονομία που αυτή την ώρα βλέπει μπροστά της τις συνέπειες της ύφεσης λόγω του κορωνοϊού; Αυτά ήθελα να πω εισαγωγικά. Έρχομαι τώρα στο θέμα της συνταγματικότητας. Πρώτα από όλα, θέλω να σας πω ότι ευχαριστώ την Επιστημονική Επιτροπή της Βουλής για τις παρατηρήσεις τις οποίες έκανε, τις οποίες, όπως θα δείτε - και θα το δείτε - θα λάβουμε σε μεγάλο βαθμό υπ' όψιν, διότι δεν είμαστε αλαζόνες ούτε θεωρούμε ότι έχουμε την εξ αποκαλύψεως αλήθεια ούτε ότι ερχόμαστε εδώ πέρα με δογματικές εμμονές πιστεύοντας ότι θα πρέπει να αγνοήσουμε προτάσεις που έρχονται από την επιστήμη, ειδικότερα όταν αυτές προέρχονται από την Επιστημονική Επιτροπή της Βουλής. Επίσης, θέλω να ευχαριστήσω την Αντιπολίτευση για την ένσταση συνταγματικότητας, διότι προφανώς ασκώντας ένα αναφαίρετο συνταγματικό της δικαίωμα φωτίζει αρκετές πτυχές αυτού του νομοσχεδίου. Σε αυτό το πνεύμα θα τοποθετηθώ στις τέσσερις επιμέρους ενστάσεις, συνεχίζοντας την άριστη τοποθέτηση του συναδέλφου και παλιού συμφοιτητή Άγγελου Συρίγου. Πρώτον, σε σχέση με το άρθρο 44. Το άρθρο λέει στα του άρθρου 24 «Σταθμίσεις κατά τους κανόνες της επιστήμης». Μάλιστα. Τι κάνουμε εδώ; Ερχόμαστε και ορίζουμε, άραγε, χρήσεις γης στο άρθρο 44; Όχι. Ερχόμαστε και θέτουμε ένα γενικό πλαίσιο. Γιατί θέτουμε το γενικό πλαίσιο; Διότι μέχρι τώρα έχουμε τη δημοκρατία των μελετητών, δηλαδή στο 30% της ελληνικής επικράτειας δεν νομοθετεί η Βουλή, αλλά υπάρχει μία αδιαφάνεια η οποία δίνει το δικαίωμα στους μελετητές και στους όποιους ενδεχομένως εμπλεκόμενους από τη δημόσια διοίκηση να καταλήξουν σε ad hoc ρυθμίσεις, οι οποίες τελικά δεν εξυπηρετούν την προστασία του περιβάλλοντος. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Υπουργού]] Και επειδή υπάρχει ένας μύθος ότι στις περιοχές «NATURA» τάχα μου μέχρι τώρα δεν γινόντουσαν αδειοδοτήσεις, θα ήθελα να σας πω ότι κατ' επανάληψη γινόντουσαν και όχι μόνο λατομείων και μεταλλείων, αλλά και υδρογονανθράκων. Και γινόταν και από την κυβέρνηση του ΣΥΡΙΖΑ. Εάν λέω κάτι το οποίο είναι ανακριβές, να το διορθώσετε. Πάμε τώρα να βάλουμε ένα πλαίσιο με τέσσερις ζώνες, τέσσερις βαθμίδες απόλυτης και λιγότερο απόλυτης προστασίας. Και μετά από αυτό το γενικό πλαίσιο που θα τεθεί, προκειμένου οι μελετητές να κινούνται, επαναλαμβάνω, μέσα σε ένα πλαίσιο, θα έχουμε τα εξής τρία στοιχεία, τα οποία αγνοήθηκαν πλήρως απ' όσους μίλησαν για την ένσταση αντισυνταγματικότητας. Το πρώτο, θα είναι με βάση τις σταθμίσεις της επιστήμης, όπως σωστά είπατε. Θα έχουμε ειδικές μελέτες οι οποίες θα εκπονηθούν από επιστήμονες γι' αυτόν τον λόγο. Πρόκειται για έντεκα, δώδεκα μελέτες σε όλη τη χώρα. Αυτό είναι το ένα. Δεύτερον, στη συνέχεια οι μελέτες αυτές θα ακολουθηθούν από ένα ειδικό διαχειριστικό σχέδιο ανά επιμέρους περιοχή. Με αυτό θα ήμασταν εντάξει και με τις υποχρεώσεις μας απέναντι στην Ευρωπαϊκή Ένωση. Όμως, εμείς προχωρούμε και ένα στάδιο παραπέρα πάλι με βάση τους κανόνες της επιστήμης και δίνουμε τον τελικό λόγο στο Συμβούλιο της Επικρατείας με ένα προεδρικό διάταγμα για κάθε επιμέρους περιοχή. Άρα, έχουμε ειδικές περιβαλλοντικές μελέτες, διαχειριστικό σχέδιο και προεδρικό διάταγμα. Τι άλλο παραπάνω θα έπρεπε να κάνουμε για να είμαστε σύμφωνοι με τις επιταγές του Συντάγματος; Και όλες αυτές οι διατάξεις δεν ήρθαν επειδή κατέβηκαν από την κούτρα μας. Ήρθαν έχοντας μιλήσει προηγουμένως με εξέχοντες επιστήμονες του Συνταγματικού και Διοικητικού Δικαίου και έχοντας, αν θέλετε - και εδώ μπορώ να πω και όνομα - ως νομική σύμβουλο στο δικό μας Υπουργείο την ίδια την Αντιπρόεδρο του Νομικού Συμβουλίου του Κράτους. Δεν είναι ένα νομοσχέδιο πρόχειρα φτιαγμένο. Δέχομαι ότι μπορεί να είναι τολμηρό, αλλά δεν είναι πρόχειρο. Τώρα προχωρώ πέραν του άρθρου 44, στο άρθρο 48.
Κύριε Υπουργέ, θα ήθελα να σας παρακαλέσω να έχετε τον νου σας και στον χρόνο. Έχουμε χάσει ήδη μιάμιση ώρα από την αρχή.
Ναι, κύριε Πρόεδρε, αλλά απαντώ σε όλους μαζί.
Δεν σας είπα να μη συνεχίσετε. Απλά είναι εις βάρος του νομοσχεδίου πλέον.
Όσον αφορά τα δασικά, λοιπόν, κατηγορούμαστε από την Αντιπολίτευση και στο πλαίσιο της αίτησης αντισυνταγματικότητας ότι στέλνουμε στις καλένδες το δασολόγιο και την εκπόνηση των δασικών χαρτών. Ακριβώς το αντίθετο. Στις καλένδες πήγαινε μέχρι τώρα, διότι με τις εκατόν εβδομήντα χιλιάδες ενστάσεις και τον ρυθμό εκδικάσεώς τους θα χρειαζόμασταν είκοσι επτά χρόνια μετρημένα για την ολοκλήρωση της εξέτασης των ενστάσεων για τη μισή Ελλάδα! Αν βάλετε και την άλλη μισή, θα πηγαίναμε στα πενήντα τέσσερα χρόνια! Δεν υπάρχει πιο κλασικός ορισμός για τις καλένδες σε σχέση με αυτό που συνέβαινε μέχρι τώρα. Εμείς, λοιπόν, ερχόμαστε και επιταχύνουμε την εξέταση, αυξάνουμε τις επιτροπές, συνδέουμε την αμοιβή τους με το αποτέλεσμα της δουλειάς τους και για κάποια χωράφια για τα οποία υπάρχει η πράξη της διοίκησης προ του 1975, προ της ενάρξεως ισχύος του Συντάγματος και υπάρχει η απόφαση του νομάρχη, υπάρχει η απόφαση για αναδασμούς, για απαλλοτριώσεις και τα λοιπά, και τα οποία καλλιεργούνται και σήμερα και δηλώνονται στον ΟΠΕΚΕΠΕ και πας και βλέπεις ρύζι, στάρια, κριθάρια, για όλα αυτά τα πράγματα τερματίζουμε την ομηρία χιλιάδων συμπολιτών μας και ορίζουμε ρητά, κατά τη νομολογία του Συμβουλίου της Επικρατείας, ότι δεν πρέπει να έχει αλλάξει η χρήση και μέχρι σήμερα. Αν δηλαδή κάποιος πήρε από τον Ελευθέριο Βενιζέλο κάτι στο πλαίσιο, για παράδειγμα, ρυθμίσεως για τους πρόσφυγες και μετά δασώθηκε και είναι δάσος, προφανώς εκεί θα παραμείνει δάσος. Εννοείται! Αυτό λέει το Συμβούλιο της Επικρατείας και δεν καταλαβαίνω γιατί γίνεται αυτός ο θόρυβος ειδικά από τον ΣΥΡΙΖΑ που είναι τελείως ανοιχτός, ιδιαίτερα απέναντι στον αγροτικό κόσμο.
Κύριε Υπουργέ, συντομεύστε, σας παρακαλώ.
Τελειώνω, κύριε Πρόεδρε. Έρχομαι στην τρίτη και προτελευταία παρατήρηση σε σχέση με το άρθρο 92 που αφορά τους σταθμούς μεταφόρτωσης. Έχουμε είκοσι πέντε ρυθμίσεις για αντίστοιχους δήμους, οι οποίοι αντιμετωπίζουν πρόβλημα όχι μόνο συμμόρφωσης στο ενωσιακό δίκαιο, αλλά και πρόβλημα δημόσιας υγείας. Πρέπει να κάνουμε τους σταθμούς μεταφόρτωσης. Το καταλαβαίνετε και δεν νομίζω ότι χρειάζεται να το εξηγήσω παραπάνω. Υπάρχει το άρθρο 5 παράγραφος 5 του Συντάγματος, που προβλέπει ρητά τι γίνεται σε αυτή την περίπτωση - διαβάστε το - , όπως υπάρχει επίσης και η απόφαση 965/2007, παράγραφος 15, του Συμβουλίου της Επικρατείας - την οποία έχω εδώ - που προβλέπει ρητώς εξαιρέσεις για ΧΥΤΑ για λόγους δημόσιας υγείας. Είμαστε απολύτως με τη νομολογία του Συμβουλίου της Επικρατείας. Τέλος, όσον αφορά τη συνταγματικότητα του άρθρου 99, πάλι επιχειρηματολόγησε ο κ. Συρίγος - αν κατάλαβα καλά και ο κ. Λοβέρδος, ο οποίος μίλησε μόνο για το άρθρο 44- που αφορά χρήσεις γης στο κέντρο της Αθήνας. Ακούστε, κυρίες και κύριοι! Και εμείς προφανώς πιστεύουμε ότι είναι ένα άρθρο απολύτως συνταγματικό, αλλά και ένα άρθρο που τυχαίνει της αποδοχής του Δήμου Αθηναίων. Όμως, για να μην υπάρχει η παραμικρή αμφιβολία ότι δεν θέλουμε να νομοθετήσουμε βεβιασμένα και επειδή έτσι κι αλλιώς προετοιμάζουμε ένα χωροταξικό - πολεοδομικό νομοσχέδιο που θα κατατεθεί στο επόμενο δίμηνο, αυτή τη διάταξη, για να γίνονται και κάποια ξενοδοχεία στο κέντρο της Αθήνας και να μην είναι έρημη η Σταδίου, έρημη η Πειραιώς και τα λοιπά - αυτό ήταν το μεγάλο έγκλημα και γι' αυτό κουβεντιάζουμε - θα την αποσύρουμε προσωρινά και θα την ξαναφέρουμε στο πολεοδομικό νομοσχέδιο, για να είναι ενταγμένη στον ευρύτερο σχεδιασμό μας. Άρα, αυτή είναι η τοποθέτησή μας και νομίζω ότι από αυτή την τοποθέτηση προκύπτει ότι έχουμε μελετήσει πολύ σαφώς το θέμα. Μπορεί να διαφωνούμε πολιτικά αλλά νομικά έχουμε προσπαθήσει να είμαστε σε πολύ σταθερό έδαφος και είμαι σίγουρος ότι θα γίνει μια σημαντική τομή με την ψήφιση αυτού του νομοσχεδίου. Αυτό το νομοσχέδιο είναι ένα εργαλείο πράσινης ανάπτυξης. Σας ευχαριστώ.
Ωραία, τελείωσε η διαδικασία. Σύμφωνα, λοιπόν, με όσα διημείφθησαν στην έναρξη της σημερινής συνεδρίασης - με λίγο ένταση, αλλά αναλυτικά - καταλήξαμε ότι ψηφίζουν οι έξι εισηγητές. Κατόπιν τούτου, το Προεδρείο…
Κύριε Πρόεδρε, θα μου επιτρέψετε μια δήλωση.
Σε αυτό καταλήξαμε, κύριε Φάμελλε.
Κατόπιν τούτου, το Προεδρείο διαπιστώνει ότι η πρόταση αντισυνταγματικότητας κατά πλειοψηφία απορρίπτεται.
Μια δήλωση τουλάχιστον επιτρέψτε μου!
Κύριε Φάμελλε, ακούστε. Σας άφησα και μιλήσατε δέκα λεπτά. Τη δήλωσή σας κάντε την στην ομιλία σας.
Παρακαλώ μια δήλωση μόνο.
Ορίστε, έχετε τον λόγο για δύο λεπτά, για μια δήλωση δύο λεπτών.
Επί του άρθρου 100 του Κανονισμού και μόνο…
Δεν γίνεται αυτό το πράγμα!
Είναι με απόφαση του Κανονισμού!
Κύριε Τζανακόπουλε, σας ακούσαμε με τόσο προσοχή. Δεν χρειάζεται. Κύριε Φάμελλε, έχετε τον λόγο για δύο λεπτά για τη δήλωσή σας. Η διαδικασία για την αντισυνταγματικότητα έχει κλείσει πάντως.
Κύριε Πρόεδρε, επιτρέψτε μου να πω. Επί της διαδικασίας κατά της συνταγματικότητας του νομοσχεδίου και την τοποθέτηση της Ολομέλειας επ' αυτού, επικαλούμαι - αν δεν κάνω λάθος - την ακροτελεύτια φράση του άρθρου 100- παρακαλώ πολύ μπορείτε να την διαβάσετε στην Ολομέλεια - που λέει ότι με έγερση ή ανάταση τοποθετούνται οι Βουλευτές. Παρακαλώ πολύ, δηλώνουμε τη θέση του ΣΥΡΙΖΑ ότι μόνο έτσι μπορεί να τοποθετηθεί η Ολομέλεια. Κύριε Πρόεδρε, δεν μπορείτε να παραβαίνετε τον Κανονισμό. Αυτό!
Ωραία. Το είπατε και στην αρχή. Απερρίφθη αυτό το θέμα. Τελείωσε!
Από ποιον απερρίφθη;
Με πλειοψηφία της Βουλής απερρίφθη.
Πείτε μας από πού απερρίφθη για να καταγραφεί στα Πρακτικά.
Απερρίφθη με το ότι η Νέα Δημοκρατία έχει την Πλειοψηφία, ο κ. Λοβέρδος συμφώνησε και απ' ό,τι κατάλαβα και με τις ενστάσεις που είχε και η Ελληνική Λύση. Άρα, ήταν τα τρία από τα έξι κόμματα και τελείωσε. Τι μου λέτε τώρα; Κύριε Φάμελλε, τελείωσε. Δεν έχετε τον λόγο. Κάνατε τη δήλωσή σας και τελείωσε. Παρακαλώ να έρθει στο Βήμα ο εισηγητής της Νέας Δημοκρατίας κ. Ιωάννης Οικονόμου.
Συμφώνησαν τα τρία κόμματα να παραβιαστεί ο Κανονισμός! Με παραβίαση του Κανονισμού ξεκινάμε; Για τον Κανονισμό μιλάμε!
Αυθαιρέτως λειτουργήσατε!
Σας παρακαλώ! Ανέχθηκα αρκετές προσβολές γιατί μου είπατε ότι αυθαιρέτως λειτούργησα και έκανα ότι δεν το άκουσα! Για να μη γυρίσω στο πρόσφατο παρελθόν! Κύριε Οικονόμου, έχετε τον λόγο.
Κύριε Πρόεδρε, παρακαλώ τον λόγο για μία δήλωση.
Κύριε Αρσένη, μετά. Επίσης, σας κάνω και μια άλλη πρόταση κατά παράβαση τώρα, δική μου, του Κανονισμού, αλλά μάλλον ομόφωνα θα την κάνετε δεκτή. Ήταν κάτι που μου του είχε συμβουλεύσει ο κ. Βούτσης, να μην είμαι τόσο άτεγκτος στους χρόνους όταν είναι μεγάλα τα νομοσχέδια. Επειδή, λοιπόν, το νομοσχέδιο είναι πολύ μεγάλο και αντί να τσακωνόμαστε, προτείνω οι εισηγητές και οι αγορητές αντί για δεκαπέντε λεπτά - που είναι το ανώτατο που δώσαμε - να πάρουν δεκαοκτώ λεπτά, αλλά να τα τηρήσουμε…
Και κάτι παραπάνω.
Όχι, κύριε Οικονόμου, δεν θα το πάμε «κολοκυθιά». Βεβαίως οι Βουλευτές που έχουν δυστυχώς μόνο επτά λεπτά, να μπορούν και αυτοί να μιλήσουν εννέα έως δέκα λεπτά για ένα τόσο μεγάλο νομοσχέδιο.
Κύριε Πρόεδρε, παρακαλώ τον λόγο.
Κύριε Αρσένη, έχω ήδη καλέσει ομιλητή στο Βήμα. Μετά τον κ. Οικονόμου και πριν ανέβει ο κ. Φάμελλος θα σας δώσω τον λόγο. Μην ανησυχείτε. Ξεκινήστε, κύριε Οικονόμου. Έχετε δεκαοκτώ λεπτά, και αν βάλει τις φωνές ο Τασούλας, θα φωνάξω τον Βούτση να με υπερασπιστεί!
Ευχαριστώ. Κύριε Πρόεδρε, κυρίες και κύριοι συνάδελφοι, η αποτελεσματική αντιμετώπιση της πανδημίας του κορωνοϊού εκτός από το προφανές, δηλαδή τη σωστή αντιμετώπιση που είχαμε με όρους προστασίας της ανθρώπινης ζωής, αποκατέστησε ταυτόχρονα το κύρος της πολιτικής αλλά και την εμπιστοσύνη της κοινωνίας στους μηχανισμούς λειτουργίας του κράτους. Αποφασιστικότητα και σχέδιο, γνώση των πόρων που μπορούσαμε να αξιοποιήσουμε αλλά και των αδυναμιών που είχαμε να διαχειριστούμε, εμπιστοσύνη στην επιστήμη και πρωταγωνιστικός ρόλος στους ειδικούς αλλά και θαρραλέα αναγνώριση των λαθών όπου υπήρξαν, αυτά ήταν τα χαρακτηριστικά της ηγεσίας του Πρωθυπουργού, της Κυβέρνησης, αυτά ήταν που οδήγησαν στην εκπληκτική ανταπόκριση των δημόσιων λειτουργών αλλά και στην απόλυτα υπεύθυνη στάση της ελληνικής κοινωνίας και όλα αυτά μαζί οδήγησαν στα αποτελέσματα για τα οποία μιλά σήμερα ολόκληρος ο κόσμος. Τόσο όμως οι προσδοκίες από τη διαχείριση αυτής της πρώτης φάσης της πανδημίας όσο και τα πολύ δύσκολα που έχουμε μπροστά μας, σε ό,τι αφορά την αντιμετώπισή της δύσκολης οικονομικής κατάστασης που μας περιμένει, καθιστούν αναγκαίο - υποχρεωτικό, θα έλεγα - για την Κυβέρνηση να μη σπαταλήσει πολύτιμο αναπτυξιακό χρόνο. Η επιλογή μας να συζητήσουμε και να ψηφίσουμε αυτό το νομοσχέδιο, η διαβούλευση και η προετοιμασία του οποίου ξεκίνησαν τον περασμένο Οκτώβριο, όπως επεσήμανε και ο κύριος Υπουργός, τη συγκεκριμένη χρονική στιγμή βρίσκεται ακριβώς σε αυτό το μήκος κύματος. Κυρίες και κύριοι συνάδελφοι, η διασύνδεση του περιβάλλοντος και της ανάπτυξης βρίσκεται στον πυρήνα του νομοσχεδίου που συζητάμε σήμερα. Με τις αλλαγές, με τις τομές, με τη νομοθεσία που αλλάζουμε και προσαρμόζουμε καθιστούμε την περιβαλλοντική πολιτική επικερδή για το περιβάλλον, καθιστούμε τις οποιεσδήποτε πρακτικές το υποβάθμιζαν μη επικερδείς και παράνομες. Γνωρίζουμε καλά ότι το περιβάλλον υπήρξε διαχρονικά στη χώρα μας θύμα του τρόπου, με τον οποίο αναπτύχθηκε η χώρα. Γνωρίζουμε ότι η υποβάθμιση του περιβάλλοντος δημιουργεί δυστυχία, δημιουργεί φτώχεια και λειτουργεί αποτρεπτικά για την ανάπτυξη. Έτσι, λοιπόν, στα δέκα κεφάλαια και τις λοιπές διατάξεις, στα 130 άρθρα από τα οποία απαρτίζεται, το νομοσχέδιο αυτό εισάγει μία σειρά από αποτελεσματικές και τολμηρές ρυθμίσεις που ξεπερνούν την παλιά αντίληψη, η οποία φέρνει σε αντίθεση την προστασία του περιβάλλοντος, την ανάπτυξη και την ποιότητα ζωής και δείχνουν πόσο αλληλοεξαρτώμενες αλλά και αλληλοενισχυόμενες είναι οι παράμετροι αυτές στην εποχή μας. Στο σημείο αυτό, κυρίες και κύριοι συνάδελφοι, και πριν μπω στην περιγραφή των βασικών προνοιών και άρθρων του νομοσχεδίου, θέλω να κάνω κάτι το οποίο το θεωρώ πολύ σημαντικό. Όταν μιλάμε για το περιβάλλον, κυρίες και κύριοι συνάδελφοι, παρατηρείται συχνά μια πλειοδοσία για το ποιος έχει τη μεγαλύτερη περιβαλλοντική ευαισθησία και δεν είναι λίγες οι φορές που ορισμένοι επικαλούνται για τον εαυτό τους το αποκλειστικό δικαίωμα υπεράσπισης του περιβάλλοντος. Ας δούμε, λοιπόν, τι συνιστά στην εποχή μας αλλά και στην αληθινή ζωή μία πολιτική που σέβεται, αναδεικνύει και αξιοποιεί το περιβάλλον. Μία τέτοια πολιτική είναι προφανώς ένας χωροταξικός σχεδιασμός με σεβασμό στη βιοποικιλότητα. Μία τέτοια πολιτική είναι η όλο και μεγαλύτερη χρησιμοποίηση της καθαρής ενέργειας τόσο από την επιχειρηματικότητα όσο και από τους πολίτες στην καθημερινότητά τους. Μία τέτοια πολιτική είναι η ενεργειακή αναβάθμιση των σπιτιών και των κτηρίων, είναι η ανακύκλωση στην πηγή και η επαναχρησιμοποίηση των υλικών, είναι η αποτελεσματική διαχείριση των προστατευόμενων περιοχών, ώστε να συνδυάζουν αρμονικά και την προστασία τους αλλά και την ορθολογική αξιοποίηση και ανάπτυξή τους. Μία τέτοια πολιτική είναι η βελτίωση της ποιότητας ζωής των πολιτών μέσα από τη διαχείριση των αποβλήτων και των απορριμμάτων και τελικώς μία τέτοια πολιτική είναι η προσέλκυση πράσινων επενδύσεων και η δημιουργία πολλών και καλά αμειβόμενων θέσεων εργασίας. Αν, κυρίες και κύριοι συνάδελφοι, συμφωνούμε σε αυτές τις παραδοχές, αν πραγματικά θέλουμε μία τέτοια ανάπτυξη για τη χώρα μας, τότε πρέπει να πάμε στο επόμενο βήμα, να αναλογιστούμε αν με το υπάρχον θεσμικό πλαίσιο και κυρίως αν με την ακινησία υποστηρίζουμε τη λογική αυτή, αν δηλαδή τα τέσσερα χρόνια που χρειάζονται για τις άδειες για φωτοβολταϊκά και τα οκτώ για αιολικά βοηθούν τη γρήγορη ανάπτυξη των καθαρών μορφών ενέργειας, αν τα οκτώ χρόνια που χρειάζονται για τις περιβαλλοντικές αδειοδοτήσεις προσέθεσαν τίποτα παραπάνω στην προστασία του περιβάλλοντος, την ώρα που οδήγησαν σε ναυάγιο εκατοντάδες - μην πω παραπάνω - επενδυτικές προσπάθειες, αν τα μπάζα στα πεζοδρόμια και τα ρέματα και οι λόφοι με σκουπίδια στα νησιά συνιστούν ποιότητα ζωής, αν οι προσωποκεντρικές και χαριστικές ρυθμίσεις για χρήσεις γης σε προστατευόμενες περιοχές τούς παρέχουν την προστασία που τους αξίζει. Κυρίες και κύριοι, για την Κυβέρνηση, για τον Πρωθυπουργό, για την ηγεσία του Υπουργείου αλλά και για την Κοινοβουλευτική Ομάδα της Νέας Δημοκρατίας η απάντηση σε αυτά και πολλά ακόμα αν είναι ο δείκτης της δικής μας αγωνίας για το περιβάλλον. Η αντιμετώπιση των στρεβλώσεων που τα προκαλούν και όχι οι ιδεοληψίες, οι αγκυλώσεις ή και οι φόβοι για τις αλλαγές είναι το μέτρο της δικής μας έγνοιας για το πώς θα προχωρήσουμε μπροστά, για το πώς θα διαμορφώσουμε ένα περιβάλλον, για το πώς θα διαφυλάξουμε τον δικό μας πλούτο για εμάς και για τα παιδιά μας και αυτή ακριβώς την αντίληψη, κυρίες και κύριοι, υπηρετεί το νομοσχέδιο. Συγκεκριμένα, στο πρώτο κεφάλαιο απλοποιούμε και επιταχύνουμε τόσο την έκδοση νέων όσο και την τροποποίηση και την ανανέωση παλαιών αδειοδοτήσεων για το περιβάλλον. Μειώνουμε τον χρόνο περιβαλλοντικής αδειοδότησης από οκτώ χρόνια που ήταν μέχρι σήμερα σε έξι μήνες. Πώς το καταφέρνουμε αυτό; Το καταφέρνουμε γιατί μειώνουμε τις προθεσμίες, μειώνουμε τα στάδια, απαλλάσσουμε από περιττό φόρτο τις υπηρεσίες, εισάγοντας τον αδιάβλητο θεσμό του ιδιώτη αξιολογητή. Το πετυχαίνουμε καθιστώντας πολύ λειτουργικό και αποτελεσματικό τον ρόλο του ΚΕΣΠΑ. Το πετυχαίνουμε ζητώντας γνωμοδοτήσεις μόνο από εκείνες τις υπηρεσίες, των οποίων το αντικείμενο εμπλέκεται με την υπό εξέταση επένδυση. Το πετυχαίνουμε μέσα από συνθήκες διαφάνειας, εισάγοντας τον θεσμό του ηλεκτρονικού μητρώου περιβαλλοντικών μελετών, το Ηλεκτρονικό Περιβαλλοντικό Μητρώο, όπου θα είναι διάφανο και προσβάσιμο στον οποιοδήποτε το κάθε στάδιο της αδειοδότησης. Μείωση του χρόνου πετυχαίνουμε και στις ρυθμίσεις στο δεύτερο κεφάλαιο που αφορούν τις ΑΠΕ. Σήμερα, κυρίες και κύριοι συνάδελφοι, στη ΡΑΕ εκκρεμούν χίλιες πεντακόσιες αιτήσεις, πολλές από αυτές από το 2016. Αυτή τη στρέβλωση και αυτή την καθυστέρηση ερχόμαστε να αντιμετωπίσουμε, αντικαθιστώντας την αδειοδότηση της πρώτης φάσης με τη θέσπιση της βεβαίωσης παραγωγής. Αντί για δύο χρόνια, θα είναι έτοιμη και προσιτή και δυνατή η βεβαίωση παραγωγής για τις ΑΠΕ σε δύο μήνες, αφού για την έκδοσή της θα εξετάζονται μόνο εκείνα τα κριτήρια που θεωρούνται βασικά στην πρώτη φάση και θα εξαιρούνται όλα όσα έτσι κι αλλιώς εξετάζονται στο επόμενο διάστημα. Παράλληλα μπαίνουν αυστηρά χρονικά ορόσημα για τους επενδυτές έτσι ώστε η αδειοδότηση που θα παίρνουν στην αρχή να τους οδηγεί γρήγορα στα επόμενα στάδια της αδειοδοτικής διαδικασίας για να φτάσουν γρήγορα στην ωρίμανση της επένδυσής τους. Τέλος, καθιερώνεται το Ηλεκτρονικό Μητρώο Παραγωγής Ηλεκτρικής Ενέργειας από ΑΠΕ όπου κάθε αίτημα θα αποκτά συγκεκριμένη ταυτότητα και θα είναι και αυτό προσβάσιμο στον οποιονδήποτε. Έρχομαι τώρα στους φορείς διαχείρισης των προστατευόμενων περιοχών. Οι προστατευόμενες περιοχές στη χώρα μας μέχρι αυτή τη στιγμή εποπτεύονται από φορείς διαχείρισης οι οποίοι, πράγματι, προσπαθούν με τα μέσα που έχουν να επιτελέσουν ένα έργο. Σε πολλές περιπτώσεις το έργο αυτό είναι σημαντικό, το αναγνωρίζουμε και σεβόμαστε τη δουλειά τους. Είχαμε την τύχη, και ο Υπουργός και εγώ, να επισκεφτούμε αρκετούς φορείς και να το διαπιστώσουμε από κοντά. Όμως, δεν μπορούμε να αγνοήσουμε, κυρίες και κύριοι συνάδελφοι, ότι υπάρχουν τεράστια κενά, όπως κενά σε ανθρώπινο δυναμικό, κενά σε υλικοτεχνική υποδομή, κενά σε διαχειριστική και διοικητική ανεπάρκεια που εμποδίζουν τους φορείς αυτούς να συμμετάσχουν σε προγράμματα με όποιο όφελος θα είχε η συμμετοχή αυτή, οικονομικό όφελος αλλά και όφελος για την περιβαλλοντική πολιτική στη χώρα μας. Είναι κενά που έχουν να κάνουν με κατακερματισμό των δράσεων, κενά που δεν τους επιτρέπουν να προσελκύσουν «πράσινες» επενδύσεις, έτσι ώστε οι τοπικές κοινωνίες να μπορούν να επωφεληθούν από δραστηριότητες, όπως ο οικοτουρισμός και η βιολογική γεωργία. Το κερασάκι στην τούρτα; Πολλοί από τους φορείς αυτούς - μην πω όλοι - είναι αδύνατο να λειτουργήσουν τα Σαββατοκύριακα, λειτουργούν μόνο τις καθημερινές. Εκεί, δηλαδή, που θα έπρεπε να είναι πόλοι έλξης τουριστικού ενδιαφέροντος και επισκεπτών δεν καθίσταται δυνατόν να συμβαίνει κάτι τέτοιο. Πώς αντιμετωπίζουμε αυτές τις στρεβλώσεις; Στη θέση του κατακερματισμού που υπάρχει εισάγουμε έναν ενιαίο κεντρικό σχεδιασμό. Με την εισαγωγή του ΟΦΥΠΕΚΑ, ενός νομικού προσώπου ιδιωτικού δικαίου οι δράσεις αυτές ενοποιούνται. Θα υπάρχει μια κεντρική εποπτεία από αυτόν τον οργανισμό. Θα υπάρχουν πρόσωπα εγνωσμένου κύρους, αρμοδιότητας, επιστημονικής συνάφειας που θα τον διοικούν. Θα μπορούν οι εργαζόμενοι να απορροφηθούν και να δουλεύουν με όρους μονιμότητας μετά από αξιολόγηση από το ΑΣΕΠ. Θα υπάρχουν δυνατότητες πολύ μεγαλύτερης οικονομικής ενίσχυσης έτσι ώστε να γίνεται σπουδαιότερη δουλειά, αυτή που αρμόζει τις προστατευόμενες περιοχές. Στο τέταρτο κεφάλαιο, κυρίες και κύριοι συνάδελφοι, στις προστατευόμενες περιοχές του δικτύου «NATURA», περιοχές που καλύπτουν το 30% της ελληνικής επικράτειας, διαμορφώνουμε ένα πλαίσιο με καθαρούς όρους και στέρεες βάσεις για ήπια και βιώσιμη οικονομική ανάπτυξη. Θέλω να πω δυο λόγια εδώ για τις περιοχές «NATURA». Εδώ είτε από άγνοια είτε από ηθελημένη σύγχυση που συνήθως προέρχεται από μεγάλες και πολλές περιβαλλοντικές κορώνες δημιουργείται η λαθεμένη εντύπωση ότι στις περιοχές αυτές σήμερα δεν επιτρέπεται τίποτα και ερχόμαστε εμείς οι εγκληματίες να βάλουμε δράσεις χρήσης γης και δραστηριότητες. Κάτι τέτοιο φυσικά και δεν ισχύει. Αλίμονο αν ίσχυε κάτι τέτοιο για το 30% της χώρας! Αντίθετα επιτρέπονται ξενοδοχεία, επιτρέπονται εστιατόρια, επιτρέπονται δραστηριότητες, επιτρέπονται δρόμοι, επιτρέπονται διάφορα έργα υποδομής, όπως για παράδειγμα, γράφει το προεδρικό διάταγμα για τον κυπαρισσιακό, το οποίο καταθέτω στα Πρακτικά. [[Στο σημείο αυτό ο Βουλευτής, κ. Ιωάννης Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εκτός απ' αυτά επιτρέπονται και άλλα. Επιτρέπονται και αιολικά πάρκα - σήμερα που μιλάμε - όπως στο Βέρμιο σύμφωνα και με τη νομολογία του Συμβουλίου της Επικρατείας. Επιτρέπονται και εξορύξεις που, πάλι με έγκριση του Συμβουλίου της Επικρατείας, διενεργούνται στην περιοχή της Γκιώνας στη Στερεά Ελλάδα. Το καταθέτω στα Πρακτικά. [[Στο σημείο αυτό ο Βουλευτής κ. Ιωάννης Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Ποιο είναι, λοιπόν, το έγκλημα που κάνει η σημερινή Κυβέρνηση όσον αφορά στις προστατευόμενες περιοχές; Σε ένα χαώδες και άναρχο πλαίσιο που επέτρεπε προσωποκεντρικές εξατομικευμένες ρυθμίσεις έρχεται και διαμορφώνει έναν κατάλογο σε συνέχεια του καταλόγου που υπήρχε από το προεδρικό διάταγμα με πολύ σαφείς χρήσης γης και δραστηριότητες που θα επιτρέπονται στις τέσσερις ζώνες που οριοθετούμε στις προστατευόμενες αυτές περιοχές. Εξασφαλίζουμε ότι καμμία απ' αυτές δεν θα οδηγήσει σε υποβάθμιση του περιβάλλοντος μέσα από τον οδικό χάρτη, καθώς και την ανάγκη διενέργειας περιβαλλοντικής μελέτης, αφήνοντας πάντοτε στο Συμβούλιο της Επικρατείας τον ρόλο της τελικής έγκρισης, πριν καταστεί εφαρμόσιμο το οποιοδήποτε διαχειριστικό σχέδιο, του οποίου κανείς δεν αμφισβητεί την εγνωσμένη περιβαλλοντική ευαισθησία. Στο πέμπτο κεφάλαιο του νομοσχεδίου αντιμετωπίζουμε την υπόθεση με τους δασικούς χάρτες. Αναφέρθηκε διεξοδικά και στην αίτηση αντισυνταγματικότητας, οπότε εγώ θέλω μόνο δυο στοιχεία να προσθέσω, κύριε Πρόεδρε. Σήμερα που μιλάμε, κυρίες και κύριοι συνάδελφοι, ένα εκατομμύριο στρέμματα γης βρίσκονται σε καθεστώς αμφισβήτησης, ότι δήθεν είναι δασικά, διότι δεν έχει η ίδια η διοίκηση εντάξει αποφάσεις της ίδιας της διοίκησης που τα αποχαρακτηρίζει με προηγούμενες πράξεις. Καταθέτω στα Πρακτικά και τα σχετικά δημοσιεύματα. [[Στο σημείο αυτό ο Βουλευτής κ. Ιωάννης Οικονόμου καταθέτει για τα Πρακτικά το προαναφερθέν δημοσιεύμα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αποτέλεσμα αυτής της ιστορίας είναι εκατοντάδες, χιλιάδες αγρότες να στερούνται τη δυνατότητα καταβολής της συνδεδεμένης αποζημίωσης από τον ΟΠΕΚΕΠΕ. Το πιο ωραίο πιο είναι; Αν δεν κάναμε, δηλαδή, αυτά που κάνουμε σ' αυτό το νομοσχέδιο τι θα έπρεπε να κάνουν οι αγρότες; Ή θα έπρεπε να πάνε στις επιτροπές αντιρρήσεων και να περιμένουν το δίκιο τους - λογικά σε είκοσι εφτά χρόνια, διότι αυτή τη στιγμή εκατόν εβδομήντα χιλιάδες ενστάσεις εκκρεμούν - ή θα έπρεπε - ακούστε! - σύμφωνα με τις οδηγίες που είναι αναρτημένες από τον ίδιο τον ΟΠΕΚΕ - θα το καταθέσω κι αυτό στα Πρακτικά - να εξαγοράζουν τη γη από τον εαυτό τους εικονικά μέσα από μια ολόκληρη διαδικασία προκειμένου να λύσουν και να ξεπεράσουν τον σκόπελο για να πάρουν τις επιδοτήσεις αυτές. [[Στο σημείο αυτό ο Βουλευτής κ. Ιωάννης Οικονόμου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Εμείς με τις ρυθμίσεις που εισάγουμε δίνουμε μια λύση στο πρόβλημα αυτό - είναι μια λύση η οποία ενσωματώνει παλιότερες αποφάσεις του δημοσίου - και ταυτόχρονα κάνουμε πιο λειτουργικές και τις επιτροπές εξέτασης αντιρρήσεων. Έρχομαι στο έκτο κεφάλαιο για τις οικιστικές πυκνώσεις. Εδώ συμμορφούμενοι πλήρως με το πνεύμα και το γράμμα του Συμβουλίου της Επικρατείας και με κατάρτιση πλήρως επιστημονικά τεκμηριωμένων κριτηρίων ορίζουμε καλύτερα ποιες είναι οι οικιστικές πυκνώσεις. Επίσης, δικαιολογούμε, ή - εν πάση περιπτώσει - δημιουργούμε ένα πλαίσιο στο οποίο θα μπορεί να βγει το συμπέρασμα ότι η διατήρηση κάποιων απ' αυτών είναι προς όφελος του περιβάλλοντος σε σχέση με την ενδεχόμενη κατάρρευσή τους και, βεβαίως, επιστρέφουμε στο Συμβούλιο της Επικρατείας τον τελικό λόγο σε ό,τι αφορά στη νομιμότητα εφαρμογής αφού το προεδρικό διάταγμα θα είναι εκείνο που θα κριθεί από το Συμβούλιο της Επικρατείας. Πολύ σημαντικές είναι οι ρυθμίσεις και στο δέκατο κεφάλαιο που αφορούν στη διαχείριση των αποβλήτων στις οποίες αναφέρθηκε και ο Υπουργός νωρίτερα: Ρυθμίσεις όπως το να μην καταλήγουν τα μπάζα στα πεζοδρόμια και στα ρέματα, αφού πλέον για να εκδοθεί οικοδομική άδεια θα πρέπει να επισυνάπτεται συμφωνία διαχείρισης των μπαζών από εγκεκριμένο σύστημα διαχείρισης αποβλήτων εκσκαφών, κατασκευών και κατεδαφίσεων. Ρυθμίσεις που αφορούν στην απλοποίηση για τα εθνικά και τα περιφερειακά σχέδια διαχείρισης απορριμμάτων. Ρυθμίσεις που αφορούν στην επεξεργασία των βιοαποβλήτων και κυρίως, ρυθμίσεις που βάζουν σε μια καλύτερη τάξη και αντιμετωπίζουν ζητήματα με τα απορρίμματα στα νησιά του νοτίου Αιγαίου και του Ιονίου. Είναι ρυθμίσεις οι οποίες προφανώς είναι σε μια κατεύθυνση βελτίωσης της ποιότητας ζωής και προστασίας του οικοσυστήματος στις περιοχές αυτές. Τι γινόταν στα νησιά αυτά; Τα νησιά αυτά είναι τα νησιά που αντιμετωπίζουν τα μεγαλύτερα προβλήματα. Οι τρεις από τις τέσσερις περιοχές για τις οποίες είμαστε υποψήφιοι για νέα πρόστιμα βρίσκονται στις περιοχές αυτές. Είναι η Κέρκυρα, η Ζάκυνθος και η Μύκονος. Στα νησιά αυτά έχουμε τους περισσότερους ΧΑΔΑ από οποιαδήποτε άλλη περιοχή της χώρας. Εξαιτίας της λογικής ότι σε κάθε νησί θα είχαμε κι ένα ΦΟΔΣΑ υπάρχει λόγω έλλειψης δυναμικού, λόγω διοικητικής και διαχειριστικής ανεπάρκειας πρόβλημα στη σωστή διαχείριση των αποβλήτων. Τα ξέρουμε, τα ζούμε, τα παρακολουθούμε κι από τις τηλεοράσεις. Τι ερχόμαστε και κάνουμε; Κάνουμε κάτι το οποίο δεν είναι δοκιμασμένο; Το βγάλαμε από το κεφάλι μας; Ερχόμαστε να εφαρμόσουμε και στα νησιά αυτά δομές που λειτουργούν και στην υπόλοιπη χώρα, στην Περιφέρεια της Αττικής, στην δυτική Μακεδονία. Δημιουργούμε υπό την μορφή ανώνυμης εταιρείας ένα ΦΟΔΣΑ στον οποίο συμμετέχει κατά 40% η περιφέρεια και κατά το 60% οι υπόλοιποι δήμοι. Πολύ σημαντικές ρυθμίσεις υπάρχουν, κύριε Πρόεδρε, και στα υπόλοιπα κεφάλαια του νομοσχεδίου. Η επιτάχυνση της κτηματογράφησης της χώρας, οι προβλέψεις για την αύξηση της ενεργειακής απόδοσης των κτηρίων, οι προβλέψεις για να κλείσουμε τα παραθυράκια στην πλαστική σακούλα, προβλέψεις για τη χρηματοδότηση από το Πρόγραμμα Δημοσίων Επενδύσεων για τη σύνδεση ακινήτων με κεντρικά δίκτυα αποχέτευσης και, βεβαίως, η αύξηση της αποζημίωσης των κατά κύριο επάγγελμα αγροτών για φωτοβολταϊκά. Η αποζημίωση αυτή είχε περιοριστεί δραματικά από το 2014 και μετά. Κύριε Πρόεδρε, κυρίες και κύριοι συνάδελφοι, σας μίλησα για τις αλλαγές που επιφέρει σε κρίσιμους τομείς, αλλά και τις προοπτικές αειφόρου ανάπτυξης που διαμορφώνει το νομοσχέδιο που συζητάμε. Θέλω τώρα προς το κλείσιμο να πω δυο μόνο λόγια για την κριτική που δεχόμαστε. Πρώτα απ' όλα, για την κριτική που δεχόμαστε από φορείς και από τις περιβαλλοντικές οργανώσεις: Να ξεκαθαρίσω ότι εμείς στη Νέα Δημοκρατία σεβόμαστε πλήρως τις γνώσεις, την ευαισθησία, την προσφορά, την εμπειρία τους, το έργο που έχουν κάνει σε σχέση με το περιβάλλον. Το έχουμε έμπρακτα αποδείξει και με τις συναντήσεις που καθιέρωσε ο Υπουργός Περιβάλλοντος. Δεν είναι μυστικό ότι σε μια σειρά από ζητήματα που έχουν να κάνουν με την αξιοποίηση του φυσικού μας πλούτου, που έχουν να κάνουν με αναπτυξιακές δραστηριότητες γύρω από το περιβάλλον έχουμε μια διαφορετική αντίληψη. Δεν το κρύψαμε. Δεν είναι μυστικό. Θέλω, όμως, με ειλικρίνεια να τους πω ότι η Κυβέρνηση νομοθετεί πάντοτε θωρακίζοντας την οποιαδήποτε επιλογή ανάπτυξης ενάντια σε οποιαδήποτε πιθανότητα υποβάθμισης του περιβάλλοντος, έχοντας το Συμβούλιο της Επικρατείας σε κεντρικό ρόλο να λαμβάνει τις κρίσιμες και τις τελικές αποφάσεις και περιγράφοντας με πολύ μεγάλη σαφήνεια έναν οδικό χάρτη περιβαλλοντικών μελετών με υψηλά στάνταρς για την προστασία του περιβάλλοντος. Δεν θα πρέπει να το αρνούνται αυτό και δεν θα πρέπει ναι είναι τόσο εύκολοι και τόσο - θα έλεγα - χαλαροί σε χαρακτηρισμούς και εκφράσεις τύπου εγκληματικότητας κ. ο. κ.. Τώρα για την κριτική του ΣΥΡΙΖΑ τι να πω; Όπως διαπιστώσαμε από τον δημόσιο λόγο, από την επιτροπή και από τις τοποθετήσεις για τα διαδικαστικά είναι μια κριτική, κυρίες και κύριοι, που παλινδρομεί ανάμεσα στην άρνηση της πραγματικότητας - πολλές φορές μου δημιουργείται η αίσθηση ότι διαβάζουν άλλο νομοσχέδιο - αλλά και στην ακραία υποκρισία, αφού αρνείται πλήρως την πολιτική, τους νόμους, τις υπογραφές και τις αποφάσεις που πήραν για τα ζητήματα που μας καταγγέλλουν την περίοδο 2015-2019.
Δύο λεπτά ακόμα, κύριε Πρόεδρε. Έτσι εξηγείται το θράσος και η έπαρση που έχουν, όταν κατηγορούν εμάς για αλλοίωση του χαρακτήρα των προστατευόμενων περιοχών, εκείνοι που για τέσσερα χρόνια έβγαλαν μόνο ένα προεδρικό διάταγμα για τις προστατευόμενες περιοχές. Έτσι εξηγείται το θράσος που έχουν, όταν μας κατηγορούν ότι εγκληματούμε για το περιβάλλον, γιατί δήθεν επιτρέπουμε τις εξορύξεις για έρευνες για υδρογονάνθρακες ενώ εκείνοι έκαναν ακριβώς το ίδιο. Και καταθέτω στα Πρακτικά τα δημοσιεύματα, τις αποφάσεις και τη δήλωση Βουλευτή του ΣΥΡΙΖΑ, του κ. Δημαρά η οποία λέει «Οι περιοχές «NATURA 2000» δεν εξαιρούνται από τις έρευνες για εξορύξεις, κατέθεσα σχέδιο τροπολογίας ζητώντας από τον Υπουργό Περιβάλλοντος και Ενέργειας να εξαιρέσει αυτές τις προστατευόμενες περιοχές από τις έρευνες για υδρογονάνθρακες. Η απάντηση του Υπουργείου ήταν αρνητική». [[Στο σημείο αυτό ο Βουλευτής κ. Ιωάννης Οικονόμου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Σε ό,τι αφορά στην καραμέλα των συμφερόντων και των φωτογραφικών ρυθμίσεων, τι να πω; Οι αποστομωτικές απαντήσεις που δόθηκαν από τους Υπουργούς στην επιτροπή, αναδεικνύουν το μέγεθος της παραφροσύνης. Επίσης, τι να πω για τους φορείς προστατευόμενων περιοχών, όπου η ίδια η κυβέρνηση του ΣΥΡΙΖΑ δεν κατάφερε να υποστηρίξει το μοντέλο που αυτή δημιούργησε. Στους οκτώ νέους φορείς που έκαναν δεν έχουν υπαλλήλους, δεν έχουν προσωπικό, δεν έχουν καν βασικές υποδομές. Κλείνω, κύριε Πρόεδρε, με το εξής: Κυρίες και κύριοι συνάδελφοι, το συγκεκριμένο νομοσχέδιο αντικατοπτρίζει πλήρως τη φιλοσοφία μας. Γι' αυτό κι εμείς στη Νέα Δημοκρατία, δεν έχουμε απλά ικανοποίηση αλλά είμαστε υπερήφανοι και για τα ζητήματα που λύνουμε και για τους ορίζοντες που ανοίγουμε, για τις συνθήκες ασφάλειας, νομιμότητας, λογοδοσίας και διαφάνειας που δημιουργούμε για το περιβάλλον, την κοινωνία και την επιχειρηματικότητα. Κύριε Πρόεδρε, κυρίες και κύριοι συνάδελφοι, ο Πρωθυπουργός Κυριάκος Μητσοτάκης είχε πει ότι η μόνη έξυπνη αναπτυξιακή πολιτική για την Ελλάδα είναι αυτή που σέβεται το περιβάλλον και την ποιότητα ζωής και αυτό δεν είναι μόνο υποχρέωσή μας απέναντι στις επόμενες γενιές αλλά και μια μοναδική ευκαιρία για να κάνουμε τη ζωή μας καλύτερη. Το νομοσχέδιο που συζητάμε σήμερα είναι ένα μεγάλο και σταθερό βήμα προς την κατεύθυνση αυτή, γι' αυτό και σας καλώ να το υπερψηφίσουμε. Ευχαριστώ, κύριε Πρόεδρε, για την ανοχή σας.
Τον λόγο έχει για δύο λεπτά ο κ. Αρσένης, ο οποίος είχε ζητήσει νωρίτερα τον λόγο.
Ευχαριστώ, κύριε Πρόεδρε. Αυτό που θα ήθελα να πω, βέβαια, είναι λίγο εκτός συζήτησης αυτή τη στιγμή. Θα ήθελα να μου δώσετε τον λόγο όπως κάνατε στον κ. Φάμελλο, για να κάνω κι εγώ τη δική μου δήλωση. Είναι πάρα πολύ απλό το ζήτημα, το έθεσα και προηγουμένως. Δεν είναι δυνατόν, είναι παράλογο και αντισυνταγματικό να αλλάζουν οι κανόνες που λειτουργεί αυτό το Κοινοβούλιο με βάση αποφάσεις οι οποίες ξεπερνούν τη διαδικασία που προβλέπεται. Υπάρχει διαδικασία για το πώς αλλάζει ο Κανονισμός. Ωσότου να τηρηθούν αυτές οι διαδικασίες δεν μπορούμε να αλλάζουμε και να αποφασίζουμε εμείς να λαμβάνονται οι αποφάσεις με τρόπο αντικανονικό, γιατί αυτό είναι που βιώνουμε. Ούτε η Διάσκεψη των Προέδρων ούτε κανένα άλλο όργανο δεν μπορεί να αντικαταστήσει τις διαδικασίες.
Ευχαριστώ. Κύριε Φάμελλε, έχετε τον λόγο.
Ευχαριστώ, κύριε Πρόεδρε. Κύριοι Υπουργοί, κυρίες και κύριοι Βουλευτές, μετά τη συζήτηση που έγινε σχετικά με τα ζητήματα της συνταγματικότητας, οφείλω να ξεκινήσω δηλώνοντας εκ μέρους και της Κοινοβουλευτικής Ομάδας του ΣΥΡΙΖΑ ότι σήμερα ζούμε μια ημέρα απαξίωσης της ελληνικής Βουλής και των κοινοβουλευτικών κανόνων, των διαδικασιών αλλά και δυστυχώς μια μέρα απαξίωσης των πολιτικών του περιβάλλοντος και του ίδιου του περιβάλλοντος της χώρας μας. [[Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής, κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ]] Σήμερα ζούμε μια μέρα - και αύριο αν τυχόν συνεχίσει να επιμένει ο κύριος Υπουργός να ψηφιστεί αυτό το νομοσχέδιο - η οποία θα χαρακτηριστεί ανεξίτηλη ρετσινιά στο πρόσωπο του Πρωθυπουργού και του Υπουργού Περιβάλλοντος, διότι υπάρχει η πολιτική επιλογή του κ. Μητσοτάκη να εισάγει αυτό το νομοσχέδιο με περιορισμένη συμμετοχή Βουλευτών, για να περάσει στη ζούλα σοβαρότατες ρυθμίσεις εις βάρος της ελληνικής φύσης και των ελληνικών δημόσιων πολιτικών περιβάλλοντος. Και όλα αυτά, ενώ η κοινωνία μας δίνει μια μάχη ζωής. Άρα, είναι μια δεύτερη προσβολή σε όλους τους ανθρώπους που αγωνίζονται, στις υγειονομικές υπηρεσίες, στην καθαριότητα, στην πολιτική προστασία, διότι στην πλάτη τους και ενώ όλοι τηρούμε τους κανόνες της επιστήμης για την προστασία της ανθρώπινης ζωής, ο κ. Χατζηδάκης και ο κ. Μητσοτάκης προσπαθούν να νομοθετήσουν εις βάρος του ελληνικού περιβάλλοντος, σε αντίθεση με πολλές αποφάσεις του Συμβουλίου της Επικρατείας, το ίδιο το Σύνταγμα και πολλές ευρωπαϊκές οδηγίες. Προφανώς επιχειρούν για πρώτη φορά να αποδομήσουν και τη συμφωνία που έχουμε κάνει εδώ στη Βουλή και να νομοθετήσουν για ζητήματα άσχετα της πανδημίας, άρα να ανατρέψουν μια συμφωνία που έχει γίνει για την τήρηση των κανόνων της επιστήμης και να νομοθετήσουν σε αντίθεση με τους κανόνες της επιστήμης και για το περιβάλλον. Για τον λόγο αυτόν, το σύνολο των περιβαλλοντικών οργανώσεων είναι απέναντί τους. Δεκάδες χιλιάδες πολίτες υπογράφουν ψηφίσματα και παρ' ότι δεν επιτρέπονται οι συναθροίσεις, οι συνελεύσεις, οι εκδηλώσεις, υπάρχει ογκούμενη, μεγάλη λαϊκή αντίδραση. Η Κυβέρνηση μας ζήτησε να μείνουμε σπίτι; Όχι, οι επιστήμονες μας ζήτησαν να μείνουμε σπίτι. Ο πολιτικός κόσμος συνηγόρησε. Όσο μένουμε σπίτι, όμως, φαίνεται ότι ο κ. Χατζηδάκης επέλεξε να μας κλείσει σπίτι, για να κάνει τη βρώμικη δουλειά. Αυτό οφείλουμε να το καταθέσουμε στην ελληνική αντιπροσωπεία, καθώς και την προσβολή της δημοκρατίας αλλά και την απαξίωση των πολιτικών περιβάλλοντος. Είναι μια «μαύρη» μέρα για το Υπουργείο Περιβάλλοντος να εισάγεται ως πρώτο νομοσχέδιο με περιορισμένη συζήτηση στην ελληνική Βουλή νομοσχέδιο του Υπουργείου Περιβάλλοντος - και δεν ξέρω αν έχει υπάρξει στα ιστορικά της ελληνικής Βουλής τέτοια διαδικασία περιορισμού και της συμμετοχής αλλά και παραβίασης του Κανονισμού - και να φέρνει τη ρετσινιά αυτή. Σε μια περίοδο που πρέπει να κάνουμε το ακριβώς αντίθετο, να υποστηρίξουμε την ισορροπία με τη βιοποικιλότητα, να υποστηρίξουμε τη βιώσιμη ανάπτυξη, να στηρίξουμε στο δημόσιο τομέα και στις δημόσιες πολιτικές την ανάκαμψη - γιατί μόνος του ο ιδιωτικός τομέας δεν μπορεί να δώσει απαντήσεις - , να έρχεται ο κ. Χατζηδάκης - σε αντίθεση με όλα αυτά που ισχύουν παγκοσμίως σήμερα, που προσπαθούμε να κάνουμε την επανεκκίνηση οικονομιών και κοινωνικών λειτουργιών - να διαψεύσει και την επιστήμη και την πολιτική παγκόσμια ηγεσία και να επιλέξει ο κ. Μητσοτάκης εις βάρος του δημοσίου συμφέροντος και εις βάρος του περιβάλλοντος να γίνει αυτή η επανεκκίνηση. Το είπαν, εξάλλου, το είπε και Κοινοβουλευτικός Εκπρόσωπος της Νέας Δημοκρατίας, ότι πρέπει να επανεκκινήσει η οικονομία και αυτό είναι το καλύτερο μήνυμα. Θέλουν να επανεκκινήσει η οικονομία τάχατες - γιατί δεν θα επανακκινήσει έτσι - εις βάρος του ελληνικού περιβάλλοντος και αυτό το λένε όλοι, δεν το λέει μόνο ο ΣΥΡΙΖΑ. Το λένε όλα τα κόμματα τα οποία είναι όλα απέναντι, το λένε όλες οι περιβαλλοντικές οργανώσεις. Θέλουν να πλήξουν ανεπανόρθωτα το ελληνικό περιβάλλον μέσα από την περιορισμένη συμμετοχή στη δική μας τη συζήτηση και αυτό αποκαλύφθηκε και στις επιτροπές της Βουλής, αλλά και στις τροπολογίες των πενήντα τριών σελίδων που μπήκαν το βράδυ της Πέμπτης. Το είπαν όλες οι ΜΚΟ, το είπαν όλοι οι επιστημονικοί φορείς, το λένε και οι εργαζόμενοι τους οποίους απέτρεψαν να έρθουν στη Βουλή να μιλήσουν. Η επιλογή αυτή υποδηλώνει ότι η Κυβέρνηση δεν θέλει να κάνει ουσιαστική συζήτηση. Άφησε μόνο δύο Βουλευτές από κάθε κόμμα στις επιτροπές, ασχέτως του ωραρίου των επιτροπών, και οι Βουλευτές δεν μπόρεσαν να ασκήσουν το δημοκρατικό τους δικαίωμα. Και αυτό δεν το αποφάσισε καμμία Διάσκεψη των Προέδρων και είναι οξύτατη παραβίαση του Κανονισμού της Βουλής. Αναδείξαμε τουλάχιστον τέσσερα άρθρα που είναι βαθύτατα αντισυνταγματικά, όπως και η διαδικασία είναι αντισυνταγματική και παραβιάζει το άρθρο 72. Δεν πλήττεται μόνο η δημόσια λειτουργία του περιβάλλοντος, όμως, κυρίες και κύριοι Βουλευτές. Στο νομοσχέδιο υπάρχουν φωτογραφικές διατάξεις για εξυπηρέτηση ημετέρων και τακτοποίηση ρουσφετιών της Νέας Δημοκρατίας. Ενώ η κοινωνία κάνει αυτή την επιστημονική συμφωνία και τη συμφωνία υγείας, εσείς έρχεστε εδώ και αποδεικνύετε ότι δεν σέβεστε ούτε τους επιστήμονες ούτε τους ανθρώπους. Δεν είναι λάθος ότι οι περιβαλλοντικές οργανώσεις μιλάνε για περιβαλλοντικό έγκλημα. Έχουν δίκιο και αυτό θα παραμείνει για πάντα στην πολιτική συζήτηση. Εμείς ζητήσαμε και ζητάμε και σήμερα - και αυτή είναι η ουσία της τοποθέτησης μας - να αποσυρθεί το νομοσχέδιο και όχι μόνο το άρθρο 99 ή τμήμα του, που όπως αποδείχθηκε ήταν ασυμβίβαστο συνταγματικά αλλά και νομοθετικά. Πολλά άλλα άρθρα είναι έτσι. Και η πρώτη υποχώρηση του κ. Χατζηδάκη αποδεικνύει ότι ο ΣΥΡΙΖΑ είχε δίκιο, ότι οι μη κυβερνητικές οργανώσεις είχαν δίκιο, ότι η κοινωνία έχει δίκιο. Το νομοσχέδιο αυτό είναι αντιπεριβαλλοντικό, αντισυνταγματικό και πρέπει να αποσυρθεί. Εμείς δεν θα νομιμοποιήσουμε την ψήφισή του σε οποιαδήποτε στιγμή διαδικασιών. Η κοινωνία θα το ανατρέψει, η Ευρωπαϊκή Ένωση θα το ανατρέψει και το Συμβούλιο της Επικρατείας θα το ανατρέψει. Βέβαια, για ποιον λόγο όλα αυτά επιχειρούνται τώρα; Διότι έχει προσπαθήσει η Κυβέρνηση να παίξει το τελευταίο σενάριο πολιτικής εξαπάτησης. Είκοσι εκατομμύρια στα μέσα ενημέρωσης, παράταση πληρωμών και δεσμεύσεων στους καναλάρχες, αναβολή πληρωμής, μείωση της αμοιβής στη «DIGEA». Και όλα αυτά για ποιον λόγο; Για να κρύψουν την αλήθεια, για να μην παίξει το θέμα πρώτο θέμα στα δελτία ειδήσεων, παρ' ότι αφορά τη ζωή των παιδιών μας, που υποκριτικά αναφέρει ο κ. Χατζηδάκης. O κ. Μητσοτάκης τη Μεγάλη Εβδομάδα ανέφερε ότι κάθε εξουσία οφείλει να εγκαταλείψει το απυρόβλητο της ανάγκης δυναμώνοντας τη λογοδοσία, γιατί καμμία έκτακτη ανάγκη δεν μπορεί να τους αμφισβητήσει τη δημοκρατική ευαισθησία. Τώρα ποια ανάγκη αμφισβητεί τη συμμετοχή των Βουλευτών στην κοινοβουλευτική συζήτηση; Ποια ανάγκη αμφισβητεί το δικαίωμα της πολιτείας και της κοινωνίας να συμμετέχει στον διάλογο; Από ό,τι φαίνεται η δημοκρατική και περιβαλλοντική ευαισθησία και του κ. Χατζηδάκη και του κ. Μητσοτάκη είναι προσχηματική. Χρησιμοποιούν την οικολογία μόνο για να κάνουν διαφημίσεις, όχι όμως για να ασκήσουν περιβαλλοντικές πολιτικές Γνωρίζουμε για ποιον λόγο ο κ. Χατζηδάκης θέλει να περάσει στα κρυφά αυτό το νομοσχέδιο, γιατί εκποιεί δημόσια περιουσία χωρίς λόγο και υποχρέωση, γιατί εξυπηρετεί τη διαπλοκή και τις εξυπηρετήσεις ημετέρων, γιατί εξυπηρετεί οχλούσες και καταστροφικές δραστηριότητες εις βάρος του περιβάλλοντος μειώνοντας τις περιβαλλοντικές απαιτήσεις, ακόμα και της υφιστάμενης νομοθεσίας και γιατί κλείνει δημόσιους φορείς περιβάλλοντος. Είναι τραγικό το ότι ακόμα και οι τροπολογίες οι οποίες ήρθαν την Πέμπτη το βράδυ - πενήντα τρεις σελίδες - αποτελούν ουσιαστικά δυο νέα νομοσχέδια που παραβιάζουν και τους κανόνες της διαβούλευσης και τους κανόνες της διαφάνειας, και περιέχουν εντονότατη σύγκρουση συμφερόντων. Επίσης, είναι εις βάρος του εθνικού συμφέροντος όσον αφορά τους υδρογονάνθρακες και το φυσικό αέριο, πέρα από το ότι ανακατεύουν τα πάντα πρόχειρα και παραβιάζουν και ευρωπαϊκές οδηγίες ως προς την περιβαλλοντική. Είναι ξεκάθαρο για εμάς ότι αυτή η Κυβέρνηση είναι μια Κυβέρνηση πολιτικής εξαπάτησης η οποία δεν έχει ούτε ιερό ούτε όσιο και επέλεξε σε περίοδο πανδημίας να προσβάλλει το ελληνικό περιβάλλον. Παράλληλα με τα σκάνδαλα των vouchers και της τηλεκατάρτισης και παράλληλα με την αποδόμηση του κατώτατου μισθού και των υποχρεώσεων που έχουμε απέναντι στην εργασία, που αυτή την περίοδο κάνει η Κυβέρνηση του κ. Μητσοτάκη, ο κ. Χατζιδάκης δεν ασχολήθηκε ως όφειλε με τις διακοπές ρεύματος που γινόντουσαν σε επαγγελματίες που τήρησαν το «Μένουμε στο σπίτι» την προηγούμενη περίοδο, αλλά ασχολείται με το πώς θα πλήξει ανεπανόρθωτα το ελληνικό περιβάλλον, διότι δεν υπάρχει ούτε μία έκτακτη ανάγκη που να επιβάλλει τη συζήτηση αυτού του νομοσχεδίου. Το Προεδρείο και στην περίπτωση της Ολομέλειας και στην περίπτωση των επιτροπών αποφάσισε να παραβιάσει τον Κανονισμό της Βουλής. Τι σημαίνει όταν και το Προεδρείο και ο Πρόεδρος της επιτροπής αποφασίζουν την παραβίαση του Κανονισμού και τη διεξαγωγή σε μία συνεδρίαση; Μήπως ότι κάτι θέλετε να κρύψετε περαιτέρω, κύριε Χατζηδάκη; Μήπως ότι είναι σχεδιασμένη επιλογή της Κυβέρνησης να μην επιτρέψει τη συζήτηση αυτή και να μην επιτρέψει ούτε την καταμέτρηση των Βουλευτών για την αίτηση της αντισυνταγματικότητας, όπως και για τη διαδικασία της Επιτροπής Παραγωγής και Εμπορίου; Είναι σχεδιασμένη και η φίμωση του ελληνικού Κοινοβουλίου έναντι των κινδύνων για το ελληνικό περιβάλλον, για την ποιότητα ζωής και για τον Έλληνα και την Ελληνίδα, που κρύβει αυτό το νομοσχέδιο. Επιπλέον, αποδεικνύεται ότι και το επιτελικό κράτος μια εξαπάτηση ήταν, διότι δεν υπάρχει πλέον επιτροπή αξιολόγησης κοινοβουλευτικού εργου - καταργήθηκε και η πρώην ΚΕΝΕ - και δεν έχουμε βασικά νομικά εργαλεία και αξιολόγηση και τεκμηρίωση πριν τη διαδικασία των επιτροπών. Έπρεπε να περιμένουμε τον Συνήγορο του Πολίτη και την Επιστημονική Επιτροπή να έρθουν και να συνηγορήσουν σε αυτά που ο ΣΥΡΙΖΑ και τα υπόλοιπα κόμματα έλεγαν, ότι δηλαδή το νομοσχέδιο αυτό είναι σε αντίθεση και με το Σύνταγμα και με τις αποφάσεις του Συμβουλίου της Επικρατείας. Όλες οι περιβαλλοντικές οργανώσεις στις 14 Μαρτίου ζήτησαν από τον κ. Χατζηδάκη αναβολή και επανάληψη διαβούλευσης. Ο ΣΥΡΙΖΑ θεσμικά το ζήτησε αυτό 17 Μαρτίου και ερχόμαστε να επιβεβαιωθούμε σήμερα, διότι ενώ δεσμεύτηκε σε εμένα προσωπικά ότι θα υπάρχει πλούσιος δημοκρατικός διάλογος με συμμετοχή και χρόνο, ερχόμαστε σήμερα σε συνθήκες εργαστηρίου να λειτουργούμε με περιορισμένη συμμετοχή Βουλευτών. Αυτή είναι η μέγιστη ασυνέπεια επί της δημοκρατίας και της Νέας Δημοκρατίας και του κ. Χατζηδάκη. Και όλα αυτά γιατί δεν αντέχει τον διάλογο για τη δημοκρατία. Εργαλειοποιεί την κατάσταση έκτακτης ανάγκης για να περάσει ό,τι δεν θα μπορούσε να περάσει σε κανονικές συνθήκες, γιατί κάνει την κρίση ευκαιρία απαξίωσης της κοινοβουλευτικής διαδικασίας. Γι' αυτό και μείνατε μόνοι ως Κοινοβουλευτική Ομάδα σε αυτή τη συζήτηση. Έχετε κρύψει και τους Βουλευτές σας! Να σας πω και κάποια μηνύματα που ήρθαν από το Ιόνιο; Έχετε κρύψει και τους Βουλευτές των Ιονίων, διότι το σύνολο των Ιονίων νήσων ζητούν από τους Βουλευτές να πάρουν θέση. Γιατί μειώνεται η περιουσία της αυτοδιοίκησης, γιατί μειώνονται τα δικαιώματα των πολιτών και των δήμων να αποφασίζουν για τα ανταποδοτικά τέλη; Γιατί μειώνεται η δυνατότητα των δήμων να επιλέγει τις συνθήκες ανάθεσης και δημοπρασίας των έργων; Ποιοι θέλουν να κάνουν παιχνίδι με τις αναθέσεις και τα έργα στα στερεά απορρίμματα στο Αιγαίο, στο νότιο Αιγαίο και στο Ιόνιο; Και για ποιον λόγο απουσιάζει το βόρειο Αιγαίο από αυτή τη ρύθμιση; Δεν έχουν ανάγκες; Ή μήπως η Κέρκυρα είναι πιο μικρή και πιο αδύναμη από ό,τι είναι η Λέσβος; Για όλα αυτά πρέπει να απαντήσετε, κύριε Χαζηδάκη, γιατί η κοινωνία ζητάει απαντήσεις. Να έρθουν οι Βουλευτές σας από τα Ιόνια να τοποθετηθούν εδώ μέσα στην Ολομέλεια. Όμως, δεν έχετε ούτε πολιτική αξιοπρέπεια για να κάνετε αυτόν τον πολιτικό διάλογο. Το σχέδιο νόμου δεν είναι απλώς πλίνθοι και κέραμοι ατάκτως ερριμμένοι και ας σας φαίνεται ότι είναι δεκαπέντε διαφορετικά κεφάλαια. Έχει μια στρατηγική. Να αποδομήσει το ελληνικό περιβάλλον. Υπάρχει μια συστηματική προσπάθεια αποδόμησης όλων των λειτουργιών για το περιβάλλον. Υποβαθμίζει την περιβαλλοντική αδειοδότηση, μειώνει τον ρόλο των υπηρεσιών στις γνωμοδοτήσεις, μεταφέρει σε πολιτικά πρόσωπα τη δυνατότητα αδειοδοτήσεων. Ο Συνήγορος του Πολίτη είπε ότι έτσι μειώνεται η αξιοπιστία των επεξεργασιών. Καταργεί τους φορείς του δικτύου «NATURA 2000» σε όλη την Ελλάδα. Καταργεί τη συμμετοχική και αποκεντρωμένη δομή τους, τα παίρνει σε μια υπηρεσία στο Υπουργείο εκτός της Γενικής Διεύθυνσης Περιβάλλοντος και της Διεύθυνση Βιοποικιλότητας με ιδιώτες μέσα στη λειτουργία της. Ακυρώνει τους δασικούς χάρτες και αποδομεί το κράτος δικαίου όσον αφορά τα γεωχωρικά δεδομένα, διότι καταργεί οποιαδήποτε ρύθμιση μέχρι τώρα είχαμε καταφέρει να κάνουμε στη μεταρρύθμιση των δασικών χαρτών. Αφαιρεί αρμοδιότητες των ΟΤΑ το οποίο επίσης έχει θέμα και επί της ουσίας και αντισυνταγματικότητας. Ξεπουλάει το δίκτυο μεταφοράς ηλεκτρικής ενέργειας στη χώρα, ένα βασικό δημόσιο αγαθό που είχαμε κατακτήσει εντός χρεοκοπίας και μνημονίου να κρατήσουμε στην Ελλάδα. Άλλαζε μέχρι πρότινος τις χρήσεις γης της Αθήνας. Το πήρε πίσω, αλλά και άλλα θα παρθούν πίσω στην πορεία - εμείς θα επιμείνουμε να μην ψηφιστεί το νομοσχέδιο - και τακτοποιεί ημέτερους με πληθώρα φωτογραφικών διατάξεων. Είναι ένα οργανωμένο σχέδιο εξυπηρέτησης συμφερόντων. Δεν είναι τυχαίο. Είναι οργανωμένη διαδικασία μείωσης των συμφερόντων του δημοσίου. Εκκαθαριστής είναι ο κ. Χατζηδάκης, ο οποίος έχει λάβει αυτή την εντολή. Περηφανεύτηκε ότι θα πουλήσει τις περισσότερες υπηρεσίες του δημοσίου σε πρόσφατη επίσκεψη του Πρωθυπουργού. Προφανώς τις ενέκρινε αυτές ο κ. Μητσοτάκης. Αυτοί είναι οι εκκαθαριστές. Έτσι εκκαθαρίζουν, όπως διαλύουν επιχειρήσεις και πουλάνε την περιουσία τους, το ίδιο θέλουν να κάνουν και στο ελληνικό δημόσιο. Παραβιάζει ευρωπαϊκές οδηγίες και στη βιοποικιλότητα και στα προστατευόμενα είδη, αλλά και όσον αφορά την περιβαλλοντική αδειοδότηση, την αξιολόγηση της οικολογικής κατάστασης, αλλά και τις διαδικασίες πρόσβασης στην πληροφορία του κοινού και τη Σύμβαση του Άαρχους. Επίσης, επαναφέρει μνημονιακές ρυθμίσεις του 2013-2014. Έφυγαν οι θεσμοί, έφυγαν τα μνημόνια με τον αγώνα των Ελλήνων πολιτών και του ΣΥΡΙΖΑ και έρχεται τώρα από την πίσω πόρτα ο κ. Χατζηδάκης να φέρει νέο μνημόνιο. Διότι η κατάργηση των φορέων «NATURA», όπως και η πώληση του ΑΔΜΗΕ, ήταν μνημονιακή υποχρέωση και τις ξαναφέρνουν από την πίσω πόρτα. Γι' αυτόν τον λόγο εμείς δεν θα νομιμοποιήσουμε αυτό το νομοσχέδιο. Τι περιλαμβάνει με μεγάλους άξονες αυτό το νομοσχέδιο; Την πλήρη αποκάλυψη του τι είναι η Νέα Δημοκρατία. Τι έχει μέσα; Απέχθεια για τη δημοκρατία, τη διαβούλευση και τη συμμετοχή. Υποτίμηση αποφάσεων του Συμβουλίου της Επικρατείας. Προσβολή του περιβάλλοντος και καθυστέρηση της βιώσιμης ανάπτυξης στην Ελλάδα. Ξεπούλημα της περιουσίας του δημοσίου. Απαξίωση δημόσιων λειτουργιών και δημόσιων πολιτικών. Εξυπηρέτηση συμφερόντων και τακτοποίηση ημετέρων και όλα αυτά μέσα σε μια φούσκα fake news και πολιτικής εξαπάτησης. Αυτή είναι η δημοκρατία σήμερα. Όλα αυτά σε όλες τις πολιτικές. Και ας ξεκινήσουμε. Υποτίμηση της πανδημίας, της διαβούλευσης, άρθρα εκτός διαβούλευσης, χωρίς συμμετοχή Βουλευτών, με προσχηματική συζήτηση, όπως λένε οι εργαζόμενοι στους φορείς. Διότι λένε ότι τάχα έκαναν συναντήσεις με τις ΜΚΟ. Μα, όλες οι ΜΚΟ είναι αντίθετες στην ουσία του νομοσχεδίου. Πώς γίνεται αυτό; Προσχηματική η διαβούλευση. Βρισκόμαστε για να κουραστούμε στον διάλογο; Ταυτόχρονα απαξίωση και του συμμετοχικού μοντέλου των φορέων και του αποκεντρωμένου μοντέλου και των αρμοδιοτήτων της αυτοδιοίκησης, όπως φαίνεται σε άλλο άρθρο, ενώ υπήρχαν αποφάσεις επί όλων αυτών. Επιτρέψτε μου, κύριε Πρόεδρε, ως βασική υποχρέωση απέναντι στην αυτοδιοίκηση να καταθέσω την απόφαση την Περιφερειακής Ένωσης Δήμων Ιονίου που διαψεύδει τον κ. Χατζηδάκη, σχετικά με αίτημα των ΟΤΑ περί της παραχώρησης αρμοδιότητάς τους. Άρα, μας είπε ψέματα στην επιτροπή ο κ. Χατζηδάκης. Αυτό αφορά την αξιοπιστία του εισηγούντος τη νομοθέτηση. Έγγραφο των Δημάρχων Τήνου, Μήλου, Θύρας, Λέρου, Κόκκινης Σύρου που επίσης διαφωνούν. Απόφαση της Κεντρικής Ένωσης Δήμων που λέει ότι σήμερα και αύριο είμαστε κάθετοι με την επιλογή των περιφερειών στη διαχείριση απορριμμάτων. Έγγραφο του Δημάρχου Τήνου που λέει ότι πρέπει να γίνει ΠΕΔ, διότι αυτό το έγγραφο που μας είπε ψευδώς ότι υπάρχει απόφαση της Περιφερειακής Ένωσης Δήμων, δεν υπάρχει απόφαση της Περιφερειακής Ένωσης Δήμων στο νότιο Αιγαίο και τώρα οι δήμαρχοι αντιδρούν από μία επιστολή προσωπικής του γνώμης, του Προέδρου της ΠΕΔ, και ζητούν συνεδρίαση της ΠΕΔ στο νότιο Αιγαίο. Έγγραφο του Δημάρχου Πάρου που λέει ότι ποτέ δεν έγινε συνεδρίαση της ΠΕΔ και ποτέ δεν κλήθηκε. Δημοσίευμα του Δημάρχου Λέρου που λέει ότι διαφωνεί με όλα αυτά που έχουν γίνει. Έχω ενημερωθεί ότι υπάρχει και άλλο έγγραφο σήμερα, που δεν μπόρεσα να το φέρω, του Δημάρχου της Κω που λέει: «Εμείς μπορούμε να διαχειριστούμε μόνοι μας τα απορρίμματά μας». Θα τα καταθέσω στα Πρακτικά. Γιατί, κύριε Χατζηδάκη, τόσα ψέματα; Εσείς ή ο κ. Γραφάκος είστε υπεύθυνος για τη διασπορά ψευδών ειδήσεων στο Κοινοβούλιο; Μας είπαν ψέματα, κυρίες και κύριοι Βουλευτές. Δεν ζητάνε οι δήμοι, λοιπόν, κάτι τέτοιο. Υπάρχουν, δυστυχώς, πιέσεις πολιτικών προσώπων για να παρθούν αποφάσεις εις βάρος της δημοκρατικής βούλησης και της ανάγκης των πολιτών για να παραχωρήσουν αρμοδιότητα και περιουσία οι δήμοι. Αυτή είναι η Νέα Δημοκρατία. Αυτό το Σαββατοκύριακο έγιναν πάρα πολλές πιέσεις για να υποχωρήσουν οι δήμαρχοι. Όμως, οι αποφάσεις είναι γραμμένες και θα τις καταθέτω στη Βουλή. Όμως, δεν αφορά μόνο το ζήτημα του περιβάλλοντος και το ζήτημα της δημοκρατίας αυτό το νομοσχέδιο. Αφορά και την υποτίμηση θεσμών όπως, παραβίαση αποφάσεων του Συμβουλίου της Επικρατείας, το προεδρικό διάταγμα χρήσεων γης του 2018, τα προεδρικά διατάγματα και τις αποφάσεις του Σ.τ.Ε. για τους ΣΜΑ. Παραβιάζουν την απόφαση του Συμβουλίου της Επικρατείας για τα πληροφοριακά έντυπα δασικών χαρτών, ουσιαστικό σημείο, όσον αφορά τους χαρακτηρισμούς. Παραβιάζουν απόφαση του Σ.τ.Ε. για τους δασολόγους σε επιτροπές αντιρρήσεων και παραβιάζουν προφανώς και το Ρυθμιστικό Σχέδιο της Αθήνας. Το απέσυραν αυτό. Όσον αφορά τα περιβαλλοντικά, γιατί αλήθεια γίνεται τόσο μεγάλη φασαρία; Θα σας πω, κυρίες και κύριοι Βουλευτές: Γίνεται μεγάλη φασαρία, διότι το περιβάλλον και οι πολιτικές για το περιβάλλον είναι εμπόδιο στο σχέδιο της Νέας Δημοκρατίας. Δεν λέω στην ανάπτυξη, διότι δεν επικαλούνται ούτε μπορούν να πετύχουν ανάπτυξη, διότι και η επιχειρηματικότητα θα έχει σοβαρά προβλήματα με την αποδόμηση του κράτους δικαίου και των κανόνων του περιβάλλοντος. Διότι διάφοροι αεριτζήδες θα κάνουν μόνο δουλειές, όχι σοβαρές επιχειρήσεις και σοβαροί επαγγελματίες. Το νομοσχέδιο είναι, λοιπόν, ένα συγκροτημένο σχέδιο χωρίς στρατηγική για το περιβάλλον. Είναι, πράγματι, παρεμβάσεις σε όλους τους τομείς. Δεν έχουν στρατηγική, δεν έχουν οικολογικό όραμα. Έχουν, όμως, στόχο, να μην υπάρχει πολιτική περιβάλλοντος στην Ελλάδα. Το χαρακτηρίζει «περιβαλλοντικό έγκλημα» η «GREENPEACE» και η WWF και αποκαλύπτει ότι όλα τα τάχατες stories που ακούσαμε εδώ για τον πράσινο Πρωθυπουργό, είναι ψέματα. Δεν υπάρχει πράσινος Πρωθυπουργός που υλοποιεί περιβαλλοντικό έγκλημα και όχι επειδή το λέει ο ΣΥΡΙΖΑ και όλα τα κόμματα, αλλά γιατί το λένε και όλες οι περιβαλλοντικές οργανώσεις. Τι κάνει ο κ. Χατζηδάκης, όμως; Αδυνατίζει υπηρεσίες, βάζει βρόχους σε φορείς, δεν εγκρίνει κανονισμούς και προϋπολογισμούς εδώ και έναν χρόνο τώρα, αφήνει να δουλεύουν εθελοντές στους φορείς προστασίας περιβάλλοντος της χώρας και έρχεται μετά με αυτή τη δικαιολογία και τους κλείνει. Το ίδιο, όμως, κάνει σε πολλές υπηρεσίες περιβάλλοντος. Κλείνει και περιορίζει την περιβαλλοντική αδειοδότηση, τις δασικές υπηρεσίες, τις υπηρεσίες βιοποικιλότητας, τους αξιολογητές των ΜΠΕ, που χρησιμοποιεί ιδιώτες, χωρίς ταυτόχρονα να δυναμώνει το δημόσιο, χωρίς να κάνει προσλήψεις για να έχουμε αξιοπιστία και ενίσχυση όλων των λειτουργιών αυτών. Και αυτό το κάνει καταργώντας και ένα στοιχείο, ένα σήμα κατατεθέν της Ελλάδας: Δεν θα υπάρχει πλέον φορέας στο Φαράγγι της Σαμαριάς. Δεν θα υπάρχει φορέας με τη χελώνα στη Ζάκυνθο και στον κυπαρισσιακό. Δεν θα υπάρχει φορέας στη Βάλια Κάλντα. Δεν θα υπάρχει φορέας στη Δαδιά, στο πάρκο της Αλοννήσου. Δεν θα υπάρχει φορέας στον Σχοινιά. Ναι, γιατί ακόμα και εκεί ο ΣΥΡΙΖΑ κατόρθωσε να βρει πόρους για να γίνουν ειδικές περιβαλλοντικές μελέτες παντού, να οριοθετήσει για πρώτη φορά - που είναι ζήτημα εθνικού συμφέροντος - τις περιοχές «NATURA», τον Δεκέμβρη του 2017, στην Ευρωπαϊκή Ένωση, να δημιουργήσει φορείς με αποκεντρωμένη συμμετοχή, να χρηματοδοτήσει, λοιπόν, ώστε να έχουμε προεδρικά διατάγματα παντού. Και έρχονται όλα αυτά να τα αποδομήσουν και με το Γ΄ Κεφάλαιο και με το Δ΄, με την κορνιοτοποίηση που δημιουργεί το σχέδιο των χρήσεων γης στις περιοχές «NATURA» και έτσι να χάσει η χώρα μας ένα ανταγωνιστικό πλεονέκτημα. Γιατί αναρωτιέμαι, όλοι αυτοί οι τόποι ξέρουν ότι θα χάσουν τα σήμα κατατεθέν; Διότι, όλα αυτά θα έρθουν στο Υπουργείο και σε άλλη γεωγραφική δομή από αυτή που είναι τώρα, άρα θα υπάρχουν συνενώσεις και συντμήσεις και θα υπάρχει βέβαια ταυτόχρονα κατάργηση της αλληλουχίας σχεδιασμού στη χωροταξία - το λέει η Επιστημονική Υπηρεσία της Βουλής - , κατάργηση των δασικών χαρτών, διότι εξαιρεί περιοχές χωρίς την τεκμηρίωση που απαιτείται για το δασολόγιο και δημιουργεί διατάξεις που υποχρεώνουν την επανεξέταση και των κυρωμένων, διότι σήμερα είναι κυρωμένα το 44%. Όλα αυτά που λένε για τις χιλιάδες των αντιρρήσεων αφορούν το μη κυρωμένο τμήμα. Οι κυρωμένοι για ποιον λόγο να ακυρωθούν; Το 44% της Ελλάδας έχει κυρωμένους δασικούς χάρτες. Και για ποιον λόγο δεν προχωράνε οι προσλήψεις πεντακοσίων πενήντα δασολόγων που είχε προγραμματίσει η κυβέρνηση του ΣΥΡΙΖΑ, για να λειτουργήσουν οι επιτροπές κατά τις διατάξεις του Συμβουλίου της Επικρατείας; Όχι, δεν θέλει αυτό. Θέλει να βάλει ιδιώτες στις επιτροπές αντιρρήσεων, να ακυρώσει και τους κυρωμένους, να εξαιρέσει περιοχές που δεν έχουν περάσει από έλεγχο χρήσεων γης και από πράξη χαρακτηρισμού, ενώ - να το πούμε ξεκάθαρα στην Ολομέλεια - ψευδώς λέει ότι ο νόμος δεν προβλέπει και πώς τροποποιούνται οι κυρωμένοι και πώς εισάγονται οι πράξεις του δημοσίου. Πολύ ξεκάθαρα το λέει. Στελέχη χρειάζονται στις υπηρεσίες. Δεν τα στέλνει εδώ και έναν χρόνο, για να έρθει τώρα να πει ότι δεν μπορούν να λειτουργήσουν οι υπηρεσίες. Ρωτάμε απλά: Οι πεντακόσιοι πενήντα δασολόγοι εγκεκριμένοι και προγραμματισμένοι από τον ΣΥΡΙΖΑ για ποιόν λόγο δεν προκηρύχθηκαν; Οι τετρακόσιοι εργαζόμενοι στους φορείς «NATURA» για ποιόν λόγο δεν προκηρύχθηκαν; Για να έρθει να τους κλείσει και να κλείσει και τις λειτουργίες του περιβάλλοντος.
Ολοκληρώστε, κύριε συνάδελφε.
Πράγματι, ολοκληρώνω, κύριε Πρόεδρε. Θα συνεχίσω στη δευτερομιλία μου αύριο. Να καταργήσει και τη διάρκεια των ΑΕΠΟ - προσέξτε το - σε αντίθεση με ό,τι συζητάει η Ευρώπη. Και ενώ η Ευρώπη όπου έχει απεριόριστη και αόριστη ισχύ των ιδρύσεων των ελληνικών όρων - κύριε Χατζηδάκη, να σας πουν οι συνεργάτες σας - κάνει ανά πέντε ή έξι χρόνια αξιολόγηση. Δεν είναι αόριστη η ισχύς των περιβαλλοντικών αδειών στην Ευρωπαϊκή Ένωση. Μη λέτε ψέματα στην επιτροπή. Και έτσι να απαξιώσει τη χώρα και σε άλλα πράγματα. Οδηγία για τα βιοαπόβλητα, πιο πίσω από ό,τι έχει νομοθετήσει η ελληνική Κυβέρνηση μέχρι τώρα, οδηγία για την ενεργειακή απόδοση, πιο πίσω από ό,τι έχουμε νομοθετήσει μέχρι τώρα. Βέβαια να μας πει εδώ ορισμένα καινοφανή και πρωτάκουστα, ότι ο ίδιος επιλέγει ότι θα πάει κάτι σε προεδρικό διάταγμα. Το είπα και στον εισηγητή από τη μεριά του Κινήματος Αλλαγής. Ο ν.1650/1986 και ο ν.3937/2011 υποχρεώνουν χωρίς καμμιά δυνατότητα άλλης επιλογής να πάει για προεδρικό διάταγμα τις περιοχές αυτές, όπως και τα πολεοδομικά σχέδια. Τι καινοφανή είναι αυτά που μας λέτε, κύριε Χατζηδάκη; Μας κάνετε και χάρη για κάτι το οποίο έχει λυθεί εδώ και δέκα χρόνια, τελεσίδικα, ότι είναι μόνο με προεδρικό διάταγμα; Και γιατί παραβιάζετε όλες τις άλλες αποφάσεις του Σ.τ.Ε., όπως αναδείξαμε και στην αίτηση αντισυνταγματικότητας; Στα ζητήματα των δασικών κάνετε μεγάλο λάθος. Διότι, έτσι αμφισβητείτε και τις επιδοτήσεις των αγροτών, διότι θα έρθει έλεγχος και ο δευτερογενής έλεγχος θα διαπιστώσει ότι δεν είναι στην ενιαία βάση των γεωχωρικών δεδομένων που πρέπει να τηρούμε, ελέγχοντας τους κανόνες του κράτους δικαίου της Ευρώπης. Δεν κάνετε χατίρι. Ζημιά θα κάνετε, εκτός αν κάνετε ρουσφέτι για μερικούς μήνες.
Κύριε συνάδελφε, σας παρακαλώ.
Ναι, πρέπει να ολοκληρώσω. Με συγχωρείτε, κύριε Πρόεδρε. Ταυτόχρονα, όλα αυτά και για τους ΣΜΑ τα έβαλε και ο Συνήγορος του Πολίτη και πρέπει να ακουστούν. Αλλά το ξεπούλημα της δημόσιας περιουσίας με τον ΑΔΜΗΕ που δεν προκύπτει από πουθενά, που είναι εθνική ανάγκη να τον έχουμε με δημόσιο έλεγχο, που έχει τις ηλεκτρικές διασυνδέσεις με τα νησιά, εκατοντάδες εκατομμυρίων πρότζεκτ και που σώθηκε από τον αγώνα της κυβέρνησης του ΣΥΡΙΖΑ να έχουμε τον δημόσιο έλεγχο για να πηγαίνει στο αεροδρόμιο και να βγάζει φωτογραφίες όταν ο ΑΔΜΗΕ παραδίδει υγειονομικό υλικό στο Υπουργείο Υγείας, τότε έχουμε συμμετοχή στις αποφάσεις του ΑΔΜΗΕ και τώρα δεν έχουμε και πρέπει να τον πουλήσουμε; Γιατί επικαλέστηκαν ότι είναι ελλιπές το 51% στον ΑΔΜΗΕ για να ελέγχουμε, όταν ακυρώσαμε δικό τους διαγωνισμό που ήθελαν να πουλήσουν - αν θυμάμαι καλά, κύριε Σκουρλέτη - το 60%. Και επειδή ακυρώθηκαν όλα αυτά, έρχονται και εκδικούνται το ελληνικό κράτος, ξεπουλώντας ένα στοιχείο περιουσίας κρίσιμο για την ανάπτυξη του τόπου. Και το ίδιο είχε γίνει σε όλες τις υπηρεσίες. Όμως, το ότι εξυπηρετείτε συμφέροντα, παρατείνοντας άδειες χωρίς διαβούλευση, εξυπηρετείτε την «ΕΛΛΗΝΙΚΟΣ ΧΡΥΣΟΣ», που ξέραμε μέχρι τώρα ότι ήσασταν το γραφείο τύπου της «ΕΛΛΗΝΙΚΟΣ ΧΡΥΣΟΣ», όταν ήμασταν κυβέρνηση και τώρα έχετε γίνει το γραφείο νομικών συμβουλών, επιστημονικών συμβουλών και ο ειδικός σύμβουλος. Δίνετε παράταση και εξαίρεση από αδειοδοτήσεις που μέχρι τη δική μας κυβέρνηση επιβάλλονταν.
Κύριε συνάδελφε, μιλάτε πέντε λεπτά παραπάνω.
Όλα αυτά είναι συμφέρονται τα οποία εξυπηρετείτε και με την κορνιοτοποίηση των ειδικών περιβαλλοντικών μελετών και με τα αυθαίρετα που ρυθμίστηκαν και με τους δασικούς χάρτες. Τακτοποιείτε υμέτερους, golden boys στην ΕΔΕΥ με παχυλούς μισθούς, ενώ ακυρώνεται η αύξηση του κατώτατου. Στο ΔΑΠΕ συγγενείς, οι μονάδες άνω των 150 MW χωρίς να πληρώνουν τα 245.000 ευρώ που χρειάζεται και βέβαια τα golden boys και στον ΥΠΕΚΑ ιδιώτες.
Κύριε συνάδελφε, έχετε και τη δευτερολογία σας αύριο. Σας παρακαλώ. Το λέω προς όλους. Έχετε φτάσει τα είκοσι τρία λεπτά.
Έχετε δίκιο. Όλα αυτά έρχεται να τα βάλει με το ότι φταίει ο ΣΥΡΙΖΑ. Ναι, κύριε Υπουργέ. Αυτό είναι το επίπεδο της δικής σας πολιτικής επάρκειας. Δεν ασχολείστε να υπερασπιστείτε το δικό σας έργο, αλλά για όλα φταίει ο ΣΥΡΙΖΑ. Έβγαλαν βίντεο για το ότι φταίει ο ΣΥΡΙΖΑ για το νομοσχέδιο αυτό, ότι τάχατες φταίει η Ρένα η Δούρου για τα σκουπίδια στην Αθήνα. Τους πείραξε που πέντε χρόνια δεν βρέθηκαν σκουπίδια στους δρόμους της Αθήνας και δεν γίνονταν απεργίες και λειτουργούσαν ορθώς τα έργα. Τους πείραξε που η Ρένα η Δούρου έσπασε το έργο ΣΔΙΤ που είχε συμφωνηθεί στην Αττική και με συμμετοχή του κ. Χατζηδάκη για όλη την Ελλάδα που είχαν μοιράσει τα έργα ΣΔΙΤ και εμείς κατορθώσαμε και ακυρώσαμε τα περισσότερα και μειώσαμε το δυναμικό σε ορισμένα από αυτά.
Κύριε συνάδελφε, σας παρακαλώ, δεν βοηθάτε τη διαδικασία.
Καταθέτω, κύριε Πρόεδρε, - γιατί ήθελα να το καταθέσω αυτό στα Πρακτικά - και την έκθεση του Ελληνικού Κέντρου Θαλασσίων Ερευνών που αποδεικνύει ότι και για το «ΑΓΙΑ ΖΩΝΗ» ψέματα λένε. Η οικολογική κατάσταση στον Σαρωνικό έχει ελεγχθεί. Και ξέρετε, χρησιμοποιούν τα πρόστιμα, αλλά θα μιλήσουμε αύριο για τα πρόστιμα, τη διακυβέρνηση της Νέας Δημοκρατίας, τις αστοχίες και τις προχειρότητες. Ξεκάθαρα λέμε ότι είναι απαράδεκτο σήμερα να υπάρχει ένα νομοσχέδιο εις βάρος της βιοποικιλότητας και εις βάρος του δημοσίου συμφέροντος. Σήμερα, μετά την πανδημία, δεν πρέπει να διαλέξουμε να πάμε με τη διαπλοκή και τα συμφέροντα, αλλά πρέπει να πάμε με τις δημόσιες πολιτικές και την ισορροπία της φύσης. Αυτό υποστηρίζει ο ΣΥΡΙΖΑ, γι' αυτό και επαναλαμβάνουμε: Αποσύρετε το νομοσχέδιο. Δεν νομιμοποιούμε την ψήφισή του. Ευχαριστώ πολύ.
Τον λόγο τώρα έχει ο κ. Γιώργος Αρβανιτίδης από το Κίνημα Αλλαγής, για δεκαοκτώ λεπτά.
Κυρίες και κύριοι συνάδελφοι, η Κυβέρνηση αποφάσισε να ανοίξει την αυλαία της νομοθέτησης αυτή τη νέα περίοδο με ένα νομοσχέδιο που ξεκίνησε με εξήντα έξι άρθρα και κατέληξε να είναι ένα πολυνομοσχέδιο «σκούπα» με εκατόν τριάντα άρθρα, με πολλές και κρίσιμες περιβαλλοντικές και ενεργειακές διατάξεις να μην έχουν δοθεί και τεθεί ποτέ σε διαβούλευση, παραβιάζοντας έτσι κατά την προσφιλή τακτική της τις αρχές και τις διαδικασίες της καλής νομοθέτησης που τόσο επένδυσε στην αρχή με το επιτελικό κράτος και όλα αυτά τα όμορφα αφηγήματα, με τη γάγγραινα των τροπολογιών να παραμένει και με το έργο των πολλών άρθρων σε μια τροπολογία πολλών σελίδων χωρίς διαβούλευση να συνεχίζεται ως φαρσοκωμωδία και όλα αυτά εν μέσω πανδημίας και με το Κοινοβούλιο να λειτουργεί σε νέες ημικανονικές συνθήκες, όπως σε σταδιακή ημικανονικότητα μπαίνει και όλη η χώρα από σήμερα. Νομίζω, κυρίες και κύριοι συνάδελφοι, ότι οι νέες συνθήκες της περιόδου της πανδημίας μας καλούν να ξεπεράσουμε όλοι τους εαυτούς μας και όχι να ακολουθούμε την πεπατημένη με παλαιά κοινοβουλευτικά τερτίπια, όπως επιλέγει η Κυβέρνηση ή να υπερβάλλουμε στην κριτική μας και τους τακτικισμούς μας για τη διαδικασία, όπως κάνει ο ΣΥΡΙΖΑ. Και ήταν καθοριστική πιστεύω η συμβολή του Κινήματος Αλλαγής, όπου και κατόπιν δικής μας εισήγησης αποφασίστηκε τελικά η διαδικασία αυτού του νομοσχεδίου με την τηλεδιάσκεψη, με τους φορείς και τη συμμετοχή τελικά των Βουλευτών και στις επιτροπές και στην Ολομέλεια. Έτσι, αντιλαμβανόμαστε τον ρόλο μας ως υπεύθυνη Αντιπολίτευση, έτσι θα συνεχίσουμε την παρουσία μας στη Βουλή. Θέλω να θυμίσω σε όλους και σε όλες ότι η τηλεργασία που μπήκε με τόσο ορμή ως κάτι καινοτόμο στις ζωές μας στις ημέρες της πανδημίας είχε νομοθετηθεί ήδη από το 2010 από την κυβέρνηση του ΠΑΣΟΚ με το άρθρο 5 του ν.3846/2010 που συμπλήρωσε και επικαιροποίησε παλαιότερες ευρωπαϊκές οδηγίες, ενώ ακόμα πιο παλιά με το άρθρο 6, παράγραφος 7 του ν.3242/2004 είχε προστεθεί στο άρθρο 14 του Κώδικα Διοικητικής Διαδικασίας η δυνατότητα τηλεδιάσκεψης για τις συνεδριάσεις των συλλογικών οργάνων. Κλείνω την παρένθεση αυτή για την καινοτόμο πρωτοπορία της παράταξής μας και τα αφηγήματα τώρα της Νέας Δημοκρατίας στην ψηφιοποίηση της Ελλάδας με μια αναφορά στην ηλεκτρονική υπογραφή και θα μπορούσα να πω για την ηλεκτρονική συνταγογράφηση και όλες τις μεταρρυθμίσεις, οι οποίες είχαν προηγηθεί. Επειδή είδα τον Υπουργό Ανάπτυξης περιχαρή να κάνει επίδειξη της ηλεκτρονικής του υπογραφής και να υπογράφει από το σπίτι του υπουργικές αποφάσεις και πράξεις νομοθετικού περιεχομένου, γι' αυτό το κάνω. Θέλω να θυμίσω ότι από την περίοδο '11- '14, όταν ο ίδιος για ένα διάστημα ήταν τότε Περιφερειακός Σύμβουλος Αττικής επί θητείας του Γιάννη Σγουρού και του Αντιπεριφερειάρχη Ψηφιακής Πολιτικής, Νίκου Ανδρουλακάκη, πεντακόσιοι υπάλληλοι της Περιφέρειας Αττικής, καθώς και όλα τα αιρετά όργανα της εκτελεστικής επιτροπής απέκτησαν ψηφιακή υπογραφή το 2012 και από το 2015 τόσο η διοίκηση όσο και όλα τα στελέχη του οργανισμού του πάλαι ποτέ ΙΓΜΕ, νυν ΕΑΓΜΕ, που τώρα εκκαθαρίζεται. Σας παρακαλώ, κύριε Υπουργέ, συνεχίστε να βλέπετε το θέμα πώς θα ρυθμιστούν τα θέματα του προσωπικού που έχει παραμείνει πια στον ΕΑΓΜΕ. Αυτά τα λέω για την ιστορία, για να μη νομίζει ο κόσμος ότι η ψηφιακή υπογραφή ήρθε στην Ελλάδα το 2020 λόγω των ιδιαίτερων συνθηκών της πανδημίας. Φροντίστε να επεκτείνετε, βέβαια, τάχιστα το μέτρο αυτό τόσο στο δημόσιο όσο και αλλού, όπως για παράδειγμα στους δικηγόρους, αυτό θα πει μεταρρύθμιση που πάει με ρυθμούς χελώνας η παράδοση ηλεκτρονικών υπογραφών και αφήστε όλα αυτά τα αφηγήματα για τα καινούργια και πρωτοπόρα, τα οποία εισάγετε στην οικονομική και κοινωνική ζωή της χώρας. Αυτό που έχουμε ανάγκη τώρα είναι η συνειδητοποίηση των νέων δεδομένων και η γρήγορη και έξυπνη προσαρμογή στις νέες συνθήκες, γιατί όπως ανέφερα και στις τοποθετήσεις μου στις επιτροπές, οι κρίσεις δυστυχώς ακολουθούν η μια την άλλη και οι κοινωνίες και οι οικονομίες θα πρέπει να προσαρμοστούν ανάλογα, ώστε να γίνουν πιο ανθεκτικές. Και καθώς αυτή η συναστρία των πολλαπλών κρίσεων της δημοσιονομικής, της υγειονομικής, της αναπτυξιακής, της κλιματικής κρίσης επιταχύνει το τέλος των σταθερών και των μοντέλων με τα οποία πορευόμασταν μέχρι σήμερα, οδηγούμαστε και προκύπτει ανάγκη να υπάρξει μια νέα αρχή. Μια νέα αρχή, όμως, σε ποια κατεύθυνση; Τι είδους επόμενη μέρα θέλουμε; Πάνω σε ποιους άξονες, σε ποιες αξίες θα βασιστούμε; Ποιους θέλουμε να στηρίξουμε, με ποια εργαλεία και ποιες προτεραιότητες; Εδώ, λοιπόν, έρχεται η πολιτική και αυτοί που ασκούν την πολιτική να κάνουν τις επιλογές τους και να δώσουν απαντήσεις στα παραπάνω ερωτήματα. Στις απαντήσεις αυτές θα κρίνονται και οι διαφορές μεταξύ των πολιτικών δυνάμεων από εδώ και πέρα τόσο στην Ευρώπη όσο και στην χώρα μας, σε όλο τον κόσμο. Και εμείς, ο προοδευτικός χώρος και το Κίνημα Αλλαγής δίνουμε διαφορετικές απαντήσεις από εσάς, κύριε Υπουργέ, σε αυτά τα ερωτήματα που προβάλλουν ξεκάθαρα πια, ιδιαίτερα μέσα από το νομοσχέδιο σας και γι' αυτό το καταψηφίζουμε επί της αρχής. Δίνουμε διαφορετικές απαντήσεις, βάζουμε άλλες προτεραιότητες, κάνουμε άλλες επιλογές από εσάς στα ενεργειακά και περιβαλλοντικά ζητήματα, γι' αυτό και θα έλεγα ότι το παρόν νομοσχέδιο είναι ένα συμβολικό νομοσχέδιο που βάζει ταυτόχρονα όλα αυτά τα ερωτήματα που προανέφερα. Είναι, όμως, ένα νομοσχέδιο κατώτερο των περιστάσεων και των απαιτήσεων της ενεργειακής οικονομίας και της ελληνικής φύσης και το καταψηφίζουμε για δύο βασικούς λόγους. Το καταψηφίζουμε, πρώτον, γιατί δεν προωθεί την ενεργειακή δημοκρατία στην πράξη. Ενεργειακή δημοκρατία στην πράξη σημαίνει, κύριε Υπουργέ, ότι σε σχέση με την παραγωγή ενέργειας από ανανεώσιμες πηγές ενέργειας πρέπει να δώσετε λίγα σε πολλούς και όχι πολλά σε λίγους. Στις διατάξεις του νομοσχεδίου είναι ξεκάθαρη η προτίμηση της Κυβέρνησής σας στους μεγάλους παραγωγούς ανανεώσιμων πηγών ενέργειας σε βάρος των μικρών και μεσαίων παραγωγών. Δημιουργούνται αδικίες και αλλάζετε τις προτεραιότητες στη σύνδεση έργων, όπως αυτό που έχετε ήδη δρομολογήσει με τον παραγκωνισμό των ενεργειακών κοινοτήτων. Ενεργειακή δημοκρατία στην πράξη σημαίνει διεύρυνση της βάσης της παραγωγής ενέργειας και όχι συγκέντρωση σε μεγάλους παίχτες μόνο. Ενεργειακή δημοκρατία στην πράξη σημαίνει να εφαρμόσετε τις βέλτιστες πρακτικές άλλων χωρών που τόσο σας αρέσει να επικαλείστε, κύριε Υπουργέ, όπως το παράδειγμα της Γερμανίας. Στην Γερμανία το 42% της εγκατεστημένης ισχύος ανανεώσιμων πηγών ενέργειας ανήκει σε νοικοκυριά και αγρότες. Εδώ μόνο το 5,4% ανήκει στις τέσσερις μεγάλες ενεργειακές επιχειρήσεις της χώρας. Ενεργειακή δημοκρατία στην πράξη σημαίνει, λοιπόν, στην περίπτωση της Ελλάδας στήριξη για να μπορέσει να υλοποιήσει γρήγορα και λειτουργικά ενεργειακά έργα ο αγρότης της Θεσσαλίας, ο μικρός παραγωγός της Πελοποννήσου, οι ενεργειακές κοινότητες στη Μακεδονία, οι ομάδες παραγωγών με μικρές ανεμογεννήτριες και μικρά υδροηλεκτρικά στην Ήπειρο ή όπου αλλού υπάρχουν συνθήκες ανάπτυξης από το σύνολο των ανθρώπων που επιλέγουν να συμπληρώσουν το εισόδημά τους, να συμμετέχουν στην προσπάθεια αυτή στο να αναμοχλευτεί η ελληνική οικονομία. Το ανέφερε άλλωστε και ο Πρόεδρος του ΤΕΕ, ο κ. Στασινός, που είπε χαρακτηριστικά ότι χρειάζονται κάποιες ακόμα βελτιώσεις κατά τη διατύπωσή του. Για παράδειγμα, δεν ενισχύονται μικρά υδροηλεκτρικά και φωτοβολταϊκά έργα. Θα μπορούσαν τα φωτοβολταϊκά και τα μικρά υδροηλεκτρικά έργα μέχρι 5 MW να υπάγονται στη διαδικασία για τις πρότυπες περιβαλλοντικές δεσμεύσεις, όπως τα αιολικά. Ενεργειακή δημοκρατία στην πράξη, κύριε Υπουργέ, σημαίνει ότι όλοι έχουν δικαίωμα στις επενδύσεις ΑΠΕ και όχι μόνο οι μεγάλες επιχειρήσεις, αλλά και ότι οι μικρές επενδύσεις πρέπει να γίνουν κατά προτεραιότητα και να διευκολύνονται. Θέλουμε πολλές μικρές και μεσαίες ενεργειακές επιχειρήσεις και όχι μόνο ενεργειακά mall. Έτσι, λοιπόν, με τον ν.3851/2010, τον νόμο του ΠΑΣΟΚ, δόθηκε η ευκαιρία σε περίπου είκοσι χιλιάδες μικροεπενδυτές να υλοποιήσουν τέτοια έργα που σε διαφορετική περίπτωση, εάν δηλαδή επαναπροωθηθούν διαδικασίες πολύπλοκες και κοστοβόρες όσον αφορά την αδειοδότησή τους δεν θα είχαν υλοποιηθεί ποτέ. Και ήταν μόνο αυτό το κέρδος; Όχι. Η ελληνική κοινωνία κατάλαβε τι σημαίνει πράσινη ανάπτυξη, κατάλαβε και συμμετείχε στις ΑΠΕ, γι' αυτό υπάρχει αυτό το κλίμα σήμερα πάνω στο οποίο χτίζουμε την νέα πράσινη επιλογή παραγωγής ενέργειας. Έκτοτε όλοι αναγνωρίζουν ότι ο ν.3851/2010 ήταν ο κινητήριος μοχλός που εν μέσω οικονομικής κρίσης έδωσε ώθηση στην οικονομία με την έκρηξη των μικρών επενδύσεων που υλοποιήθηκαν από αγρότες και μικροεπενδυτές. Σήμερα, δέκα χρόνια μετά έχουμε χρέος να πάμε τον νόμο ένα βήμα παραπέρα και όχι να συζητάμε για το εάν θα σύρουμε ξανά τα μικρά έργα σε καθεστώς πολύπλοκης αδειοδότησης. Ενεργειακή δημοκρατία στην πράξη σημαίνει, βεβαίως, και απλοποιημένες αδειοδοτήσεις - και συμφωνούμε - που έχουν αρχή, μέση και τέλος και όχι να αναθέτουμε τώρα, κύριε Υπουργέ, στη ΡΑΕ την πρώτη φάση, να στείλουμε ένα ηλεκτρονικό δηλαδή μητρώο, να αναβαθμίζουμε το πληροφοριακό της σύστημα και μετά με υπουργική απόφαση να αναθέτουμε αλλού και να τα παραδίδουμε όλα αυτά σε ποια επιλογή; Δεν έχετε ξεκαθαρίσει το τι επιλέγετε να κάνετε. Ενεργειακή δημοκρατία στην πράξη σημαίνει διαφανείς και ισότιμοι κανόνες για όλους με ένα ισχυρό σύστημα με δικλίδες ασφαλείας και ελέγχους και όχι με τον παροπλισμό, όπως είπα, της Ρυθμιστικής Αρχής Ενέργειας. Ενεργειακή δημοκρατία στην πράξη σημαίνει, επίσης, ότι όλες οι χρηματοδοτήσεις για τα προγράμματα στήριξης της ελληνικής οικονομίας θα πρέπει να είναι προσανατολισμένα σε ένα green deal, ένα πράσινο κοινωνικό συμβόλαιο και αν δεν το κάνουμε εμείς θα μας υποχρεώσουν οι κανόνες της Ευρωπαϊκής Ένωσης, γιατί περιμένουμε σε στήριξη της οικονομίας μας το επόμενο διάστημα, αλλά να δούμε με ποιους κανόνες και σε ποιους άξονες αυτή θα κατευθυνθεί, ένα πράσινο κοινωνικό συμβόλαιο για τους πολίτες με στόχο τη βιώσιμη ανάπτυξη για όλους, με προσαρμογή στην κλιματική αλλαγή. Αυτά είναι θέματα για τα οποία έχουμε μιλήσει πρώτοι από όλους στην Ελλάδα εδώ και χρόνια και που τώρα η Κυβέρνηση της Νέας Δημοκρατίας επικαλείται, θεωρώ προσχηματικά και με άλλες διαθέσεις. Είναι μια πολύ ωραία ιστορία για αφήγηση, αλλά θα δούμε τα αποτελέσματα και θα παρακολουθούμε στενά από εδώ και πέρα πώς υλοποιούνται όλα αυτά. Τέλος, ενεργειακή δημοκρατία στην πράξη δεν είναι βέβαια να φέρνετε παραμονή Πρωτομαγιάς την αύξηση, τον διπλασιασμό του μισθού στα στελέχη της Ελληνικής Διαχειριστικής Εταιρείας Υδρογονανθράκων. Ας βάλουμε ένα ερωτηματικό στο τι σημαίνουν από εδώ και πέρα εξορύξεις και υδρογονάνθρακες λόγω των παγκόσμιων εξελίξεων που υπάρχουν, την ίδια ώρα που αναβάλλετε τη διαδικασία αύξησης του βασικού μισθού. Για να κάνω «γέφυρα» ανάμεσα στις περιβαλλοντολογικές ρυθμίσεις και στον δεύτερο λόγο που καταψηφίζουμε το νομοσχέδιο, θα ήθελα να πω ότι η επιτάχυνση της ανάπτυξης των ανανεώσιμων πηγών ενέργειας πρέπει να διενεργηθεί με απόλυτη προστασία της φύσης, μέσα από ορθή βέβαια χωροθέτηση. Είμαστε σε μία μεταβατική φάση, πριν την αναθεώρηση του χωροταξικού σχεδίου, με την εκπόνηση των ειδικών περιβαλλοντολογικών μελετών. Ακριβώς γι' αυτόν τον λόγο θα έπρεπε να είχε δοθεί στο νομοσχέδιο αυτή η έμφαση για τη μέριμνα των ιδιαίτερων στοιχείων της φύσης στις επιμέρους περιοχές. Αντ' αυτού, εσείς θέτετε σε κίνδυνο την προστασία των περιοχών «NATURA» και δεν λαμβάνετε υπ΄όψιν σας τις τοπικές ιδιαιτερότητες για τη νησιωτικότητα τέτοιων περιοχών. Με δυο λόγια, ο δεύτερος λόγος που καταψηφίζουμε το νομοσχέδιο είναι ο υδροκεφαλισμός που επιβάλλετε με τον ΟΦΥΠΕΚΑ και η διακινδύνευση των περιοχών «NATURA» και του φυσικού πλούτου της χώρας. Με την ίδρυση του συγκεκριμένου φορέα καταστρατηγείτε την αποκέντρωση και αποδυναμώνετε τη δυνατότητα συμμετοχής των τοπικών κοινωνιών σε αποφάσεις που αφορούν τον τόπο τους. Η κοινωνία σήμερα είναι περισσότερο ευαισθητοποιημένη, απαιτεί λογοδοσία και οι πολίτες δίκαια ζητούν μεγαλύτερο έλεγχο για περιβαλλοντική συμμόρφωση του επιχειρείν σε κάθε βήμα και αυξημένο κοινωνικό και περιβαλλοντολογικό μέρισμα. Αυτό που βλέπουμε, όμως, σε αρκετές διατάξεις του νομοσχεδίου της Κυβέρνησής σας είναι ότι αφαιρείται ο αποφασιστικός λόγος των τοπικών κοινωνιών, όπως με το άρθρο 110, που παρέχει τη δυνατότητα στις εξορυκτικές εταιρείες υδρογονανθράκων να χρησιμοποιούν εκτάσεις που ανήκουν στο δημόσιο και τους ΟΤΑ και τα νομικά τους πρόσωπα, χωρίς να απαιτείται καμμία συναίνεση, καμμία κρίση, καμμία παρατήρηση απ' αυτούς τους φορείς. Η ίδρυση, λοιπόν, του φορέα με την αλόγιστη συγχώνευση, χωρίς καμμία μελέτη των φορέων διαχείρισης των προστατευόμενων περιοχών, μόνο ως αχρείαστος υδροκεφαλισμός μπορεί να χαρακτηριστεί. Ειλικρινά, κύριε Υπουργέ, δεν αντιλαμβάνομαι τι κάνετε στην περιοχή μου, στην κεντρική Μακεδονία. Είχαμε τους φορείς διαχείρισης των λιμνών, της Κερκίνης, της Βόλβης, της λίμνης Λαγκαδά και από την άλλη μεριά το δέλτα των ποταμών - ήμουν και δήμαρχος στην περιοχή - , του Αξιού, του Γαλλικού, του Λουδία και του Θερμαϊκού Κόλπου. Πώς όλο αυτό, με ποια μελέτη, με ποιον τρόπο, θα λειτουργήσει και γιατί το επιλέξατε; Γεωγραφικά; Δεν στέκει. Για νέες επιδιώξεις; Δεν στέκεται. Πέρα από τα προβλήματα που ανέφερε ο κ. Φάμελλος του brand των περιοχών, κάναμε rebranding στη χώρα και για δεκαετίες οι περιοχές πάλεψαν, η Κερκίνη για την ανάπτυξη του οικοτουρισμού, εμείς για την προστασία των περιοχών κάτω, ο σχεδιασμός για την ανάπλαση του παραλιακού μετώπου της Θεσσαλονίκης. Πώς θα γίνουν όλα αυτά; Από το Υπουργείο; Πολύ δύσκολα. Αυτός ο υδροκεφαλισμός μπορεί να καταλήξει σ' έναν συγκεντρωτικό γραφειοκρατικό μηχανισμό, με τον φόβο των κινδύνων της πελατειακής διαχείρισης. Υδροκεφαλισμός, που μπορεί επίσης να καταλήξει στην αδυναμία να προστατευτούν αποτελεσματικά αυτές οι περιοχές, οι περιοχές «NATURA». Οι φορείς διαχείρισης που σήμερα λειτουργούν στους προστατευόμενους πυρήνες της βιοποικιλότητας της Ελλάδας μπορεί να αντιμετωπίζουν σοβαρά προβλήματα και σε κάποιες περιπτώσεις να υπολειτουργούν. Πραγματικό είναι αυτό. Όμως, αναμφίβολα έχουν προσφέρει σημαντικό έργο και πολλές φορές έχουν αντιμετωπίσει σοβαρά προβλήματα, έχουν σώσει περιοχές από περιβαλλοντολογικούς κινδύνους όλα αυτά τα χρόνια, που με τη μοναξιά οι άνθρωποι της περιφέρειας, με την απουσία πολλές φορές της κυβέρνησης, αντιμετώπισαν τέτοια προβλήματα κατά τόπους. Εμείς βλέπουμε τον φυσικό πλούτο της χώρας μας ως πολύτιμο πόρο και συγκριτικό πλεονέκτημα για μία βιώσιμη ανάπτυξη και όχι ως τροχοπέδη της ανάπτυξης. Μπορούν να συνυπάρξουν οι δραστηριότητες, αρκεί να καθίσουμε ανά περιοχή και να τις σχεδιάσουμε πραγματικά και όχι να θολώνουμε τα νερά και να προκύπτουν κατά τόπους ρυθμίσεις όπως βολεύει τον καθένα και έτσι νομίζει ότι θα προωθήσει την επιχειρηματικότητα. Φυσικό πλούτο, που μπορεί να αποφέρει πολλαπλό όφελος στην κοινωνία και την οικονομία, όχι όμως ανοίγοντας κερκόπορτες με βλαπτικές χρήσεις και δραστηριότητες. Στις προστατευόμενες περιοχές ανάλογα με τον βαθμό προστασίας θα μπορούσε να στηθεί ένα διαφορετικό μοντέλο ανάπτυξης, με πολύ σημαντικά έσοδα, χωρίς όμως να μπούμε στη λογική σας που προσπαθεί να περάσει από το παράθυρο δράσεις, που πιστεύουμε και φοβόμαστε ότι θα ευνοήσουν λίγους. Πολύ φοβάμαι ότι με τις διατάξεις του νομοσχεδίου σας θα επέλθουν ανεπανόρθωτα πλήγματα στο φυσικό περιβάλλον αυτών των περιοχών και αυτό θα το υποστούν οι επόμενες γενιές, που οφείλουμε να παραδώσουμε τουλάχιστον αυτό το φυσικό κεφάλαιο που παραλάβαμε εμείς, εάν όχι περισσότερο και με καλύτερες συνθήκες. Επίσης, οφείλουμε να τους παραδώσουμε, κύριε Υπουργέ, καλύτερες, λειτουργικότερες και ομορφότερες πόλεις, μία καλύτερη και ομορφότερη ανθρώπινη πρωτεύουσα, που δεν θα αποτελεί το κέντρο της θεματικό ξενοδοχειακό πάρκο, εξοβελίζοντας τους μόνιμους κάτοικους. Θεωρούμε, κύριε Υπουργέ, ότι η απάλειψη του περιορισμού των εκατό κλινών ανά ξενοδοχείο στο κέντρο της Αθήνας, στο εμπορικό τρίγωνο, Ψυρρή, Μεταξουργείο, που καθιερώθηκε με προεδρικό διάταγμα χρήσεων γης το 1998 διαταράσσει την ισορροπία μεταξύ κατοικίας, εμπορικών και τουριστικών χρήσεων και η πιθανή δημιουργία ξενοδοχειακής «φούσκας» με αυτές τις διατάξεις στο κέντρο της Αθήνας ίσως είναι προ των πυλών. Χαίρομαι, που αποσύρατε τις συγκεκριμένες ρυθμίσεις. Ελπίζω όταν θα τις ξαναφέρετε, όπως ανακοινώσατε, στο επόμενο χωροταξικό σχέδιο, να είστε πιο προσεκτικοί και να τις έχετε δουλέψει ακόμη περισσότερο. Κυρίες και κύριοι συνάδελφοι, προσπάθησα να σας δώσω τη δική μας οπτική στα πράγματα και να παρουσιάσω τις απαντήσεις που δίνουμε εμείς στις προκλήσεις και στα ερωτήματα των καιρών μας με αυτό το κομβικό νομοσχέδιο. Κομβικό και συμβολικό, όπως προανέφερα, γιατί χαράσσει και δίνει κατευθύνσεις για το τι είδους ανάπτυξη θέλουμε στην Ελλάδα, με ποιες αρχές και αξίες και πάνω απ' όλα, με ποιους στην πρώτη γραμμή. Το Κίνημα Αλλαγής, θέλησε να συμβάλλει εποικοδομητικά στο νομοσχέδιο. Σας καταθέσαμε πολυσέλιδο υπόμνημα, όπως αντιλαμβανόμαστε, με προτάσεις τις οποίες μπορούσατε και μπορείτε να συμπεριλάβετε στο νομοσχέδιο. Υπάρχουν, βέβαια, αρκετές διατάξεις που θα τις υπερψηφίσουμε, αλλά η διαφορά μας με εσάς παραμένει κεντρική, φιλοσοφική και πολιτική. Κύριε Υπουργέ, κυρίες και κύριοι συνάδελφοι, οι νέες συνθήκες των πολλαπλών κρίσεων μας οδηγούν στην ανάγκη μιας ριζικής ανασυγκρότησης του παραγωγικού μας μοντέλου αλλά και του τρόπου ζωής μας στο τέλος - τέλος. Οφείλουμε να ορίσουμε ξανά όλο το πλέγμα των σχέσεών μας με το περιβάλλον, την ανάπτυξη, την υγεία. Εμείς προτείνουμε και προκρίνουμε ένα σχέδιο ανάκαμψης της κοινωνίας και της οικονομίας, που το ορίζουμε ως «πράσινο κοινωνικό συμβόλαιο». Ένα «πράσινο κοινωνικό συμβόλαιο», που θα στηρίζεται στη συνεργατική οικονομία. Σε αυτό το «πράσινο κοινωνικό συμβόλαιο» η ενεργειακή δημοκρατία προς όφελος των πολλών, η αποκεντρωμένη παραγωγή ενέργειας και λήψης αποφάσεων είναι βασικοί πυλώνες που μας υπαγορεύουν την καταψήφιση επί της αρχής αυτού του νομοσχεδίου στο μέτρο που αυτοί οι πυλώνες θεωρούμε ότι καταστρατηγούνται και δεν πληρούνται. Γι' αυτό, θα καλούσα για ακόμα μία φορά την Κυβέρνηση να μελετήσει προσεκτικά τις προτάσεις μας, τις προτάσεις των φορέων όπως αναπτύχθηκαν στην τηλεακρόαση και τις προτάσεις των κομμάτων και να αλλάξει ριζικά ρότα και κατεύθυνση, όπως και να δει προσεκτικά τους πολύ σοβαρούς προβληματισμούς - όπως και ο κύριος Υπουργός οφείλω να ομολογήσω ότι παραδέχτηκε - που βάζει το Επιστημονικό Συμβούλιο της Βουλής σε μία πρωτοφανούς έκτασης, όπως παρατήρησε και ο κ. Λοβέρδος, έκθεση πενήντα πέντε σελίδων. Σας ευχαριστώ πολύ.
Ευχαριστούμε τον κ. Αρβανιτίδη και για τον χρόνο. Αμέσως μετά, τον λόγο έχει από το Κομμουνιστικό Κόμμα Ελλάδος η κ. Διαμάντω Μανωλάκου.
Από την πρώτη στιγμή ζητήσαμε την απόσυρση του νομοσχεδίου. Το ίδιο ζητάμε και τώρα, γιατί το νομοσχέδιο έχει εκατόν τριάντα άρθρα με χίλια δυο διαφορετικά θέματα, που είναι τρία διαφορετικά νομοσχέδια σε περιτύλιγμα ενός και ο κάθε εισηγητής θα έπρεπε να μιλήσει πάνω από μία ώρα, για να μπορεί να αναδείξει τις βαριές συνέπειες που θα επέλθουν στη ζωή του λαού και στο περιβάλλον που ζει και εργάζεται, όπου με νομοθετικά τερτίπια καταληστεύετε ενεργειακούς και περιβαλλοντικούς πόρους και ωθείτε παραπέρα, στην υποβάθμιση, αλλά και καταστροφή του περιβάλλοντος και για τις επόμενες γενιές. Εάν λειτουργούσε κανονικά η Βουλή, θα έπαιρναν πολλοί περισσότεροι τον λόγο, για να φωτίσουν διαφορετικές πτυχές και τις καταστροφικές συνέπειες, αλλά και τη συνέχεια μεταξύ της σημερινής και της προηγούμενης Κυβέρνησης. Δίκαια προκάλεσε κατακραυγή. Πολλοί σύλλογοι, συνδικάτα, περιβαλλοντικοί φορείς, δήμοι, ενώσεις γονέων κ.τ.λ., ζητούσαν την απόσυρση αυτού του τερατουργήματος. Δίκαια το χαρακτήριζαν περιβαλλοντικό έγκλημα, αφού υποβαθμίζετε και πυροβολείτε ό,τι περιβαλλοντικό πλέγμα υπήρχε για προστατευόμενες περιοχές, επιτρέποντας ακόμα - και επιτρέπετε και προωθείτε - μεταλλευτικές δραστηριότητες, εξορύξεις υδρογονανθράκων κ.τ.λ., για να εξασφαλίσετε τα επιχειρηματικά κέρδη και μόνο. Αυτά, βέβαια, τα ονομάζετε «φιλοπεριβαλλοντική πολιτική». Μεθοδεύσατε, λοιπόν, να εμφανίσετε τα μισά άρθρα στη διαβούλευση, πράγμα που δείχνει ενοχή, και επιλέξατε τη μέθοδο του περιορισμένου χρόνου, δηλαδή σιωπητήριο, για να κρύψετε ότι στόχος σας με τη νέα αντιπεριβαλλοντική νομοθεσία είναι η ικανοποίηση των αναγκών κερδοφορίας των μονοπωλιακών ομίλων, συνεχίζοντας την πολιτική που άσκησαν όλες οι αστικές κυβερνήσεις τα τελευταία χρόνια. Αυτό το κάνετε με τρόπο προκλητικά κυνικό, απροκάλυπτο, εκμεταλλευόμενοι ακόμα και την πανδημία. Υπάρχουν πάμπολλες και καραμπινάτες διευκολύνσεις, δώρα, αλλά και φωτογραφικές διατάξεις, ρουσφέτια - πρόκληση σε επιχειρηματικούς επώνυμους ομίλους. Μάλιστα, τα κατεπείγοντα με τα οποία νομοθετούσε η Νέα Δημοκρατία και ο ΣΥΡΙΖΑ, έρχονται τώρα να αντικατασταθούν από την ψήφιση του νομοσχεδίου στη Βουλή εν μέσω απαγόρευσης μετακινήσεων και διαδηλώσεων. Όμως να ξέρετε, οι πρωτομαγιάτικες συμβολικές εκδηλώσεις σωματείων και συνδικάτων έστειλαν παντού το μήνυμα, πως η σημαία του αγώνα δεν υποστέλλεται και τα καλυμμένα στόματα έχουν φωνή, γιατί ο λαός πλήρωσε πολλά και δεν είναι διατεθειμένος να ξαναπληρώσει. Με το παρόν, λοιπόν, νομοσχέδιο αρπάζετε ό,τι ξέμεινε από μνημόνια και μνημονιακούς νόμους που περάσατε όλοι σας. Ιδιωτικοποιείτε παραπέρα τον ΑΔΜΗΕ, υπηρετώντας την πολιτική απελευθέρωση, όπως έκανε και ο ΣΥΡΙΖΑ. Διευκολύνετε τις πολυεθνικές υδρογονανθράκων να καταστρέψουν ακόμα και περιοχές «NATURA» και ενισχύετε ακόμα περισσότερο την επέκταση των ΑΠΕ, ποδοπατώντας την ελληνική βιοποικιλότητα. Αλλάζετε χρήση γης, για να ενισχυθεί η τουριστική βιομηχανία σε βάρος του λαού και του περιβάλλοντος. Και αυτά τα ονομάζετε «τομές». Επιταχύνετε, λοιπόν, τον οδοστρωτήρα πάνω στα όποια υπολείμματα περιβαλλοντικής προστασίας έχουν απομείνει από το περιβαλλοντοκτόνο έργο των προηγούμενων κυβερνήσεων. Καταργείτε και αυτή την τυπική διαδικασία ανανέωσης των περιβαλλοντικών όρων ενός έργου, αυξάνοντας από δέκα χρόνια σε δεκαπέντε χρόνια τη διάρκεια της έγκρισης περιβαλλοντικών όρων, ελαφρύνοντας τις απαιτήσεις και το περιεχόμενο φακέλων περιβαλλοντικής αδειοδότησης, συμπιέζοντας τον χρόνο με ανέφικτες προθεσμίες για τον όποιον έλεγχο φακέλων, και πρώτα και κύρια τις μελέτες περιβαλλοντικών επιπτώσεων. Τα αποτελέσματα είναι, εάν η αρμόδια περιβαλλοντική υπηρεσία δεν προλάβει μέσα σε πέντε εργάσιμες μέρες να ολοκληρώσει την εξέταση, τότε ο φάκελος θεωρείται πλήρης. Αυτά τα νέα εργαλεία συρρίκνωσης των προληπτικών μέτρων προστασίας περιβάλλοντος και υγείας των λαϊκών στρωμάτων, επειδή κρίνονται δαπανηρά για το κεφάλαιο, τα χωροθετείτε με ακόμα μεγαλύτερη ευκολία και σε περισσότερες περιοχές, έργα σε βάρος των οικοσυστημάτων και της υψηλής περιβαλλοντικής αξίας τους. Αυτά που ήταν απαιτήσεις του Συνδέσμου Ελλήνων Βιομηχάνων, ώστε ευκολότερα να δοθούν στα σαγόνια κερδοφορίας των ομίλων, τα κάνατε πράξη. Τα υλοποιείτε. Επιβεβαιώνετε, λοιπόν, ότι μπροστά στο κέρδος των καπιταλιστών, η προστασία του περιβάλλοντος και της δημόσιας υγείας ποδοπατείται και αυτό το υλοποιείτε στην κυριολεξία. Έτσι, εξυπηρετούνται μια χαρά τα διαχρονικά σχέδια αστικών κυβερνήσεων, η διαιώνιση και παραπέρα μεγέθυνση της καρκινογόνας εστίας από ακούει στο όνομα ΧΥΤΑ Φυλής. Το κάνετε χρόνια τώρα, όποια κυβέρνηση και αν είναι, είτε Νέα Δημοκρατία ή ΣΥΡΙΖΑ. Έχετε συνέπεια και συνέχεια μεταξύ σας. Και αυτό φαίνεται και σε αυτό το νομοσχέδιο, παρά τις κοκορομαχίες. Δεν κρύβεται ο ανταγωνισμός μεταξύ σας, για το ποιος θα είναι ο καλύτερος διαχειριστής για την ικανοποίηση των επιχειρηματικών ομίλων. Εξάλλου, το πόσο ελαττωματικές και προκλητικές είναι οι δήθεν περιβαλλοντικές σας παρεμβάσεις αποδεικνύεται και στην πολυσέλιδη έκθεση της Επιστημονικής Επιτροπής της Βουλής που συνεχώς ζητάει οι διευκρινίσεις και οι επιστημονικές μελέτες να μην είναι σε αντίθεση με το Σύνταγμα. Επίσης, προχωράτε στην πλήρη ιδιωτικοποίηση δημόσιων υπηρεσιών που εμπλέκονται με την περιβαλλοντική αδειοδότηση και διευρύνετε τον θεσμό των πιστοποιημένων αξιολογητών, δηλαδή ιδιώτες. Όλο αυτό το περιβαλλοντικό έγκλημα το ονομάζετε «απλοποίηση περιβαλλοντικής άδειας». Ωστόσο, δεν μπορώ να μην αναφερθώ και στο κακούργημα που γίνεται στην Πειραϊκή, στον Πειραιά, όπου χωρίς έγκριση της στρατηγικής μελέτης περιβαλλοντικών επιπτώσεων και χρήσεων γης έχει βάλει ο ΟΛΠ, δηλαδή η COSCO, τους εκσκαφείς στη θάλασσα, δίπλα στα ιστορικά τείχη και τον τάφο του Θεμιστοκλή και σκάβει τον βυθό για δημιουργία τουριστικού λιμανιού, παρά τις καταδικαστικές αποφάσεις κατοίκων, φορέων και δημοτικών συμβουλίων. Βέβαια, αυτά γίνονται με τις πλάτες της Κυβέρνησης, της σημερινής και της χθεσινής του ΣΥΡΙΖΑ που χρηματοδότησε κιόλας με εκατομμύρια μέσω του ΕΣΠΑ. Βέβαια, το περιβαλλοντικό έγκλημα το συνεχίζετε και στην προώθηση αιολικών πάρκων σε περιοχές «NATURA» - που, ναι, υπάρχουν ήπιες δραστηριότητες που δεν καταστρέφουν - σύμφωνα με την ομιλία του κ. Μητσοτάκη στο Ελληνογερμανικό Οικονομικό Φόρουμ, όπου μίλησε για τις τεράστιες εκτάσεις για πολλές κοινές πράσινες δράσεις στην πολλά υποσχόμενη αγορά της χώρας για έργα ΑΠΕ. Γι' αυτό πηγαίνουν φουλ οι διευκολύνσεις στην αδειοδότηση έργων ΑΠΕ με πολλές εκπτώσεις, καθώς αντικαθίσταται η άδεια παραγωγής με τη βεβαίωση παραγωγού. Εδώ, μέχρι και σε υδατορέματα φωτοβολταϊκούς σταθμούς φυτεύετε. Η τομή σας, λοιπόν, είναι η μεγαλύτερη επιτάχυνση στις ΑΠΕ, σύμφωνα με τις κατευθύνσεις της Ευρωπαϊκής Ένωσης. Έτσι, τακτοποιείτε τις περιοχές «NATURA» από την αυθαιρεσία και τις ανεξέλεγκτες καταστάσεις, όπως υποστηρίζετε, με την παραπέρα υποβάθμιση τους. Αυτή είναι η αντιπεριβαλλοντική σας πολιτική για τους ομίλους, αφού αποτελεί κερδοφόρα διέξοδο για την υπερσυσσώρευση στα κεφάλαιά τους. Δεν υπολογίζετε ούτε την περιβαλλοντική καταστροφή βουνών με ανεμογεννήτριες και φωτοβολταϊκά, ούτε λαϊκές διαμαρτυρίες από τη Μονεμβασιά μέχρι τα Άγραφα, αλλά ούτε και τη μεγαλύτερη επιβάρυνση των λαϊκών στρωμάτων, αφού θα μεγαλώσει το κόστος της ηλεκτρικής ενέργειας που θα πληρώνουν. Έτσι, εξυπηρετείτε την καπιταλιστική πράσινη ανάπτυξη που υλοποίησε η κυβέρνηση του ΣΥΡΙΖΑ - γιατί αυτούς τους στόχους έχει χαράξει η Ευρωπαϊκή Ένωση - καταστρέφοντας όμως το περιβάλλον, αλλά και στη διαχείριση προστατευόμενων περιοχών. Μέχρι σήμερα, η ύπαρξη φορέων διαχείρισης από την εποχή του ΠΑΣΟΚ και της προσπάθειας εκσυγχρονισμού επί ΣΥΡΙΖΑ, δεν εξασφάλισε την προστασία και ολοκληρωμένη διαχείριση τους. Ήταν απλά μηχανισμός εξυπηρέτησης διαφόρων ομίλων και ΜΚΟ. Χρησιμοποιήθηκαν ως εργαλεία ιδιωτικοποίησης τομέων του περιβάλλοντος από την ευθύνη προστασίας τους που έπρεπε να έχει το κράτος. Οι φορείς, λοιπόν, που είχαν δημιουργηθεί προέβλεπαν έργα που δεν υλοποιήθηκαν ποτέ, αφού δεν υπήρχε οικονομική ενίσχυση, παρά μόνο έκδοση φυλλαδίων για τις προστατευόμενες περιοχές που τα στοιχεία αντλούσαν από τις δασικές υπηρεσίες. Οι εργαζόμενοι σε αυτούς τους φορείς σε πλήρη ανασφάλεια. Εμείς ζητούσαμε τη μονιμοποίηση και ένταξή τους στις δασικές υπηρεσίες, γιατί έχουν και γνώσεις και πείρα. Η ίδρυση του νέου φορέα, του ΟΦΥΠΕΚΑ, επιταχύνει πιο αποφασιστικά την εμπορευματοποίηση και ιδιωτικοποίηση τομέων του περιβάλλοντος. Ανοίγουν «πόρτες» και «παράθυρα» στην κερδοφορία ομίλων που δραστηριοποιούνται στο περιβάλλον. Αποτελεί, αν θέλετε, ταυτόχρονα και νέο τομέα κερδοφορίας, ενώ ιδιωτικοποιούνται αρμοδιότητες που ανήκαν στη δασική υπηρεσία και στις διευθύνσεις περιβάλλοντος. Αφαιρείται προκλητικά το αντικείμενό τους, που είναι διαχείριση και προστασία, με μελέτες, έργα, ελέγχους, έρευνα κ.λπ., και περιορίζεται μόνο σε αστυνομικό έλεγχο. Την απαξιώνετε. Καταπατάτε, όμως, και τη βασική αρχή ότι η προστασία και ολοκληρωμένη διαχείριση του περιβάλλοντος και των προστατευόμενων περιοχών, που είναι κρατική περιουσία, είναι ευθύνη του κράτους και μόνο. Στόχος σας η απελευθέρωση περιοχών στη διάθεση του κεφαλαίου. Ταυτόχρονα, διαιωνίζεται η εργασιακή ομηρία των εργαζομένων και οι νόμοι σας υποτάσσουν το περιβάλλον στον νόμο της αγοράς. Γι' αυτό λέμε ότι μόνο μια άλλη εξουσία, η εργατική, θα μπορέσει να εξασφαλίσει, με κριτήριο τις λαϊκές ανάγκες, όλες τις προϋποθέσεις για προστασία και διαχείριση του περιβάλλοντος. Αυτό φαίνεται και στις ζώνες προστατευόμενων περιοχών. Αφαιρείτε την προστασία τους από τη δασική νομοθεσία. Βάζετε χρήσεις, που επιτρέπουν τα πάντα, ακόμα και σε χώρους χαρακτηρισμένους ως αρχαιολογικούς, δασικούς κ.λπ.. Ωστόσο, είναι προκλητικό ότι καταργείτε τους εθνικούς δρυμούς και τους μετονομάζετε σε «εθνικά πάρκα», για να μπει τέλος στην προστασία τους, αφού δεν μπορούσε να γίνει καμμία παρέμβαση στον πυρήνα τους και η φύση έμενε αδιατάρακτη. Τώρα, και επιχειρηματίες θα πάνε για ορεινό τουρισμό και χιονοδρομικά κέντρα και καταφύγια κ.λπ., και μείωση της βιοποικιλότητας. Δεν αφήνετε τίποτε όρθιο, μέχρι και τους δασικούς χάρτες. Αλλάζει το περιεχόμενό τους και ουσιαστικά νομιμοποιείται κάθε παράνομη αλλαγή χρήσης και καταπάτησης δασικών εκτάσεων μέχρι το 1975 και κάθε οικοδομικής άδειας μέχρι το 2011. Η πρόβλεψη αλλαγής της σύνθεσης των επιτροπών που εξετάζουν τις αντιρρήσεις των δασικών χαρτών μετατρέπουν τους ειδικούς επιστήμονες σε μειοψηφία και αυτό διευκολύνει τους αποχαρακτηρισμούς σε βάρος της κρατικής δασικής περιουσίας. Επίσης, και για τις οικιστικές πυκνώσεις η δήθεν συμμόρφωση με συγκεκριμένη απόφαση του Συμβουλίου της Επικρατείας αποκαλύπτει την επιδίωξη παράκαμψής της από την Κυβέρνηση, ανάλογη με αυτή που δεν πρόλαβε να ολοκληρώσει η κυβέρνηση του ΣΥΡΙΖΑ με άλλη διαδικασία, που και πάλι θα κριθεί αντισυνταγματική. Οι αστικές κυβερνήσεις, βεβαίως, φοβήθηκαν το πολιτικό κόστος αναθεώρησης του άρθρου 24 στο Σύνταγμα, η δε αόριστη έννοια της λειτουργίας ενότητας νομιμοποιεί καταπατήσεις, παράνομη ατομική ή συλλογική οικοδόμηση, κυρίως σε κρατικά δασικά οικοσυστήματα. Απαράδεκτη είναι και η επιδίωξη γενικευμένης προσωρινής εξαίρεσης κατεδαφίσεων αυθαιρέτων που οικοδομήθηκαν μέχρι το 2011. Ουσιαστικά, βάζει σε ομηρία χιλιάδες οικογένειες. Επίσης, και στο μεγάλο ζήτημα διαχείρισης αποβλήτων παίρνετε μέτρα αποκλειστικά για τις ανάγκες των επιχειρηματικών ομίλων. Για τη λειτουργία ΧΥΤΑ «φωτογραφίζετε» την περίπτωση μεταφοράς των απορριμάτων Αττικής στο Γραμματικό. Σε ό,τι αφορά την προσωρινή λειτουργία σταθμών μεταφόρτωσης απορριμάτων, νομιμοποιείτε παρανομίες. Έχει ξεσηκωθεί κόσμος. Αυταρχικά, δικτατορικά και χωρίς όρους και προϋποθέσεις, με μία μονοκοντυλιά, εγκρίνονται είκοσι πέντε θέσεις για προσωρινή λειτουργία σταθμών μεταφόρτωσης απορριμμάτων. Είναι αυθαίρετες εγκαταστάσεις, χωρίς εγκεκριμένους περιβαλλοντικούς όρους οι περισσότεροι, που μεταλλάσσονται κατά καιρούς ή μόνιμα σε εστίες ρύπανσης. Μάλιστα, αναπτύσσονται και εντός οικιστικών περιοχών, όπως στο Πέραμα. Εκεί, ο δήμαρχος ξενάγησε την Πρωτομαγιά τον κ. Τσίπρα και εκεί σήμερα οι κάτοικοι διαδηλώνουν, γιατί δεν φτάνουν τα «καζάνια του θανάτου», αλλά δίπλα στο 1ο λύκειο θα υπάρχει και εστία υποτυπώδους χωματερής. Εμείς καταθέτουμε και την ανακοίνωση των φορέων για το έγκλημα που γίνεται σε βάρος των παιδιών. [[Στο σημείο αυτό η Βουλευτής κ. Μανωλάκου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Επίσης, όσον αφορά την καμπάνια χρόνων προς τα νοικοκυριά για χωριστή συλλογή συσκευασιών στους μπλε κάδους, τώρα το μεγαλύτερο μέρος τους θα συλλέγεται με τα βιοαπόβλητα, δηλαδή τον καφέ κάδο. Το αποτυχημένο, αν και πολυδιαφημισμένο από τον ΣΥΡΙΖΑ σύστημα μπλε κάδων θα οδηγηθεί σε διάλυση, για να κερδίσει ο ανταγωνιστής του. Είναι τα σπιτάκια ανακύκλωσης, αμερικανικής κατασκευής και προέλευσης, που προωθεί με πολύ ζήλο η Κυβέρνηση, αφού με διαμεσολάβηση του Αμερικανού πρέσβη προχώρησε η σύμπραξη με αμερικανικό κολοσσό κατασκευής εργοστασίου. Επειδή τα σκουπίδια είναι «χρυσός», προωθείται ειδική έκδοση αδειών για την ολοκληρωτική εκχώρηση της αποκομιδής των απορριμμάτων στον ιδιωτικό τομέα. Για τη διαχείριση των στερεών αποβλήτων στα νησιά, ειδικά στα Ιόνια και στο νότιο Αιγαίο, καταργούνται οι ΦΟΔΣΑ και δημιουργούνται αντίστοιχες ειδικές περιφερειακές ανώνυμες εταιρείες και γι' αυτό ακριβώς υπάρχουν πολλές διαμαρτυρίες και στις δύο περιοχές. Βεβαίως, αποσύρατε το άρθρο 99 που ξεσήκωσε θύελλα αντιδράσεων. Μην το ξαναφέρετε. Δεν είναι μόνο ότι καλλιεργείτε και θα φυτρώσουν παντού μεγαθήρια ξενοδοχεία. Σκάνδαλο, επίσης, είναι και αυτό που συμβαίνει στο όρος Αιγάλεω στη Ζώνη Α απολύτου προστασίας. Παράνομα έχει χωροθετηθεί και λειτουργεί ο ΧΥΤΑ απ' όλες τις κυβερνήσεις, φαλκιδεύει το απόλυτο καθεστώς προστασίας του λόφου, όπου οι ΧΥΤΑ και ΟΕΔΑ Φυλής μεθοδεύτηκαν, βεβαίως, επί ΣΥΡΙΖΑ με Περιφερειάρχη Δούρου. Και ας διαμαρτύρεται έξω με περιβαλλοντικές οργανώσεις. Τώρα, βεβαίως, αυτό συνεχίζει ο Πατούλης της Νέας Δημοκρατίας. Πήρε τη σκυτάλη και προχωρά στη νέα χωματερή. Αν και Ζώνη Α απόλυτης προστασίας, που προβλέπει μόνο περίπτερα αναψυχής, φέρνετε διάταξη που επιτρέπει κατ' εξαίρεση και χρήση υφιστάμενων κτηρίων εκπαίδευσης. Δηλαδή, αυτά που υπάρχουν παράνομα. Φωτογραφική διάταξη. Μην το ξαναφέρετε. Βεβαίως, τα ίδια κάνετε με φωτογραφικά άρθρα και με τις Σκουριές Χαλκιδικής. Έχουν το ελεύθερο ρύπανσης σε βάρος των κατοίκων και της περιοχής. Κατά τ' άλλα, τοποθετείτε εκκαθαριστή στο πρώην ΙΓΜΕ, για να ληστέψετε οφειλές που εγκρίθηκαν από δικαστήρια σε βάρος των εργαζομένων. Παριστάνετε, ωστόσο, τη φιλοπεριβαλλοντική Κυβέρνηση, προβάλλοντας την απολιγνιτοποίηση της δυτικής Μακεδονίας και Μεγαλόπολης, όπως έκανε και ο ΣΥΡΙΖΑ, καταστρέφοντας εγχώριες φθηνές πηγές ενέργειας. Προβάλλετε - και μας είπατε πολλά για το Ταμείο Δίκαιης Μετάβασης - ότι θα σωθούν οι κάτοικοι. Υποκρίνεστε, αφού πρόκειται για έναν γύρο επιδοτήσεων σε επιχειρηματικούς ομίλους και τα όποια αντισταθμιστικά σε καμμία περίπτωση δεν πρόκειται να αναπληρώσουν τις τεράστιες απώλειες που θα υποστούν οι εργαζόμενοι σε αυτές τις περιοχές. Οι δε θέσεις εργασίας, όποιες και να φτιαχτούν, θα είναι με όρους «γαλέρας». Το έχετε εξασφαλίσει και εσείς και οι προηγούμενοι με νόμους, με τσακισμένους μισθούς και δικαιώματα. Να γιατί είναι αντιδραστικό, αντιλαϊκό, αντιπεριβαλλοντικό το νομοσχέδιο - τερατούργημα. Είναι σε αντίθεση με το δικαίωμα του λαού στην αναψυχή και διαβίωση σ' ένα ποιοτικό περιβάλλον, ενάντια στο δικαίωμα να κάνει χρήση φθηνών πηγών ενέργειας. Γιατί; Γιατί χρηματίζονται όλα αυτά μπροστά στο κέρδος των καπιταλιστών. Γι' αυτό, λοιπόν, καταψηφίζουμε και κυρίως από τον κόσμο να το αφήσει στα χαρτιά. Με λαϊκούς, δυνατούς, μαζικούς αγώνες μπορούν να το πετύχουν και θα είμαστε μαζί τους.
Ευχαριστούμε και για τον χρόνο. Το λόγο έχει ο κ. Βασίλειος Βιλιάρδος, από την Ελληνική Λύση, για δεκαοκτώ λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, στη συζήτηση που προηγήθηκε για την αντισυνταγματικότητα των άρθρων 44, 48, 92 και αν κατάλαβα καλά, αποσύρθηκε το 99- θα ήθελα εδώ να ρωτήσω αν ολόκληρο αποσύρθηκε ή κάποιο μέρος του - οι συνάδελφοι αναφέρθηκαν στην ουσία των άρθρων, τα οποία θεωρούμε κι εμείς, φυσικά, αντισυνταγματικά, όπως είπαμε, αλλά όχι τα μοναδικά. Θα αναφερθώ κι εγώ, λοιπόν, εδώ στα συγκεκριμένα άρθρα στην αρχή της ομιλίας μου, για να μην υπάρχει κενό, σημειώνοντας πως είναι επίσης απαράδεκτο το άρθρο 116 για την κατάργηση του ΙΓΜΕ. Στο άρθρο 44, μεταξύ άλλων, αναφέρεται ότι θα επιτρέπονται εξορυκτικές δραστηριότητες μέσα σε ζώνες διαχείρισης οικοτόπων και ειδών, δηλαδή σε περιοχές που έχουν χαρτογραφηθεί ως μέρος του ευρωπαϊκού οικολογικού δικτύου «NATURA 2000», φιλοξενούν φυσικούς τύπους οικοτόπων και οικοτόπους ειδών που είναι σημαντικοί σε ευρωπαϊκό επίπεδο και οφείλουν να προστατεύονται απ' όλα τα κράτη - μέλη. Πρόκειται για μια, μάλλον, φωτογραφική διάταξη που επιχειρεί να νομιμοποιήσει τα περιβαλλοντικά εγκλήματα της «ΕΛΛΗΝΙΚΟΣ ΧΡΥΣΟΣ Α.Ε.». Όσον αφορά το άρθρο 48, ολόκληρο αντιμετωπίζει το μείζον εθνικό πρόβλημα, την ανάρτηση και την κύρωση των δασικών χαρτών με μεγάλη προχειρότητα, επειδή εξετάζει μεμονωμένες περιπτώσεις και όχι το σύνολο του προβλήματος, αφού οι ρυθμίσεις δεν συμπεριλαμβάνουν την πραγματική κατάσταση των πολυάριθμων ανά την επικράτεια οικισμών, με διαμορφωμένα και εγκεκριμένα όρια, βάσει πράξεων της δημόσιας διοίκησης, όπως για παράδειγμα οι προϋφιστάμενοι οικισμοί του 1923. Συγκεκριμένα, το ισχύον και το προτεινόμενο νομικό πλαίσιο θα οδηγήσει νομοτελειακά στα εξής, τα οποία πρέπει να προσέξει ιδιαίτερα η Κυβέρνηση: Πρώτον, υποχρέωση επιστροφής των διατεθέντων ευρωπαϊκών πόρων για την κατασκευή έργων υποδομής των αστικών περιοχών που εκ των υστέρων ανακηρύσσονται δασικές και ως εκ τούτου, μη δικαιούμενες αστικής υποδομής. Δεύτερον, απαιτήσεις αποζημιώσεων εκ μέρους των ιδιοκτητών από τη διοίκηση, ύψους πολλών δισεκατομμυρίων ευρώ, που θα επιβαρύνουν το ελληνικό δημόσιο και άρα όλους εμάς. Τρίτον, φόρτο χιλιάδων προσφυγών και ιδιοκτητών στη δικαιοσύνη. Τέταρτον, εντάσεις στην κοινωνία, λόγω της διάρρηξης της ισονομίας και της ασφάλειας του δικαίου, επειδή το εν λόγω νομικό πλαίσιο δρομολογεί αναδρομικά διαφοροποιήσεις επί όμοιων ακινήτων με φωτογραφικές, αλλά και με ασαφείς διατάξεις. Επιφέρει, έτσι, την πλήρη σύγχυση μεταξύ ιδιοκτητών, κυρίως μεταξύ των συνιδιοκτητών ακινήτων που εν μέρει μόνο έχουν δομηθεί. Και πέμπτον, ανάγκη έκδοσης δεκάδων ερμηνευτικών εγκυκλίων προς τις κατά τόπους υπηρεσίες δόμησης και τις υπερκείμενες υπηρεσίες επί του ασαφούς και συχνά αντικρουόμενου νόμου. Τέλος, όσον αφορά το άρθρο 92, οι σταθμοί μεταφόρτωσης απορριμμάτων στους δήμους δεν μπορούν να έχουν προσωρινό χαρακτήρα. Θα πρέπει να ακολουθήσουν τις κανονικές διαδικασίες μόνιμης αδειοδότησης και να καθοριστεί με νομική σαφήνεια το ιδιοκτησιακό καθεστώς τους, προς αποφυγή μελλοντικών διενέξεων και εντάσεων από τους δημότες, επειδή στην Ελλάδα ισχύει το γνωστό ουδέν μονιμότερον του προσωρινού. Δεν θα αναφερθώ στο άρθρο 99. Θα περιμένω μόνο να ακούσω αν έχει αποσυρθεί. Θα ξεκινήσουμε τώρα την εισήγηση από τη συζήτηση για την οικονομία της προηγούμενης Παρασκευής, όπου μόνο για την οικονομία δεν ενημερωθήκαμε από τον Πρωθυπουργό. Περιμέναμε, τουλάχιστον, να δοθούν απαντήσεις στα εξής παρακάτω ερωτήματα, στα οποία δεν δόθηκε η παραμικρή σημασία: Πρώτον, πόσα ακριβώς είναι τα δημοσιονομικά μέτρα που θα επιβαρύνουν το έλλειμμα, οπότε το δημόσιο χρέος; Εδώ έχουμε ακούσει διάφορους αριθμούς, από 6,8 δισεκατομμύρια εκ μέρους του Υπουργού Οικονομικών, έως 14 δισεκατομμύρια από τον Πρωθυπουργό και τελευταία, από 8 έως 10 δισεκατομμύρια ευρώ, γεγονός που θεωρούμε επιεικώς απαράδεκτο. Η Κυβέρνηση είναι υποχρεωμένη να μας ενημερώσει για τα ακριβή νούμερα, ειδικά στην τραγική κατάσταση που έχει οδηγήσει την Ελλάδα, με την πτώση του ρυθμού ανάπτυξης στο 1% ήδη από το τέταρτο τρίμηνο του 2019, έναντι 2,3% προηγουμένως, με τον τριπλασιασμό του ταμειακού ελλείμματος το πρώτο τρίμηνο του 2020, προ κορωνοϊού δηλαδή, και όλα τα υπόλοιπα. Δεύτερον, πόσα είναι τα ταμειακά μέτρα, τουλάχιστον αυτά που έχουν προϋπολογιστεί έως σήμερα και πόσες οι κρατικές εγγυήσεις; Τρίτον, από πού θα βρεθούν όλα αυτά τα χρήματα που θα μοιραστούν, αν τελικά μοιραστούν, αφού δεν πιστεύουμε στο «λεφτά υπάρχουν», στη γνώση δηλαδή δήλωση του κ. Παπανδρέου που μας οδήγησε στο ΔΝΤ; Τέταρτον, με πόσα χρήματα θα στηριχθούμε από την Ευρωπαϊκή Ένωση χωρίς την υποχρέωση επιστροφής τους; Πόσα θα διατεθούν από τα ΕΣΠΑ και πόσες εγγυήσεις θα λάβουμε τελικά από την Ευρωπαϊκή Ένωση; Δεν δόθηκαν απαντήσεις ούτε σε σχέση με τις εκτιμήσεις της Κυβέρνησης για την ύφεση, την ανεργία, το έλλειμμα κ.λπ., ενώ ενημερωθήκαμε από τα μέσα μαζικής ενημέρωσης πως κατατέθηκαν προβλέψεις στην Ευρωπαϊκή Ένωση, μεταξύ των οποίων ύφεση στο 4,7% του ΑΕΠ, ανεργία στο 19,9% του εργατικού δυναμικού και υποχώρηση του ακαθάριστου σχηματισμού παγίου κεφαλαίου κατά 4,6%, που θα πρέπει να μας το επιβεβαιώσει. Από αυτές τις δυσοίωνες έως καταστροφικές προβλέψεις, οι οποίες, με βάση τα μέτρα που λαμβάνονται, θα είναι κατά πολύ χειρότερες, φαίνεται καθαρά η ανάγκη κατάθεσης ενός έκτακτου προϋπολογισμού, κάτι που επισήμανε και ο Πρόεδρος του ΙΟΒΕ, ενώ η Κυβέρνηση προσποιείται ότι δεν το άκουσε. Περιμένουμε, λοιπόν, άμεσα έναν νέο προϋπολογισμό, πριν από τα είκοσι έξι νομοσχέδια που ανακοίνωσε ο Πρωθυπουργός έως τα τέλη του Ιουλίου, λέγοντάς του πως «ουκ εν τω πολλώ το ευ, αλλά εν το ευ τω πολλώ». Επίσης, αν η ανάπτυξη και η ευημερία μας εξαρτιόταν από τα νομοσχέδια, τότε όλες οι χώρες θα τα κατάφερναν πάρα πολύ εύκολα. Περιμένουμε έναν προϋπολογισμό που πρέπει να πάψει επιτέλους να εκπονείται σαν να έχει διοριστεί η Κυβέρνηση διαχειριστής της Γερμανίας, με την απαραίτητη αλλαγή του λανθασμένου οικονομικού μας μοντέλου, που μας οδηγεί ξανά στη χρεοκοπία, με την άνοδο του μεριδίου της πρωτογενούς παραγωγής, της μεταποίησης και της βιομηχανίας στο ΑΕΠ μας, έτσι ώστε να μην εξαρτάται η οικονομία μας σχεδόν αποκλειστικά και μόνο από τον τουρισμό. Δεν θέλουμε να μετατραπούμε εμείς και τα παιδιά μας στα φθηνά γκαρσόνια της Γερμανίας, σε μια πολυπολιτισμική αποικία χρέους της, πλημμυρισμένη με παράνομους μετανάστες, με μοναδική δουλειά μας να υπηρετούμε τους Γερμανούς, που θα έρχονται για διακοπές με τις δικές τους εταιρείες και με τα δικά τους αεροπλάνα, που θα προσγειώνονται στα δικά τους αεροδρόμια, που θα μένουν στα δικά τους ξενοδοχεία, που θα έχουν τον δικό τους ΟΤΕ και τη δική τους ΔΕΗ, ενώ θα ψωνίζουν από τα δικά τους σουπερμάρκετ, όπως είναι τα «Lidl», τα δικά τους εισαγόμενα προϊόντα. [[Χειροκροτήματα από την πτέρυγα της Ελληνικής Λύσης]] Εάν είναι αυτό το όραμα της Κυβέρνησης, τότε σίγουρα δεν είναι το δικό μας, ούτε των άλλων Ελλήνων, όπως πολύ καλά γνωρίζουμε. Η Ελληνική Λύση, πιστεύει στην ελεύθερη αγορά αλλά όχι στην ασύδοτη, χωρίς κανένα κοινωνικό πρόσωπο, πιστεύει στις ιδιωτικοποιήσεις, αλλά όχι των κοινωφελών επιχειρήσεων, όπως της ΔΕΗ, των δικτύων και του νερού, ούτε, φυσικά, των στρατηγικών επιχειρήσεων. Η Ελληνική Λύση, πιστεύει στην Ευρωπαϊκή Ένωση αλλά όχι στη σημερινή, γερμανική εκδοχή της, ούτε στη χρησιμοποίηση του ευρώ ως όπλου οικονομικής εισβολής και κατοχής των χωρών της Ευρώπης, ξεκινώντας από τον νότο. Η Ελληνική Λύση, πιστεύει στην ανάγκη επέμβασης του κράτους σε περιόδους κρίσεων, στηρίζοντας, όμως, την παραγωγή πρωτίστως και την κατανάλωση δευτερευόντως. Πιστεύει, όμως, επίσης, πως το κράτος πρέπει να αποχωρεί αμέσως μετά το τέλος της κρίσης, χωρίς αυτό να σημαίνει πως είναι ανίκανο να διοικήσει εκείνες τις επιχειρήσεις που πρέπει να του ανήκουν, για να μην καταλήγει αντικείμενο εκβιασμού των ιδιωτών. Ασφαλώς η Ελληνική Λύση δεν πιστεύει στα γερμανικά μνημόνια, έχοντας τεκμηριώσει άπειρες φορές πως είναι χειρότερα από τον κορωνοϊό για την οικονομία. Όσον αφορά την παράνομη μετανάστευση έχει τις ίδιες αυστηρές θέσεις με τη σοσιαλιστική Δανία, πολύ περισσότερο αφού μέσω των παράνομων μεταναστών δρομολογείται ο βίαιος εποικισμός των νησιών μας στα πλαίσια του υβριδικού πολέμου που διεξάγει εναντίον μας η Τουρκία. Δεν είναι δυνατόν να μην καταλαβαίνει η Κυβέρνηση, πως προωθείται η αλλοίωση της κοινωνίας μας μέσω των παράνομων μεταναστών, καθώς, επίσης, ότι αδυνατίζει η άμυνά μας στα ακριτικά νησιά και στην ενδοχώρα, όπου τους μεταφέρει με δικό μας κόστος. Δεν μπορεί να μην καταλαβαίνει πως θα αυξηθούν κατακόρυφα τα εγκλήματα κάθε είδους, όπως στη Σουηδία, στο Βέλγιο ή στην Ολλανδία, ή πως δεν έχει τη δυνατότητα μία χρεοκοπημένη χώρα να στηρίζει παράνομους, όταν την ίδια στιγμή αναγκάζει τα δικά της παιδιά να φεύγουν στο εξωτερικό, στερώντας την πατρίδα μας από κάθε προοπτική βιώσιμης ανάπτυξης. Δεν είναι μόνο ανεύθυνο και απαράδεκτο, αλλά κυριολεκτικά εγκληματικό. Ανεύθυνο, απαράδεκτο και εγκληματικό! Τέλος, η Ελληνική Λύση, πιστεύει στον περιορισμό της παγκοσμιοποίησης και στην κατάργηση της Συμφωνίας του Μαρόκου, ενώ στα εθνικά είναι αντίθετη με την προδοσία της Μακεδονίας, όπου καταθέσαμε αίτημα για σύσταση εξεταστικής επιτροπής - αφού δεν το κάνει κανένας άλλος - καθώς, επίσης, με την κατευναστική πολιτική απέναντι στην Τουρκία, θεωρώντας πως αυτή ακριβώς η δουλοπρεπής στάση, που δεν μας αξίζει ως Έλληνες, θα μας οδηγήσει σε πόλεμο. Θα οδηγηθούμε, τελικά, σε πόλεμο εάν συνεχίσουμε την ίδια κατευναστική πολιτική! Όσον αφορά στο σημερινό νομοσχέδιο, τώρα, που ασφαλώς θα καταψηφίσουμε, φαίνεται καθαρά από όλα τα νομοσχέδια που καταθέτει ο κ. Χατζηδάκης για την ενέργεια και για το περιβάλλον, ότι έχει αναλάβει προσωπικά το ξεπούλημα και την περιβαλλοντική καταστροφή της χώρας μας προς όφελος των ιδιωτικών, κυρίως, όμως, των ξένων συμφερόντων. Δεν εξηγείται διαφορετικά το ότι έχει θέσει στο στόχαστρό του όλα τα δίκτυα της Ελλάδας, που ασφαλώς δεν πρέπει ποτέ να ξεπουλιούνται, τη ΔΕΗ, μέσω της απολιγνιτοποίησης, τα ΕΛΠΕ, το ΔΕΔΔΗΕ, τον ΑΔΜΗΕ κ .ο .κ., ούτε το ότι προωθεί την εγκατάσταση ανεμογεννητριών σε περιοχές «NATURA», γνωρίζοντας τις σοβαρότατες συνέπειες για την υγεία μας, καθώς, επίσης, για το ζωικό και φυτικό περιβάλλον. Από την άλλη πλευρά, βέβαια, επειδή συμμετείχε στις κυβερνήσεις της Νέας Δημοκρατίας, τα αποτελέσματα των ενεργειών τους για το μέλλον των Ελλήνων είναι σε όλους μας γνωστά: η υπερχρέωση του 2009, οι ανεύθυνες πρόωρες εκλογές τότε εν μέσω της χρηματοπιστωτικής κρίσης, η χρεοκοπία του 2012 με την υπογραφή του PSI για τη διάσωση των γερμανικών και των γαλλικών τραπεζών, η υποθήκευση της δημόσιας περιουσίας μας και η απώλεια της εθνικής μας κυριαρχίας. Το απόλυτο χάος! Γιατί, αλήθεια, να έχει αλλάξει κάτι σήμερα, πόσω μάλλον όταν η Νέα Δημοκρατία κυβερνάει με τη συνεχή επίκκληση των αποτυχιών και των προδοσιών της διακυβέρνησης ΣΥΡΙΖΑ όσον αφορά τις υποσχέσεις της και την ιδεολογία της; Στις επιτροπές αναφερθήκαμε σε πολλά άρθρα, ενώ θα καταθέσουμε τις απόψεις μας για όλα στα Πρακτικά, αφού δεν υπάρχει αρκετός χρόνος για να τις αναλύσουμε. [[Στο σημείο αυτό ο Βουλευτής κ. Βασίλειος Βιλιάρδος καταθέτει για τα Πρακτικά τα σχετικά έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Αναφερόμενος στα κεφάλαια, πάντως, θα ήθελα να πω τα εξής: Κεφάλαιο Α΄: Παραβιάζει την κείμενη και ευρωπαϊκή νομοθεσία για την προστασία του περιβάλλοντος με αποκορύφωμα την αδειοδότηση εγκαταστάσεων σε προστατευμένες περιοχές, όπως είναι οι «NATURA». Απλοποιεί όλες τις διαδικασίες εγκρίσεων περιβαλλοντικών μελετών στο όνομα της επίσπευσης αδειών εγκατάστασης και λειτουργίας επιχειρήσεων με επιβαρυμένες παραγωγικές διαδικασίες όσον αφορά την προστασία του περιβάλλοντος. Τέλος, υποκαθίστανται οι ελεγκτικοί μηχανισμοί του κράτους για την προστασία του περιβάλλοντος από «πιστοποιημένους» ιδιώτες, με αναθέσεις χωρίς διαφάνεια, καθώς, επίσης, χωρίς την αποδεδειγμένη εμπειρία και φερεγγυότητα τους για έναν τόσο ευαίσθητο τομέα όπως είναι το περιβάλλον. Κεφάλαιο Β΄: Επιταχύνονται οι συνθήκες ενταφιασμού της παραγωγής ενέργειας από λιγνιτικές μονάδες της ΔΕΗ χωρίς εθνικό σχέδιο μετάβασης στη μεταλιγνιτική εποχή, αφού δεν διεκδικείται η παράταση της λειτουργίας τους για μετά το 2038, όπως πέτυχαν άλλες χώρες της Ευρωπαϊκής Ένωσης. Προωθούνται ξεκάθαρα τα αιολικά πάρκα εις βάρος του εθνικού μας καυσίμου - του φθηνού λιγνίτη δηλαδή - ενώ, ταυτόχρονα, εξυπηρετούνται τα ξένα συμφέροντα στο όνομα δήθεν της πράσινης ανάπτυξης, με κόστος ασύμφορο για τον Έλληνα πολίτη που θα πληρώσει ξανά το λογαριασμό. Συνεχίζουν, κατά παρέκκλιση των νόμων περί δημόσιων διαγωνισμών, να συνάπτονται ενεργειακές συμβάσεις με απευθείας αναθέσεις σε διάφορους παρόχους στο όνομα της επιτάχυνσης ενός υποτιθέμενου σύγχρονου ενεργειακού μοντέλου ανάπτυξης της χώρας. Κεφάλαια Γ΄ και Δ΄: Όσον αφορά τις προστατευμένες περιοχές, προωθείται η εκμετάλλευσή τους και η προβληματική διαχείρισή τους από επιτροπές που μπορούν να αναθέτουν μελέτες, καθώς, επίσης, προγραμματικές συμβάσεις με τη συμμετοχή και ΜΚΟ χωρίς να υπάρχει καταγραφή τους. Κεφάλαιο Ε΄ και ΣΤ΄: Σε σχέση με τα θέματα των δασικών χαρτών και οικισμών η κύρωση και η ανάρτησή τους, που αποτελούν ένα μείζον, χρόνιο εθνικό πρόβλημα, αντιμετωπίζονται στο νομοσχέδιο αποσπασματικά και με μία απίστευτη προχειρότητα. Η αιτία είναι ότι εξετάζονται μεμονωμένες περιπτώσεις και όχι συνολικά το πρόβλημα, αφού οι ρυθμίσεις δεν συμπεριλαμβάνουν την πραγματική κατάσταση των πολυάριθμων, ανά την επικράτεια, οικισμών με διαμορφωμένα και εγκεκριμένα όρια βάσει πράξεων της δημόσιας διοίκησης. Κεφάλαιο Ζ΄: Όσον αφορά την ενεργειακή αποδοτικότητα των κτηρίων της χώρας, συνεχίζεται με το παρόν νομοσχέδιο να μην επιλύεται το πρόβλημα της αμφιβόλου ποιότητας των ενεργειακών πιστοποιητικών των κτηρίων, αφού είναι γνωστό πως διενεργούνται από μη πιστοποιημένους ενεργειακούς επιθεωρητές κατά παρέκκλιση των κοινοτικών οδηγιών, ενώ είναι αβέβαιο αν οι τεχνικές προδιαγραφές είναι ρεαλιστικές από οικονομοτεχνικής πλευράς. Κεφάλαιο Η΄ και Θ΄: Σε σχέση με την κύρωση της κοινοτικής οδηγίας 2019/692 και με το Κτηματολόγιο δεν έχουμε να πούμε πολλά, αφού πρόκειται για μία ευρωπαϊκή υποχρέωση μας, ενώ οι διατάξεις του Κτηματολογίου φαίνεται πως είναι σε μεγάλο βαθμό διαδικαστικές. Κεφάλαιο Ι΄: Η διαχείριση των αποβλήτων αντιμετωπίζεται με απλές παρατάσεις λειτουργίας των παράνομων χωματερών παρά τα επιβαλλόμενα πρόστιμα από την Ευρωπαϊκή Ένωση. Δεν διαπιστώνουμε κανένα σχέδιο αξιοποίησης των οργανικών αποβλήτων για την κατασκευή μονάδων παραγωγής ενέργειας, όπως το βιοαέριο, κάτι καινούργιο, δηλαδή, που χρειάζεται απαραίτητα η Ελλάδα. Παράλληλα δρομολογούνται κρυφά χωρίς διαβούλευση είκοσι τρία σημεία μεταφόρτωσης, δηλαδή μικρές χωματερές - είκοσι δύο στην Αττική και μία στην Αργολίδα - από τις οποίες κάποιες τουλάχιστον μας φαίνονται εξαιρετικά προβληματικές. Δρομολογούνται, επίσης, εγκαταστάσεις πράσινων σημείων συλλογής απορριμμάτων, χωρίς προηγούμενο πολεοδομικό σχεδιασμό, ενώ δίνεται η δυνατότητα να παρακάμπτονται ξανά οι Οργανισμοί Τοπικής Αυτοδιοίκησης όσον αφορά τη διακομιδή από υπουργικές αποφάσεις, καθώς επίσης να εκμισθώνεται ο εξοπλισμός τους. Τέλος στο Κεφάλαιο ΙΑ΄ από τον μακρύ κατάλογο των τροπολογιών ξεχωρίζουμε το ενδεχόμενο περαιτέρω πώλησης του ΑΔΜΗΕ στο άρθρο 115, ακόμη χειρότερα σε μία κακή συγκυρία όπως η σημερινή για τις κεφαλαιαγορές. Ασφαλώς και δεν συμφωνούμε, αφού τα δίκτυα είναι εξαιρετικά πολύτιμα και δεν πρέπει ποτέ να ξεπουλιούνται, όπως στο παρελθόν η ΔΕΣΦΑ. Ο αρμόδιος Υφυπουργός, βέβαια, μας είπε πως η πώληση είναι υποχρεωτική λόγω της απαράδεκτης συμφωνίας με τους Κινέζους, οι οποίοι αγόρασαν μόνο το 24% αλλά με έναν τρόπο που να εμποδίζει οποιαδήποτε απόφαση και παρά το γεγονός το ότι το κράτος κατέχει το 51%! Δηλαδή, από τα εννέα μέλη του διοικητικού συμβουλίου το δημόσιο έχει μόνο τα δύο. Είναι μία εγκληματική συμφωνία του ΣΥΡΙΖΑ, πραγματικά μοναδική στην ιστορία! Προφανώς, όμως, δεν μας έπεισε, επειδή σχεδιάζει να ξεπουλήσει και τον ΔΕΔΔΗΕ, στον οποίο δεν συμβαίνουν τα ίδια. Ενώ ο ΣΥΡΙΖΑ δεν νομιμοποιείται να πει απολύτως τίποτα, αφού δεν ξεπούλησε μόνο το 24% του ΑΔΜΗΕ με αυτή την απαράδεκτη συμφωνία αλλά επίσης το δίκτυο της ΔΕΣΦΑ, τα κερδοφόρα αεροδρόμια και τόσα άλλα. Όποιος δεν βλέπει, λοιπόν, ότι τα δύο αυτά κόμματα συνεργάζονται μεταξύ τους προσποιούμενα τους αντιπάλους για τους πολίτες, - ενώ και τα δύο μαζί και από κοινού υπηρετούν ξένα συμφέροντα - απλά εθελοτυφλεί. Στο ίδιο κεφάλαιο τώρα προωθείται η περαιτέρω αποδυνάμωση της ΔΕΗ μέσω του μεταβατικού μηχανισμού αποζημίωσης της ευελιξίας στο άρθρο 129. Τέλος όσον αφορά το άρθρο 119, που ενδεχομένως αφορά τις Σκουριές, μπορεί να δημιουργήσει πολύ επικίνδυνες καταστάσεις. Είναι ξεκάθαρα προκλητικό. Στη δευτερολογία μου θα αναφερθώ στα επιμέρους άρθρα. Ευχαριστώ πολύ.
Ευχαριστούμε τον κ. Βιλιάρδο. Θέλω να σας ενημερώσω ότι αμέσως μετά είναι από το ΜέΡΑ25 ο κ. Κρίτων Αρσένης και θα ακολουθήσει ο κ. Κουτσούμπας, ο οποίος ζήτησε και τον λόγο.
Ευχαριστώ πολύ κύριε Πρόεδρε. Βουλεύτριες και Βουλευτές, κύριε Υπουργέ, πραγματικά είμαι εδώ για να σας ζητήσω να αποσύρετε αυτό το νομοσχέδιο. Θα σας το ζητήσω τεκμηριώνοντάς το και ελπίζοντας ότι μιλάω σε έναν άνθρωπο ανοιχτό στο να αναθεωρήσει την άποψή του. «Απόσυρέ το» είναι και η ψήφος των πολιτών. Και θα έρθουν στις 18: 00΄ εδώ έξω από τη Βουλή και σε όλες τις πόλεις της Ελλάδας να μας το πούνε και οι ίδιοι. Για ποιον λόγο; Το νομοσχέδιο αυτό προβλέπει εξορύξεις στις περιοχές «NATURA»» και στις προστατευόμενες περιοχές. Αυτό που αρχικά πρότεινε ήταν να γίνονται εξορύξεις ακόμη και στους πυρήνες στις ζώνες απόλυτης προστασίας. Αποσύρθηκε αρχικά. Δήλωσε ο Υπουργός ότι ήταν εκ παραδρομής. Μένει τώρα η Γ΄ και η Δ΄ ζώνη όπου επιτρέπονται εξορύξεις. Και οι ίδιες οι οργανώσεις, που συμμετέχουν στη διαβούλευση, στον διάλογο με την Κυβέρνηση κάθε δύο μήνες, μας είπαν στην ακρόαση φορέων ότι ανησυχούν ότι δεν θα σχεδιαστούν Α΄ και Β΄ ζώνες, δηλαδή, ζώνες που δεν θα γίνονται εξορύξεις στις σαράντα προστατευόμενες περιοχές, στις οποίες ΣΥΡΙΖΑ και Νέα Δημοκρατία έκαναν οικόπεδα για τις πολυεθνικές του πετρελαίου. Κύριε Υπουργέ, σας ζήτησα να δεσμευτείτε ότι - είναι ένας παράλογος φόβος αυτός - ότι δεν θα υπάρχει προστατευόμενη περιοχή χωρίς ζώνη απόλυτης προστασίας, ακόμα και αν αυτή είναι μέσα σε «NATURA»», μέσα στα οικόπεδα που έχετε δώσει στις εξορυκτικές. Λέτε ότι και στην Ευρωπαϊκή Ένωση κάνουν εξορύξεις σε «NATURA». Σήμερα σας άκουσα και αλλάξατε το επιχείρημα. Λέτε ότι και ο ΣΥΡΙΖΑ έκανε εξορύξεις σε «NATURA». Είναι αληθινό, όντως. Και ο ΣΥΡΙΖΑ έχει παραχωρήσει πάρα πολλές περιοχές «NATURA» για εξορύξεις. Είναι σωστό που αλλάζετε το επιχείρημα, γιατί στην Ευρωπαϊκή Ένωση, σε πάρα πολλές χώρες, έχουν σταματήσει οι εξορύξεις ή βρίσκονται σε πλήρη απόσυρση. Το συζητήσαμε και από κοντά στην τελευταία συζήτηση. Η Γαλλία, η Ισπανία, η Πορτογαλία, η Δανία και η Ιρλανδία είτε έχουν ανακοινώσει μορατόριουμ είτε είχαν μορατόριουμ είτε είναι σε διαδικασία απόσυρσης ακόμα και σε εξορύξεις που είχαν αδειδοτηθεί. Δεν είναι, όμως, μόνο αυτό. Η επιτροπή «Φύση 2000», ένα επίσημο όργανο του κράτους - και το έχουμε ζητήσει και με επίκαιρη ερώτηση στη Βουλή - ζητάει να μη γίνουν εξορύξεις στις περιοχές «NATURA» και στις προστατευόμενες περιοχές. Γι' αυτό και οι οργανώσεις ζητάνε να αποσύρετε οπωσδήποτε αυτό το άρθρο με τις εξορύξεις στις προστατευόμενες περιοχές. Δεν είναι ήπια ανάπτυξη η εξόρυξη. Δεν είναι ήπια η επίπτωση που μπορεί να έχει ένα ατύχημα σε μία πλατφόρμα. Θα καταστρέψει πλήρως όλο το περιβάλλον στην προστατευόμενη περιοχή, που το αντικείμενό της είναι η προστασία του περιβάλλοντος. Γι' αυτό και είναι προστατευόμενη περιοχή. Όσο αφορά το κυνήγι στα καταφύγια άγριας ζωής το αποσύρατε μετά την καταγγελία μου ως ΜέΡΑ25. Σας συγχαίρουμε που ήσασταν ανοιχτός για να το κάνετε αυτό. Εδώ πέρα, όμως, πάλι φέρνετε το κυνήγι με τη χρήση γερακιών. Είναι συγκλονιστικό. Σκεφτείτε: Δημιουργούμε μία αγορά για άγρια ζωή - που το εμπόριο άγριας ζωής είναι παράνομο διεθνώς - για να χρησιμοποιούνται μετά αυτά τα γεράκια στο κυνήγι και σε άλλες δραστηριότητες; Λέτε ότι θα προέρχονται από νόμιμα εκτροφεία γερακιών. Στη χώρα που έχουμε τέτοιο μεγάλο πρόβλημα με το παράνομο εμπόριο άγριας ζωής, ιδίως ορνιθοπανίδας, που έχουμε τα παζάρια του Σχιστού, που έχουμε ειρήσθω εν παρόδω κατασχέσεις πουλιών παράνομα αποκτηθέντων - ήταν έξι χιλιάδες πουλιά μόνο πέρυσι, τα οποία δόθηκαν σε οργάνωσεις για την προστασία τους - θα δώσουμε επιπλέον το κίνητρο στους κυνηγούς να στοχοποιήσουν τα γεράκια; Είναι το μόνο είδος που δεν έχει στοχοποιηθεί. Και να έχουμε εδώ την κατάρρευση του πληθυσμού των γερακιών και την κατάρρευση της οικολογικής ισορροπίας που αυτά επιφέρουν; Πόσα είδη ζωής θα εκτιναχθούν πέρα του σημείου ισορροπίας τους, δημιουργώντας προβλήματα όταν οι βασικοί θηρευτές που είναι τα γεράκια, φύγουν; Λέτε ότι αυτό το έχουν υποστηρίξει περιβαλλοντικές οργανώσεις. Θα έχετε διαβάσει - φαντάζομαι - τη δήλωση - καταπέλτη της ορνιθολογικής. Επίσης, εάν αναφέρεστε σε περιβαλλοντικές οργανώσεις, οι ίδιες - φαντάζομαι - θα ζητάνε και την απόσυρση του νομοσχεδίου. Οπότε σας ζητάω να λάβετε υπ' όψιν τη γνώμη των οργανώσεων και να αποσύρετε νομοσχέδιο. Όσο αφορά την κατάργηση φορέων διαχείρισης: Δημιουργείτε ένα κεντρικό όργανο, το οποίο λέτε ότι θα φέρει συντονισμό. Το ακούω με προσοχή. Λέτε ότι αυτό ήταν ένα αίτημα που είχατε ακούσει από πολλούς φορείς, ότι χρειαζόμαστε καλύτερο συντονισμό. Εσείς, όμως, δημιουργείτε ένα κεντρικό όργανο όπου ακόμη και τις γνωμοδοτήσεις θα τις αποφασίζει ένας διευθυντής. Εδώ δεν έχουμε έναν καλύτερο συντονισμό. Εδώ έχουμε πάρα πολύ απλά τη συγκέντρωση στην Αθήνα, σε έναν διευθυντή, του δικαιώματος αντίρρησης σε οποιοδήποτε έργο μπορεί να ενοχλεί την πολιτεία από εκεί που είχαμε όλους τους φορείς διαχείρισης. Και, ναι, ερχόντουσαν αιτήματα και, όπως μας κατήγγειλαν και οι εργαζόμενοι, αιτήματα που ενοχλούσαν, αρνητικές γνωμοδοτήσεις που εμποδίζανε έργα που ήθελαν να προωθήσουν οι κυβερνήσεις και όχι μόνο οι δικές σας. Όσον αφορά τους χώρους απόθεσης εξορυκτικών αποβλήτων χωρίς αδειοδότηση, ξέρουμε τι είχε γίνει στην Μπάια Μάρε της Ρουμανίας. Μια πολύ κακή κατασκευή με ένα έκτακτο καιρικό φαινόμενο οδήγησε σε πλημμύρα, σε καταστροφή οικολογική στον Δούναβη με τρομερές επιπτώσεις στους ανθρώπους της περιοχής. Για τον λόγο αυτόν είμαστε πλέον πολύ προσεκτικοί με όλες τις εξορύξεις και ιδιαίτερα του χρυσού. Και όμως, εδώ αυτή η διάταξη, έχει καταγγελθεί ως φωτογραφική για τις Σκουριές. Και για ποιον λόγο έχει καταγγελθεί; Γιατί ξέρουμε ότι τα προβλήματα που αντιμετώπισε η «ΕΛΛΗΝΙΚΟΣ ΧΡΥΣΟΣ» τελευταία, οι πιο πρόσφατες καταγγελίες στις Σκουριές, ήταν για τους χώρους εξορυκτικών αποβλήτων, που με τις πρόσφατες πλημμύρες είχαν πάρα πολλά προβλήματα. Στην περιοχή του Κοκκινόλακου είναι στημένα πάνω από το χωριό της Μεγάλης Παναγίας και μια πλημμύρα θα σημαίνει να λουστούν οι κάτοικοι και να πλημμυρίσει το χωριό με τοξικά απόβλητα. Μας λέτε, μα και ο ΣΥΡΙΖΑ είχε βάλει πέντε εξορυκτικά έργα να εξαιρούνται από τις αδειοδοτήσεις. Ως πότε θα χρησιμοποιείτε την κυβέρνηση ΣΥΡΙΖΑ ως δικαιολογία για τις δικές σας ενέργειες; Είστε πλέον Κυβέρνηση σχεδόν ενός έτους. Πρέπει να σταματήσει αυτό. Πενταετής παράταση περιβαλλοντικής αδειοδότησης. Και εδώ καταγγέλλεται ότι είναι φωτογραφική διάταξη για τις Σκουριές και για άλλες δραστηριότητες. Όμως, κύριε Υπουργέ, κάθε οκτώ χρόνια η Ευρωπαϊκή Επιτροπή εκδίδει έγγραφα αναφοράς για τις διαθέσιμες τεχνικές. Είναι υποχρεωτική η προσαρμογή των περιβαλλοντικών αδειοδοτήσεων με βάση αυτές τις τεχνικές που παρουσιάζουν τα έγγραφα. Εσείς πώς θα κρατάτε εν ζωή δεκαπέντε και πλέον χρόνια μια περιβαλλοντική αδειοδότηση; Θα χάνετε, δηλαδή, σε μερικές περιπτώσεις και τρεις υποχρεωτικές αναθεωρήσεις της. Σας ρώτησα για αυτό και δεν πήρα κάποια απάντηση. Και σας ξαναρώτησα, επίσης, στην επιτροπή ειδικά για τις Σκουριές, που σας καταγγέλλουν ότι είναι φωτογραφική αυτή η διάταξη. Έχουμε από το Συμβούλιο της Επικρατείας πλέον την απόφαση που λέει ότι το flash smelting είναι αδύνατο να εφαρμοστεί στην περίπτωση των Σκουριών. Και όμως, είναι αυτή η βάση, αυτή η τεχνολογία στην οποία βασίζεται η περιβαλλοντική αδειοδότηση στις Σκουριές. Πώς θα ανανεώσετε, θα παρατείνετε, λοιπόν, την περιβαλλοντική με βάση αυτή την οριζόντια εξαίρεση που δημιουργείται; Θα παρατείνετε αυτή την περιβαλλοντική αδειοδότηση που με βάση την απόφαση του Συμβουλίου της Επικρατείας θα έπρεπε να σας οδηγήσει να ζητήσετε αποζημίωση για τις Σκουριές, αποζημίωση από την «ΕΛΛΗΝΙΚΟΣ ΧΡΥΣΟΣ»; Και εσείς θα παρατείνετε σε τι μια αδειοδότηση που έχει στην ουσία καταργηθεί από το Συμβούλιο της Επικρατείας; Πώς γίνεται αυτό το πράγμα; Και φαντάζομαι ότι δεν είναι μόνο οι Σκουριές. Είναι και πάρα πολλές άλλες καταστροφικές για το περιβάλλον δραστηριότητες που θα παραταθούν οι αδειοδοτήσεις τους. Απαγορεύεται, επίσης, στους δήμους να αρνηθούν τη διέλευση για έρευνα υδρογονανθράκων. Λέτε ότι δεν υπάρχουν επιπτώσεις. Και, όμως, οι κάτοικοι στα Ιωάννινα και στη Θεσπρωτία λένε ότι από τις έρευνες αυτές, που εσείς περιγράφετε ως εντελώς άκακες των υδρογονανθράκων, προκύπτει μερική αποψίλωση δασών και βλάστησης σε μία ζώνη πεντακοσίων χιλιομέτρων, έντεκα χιλιάδες πεντακόσιες μικρές και μεσαίες εκρήξεις και διακόσια δεκαεννιά ελικοδρόμια για ανεφοδιασμό και χώρους ανεφοδιασμού ελικοπτέρων που καλύπτουν ζώνες τουλάχιστον ενός στρέμματος. Αυτές είναι οι ελάχιστες επιπτώσεις; Δηλαδή, οι τεράστιες επιπτώσεις ποιες θα ήταν, οι ίδιες οι εξορύξεις; Μας λέτε ότι οι υδρογονάνθρακες τέλειωσαν λόγω κορωνοϊού και τέλος πάντων δεν πειράζει που παίρνετε αυτά τα μέτρα για τις εξορύξεις. Θα γίνουν, αν γίνουν, λέτε, πολύ βαθιά στο μέλλον. Τότε γιατί αυτές όλες οι διατάξεις ειδικά για τις εξορύξεις; Ένα σημείο που σας έχω θέσει πολύ έντονα και στην επιτροπή είναι η στην πράξη αναβολή των δασικών χαρτών. Λέτε ότι δεν πρόκειται να αναβληθούν οι χάρτες, αλλά θα τους επιταχύνετε. Ας το δούμε λίγο το επιχείρημά σας. Η ΠΕΔΔΥ, οι δασολόγοι του δημοσίου καταγγέλλουν ότι αλλάζετε τις προδιαγραφές των δασικών χαρτών άρα θα χρειαστεί ξανά ανάρτηση. Αυτή είναι η καταγγελία που κάνουν και όλα τα κόμματα της Αντιπολίτευσης. Χρησιμοποιείτε επίσης το υπόβαθρο του ΟΠΕΚΕΠΕ και εδώ σας έφερα και στην επιτροπή και τη δική μου εμπειρία, ως αγρότη και βιοκαλλιεργητή, ότι αυτοί οι χάρτες, αυτό το υπόβαθρο που θέλετε να δημιουργήσετε είναι εντελώς αναξιόπιστο. Οποιοσδήποτε έχει ποτέ ζητήσει, έχει πάρει ποτέ επιδοτήσεις για τη δική του καλλιέργεια θα έχει δει ότι όταν πάει κανείς να δηλώσει τα χωράφια που καλλιεργεί κάποιος άλλος το έχει δηλώσει αυτό το υπόβαθρο. Τα όρια αυτά, τα όρια που δηλώνουν τα χωράφια είναι στο περίπου, είναι κατά δήλωση του ίδιου. Φέρνεις τοπογραφικό, αλλά το σχεδιάγραμμα το δηλώνει ο ίδιος ο ιδιοκτήτης, δεν είναι βάσει τοπογραφικού. Αυτά τα υπόβαθρα είναι τόσο διάτρητα. Αυτά θα χρησιμοποιήσετε για τους μέλλοντες δασικούς χάρτες που θέλετε να φτιάξετε; Και καλώ, πραγματικά, τους πολίτες οι οποίοι έχουν χωράφι και δεν έχουν ζητήσει επιδοτήσεις να πάνε να δουν στον ΟΠΕΚΕΠΕ ποιος δηλώνει τα χωράφια τους. Αυτό το υπόβαθρο θα χρησιμοποιήσουμε; Με αυτόν τον τρόπο, με την αναστολή, δηλαδή, των δασικών χαρτών δεν κλείνουμε το μάτι και δεν κλείνετε, κύριε Υπουργέ, το μάτι στους καταπατητές και στους εμπρηστές; Γιατί οι δασικοί χάρτες είναι θεμελιώδους σημασίας ακριβώς, επειδή άπαξ έχουμε δασικούς χάρτες σταματάει το κίνητρο του εμπρηστή, σταματάει το κίνητρο του καταπατητή. Σταματάνε οι εμπρησμοί άρα μένουν μόνο οι πυρκαγιές από αμέλεια. Αν, όμως, εμείς τελειώσουμε με τους εμπρησμούς, έχουμε σώσει ζωές, ιδιοκτησίες και φυσικά το περιβάλλον. Αυτό είναι δυστυχώς που δεν γίνεται με αυτή τη διάταξή σας. Τώρα εκεί που έχετε δίκιο είναι για τις ενστάσεις για τους δασικούς χάρτες. Όντως είναι τεράστιο πρόβλημα και έχουν καθυστερήσει πάρα πολύ. Όμως εδώ το πρόβλημα είναι η υποστελέχωση. Από την ακρόαση προέκυψε ότι οι δασικές υπηρεσίες είναι υποστελεχωμένες σε τεράστιο βαθμό και γι' αυτό αργούν οι ενστάσεις. Αν θέλετε να επιταχύνετε τις ενστάσεις, πρέπει να στελεχώσετε τις δασικές υπηρεσίες. Εδώ θέλετε να λύσετε το πρόβλημα φέρνοντας άλλα επαγγέλματα. Πώς θα εξετάσει τον δασικό χαρακτήρα μιας περιοχής ένας μη δασολόγος; Πραγματικά, ένας μη δασολόγος πώς θα αποφασίσει αν μια έκταση είναι δασική ή όχι; Στα απορρίμματα νομιμοποιείτε τους σταθμούς μεταφόρτωσης απορριμμάτων, που κατά βάση είναι παράνομοι. Σας το είπαν και οι προηγούμενοι συνάδελφοι. Χρησιμοποιούνται από τους δήμους παρανόμως για να μειώσουν τον όγκο των σκουπιδιών και να μπορούν να μειώσουν το κόστος μεταφοράς. Όμως σας ρώτησα και σας ξαναρωτάω: το συμπιεσμένο αυτό σύμμεικτο σκουπίδι πώς θα το χρησιμοποιήσετε μετά εσείς στα εργοστάσια διαλογής που έχετε ο ίδιος ανακοινώσει; Είναι αδύνατο. Πώς συνάδει αυτό με την πολιτική σας για την κυκλική οικονομία; Είναι ασύμβατη. Γι' αυτό σας καλούμε να αποσύρετε και αυτό το άρθρο σας. Επίσης μεταφέρετε τις αποφάσεις για τη διαχείριση απορριμμάτων από την περιφέρεια στο Υπουργείο. Δεν θέλετε στην πράξη τον κοινωνικό έλεγχο εδώ. Θέλετε στην πράξη να διευκολύνετε τους περιφερειάρχες να λαμβάνουν αποφάσεις για τη χωροθέτηση των χώρων απόθεσης απορριμμάτων, των ΧΥΤΑ και των ΧΥΤΥ, ελπίζω ΧΥΤΥ. Εδώ επίσης είναι φωτογραφικό και για τη Φυλή, όπως σας έχω καταγγείλει. Μετά από τις αντιδράσεις στην κ. Δούρου, που τελευταίο βράδυ που ήταν Περιφερειάρχης Αττικής πέρασε εν κρυπτώ την επέκταση του ΧΥΤΑ Φυλής και καθ' ύψος και καθ' έκταση και σε άλλες περιοχές, την πρόταση αυτή - που στηρίζει πλέον ο κ. Πατούλης και μαζί με την κ. Δούρου - εσείς θέλετε στην ουσία να την κάνετε ένα δώρο στον κ. Πατούλη. Αυτό καταγγέλλει το δυτικό Μέτωπο. Και το δυτικό Μέτωπο έχει δίκιο φοβάμαι. Φοβάμαι ότι είναι μια «φωτογραφική» διάταξη για τον κ. Πατούλη. Όσον αφορά το θέμα του Αξιού, του Ολύμπου, αλλά και της Παμβώτιδας στην πράξη, είναι τεράστιας σημασίας οικότοποι. Προφανώς είναι ο Αξιός, αλλά ο Όλυμπος - φαντάζομαι ότι συμφωνούμε όλοι - είναι και ένα παγκόσμιο πολιτιστικό αγαθό. Και βλέπουμε εδώ πέρα να καταργείται. Είναι στην τελευταία διαδικασία το διάταγμα προστασίας και εδώ πέρα καταργείτε την ίδια τη θεματική του διατάγματος. Οπότε, στην ουσία αν δεν γίνει μια μεταβατική ρύθμιση, μένουν απροστάτευτα. Γι' αυτό σας καλώ να το ρυθμίσετε και αυτό, αν δεν είναι η διάταξη αυτή «φωτογραφική». Για την αδειοδότηση: πώς να γίνει γρηγορότερα η αδειοδότηση, όταν έχουμε 30% με 50% υποστελεχωμένη την υπηρεσία αδειοδότησης; Πώς μπορούν αυτοί οι λιγοστοί άνθρωποι να φέρουν εις πέρας πιο γρήγορα το αδειοδοτικό έργο; Εσείς, αντί να ενισχύσετε το δημόσιο, θέλατε να ιδιωτικοποιήσετε τη διαδικασία αδειοδότησης. Τελικά, κάνατε πίσω μετά την κατακραυγή και φέρνετε ένα υβριδικό σχήμα, σαν ΣΔΙΤ περίπου. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτού]] Λίγο χρόνο παραπάνω θα ήθελα και εγώ, κύριε Πρόεδρε, όπως είχαν και οι προηγούμενοι συνάδελφοι. Τώρα θέλετε σε αυτό το σχήμα, τουλάχιστον αυτή την φορά, ο ανεξάρτητος ιδιώτης - αξιολογητής να πληρώνεται από το δημόσιο και, επίσης, δεν θα τον επιλέγει η εταιρεία, αλλά θα επιλέγεται με κλήρωση. Είναι σημαντικές αλλαγές αυτές. Όμως, το αποτέλεσμα αυτού του ιδιώτη - αξιολογητή θα πρέπει να κριθεί από την υπηρεσία σε είκοσι μέρες. Σε είκοσι μέρες πρέπει να περάσει από τον ή την αρμόδιο υπάλληλο, από την ή τον προϊστάμενο, την ή τον διευθυντή και την ή τον γενικό γραμματέα, Υπουργό και πολιτική ηγεσία. Είναι αδύνατον αυτό. Όμως, ξέρετε κάτι; Το έχετε ρυθμίσει, ώστε να μην υπάρχει πρόβλημα. Αν δεν προλάβουμε, θα το υπογράφει πάντα ο γενικός γραμματέας. Στην ουσία πάλι θέλετε να αποφύγετε τις αρνητικές αποφάσεις, οι οποίες δεν σας βολεύουν, δεν εξυπηρετούν επενδύσεις που εσείς έχετε αποφασίσει πολιτικά, όχι επιστημονικά, ότι θα προωθήσετε. Αυτό τεκμαίρεται από εδώ, κύριε Υπουργέ. Όσον αφορά την πώληση του ΑΔΜΗΕ, συνεχίζεται, δυστυχώς, το έργο και της κυβέρνησης ΣΥΡΙΖΑ για την πώληση των δικτύων. Σας καλούμε να σταματήσετε, γιατί αυτά τα δίκτυα είναι εργαλεία ανάπτυξης. Δεν είναι μόνο οι θέσεις απασχόλησης, δεν είναι μόνο το συμφέρον του δημοσίου. Είναι εργαλεία ανάπτυξης. Οι επόμενες κυβερνήσεις δεν θα έχουν τα εργαλεία ανάπτυξης για αυτήν τη χώρα. Όσον αφορά τις ΑΠΕ, σας παρουσιάστηκε στην ακρόαση μελέτη του Πανεπιστημίου Ιωαννίνων που τεκμηριώνει ότι μπορούμε να πετύχουμε τους στόχους ΑΠΕ χωρίς εγκατάσταση στις «NATURA». Σας κατέθεσα αυτή τη μελέτη και σας καλώ να τη λάβετε υπ' όψιν και να αλλάξετε τις πρόνοιες τόσο του νομοσχεδίου αυτού όσο και του χωροταξικού των ΑΠΕ. Για θέματα εργασίας, επίσης σας καλώ ξανά να δεσμευτείτε τι θα γίνει με τους τριακόσιους σαράντα εννιά απασχολούμενους, εργαζόμενους στους φορείς διαχείρισης, ανθρώπους στους οποίους, αν θέλετε, και η Κυβέρνηση και το κράτος έχει επενδύσει δεκαπέντε χρόνια τώρα. Έχουν αποκτήσει μια εξειδίκευση. Είναι επιστήμονες περιβαλλοντολόγοι οι περισσότεροι και βιολόγοι, ειδικότητες που λείπουν κατά κόρον από το Υπουργείο, που έχει κυρίως μηχανικούς. Τους χρειαζόμαστε. Εκτελούν και εξυπηρετούν μόνιμες ανάγκες και πρέπει να έχουν μια μόνιμη θέση. Η γνώμη μου είναι να μην καταργηθούν καν οι φορείς διαχείρισης, αλλά αν προχωρήσετε, τουλάχιστον μονιμοποιήστε τους. Μη χαθεί αυτή η περιουσία του δημοσίου, που είναι αυτοί οι τριακόσιοι σαράντα εννιά άνθρωποι. Μας είπατε ότι σώζετε τα νησιά με τη μετατροπή των ΦΟΔΣΑ σε ανώνυμες εταιρείες. Μας είπατε: πηγαίνετε στους νησιώτες και ζητήστε σε αυτούς να αποσυρθεί το νομοσχέδιο, να δούμε τι θα σας πουν.
Κύριε συνάδελφε, έχετε μιλήσει είκοσι ένα λεπτά. Έχετε και δευτερολογία.
Κλείνω, κύριε Πρόεδρε, αμέσως. Το αποτέλεσμα είναι ότι οι Δήμαρχοι Τήνου, Σύρου, Μυκόνου, Άνδρου, Νάξου, Πάρου, Κιμώλου, και Θήρας ζητούν την απόσυρση, καθώς και της Κω και της Λέρου. Όσον αφορά την αντισυνταγματικότητα, εμείς πιστεύουμε ότι αντισυνταγματικά είναι και τα άρθρα 51 έως 55, που προβλέπουν την εφεύρεση, δυστυχώς, του ΣΥΡΙΖΑ για τις οικιστικές πυκνώσεις στην πράξη και ζητάμε και αυτά να αποσυρθούν. Θα μου επιτρέψετε να είμαι λίγο ειρωνικός σε αυτό. Δεν βρήκαμε διάταξη για το Ελληνικό, κύριε Υπουργέ, σε αυτό το νομοσχέδιο. Είναι το πρώτο νομοσχέδιο που δεν έχει «φωτογραφική» διάταξη για το Ελληνικό. Δεν ξέρω αν θα έλθει με τροπολογία. Είδαμε για τις Σκουριές, είδαμε για εξορύξεις. Λείπει η διάταξη για το Ελληνικό σε αυτό το νομοσχέδιο. Κλείνοντας, θα ήθελα να πω ότι σήμερα στις 6 το απόγευμα υπάρχουν συγκεντρώσεις διαμαρτυρίας σε όλη την Ελλάδα: στην Αθήνα έξω από τη Βουλή, στη Θεσσαλονίκη στον Λευκό Πύργο, στον Βόλο στο Παπαστράτειο, στα Γρεβενά στην πλατεία Ελευθερίας, στο Ηράκλειο στα Λιοντάρια, στην Καρδίτσα στην κεντρική πλατεία, στην Κέρκυρα στο Λιστόν, στα Τρίκαλα στην πλατεία Ρήγα Φεραίου, στην Χαλκίδα στο Στρογγυλό παραλίας, στα Χανιά στην πλατεία Αγοράς. Σας καλώ, όπως και ο Συνήγορος του Πολίτη, όπως και όλοι οι πολίτες και οι οργανώσεις, να σταθείτε στο ύψος των περιστάσεων και να κάνετε το μόνο αξιοπρεπές πράγμα, κύριε Υπουργέ: να το αποσύρετε αυτό το νομοσχέδιο.
Ευχαριστούμε. Τον λόγο τώρα έχει ο Πρόεδρος της Κοινοβουλευτικής Ομάδας του Κομμουνιστικού Κόμματος Ελλάδας, ο κ. Δημήτριος Κουτσούμπας, και θα ακολουθήσει η κ. Μπακογιάννη. Αμέσως μετά έχει ζητήσει τον λόγο ο πρώην Πρόεδρος της Βουλής κ. Βούτσης, μετά ο κ. Αποστόλου, ο κ. Σταμενίτης, ο κ. Κεγκέρογλου, στη θέση του οποίου θα μιλήσει ο κ. Κατρίνης, και αμέσως μετά έχει ζητήσει τον λόγο ο Κοινοβουλευτικός Εκπρόσωπος κ. Κλέων Γρηγοριάδης. Επίσης, θα μιλήσει και ο κ. Χήτας, μετά τον κ. Χαρακόπουλο. Κύριε Υπουργέ, εσείς θέλετε τον λόγο;
Κάποια στιγμή θα μιλήσω και εγώ, κύριε Πρόεδρε.
Ορίστε, κύριε Πρόεδρε, έχετε τον λόγο.
Κυρίες και κύριοι Βουλευτές, από σήμερα περάσαμε σε μια νέα φάση, σε μια φάση που, όπως επιβεβαιώνουν οι ειδικοί και οι επιστήμονες, είναι εξίσου δύσκολη και σίγουρα πιο σύνθετη, πιο απαιτητική σε σχέση με την προηγούμενη περίοδο της καραντίνας. Και σε αυτή τη φάση η κρατική ευθύνη δεν θα μπορεί πλέον να κρύβεται πίσω από την πειθαρχία και την αποφασιστικότητα των πολιτών. Είναι άμεση ανάγκη να εξασφαλιστεί η προστασία των εργαζομένων στους χώρους δουλειάς, στα μέσα μεταφοράς, των μαθητών και των εκπαιδευτικών στα σχολεία. Είναι άμεση ανάγκη να γίνουν μαζικά διαγνωστικά τεστ, να υπάρχει προμήθεια σε μάσκες χωρίς επιβάρυνση, να αξιοποιηθεί ο χρόνος που κερδήθηκε για να στηριχθεί ουσιαστικά το δημόσιο σύστημα υγείας, ειδικά από τη στιγμή που όλοι προβλέπουν ένα πιθανό δεύτερο κύμα πανδημίας από το φθινόπωρο. Και, φυσικά, να στηριχθούν οι εργαζόμενοι, οι άνεργοι, οι άνθρωποι που δεν καταγράφονται πουθενά, που είναι κάτω από τα ραντάρ, όπως έχουμε ξαναπεί, με αποτέλεσμα να μην έχουν κανένα απολύτως εισόδημα. Σε αυτή την κατηγορία ανήκουν, για παράδειγμα, και οι άνθρωποι του πολιτισμού, οι εργάτες της τέχνης, που εδώ και μέρες έχουν υψώσει φωνή διαμαρτυρίας. Όλα αυτά πρέπει να γίνουν τώρα και με ευθύνη του κράτους. Αντί, όμως, να ασχοληθείτε σοβαρά με όλα αυτά, βρήκατε την ευκαιρία με αφορμή την πανδημία για να περάσετε όποιο αντιδραστικό, αντιλαϊκό μέτρο είχε απομείνει μετά από δέκα χρόνια κρίσης και μνημονίων. Βρήκατε την ευκαιρία να υλοποιήσετε τις δέκα εντολές του ΣΕΒ, προτάσεις που χρόνια τώρα φώλιαζαν στα κιτάπια του και που όλοι τις ξέρουμε. Και νομίζετε ότι τώρα βρήκατε τη στιγμή να τις περάσετε στα μουλωχτά, εκμεταλλευόμενοι και την υπολειτουργία της Βουλής. Ανάμεσα σε αυτά τα μέτρα είναι και το σημερινό περιβαλλοντοκτόνο νομοσχέδιο, που έρχεται να σαρώσει ό,τι άφησαν όρθιο προηγούμενες κυβερνήσεις. Δεν είναι υπερβολή να πούμε πως αυτό το δήθεν περιβαλλοντικό νομοσχέδιο το έγραψαν οι ίδιοι οι βιομήχανοι έναν χρόνο πριν. Ο ίδιος ο ΣΕΒ, για παράδειγμα, έναν χρόνο πριν με το ενημερωτικό του δελτίο ουσιαστικά υποδείκνυε στην Κυβέρνηση τι να κάνει για το περιβάλλον, ζητούσε ταχύτερη περιβαλλοντική αδειοδότηση για περισσότερες επενδύσεις. Δεν πρόλαβε ο ΣΥΡΙΖΑ, γιατί τον πρόλαβαν οι εκλογές, έσπευσε να το υλοποιήσει η Νέα Δημοκρατία. Αλήθεια, για ποιον λόγο θα έπρεπε αυτό το νομοσχέδιο να συζητηθεί και να ψηφιστεί τώρα; Για ποιον λόγο θα έπρεπε να περάσει εν μέσω πανδημίας; Η απάντηση κατά την άποψή μας είναι γνωστή: γιατί πολύ απλά κανένας δεν συμφωνεί με αυτό το νομοσχέδιο, γιατί έχει καταδικαστεί από οργανώσεις, από φορείς που ασχολούνται με την προστασία του περιβάλλοντος. Οπότε, τι πιο βολικό να περάσει αυτό το νομοσχέδιο σε μια περίοδο που η κύρια προσοχή του λαού μας είναι αντικειμενικά στραμμένη αλλού; Το νομοσχέδιο, λοιπόν, που φέρνετε για ψήφιση στη Βουλή είναι ένα νομοσχέδιο που το σύνολο των περιβαλλοντικών οργανώσεων το χαρακτηρίζει αρμαγεδδώνα για το περιβάλλον. Και το φέρνετε στα μουλωχτά, με τρόπο τέτοιο, ώστε να περιοριστούν όσο γίνεται και οι αντιδράσεις του ελληνικού λαού, ειδικά της ελληνικής νεολαίας. Έχετε το θράσος να βαφτίζετε «περιβαλλοντική προστασία» τον εξευτελισμό της έννοιας της περιβαλλοντικής αδειοδότησης με τις εξπρές αδειοδοτήσεις κάθε είδους που θα ανατίθενται σε ιδιώτες, τις χιλιάδες νέες ανεμογεννήτριες σε κάθε βουνοκορφή και τα δεκάδες χιλιάδες φωτοβολταϊκά πάρκα με τα οποία γεμίζετε τη χώρα, την κατάργηση μέσα σε μια νύχτα του καθεστώτος προστασίας των προστατευόμενων περιοχών υψηλής περιβαλλοντικής αξίας για τη χώρα με το αστείο, όμως και ταυτόχρονα κυνικό επιχείρημα που έρχεται κατευθείαν και αυτό από τον ΣΕΒ, «τι θέλετε να κάνουμε; Έχουμε πολλές τέτοιες περιοχές στην Ελλάδα». Χλευάζετε ακόμα και την - τάχα - ανεξάρτητη δικαιοσύνη, όταν ξαναφέρνετε τις οικιστικές πυκνώσεις από την πίσω πόρτα, λίγους μήνες μετά την απόφαση του Συμβουλίου της Επικρατείας που τις απέρριψε. Τσαλαπατάτε βάναυσα την ίδια την έννοια του δάσους και της σχετικής επιστήμης, αφού πια δεν θα είναι οι κρατικοί δασολόγοι υπεύθυνοι για να εξετάσουν τι είναι δάσος, αλλά οι κατά τόπους μηχανικοί και δικηγόροι που συνάπτουν συμβόλαια και χτίζουν μέσα στο δάσος, που δήθεν πρέπει να προστατεύσουν κατά τα άλλα, αποδεικνύοντας, φυσικά, πως η επιστήμη είναι καλή μόνο όταν μας βολεύει. Μετατρέπετε όλη τη χώρα σε ένα απέραντο εργοτάξιο που ψάχνει πετρέλαιο, γράφοντας στα παλαιότερα των υποδημάτων σας κάθε αντίρρηση των τοπικών κοινωνιών και μάλιστα με ψευδεπίγραφα και πολλές φορές αστεία επιχειρήματα των Υπουργών σας πως δεν είναι κάτι τέλος πάντων αυτό. Δίνετε μια σειρά δωράκια σε διάφορους επιχειρηματίες με κάθε είδους φωτογραφικές διατάξεις. Καλά, αυτό το έχουμε συνηθίσει, βέβαια, είναι γνωστή η πρακτική όλων σας και φυσικά δίνετε επιπλέον στο υψηλά ιστάμενο προσωπικό, όπως στα μέλη του διοικητικού συμβουλίου αυτού του υπερ - φορέα που ετοιμάζετε και μισθό - πρόκληση 8.000 ευρώ, την ώρα που ο λαός μας υποφέρει. Η βρώμικη δουλειά, από ό,τι φαίνεται, πρέπει να πληρώνεται αδρά. Η συζήτηση πως μια νέα πιο βαθιά κρίση είναι προ των πυλών, έχει φουντώσει ανάμεσα σε όλους τους εργαζόμενους που καταλαβαίνουν ποιος για άλλη μια φορά θα πληρώσει τη λυπητερή. Και ενώ οι επιπτώσεις για την ελληνική οικονομία θα είναι ακόμα μεγαλύτερες, γεγονός που και εσείς δεν μπορείτε να αποκρύψετε λόγω και της μονοκαλλιέργειας του τουρισμού, θα φέρετε - λέτε - μια διάταξη - κόλαφο - αποσύροντάς την από σήμερα, αλλά θα την πάτε στο νομοσχέδιο του ΥΠΕΧΩΔΕ - που μετατρέπει και το κέντρο της Αθήνας σε τουριστική ζώνη ξενοδοχείων με πολλές εκατοντάδες κλίνες. Δεν περιμέναμε, φυσικά, ότι η πανδημία θα σας έβαζε μυαλό. Το μυαλό σας κάποιοι από σας - δυστυχώς - το χρησιμοποιείτε μόνο για την τρομοκρατία του κόσμου, να τον καθηλώνετε άβουλο, άπραγο, αμίλητο, φορτώνοντάς τον και με ατομικές - δήθεν - ευθύνες που δεν έχει, παρ' ότι τηρεί όλα τα απαραίτητα μέτρα προστασίας, πράγμα που δεν κάνετε όλοι από εσάς. Το σχέδιο νόμου που φέρνετε είναι σχέδιο που θυσιάζει τις ανάγκες των εργαζομένων και του λαού, προκειμένου να διασφαλίσει τα κέρδη κάποιων μεγάλων επιχειρήσεων. Και δεν μπορεί ορισμένοι να πέφτουν από τα σύννεφα, όπως ο ΣΥΡΙΖΑ για παράδειγμα, είτε με το περιεχόμενο του νομοσχεδίου είτε με τη μεθόδευση, γιατί ο τρόπος τού να φέρουμε στα μουλωχτά το νομοσχέδιο για να ψηφιστεί με διαδικασίες εξπρές είναι πασίγνωστος. Διαπρέψατε σε αυτά πέντε χρόνια τώρα εσείς, κύριοι του ΣΥΡΙΖΑ. Όσο για τους ισχυρισμούς του κ. Χατζηδάκη ότι το νομοσχέδιο ήταν στη διαβούλευση για καιρό, το λιγότερο που μπορούμε να πούμε είναι ότι είναι πρόκληση, όχι μόνο γιατί το μισό σχεδόν του νομοσχεδίου δεν ήταν στη διαβούλευση, αλλά και γιατί η διαβούλευση τού είπε πρακτικά «πάρτε το πίσω!». Το περιεχόμενο, επίσης, του σχεδίου νόμου δεν προκαλεί κανενός είδους έκπληξη σε κανέναν, γιατί το καινούργιο πλαίσιο αδειοδότησης ολοκληρώνει ουσιαστικά το πλαίσιο του 2011, πλαίσιο που το διατήρησε και ο ΣΥΡΙΖΑ, παρά τις τότε δήθεν διαμαρτυρίες του. Οι δε αλλαγές που φέρνει σήμερα η Νέα Δημοκρατία είναι όλες κατά παραγγελία του ΣΕΒ, ο οποίος είναι λες και έγραψε ο ίδιος τόσο το κομμάτι για τις αδειοδοτήσεις όσο και για τα άλλα, «πάρε ό,τι θες, επενδυτή!». Αλήθεια, αυτό το μεγαλειώδες επιχείρημα τού να συγκρίνετε ποσοστιαία το περιβάλλον στην Ελλάδα με άλλες χώρες πού στο καλό το βρήκατε; Είναι επιχείρημα αυτό; Δηλαδή, λίγο - πολύ μας λέτε ότι έχουμε πολύ δάσος στην Ελλάδα, άρα, ας το καταστρέψουμε, έχουμε πολλές περιοχές «NATURA», άρα, ας τις διαλύσουμε. Η επιτάχυνση της αδειοδότησης των ανανεώσιμων πηγών ενέργειας, επίσης, δεν μπορεί να εκπλήξει κανέναν που τώρα εμφανίζεται να υπερασπίζεται και τα άγραφα. Οι στόχοι για περαιτέρω διείσδυση των ανανεώσιμων πηγών ενέργειας στο ενεργειακό μείγμα, για τους οποίους πλειοδοτήσατε με τον ΣΥΡΙΖΑ - πριν τις εκλογές βέβαια - πώς αλλιώς μπορούν να επιτευχθούν παρά με χιλιάδες νέες ανεμογεννήτριες και φωτοβολταϊκά; Οι συμβάσεις παραχώρησης για έρευνα υδρογονανθράκων, για τις οποίες έχετε ρίξει πολύ τσακωμό στη Βουλή με την τώρα Αντιπολίτευση για το σε ποιον πρέπει, πραγματικά, να πιστωθούν, τι άλλο άραγε μπορεί να σημαίνουν παρά δεκάδες χιλιάδες χιλιόμετρα δρόμων για να παρθούν μετρήσεις, χιλιάδες γεωτρήσεις και στη συνέχεια, αν βρεθεί πετρέλαιο, μία τεράστια περιβαλλοντική καταστροφή; Το περιβάλλον διαλύεται για να επενδύουν οι βιομηχανίες. Οι ανανεώσιμες πηγές θα αγκαλιάσουν όλα τα βουνά και το ρεύμα θα γίνει πανάκριβο. Οι περιοχές προστασίας της φύσης θα γίνουν αντικείμενο τουριστικής εκμετάλλευσης. Οι παραλίες θα γίνουν αυλές μεγάλων ξενοδοχειακών συγκροτημάτων. Οι πετρελαϊκοί όμιλοι θα γεμίσουν όλη την υπόλοιπη χώρα με γεωτρήσεις. Το περιβάλλον βρίσκεται εκεί για να βγάλουν κέρδη μεγάλες επιχειρήσεις και οι σωτήρες επενδυτές σε κάθε τομέα. Έτσι, η αλήθεια, λοιπόν, είναι πως δεν κάνετε κάτι το τόσο καινοφανές. Προωθείτε περαιτέρω το νομικό πλαίσιο που χρειάζεται η δική σας καπιταλιστική ανάπτυξη, πλαίσιο που κυριολεκτικά θρυμματίζει τις ανάγκες, όμως, του λαού ολόκληρης της χώρας. Η καπιταλιστική σας ανάπτυξη απαιτεί να διαλύσουμε το περιβάλλον και να θυσιάσουμε λαϊκά δικαιώματα, να πληρώνουμε πανάκριβο ρεύμα για να κερδίζουν οι όμιλοι των ανανεώσιμων πηγών ενέργειας που θα στήσουν σε κάθε βουνό εγκαταστάσεις, να δεχτούμε πως οι επιχειρήσεις δεν χρειάζονται αδειοδότηση γιατί αυτορρυθμίζονται και πως προστατεύουν το περιβάλλον - λέει - μόνες τους, να δεχτούμε πως για να βγάλουν δισεκατομμύρια κέρδη οι όμιλοι εξόρυξης πετρελαίου πρέπει να τρυπήσουμε ολόκληρη τη χώρα. Όσο για τη λεγόμενη «πράσινη ανάπτυξη», την οποία όλοι σας προωθείτε, αποδεικνύεται ότι μόνο πράσινη δεν είναι, είναι κατάμαυρη. Είναι η ανάπτυξη που στο όνομα της προστασίας του περιβάλλοντος και μόνο προωθεί τη στρατηγική συγκεκριμένων lobbies. Αλήθεια, εσείς που είστε τόσο υπέρ της καθαρής ενέργειας, γιατί δεν επενδύετε στην υδροηλεκτρική ενέργεια που είναι αποδεδειγμένα η πιο φιλική προς το περιβάλλον; Άρα, μιλάμε γι' αυτή την καπιταλιστική ανάπτυξη. Όμως, ανάπτυξη με κριτήριο το καπιταλιστικό κέρδος από τη μία και πραγματική προστασία του περιβάλλοντος από την άλλη είναι πράγματα ασυμβίβαστα. Το μόνο που επιδιώκετε είναι να διαμορφώσετε νέα πεδία επενδυτικής δραστηριότητας για τα υπερσυσσωρευμένα κεφάλαια των ομίλων. Αυτή, βέβαια, είναι η στρατηγική των ισχυρών της Ευρωπαϊκής Ένωσης, που με πρόσχημα την προστασία του περιβάλλοντος προσπαθούν να αναβαθμίσουν τη θέση τους στον ενεργειακό πόλεμο. Σε ολόκληρο τον κόσμο, από τις Ηνωμένες Πολιτείες μέχρι τη Γερμανία και τη Γαλλία, ένα μεγάλο κομμάτι του κεφαλαίου υποστηρίζει τη λύση αυτή που θέλετε και εσείς, το περιβόητο «Green New Deal», το μεγάλο επενδυτικό πρόγραμμα που θα αντικαταστήσει τις παλαιές υποδομές με καινούργιες «πράσινες» υποδομές. Όμως, οι καινούργιες υποδομές κοστίζουν και οι «πράσινες» υποδομές κοστίζουν ακόμα περισσότερο. Για παράδειγμα, οι νέες «πράσινες» υποδομές στην ενέργεια μεταφράζονται σε πανάκριβο ηλεκτρικό ρεύμα. Σημαίνουν λιγότερη θέρμανση, ακριβές νέες εγκαταστάσεις. Και φυσικά η «πράσινη» ανάπτυξη έχει κερδισμένους και χαμένους. Κερδισμένοι είναι βασικά οι επενδυτές στις νέες «πράσινες» τεχνολογίες που θα δουν δισεκατομμύρια κέρδη να μπαίνουν στις τσέπες τους. Χαμένοι, όμως, είναι οι εργαζόμενοι, όπως θα συμβεί, για παράδειγμα, στους εργαζόμενους στον κλάδο της ενέργειας που γνωρίζουν μεγάλη αύξηση του βαθμού εκμετάλλευσής τους. Χαμένη, βέβαια, θα είναι και η λαϊκή οικογένεια που θα πληρώνει πανάκριβα το ηλεκτρικό ρεύμα. Χαμένο είναι και εκείνο βέβαια το τμήμα του κεφαλαίου, των επιχειρηματιών, που έχουν επενδύσει σε παλαιότερες τεχνολογίες, τους οποίους οι «πράσινες» λύσεις τούς καταστρέφουν. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Γενικού Γραμματέα]] Κύριε Πρόεδρε, τελειώνω σε λίγο. Δεν θα καθυστερήσω πολύ. Παρακολουθούμε τον ΣΥΡΙΖΑ που έχει βγει στα κεραμίδια για το περιβαλλοντικό νομοσχέδιο. Γιατί άραγε; Η στρατηγική της δήθεν «πράσινης» ανάπτυξης δεν είναι και δική του στρατηγική; Το μεγαλύτερο οικολογικό έγκλημα στην Αττική, που είναι εδώ και δεκαετίες η χωματερή στα Λιόσια, που μάλιστα την επεκτείνατε και θέλετε να την αντιγράψετε και αλλού, όπως στο Γραμματικό, δεν έχει πλέον και τη σφραγίδα του ΣΥΡΙΖΑ; Η καρκινογόνα καύση με τα γνωστά αποτελέσματα στον Βόλο, αλλά και αλλού, δεν έχει και την υπογραφή του ΣΥΡΙΖΑ; Και επειδή είδαμε και ένα βιντεάκι της κ. Δούρου με πουλάκια και ανεμιστήρες, θα ήταν καλύτερο να βγάλει ένα βιντεάκι για να ενημερώσει πραγματικά τον λαό της Αττικής τι αποφάσισε πίσω από τις πλάτες του πέρυσι το καλοκαίρι μαζί με τον Πατούλη και το γνωστό φασιστοειδές, τον Τζήμερο. Αναφερόμαστε στη νέα χωματερή που είναι παράνομη, γιατί είναι σε ζώνη απολύτου προστασίας και για την οποία οι εκλεγμένοι του ΚΚΕ στην τοπική αυτοδιοίκηση έχουν καταθέσει μηνυτήρια αναφορά στον Άρειο Πάγο. Στην ουσία ομολογείτε όλοι σας πως αυτό το σύστημα δεν χωρά τις πραγματικές ανάγκες του λαού. Αφήστε αυτά που ξέρετε! Αυτό το σύστημα που υπηρετείτε δεν είναι ούτε ορθολογικό ούτε και μονόδρομος. Το περιβάλλον μπορεί πραγματικά να το υπερασπιστεί ο ίδιος ο λαός, αλλά όταν αποφασίσει να σας διώξει οριστικά από τη διακυβέρνηση και να πάρει ο ίδιος την εξουσία με κοινωνικοποιημένα μέσα παραγωγής, θέτοντας κάτω από το δικό του σχέδιο και έλεγχο την οικονομία. Τότε θα μπορέσει πραγματικά να ικανοποιήσει την ανάγκη του να ζήσει σε ένα ανθρώπινο περιβάλλον, για να προστατέψει την υγεία του και συνολικά τις ανάγκες του, να ζήσει με ευημερία και όχι με μεμψιμοιρία. Σας ευχαριστώ.
Ευχαριστούμε. Τον λόγο έχει τώρα για εννέα λεπτά η κ. Μπακογιάννη από τη Νέα Δημοκρατία και αμέσως μετά ο πρώην Πρόεδρος της Βουλής κ. Βούτσης. Ορίστε, κυρία Μπακογιάννη, έχετε τον λόγο.
Κύριε Πρόεδρε, κυρίες και κύριοι συνάδελφοι, δεν μπορώ να σας πω ότι δεν χαίρομαι που σας ξαναβλέπω όλους μετά από σαράντα πέντε μέρες καραντίνας και που επιστρέφουμε σε κανονικούς κατά κάποιον τρόπο ρυθμούς στη Βουλή των Ελλήνων. Επειδή είναι η πρώτη φορά που παίρνω τον λόγο, επιτρέψτε μου να πω και εγώ με τη σειρά μου ένα πολύ μεγάλο ευχαριστώ, κάτι που έχει ακουστεί πάρα πολλές φορές όλο τον τελευταίο καιρό σε αυτή τη χώρα. Επιτρέψτε μου να πω ένα ευχαριστώ σε όλους αυτούς τους ανθρώπους που βρέθηκαν στην πρώτη γραμμή σε αυτή τη μάχη κατά του κορωνοϊού, στους γιατρούς, στους νοσοκόμους, στους τραυματιοφορείς, στους ανθρώπους της καθαριότητας των δήμων, στους ανθρώπους του προγράμματος «Βοήθεια στο Σπίτι», στην Αστυνομία και σε όλους εκείνους οι οποίοι έδωσαν τη δική τους μάχη για να μπορούμε εμείς να μείνουμε ασφαλείς στα σπίτια μας. Επιτρέψτε μου να πω ένα μεγάλο ευχαριστώ στον ελληνικό λαό ο οποίος ανταποκρίθηκε και δημιούργησε ένα τεράστιο κεφάλαιο γι' αυτή τη χώρα, κυρίες και κύριοι, ένα τεράστιο κεφάλαιο εμπιστοσύνης και αισιοδοξίας, εμπιστοσύνης στην πολιτεία, στους λειτουργούς της, εμπιστοσύνης στον εαυτό του και αυτοπεποίθησης και βεβαίως εμπιστοσύνης στο αύριο, το οποίο αναμφισβήτητα θα είναι δύσκολο - και θα συμφωνήσω με όλους όσοι το είπαν από πριν - και ανηφορικό. Μπαίνουμε σε μία καινούργια μάχη, στη μάχη της οικονομίας, χωρίς να έχουμε τελειώσει τη μάχη προστασίας της υγείας. Όμως, πιστεύω ότι με την εμπιστοσύνη που έχουμε στον εαυτό μας και με τη συσπείρωση και την αλληλεγγύη την οποία έδειξε ο ελληνικός λαός θα τα καταφέρουμε και στη δεύτερη και πολύ δύσκολη μάχη. Πριν μπω στην ουσία του νομοσχεδίου, θέλω να κάνω δύο παρατηρήσεις. Η πρώτη παρατήρηση, κυρίες και κύριοι συνάδελφοι, είναι ότι και το πολιτικό σύστημα βγήκε ενισχυμένο από αυτή την περιπέτεια. Και βγήκε ενισχυμένο, διότι, πράγματι, ανταποκρίθηκε στις ανάγκες των καιρών και έδειξε ωριμότητα και σοβαρότητα στην αντιμετώπιση του ιού. Και αυτό, εμένα τουλάχιστον, με γέμισε αισιοδοξία. Και με γέμισε αισιοδοξία για το αύριο. Διότι έχουμε πάρα πολλούς λόγους να διαφωνούμε σε αυτή την Αίθουσα και έχουμε και διαφορετικές πολιτικές προσεγγίσεις και διαφορετική Ιδεολογία. Όμως, αυτό που δεν θα έπρεπε να κάνουμε είναι να επανέλθουμε στην παλιά λογική του χθες. Και, δυστυχώς, σήμερα σε αυτή την Αίθουσα περίσσεψε η υποκρισία. Ομολογώ ότι δεν το περίμενα. Θα μου πει κανείς ότι θα έπρεπε να το περιμένω μετά από τόσα χρόνια στην πολιτική. Δεν το περίμενα! Δεν περίμενα αυτή την απίστευτη υποκρισία. Χάσαμε μιάμιση ώρα, κυρίες και κύριοι συνάδελφοι, σήμερα το πρωί για να κουβεντιάζουμε για τον τρόπο με τον οποίο θα ψηφιστεί η αντισυνταγματικότητα. Κύριε Πρόεδρε της Βουλής, και εσείς, όπως και όλοι, γνωρίζουμε πώς λειτουργούμε στη Βουλή αυτή, πώς λειτουργούμε στη Διάσκεψη των Προέδρων που όταν συγκεντρώνονται έξι, η ψήφος του εκπροσώπου της Νέας Δημοκρατίας είναι πλειοψηφική έναντι των υπολοίπων πέντε, διότι έπρεπε να λειτουργήσουμε υπό λογικές συνθήκες και διότι υπάρχει η αρχή της δεδηλωμένης. Και έγινε ένα απίστευτο, ένα καταπληκτικό κόλπο. Είχατε δικαίωμα να φέρετε επτά Βουλευτές σε αυτή την Αίθουσα σήμερα και άλλους επτά αύριο, έτσι ώστε να υπάρχει εναλλαγή και να μπορούν να υπάρχουν οι ομιλητές για το νομοσχέδιο. Και εσείς φέρατε και τους δεκατέσσερις μαζί σήμερα το πρωί. Και επειδή εσείς φέρατε τους δεκατέσσερις και εμείς τηρήσαμε τη συμφωνία, πιστέψατε ότι όταν σηκωθούν, θα είναι περισσότεροι αυτοί οι οποίοι θα διαφωνούν με το νομοσχέδιο από αυτούς οι οποίοι θα συμφωνούν. Ε, είναι φθηνό, κυρίες και κύριοι συνάδελφοι! Είναι φθηνό και ανάξιο της προσπάθειας την οποία έχει κάνει ο ελληνικός λαός όλο αυτό τον καιρό. Είναι μία περιττή υποκρισία, την οποία δεν χρειαζόσασταν, όπως δεν χρειάζεται και η Βουλή αυτές τις λογικές οι οποίες, κατά τη δική μου γνώμη, ανήκουν στο παρελθόν. [[Χειροκροτήματα από την πτέρυγα της Νέας Δημοκρατίας]] Έρχομαι τώρα στο νομοσχέδιο. Η Νέα Δημοκρατία, κυρίες και κύριοι συνάδελφοι, έχει αποδείξει τη δική της περιβαλλοντική ευαισθησία. Και δεν είναι τυχαίο ότι ο σοσιαλιστής Τίμερμανς αποκαλεί τον Κυριάκο Μητσοτάκη «ο “πράσινος” Πρωθυπουργός», διότι έβαλε το κεφάλι του στον τορβά και προχώρησε την απολιγνιτοποίηση πολύ γρηγορότερα από οποιαδήποτε άλλη χώρα και την προχωράει και τρέχει. Και δεν είναι τυχαίο ότι οι ευαισθησίες της Νέας Δημοκρατίας για το περιβάλλον έχουν καταγραφεί σε διάφορες αποφάσεις και διάφορες νομοθετικές πρωτοβουλίες όλο αυτόν τον καιρό. Όμως, από εκεί και πέρα, δεν μπορούμε και να εθελοτυφλούμε. Δεν μπορούμε να λέμε ότι δεν υπάρχει τίποτα στραβό στον τρόπο με τον οποίο προστατεύεται το περιβάλλον, κύριοι συνάδελφοι. Ποια είναι η αλήθεια; Υπάρχει κανείς ο οποίος να αμφισβητεί ότι σε μία χώρα ευρωπαϊκή δεν μπορεί να χρειάζεσαι οκτώ χρόνια για να πάρεις άδεια για να κάνεις μια επένδυση; Υπάρχει ένας - να σηκωθεί να το πει! - που μπορεί να πει «εγώ είμαι πάρα πολύ ευχαριστημένος που σε αυτή τη χώρα που λέγεται Ελλάδα για να κάνεις μια επένδυση, θέλεις έξι - οκτώ χρόνια για να πάρεις την περιβαλλοντική άδεια»; Είμαστε σοβαροί τώρα; Είναι ποτέ δυνατόν να στείλουμε αυτό το μήνυμα; Να γίνει έλεγχος, ναι. Να υπάρχουν αυστηρές προδιαγραφές, ναι. Να σηκωθεί το δημόσιο και να κάνει τη δουλειά του, ναι. Και να την κάνει σωστά, αυστηρά, ναι. Όμως, να δώσει την άδεια ή να μην την δώσει την άδεια; Και, εν πάση περιπτώσει, μέσα σε ένα λογικό χρονικό πλαίσιο! Είναι ποτέ δυνατόν να συζητάμε και να λέμε ότι όλη αυτή η εικόνα να καίγονται τα σκουπίδια, να γίνεται ο χαμός στα νησιά, πρέπει να παραμείνει ως έχει; Είναι δυνατόν να μη θέλουμε να δράσουμε και να επέμβουμε σε αυτή τη λογική; Εδώ πήγε η Κέρκυρα να καταστρέφει πέρυσι, κυρίες και κύριοι συνάδελφοι! Το ζήσατε. Αυτή η λογική με τα σκουπίδια από την εποχή που ήμουν Δήμαρχος Αθηναίων μέχρι σήμερα που σας μιλώ - και έχουν περάσει πολλά χρόνια, πιστέψτε με - εξακολουθεί και ζει και βασιλεύει. Δεν χρειάζονται αλλαγές; Μιλάμε για σταθμούς μεταφόρτωσης; Μιλάμε για σταθμούς μεταφόρτωσης δέκα χρόνια τώρα; Και λύση στο θέμα δεν έχει υπάρξει. Και έρχεται η Κυβέρνηση και παίρνει μία πρωτοβουλία. Θα δούμε αν θα λειτουργήσει κι εγώ εδώ θα είμαι να κάνω την κριτική, αν χρειαστεί. Όμως, δεν μπορεί να ζητάτε από μία κυβέρνηση να μην κάνει απολύτως τίποτα! Πέντε καταδίκες επί ΣΥΡΙΖΑ! Πέντε καταδίκες χάρη στην καταπληκτική ευαισθησία του περιβάλλοντος του ΣΥΡΙΖΑ! Αυτές δεν θα τις υπολογίσουμε; Δεν θα τις δούμε; Δεν θα τις λάβουμε υπ' όψιν μας; Έρχεται η Κυβέρνηση και παίρνει πρωτοβουλία για τα μπάζα. Διαφωνείτε, κυρίες και κύριοι συνάδελφοι; Διαφωνείτε ή συμφωνείτε; Πείτε το μας, λοιπόν, να το ακούσουμε. Διαφωνείτε ότι για να πάρεις άδεια πρέπει να ξέρεις πού θα πάνε τα μπάζα; Δεν βαρέθηκες να καταγράφεις όλα τα μπάζα μέσα στα ποτάμια της χώρας όλο αυτό τον καιρό;
Συμφωνούμε να μην έχει παραθυράκι!
Προσπαθούμε να βρούμε πράγματα στα οποία διαφωνούμε; Έχουμε αρκετά. Όμως, αυτά που είναι αυτονόητα ας τα υπερασπιστούμε. Ας πούμε ότι αυτά είναι προς τη σωστή κατεύθυνση. Ας μπούμε σε μία τέτοια λογική. Και ναι, εμείς την θέλουμε την «πράσινη» ενέργεια. Ναι, είναι αλήθεια, την θέλουμε, διότι ξέρουμε ότι οποιαδήποτε άλλη ενέργεια, δυστυχώς, επιβαρύνει το περιβάλλον πάρα πολύ. Και σας το λέω εγώ που ιστορικά, εν πάση περιπτώσει, έχω αρκετές μάχες κι έχω χάσει κιόλας πάρα πολλά προσπαθώντας να προστατεύσω. Και όπως είπα και λίγο πριν κατ' ιδίαν - και σας το λέω και δημόσια - εμείς στην Κρήτη, στα Χανιά, έχουμε το φαράγγι της Σαμαριάς και υπήρξε μια πρωτοποριακή τότε απόφαση του πατέρα μου, για να μπορέσει το φαράγγι να είναι αυτό που είναι. Σήμερα έχουμε την ανάγκη να προστατεύσουμε και τον Μπάλο και την Ελαφόνησο με αυστηρότατους, μα αυστηρότατους όρους. Χαίρομαι, όμως, που ο φορέας διαχείρισης θα είναι ένας φορέας ο οποίος θα μπορεί να κάνει τη δουλειά του. Δεν θα είναι ένας φορέας διαχείρισης σε χαρτιά και με απόλυτη ανημποριά να αποδώσει το έργο, το οποίο πρέπει. Χρειαζόμαστε έναν φορέα διαχείρισης προστασίας αυτών των θησαυρών που έχουμε στο περιβάλλον, αποτελεσματικό, ο οποίος να μπορεί να παίρνει χρήματα από την Ευρωπαϊκή Ένωση, ο οποίος να μπορεί να επενδύει μέσα σε αυτές σε αυτές τις περιοχές, ο οποίος να μπορεί πραγματικά και αποτελεσματικά θα προστατέψει το περιβάλλον. [[Στο σημείο αυτό κτυπάει το κουδούνι λήξεως του χρόνου ομιλίας της κυρίας Βουλευτού]] Κλείνω, κύριε Πρόεδρε, λέγοντας το εξής: Αυτό το νομοσχέδιο είναι μία αρχή. Είναι δύσκολο νομοσχέδιο. Έχει πάρα πολλά θέματα, τα οποία είναι ανοιχτά. Σε πάρα πολλά θέματα έχει προχωρήσει πάρα πολύ. Εγώ δεν έχω την αντίδραση την οποία είχατε εσείς, κύριοι συνάδελφοι, και για το κέντρο της Αθήνας. Θεωρώ ότι, εντάξει, σωστά το απέσυρε ο Υπουργός για να μπορέσει να δώσει μία εξειδίκευση στη μελέτη. Όμως, σε όλα τα ιστορικά κέντρα όλων των πόλεων υπάρχουν μικρές ξενοδοχειακές μονάδες. Και θα πρέπει να υπάρξει και στην Αθήνα η δυνατότητα αυτές να δημιουργηθούν, για να κρατήσουν και ζωντανά αυτά τα περίφημα νεοκλασικά, τα οποία έχουμε αφήσει και ρημάζουν και καίγονται, όπως καίγονταν προχθές στη Σταδίου. Ας πούμε, λοιπόν, τα πράγματα με το όνομά τους. Ας δούμε την πραγματικότητα. Ας μην παριστάνουμε ότι ζούμε σε άλλη χώρα. Στην Ελλάδα ζούμε και ξέρουμε πολύ καλά πώς λειτούργησαν όλες αυτές οι αποφάσεις τα προηγούμενα χρόνια και ας πούμε ότι τουλάχιστον σε κάποια βασικά θέματα έχουμε τη δυνατότητα να συμφωνήσουμε. Εγώ, κύριε Πρόεδρε, όπως καταλαβαίνετε, υπερψηφίζω το νομοσχέδιο και το υπερψηφίζω με χαρά, διότι πιστεύω πως είναι ένα σημαντικό βήμα προς την «πράσινη» ανάπτυξη, την οποία τουλάχιστον εμείς έχουμε βάλει σαν προτεραιότητα. Ευχαριστώ πολύ.
Ευχαριστούμε. Τον λόγο έχει τώρα ο πρώην Πρόεδρος της Βουλής κ. Νικόλαος Βούτσης για δώδεκα λεπτά.
Κύριε Πρόεδρε, κύριοι Υπουργοί, κυρίες και κύριοι συνάδελφοι, κατ' αρχάς για να διευκρινίσουμε κάτι που αφορά την πρωινή διαδικασία και από την εξέλιξη της διαδικασίας το πρωί για τη συζήτηση επί της ουσίας, φάνηκε ότι είναι προδήλως αντισυνταγματικά μία σειρά από άρθρα του νομοσχεδίου και άρα ήταν μία πάρα πολύ χρήσιμη διαδικασία, η οποία πιστεύω ότι κατέδειξε ακριβώς τον πυρήνα της προσπάθειας που γίνεται από την Κυβέρνηση πέραν του Συντάγματος να νομοθετήσει, με μόνο πρόκριμα και τεκμήριο μία εξαιρετικά λαθεμένη αντίληψη για την επανεκκίνηση της οικονομίας. Επίσης, θα ήθελα να τονίσω ότι από την πλευρά μας - καθώς ποτέ δεν ετέθη ζήτημα διακοπής των εργασιών της Βουλής - μπήκε ζήτημα ευθύτατα ότι, εφόσον επανεκκινεί η χώρα στη δεύτερη φάση που βρισκόμαστε, ίσα ίσα το παράδειγμα έπρεπε να το δώσει η Βουλή επανεκκινώντας είτε κατ' αναλογία με τα θερινά Τμήματα είτε με θερινά Τμήματα, καθώς πλέον έχουμε Μάιο, δηλαδή με εκατό βουλευτές αντί των εξήντα τελικά που αποφασίστηκε να λειτουργήσει κανονικά. Αυτή ήταν η θέση μας. Προηγούμενα είμαι σίγουρος ότι η κ. Μπακογιάννη δεν ήξερε το θέμα. Γι' αυτό αναφέρθηκε και γι' αυτό είμαι υποχρεωμένος να το πω. Η δημοκρατική επιμονή εκ μέρους του εισηγητού και του Κοινοβουλευτικού Εκπροσώπου του ΣΥΡΙΖΑ για να γίνει η διαδικασία κατά τον Κανονισμό - γιατί μόνο έτσι έπρεπε να γίνει, δηλαδή δι' εγέρσεως των Βουλευτών - προφανώς δεν είχε μέσα της το αριθμητικό κριτήριο. Δηλαδή πάντοτε διά της εγέρσεως των Βουλευτών τεκμαίρεται κιόλας, με βάση ποιων κομμάτων εγείρονται οι Βουλευτές, η πλειοψηφία. Αλίμονο, εάν υπήρχε διάθεση με κόλπο, όπως ειπώθηκε πριν από λίγο - λυπάμαι - , να υπάρξει μία άλλη πλειοψηφία δι' αυτού του τρόπου. Δεν είναι έτσι. Αντίθετα, ήταν λάθος και δημιουργεί λάθος προηγούμενο, κακό προηγούμενο, για το μέλλον και για κρίσιμες φάσεις, εφόσον έρθουν, τελικά η διαδικασία η οποία ακολουθήθηκε. Θέλω να σας πω δε - και προς τη Νέα Δημοκρατία απευθύνομαι - όταν αποφασίστηκε να λειτουργήσει η Βουλή από εδώ και πέρα με εξήντα Βουλευτές, αυτό δεν σημαίνει πως ανάλογα με το πόσες μέρες κρατά ένα νομοσχέδιο, αυτοί οι Βουλευτές διαιρούνται διά του δύο, διά του τρία κ. ο κ.. Το λέω ευθέως. Κακώς δεν ήσασταν τριάντα δύο - ή πόσοι σας αναλογούν - το πρωί. Είναι άλλο οι ομιλητές, παραδείγματος χάριν ότι επτά θα μιλήσουν σήμερα από τον ΣΥΡΙΖΑ και επτά αύριο και αντιστοίχως περισσότεροι από τη Νέα Δημοκρατία ή από τα άλλα κόμματα, και άλλο ότι μέσα στη Βουλή σήμερα έπρεπε να ήμασταν οι εξήντα, όπως είχε οριστεί! Ήταν τόσο αυθαίρετο αυτό και σωστά ο κ. Κακλαμάνης, ο οποίος είναι πάρα πολύ έμπειρος ως Πρόεδρος δεν το είπε δημοσίως αλλά το υπέδειξε στον κ. Τζανακόπουλο. Αναφέρομαι σ' αυτά και χάνω τον χρόνο μου. Η κ. Μπακογιάννη προηγούμενα προφανώς - επαναλαμβάνω - λόγω του ότι δεν γνώριζε αυτό το ζήτημα είπε το πρωί ότι η Αντιπολίτευση θέλει να κάνει ένα αντιδημοκρατικό κόλπο, δηλαδή ότι ήρθαν όλοι που δεν δικαιούντο να έρθουν. Προφανώς δικαιούντο να έρθουν όλοι απ' όλα τα κόμματα. Από τη Νέα Δημοκρατία προφανώς δεν είχε γίνει αντιληπτό αυτό και ήρθαν οι μισοί. Δεν θα άλλαζε κάτι στο αν πηγαίναμε πραγματικά με τα βήματα του δημοκρατικού Κανονισμού γι' αυτά τα πράγματα. Κυρίες και κύριοι συνάδελφοι, κύριοι Υπουργοί, πραγματικά αναλύθηκαν και από τους εκπροσώπους της Αντιπολίτευσης, τους εισηγητές ιδιαίτερα και από την Αξιωματική Αντιπολίτευση όλα τα ζητήματα που έχουν να κάνουν με μια αυστηρή κριτική και εναντίωση μ' αυτό το περιβαλλοντοκτόνο νομοσχέδιο, όπως έχει αναφερθεί. Εγώ δεν θέλω να επαναλάβω αυτά και ούτε θέλω να επαναλάβω πραγματικά το καινοφανές, ότι μετά από τόσους μήνες διαβούλευσης ήρθε ένα διπλάσιο νομοσχέδιο, όπου και στην πρώτη του μορφή, δηλαδή στο μισό νομοσχέδιο, αλλά και στο τελική του μορφή το σύνολο όλων των μορφών των περιβαλλοντικών οργανώσεων αλλά και των αρχών είναι εναντίον. Ο Συνήγορος του Πολίτη είναι ανεξάρτητη αρχή και έχει λόγο σε σχέση μ' αυτά τα ζητήματα, όπως και άλλες αρχές. Έχουν κάνει μια σειρά εμπεριστατωμένων και τεκμηριωμένων κριτικών. Επίσης, δεν αναφέρομαι σ' αυτά που με σαφήνεια ή υπαινικτικά εντοπίζονται και επισημαίνονται αναλυτικά σε σχέση με άρθρα του νομοσχεδίου από την επιστημονική επιτροπή της Βουλής, σε έναν τόμο που μας δόθηκε. Επαναλαμβάνω ότι αυτά αναλύθηκαν, ειπώθηκαν, κατατέθηκαν κι είμαι σίγουρος ότι και μέχρι αύριο θα τεκμηριωθούν περισσότερο για να εμπεδώσουν την ανάγκη να αποσυρθεί το νομοσχέδιο. Είναι ζήτημα της Κυβέρνησης να το κάνει μέχρι αύριο αυτό. Θέλω να βάλω μια επιπλέον πτυχή, πολύ σοβαρή, κατά τη γνώμη μου, με βάση την οποία η Κυβέρνηση δεν θα έπρεπε να είχε φέρει αυτό το νομοσχέδιο με την προετοιμασία που έγινε και με τις ενστάσεις που είχε σήμερα - όχι απλά σήμερα, ίσως για ένα μεγαλύτερο χρονικό διάστημα - προς συζήτηση και προς νομοθέτηση στη Βουλή. Κυρίες και κύριοι συνάδελφοι, στην προηγηθείσα συζήτηση σε επίπεδο αρχηγών κομμάτων πριν από μερικές μέρες ο κύριος Πρωθυπουργός με την πρωτομιλία του και τη δευτερομιλία του σε κάτι ήταν πάρα πολύ σαφής, που δεν ήταν καν δημιουργική ασάφεια, στο «βλέποντας και κάνοντας». Αυτό, αν θέλετε, είναι ένα στοιχείο σε σχέση με τις προβλέψεις, σε σχέση με την τεράστια αβεβαιότητα που υπάρχει για το είδος του ιού και των συμπαρομαρτούντων σε όλα τα επίπεδα διεθνώς, παγκοσμίως, στην Ευρώπη, στην Ελλάδα, για το τι έρχεται, για το ποιες θα είναι οι συνέπειες. Όμως, δεν δεσμεύτηκε. Βεβαίως, την ίδια μέρα - και αυτό μας προκάλεσε κατάπληξη - έστειλε η Κυβέρνηση κάποιους υπολογισμούς - έχει τους δικούς της - για 4,9% ύφεση, για ανεργία 19,9% κ.λπ.. Μένει ο γρήγορος χρόνος να δούμε τα ευρωπαϊκά και τα διεθνή δεδομένα και που θα πάει και πως θα ισορροπήσει αυτή η κατάσταση σ' αυτή τη δεύτερη και τρίτη φάση σε σχέση με τα οικονομικά μεγέθη. Πολύ σωστά, λοιπόν, αποδέχθηκε, απ' ό,τι φαίνεται, και ο Πρωθυπουργός την πρόκληση που δυο φορές έχει κάνει ο Αρχηγός της Αξιωματικής Αντιπολίτευσης ότι οτιδήποτε παραπάνω από 4%, αφού και ο ίδιος συμπαρατάχθηκε με τη βασική πρόβλεψη του Διοικητού της Τραπέζης της Ελλάδας, θα είναι κάτι το οποίο θα προέρχεται από την οικονομική πολιτική που ακολουθεί ή που θα ακολουθήσει η παρούσα Κυβέρνηση. Το κρατάμε αυτό δίπλα. Πλην, όμως, κρατάω θετικά, για να αξιοποιήσω στη σκέψη μου την οποία θα σας πω, τη γενική αβεβαιότητα που κατατέθηκε και η οποία είναι εύλογη. Και δεν είναι τυχαίο πως όλοι οι οργανισμοί μιλάνε για ποσοστά τα οποία απέχουν μεταξύ τους πολλαπλασίως για την ύφεση σε διεθνές και ευρωπαϊκό επίπεδο, για το οικονομικό κλίμα κ.λπ.. Θα έλεγα, λοιπόν, το εξής: Έχουμε συνειδητοποιήσει, κυρίες και κύριοι συνάδελφοι, όλοι και όλες εδώ μέσα και όλες οι πολιτικές παρατάξεις ότι είναι προφανές ότι καθώς βρεθήκαμε και βρισκόμαστε μέσα σ' αυτή την κρίση αυτού του εύρους κι αυτού του βάθους, θα πρέπει να ψαχτούμε για το πως θα υπάρξει αντιμετώπιση, με βάση πια πρότυπα, ποιες αξίες, ποιες κατευθύνσεις σε πράγματα που θεωρούντο μέχρι τώρα θέσφατα για την οικονομική πολιτική, για το παραγωγικό μοντέλο, για τη σχέση του ανθρώπου με τη φύση και για τις παρακινδυνεύσεις για επιπλέον υγειονομικές κρίσεις, για την κλιματική κρίση, που πριν μερικούς μήνες ήταν το πρώτο ζήτημα με βάση το οποίο γινόταν και η συζήτηση στην Ευρώπη. Όλοι νομίζω το κάνουν ήδη, όπως κάποια διανοητικά φόρα και πολιτικές παρατάξεις και κράτη. Αυτά όλα δημιουργούν ένα πεδίο προγραμματικών αποκλίσεων, συγκλίσεων, διερευνήσεων. Οι διερευνήσεις - επαναλαμβάνω - είναι διανοητικές και με βάση δεδομένα τα οποία θα πρέπει να δει η ανθρωπότητα με καινούριο μάτι, με καινούρια οπτική και όχι στη βάση των στερεοτύπων με βάση τα οποία φτάσαμε στην κρίση. Ήταν αυτό που λέγαμε για το πως έφτασε στην κρίση και τη χρεοκοπία η χώρα ώστε να μη βγούμε ύστερα και ακολουθηθούν τα ίδια μοντέλα. Δεν θα επαναλάβω αυτά που προηγούμενα είπε ο Γραμματέας του ΚΚΕ. Και στις επιτροπές και εδώ αναλυτικά και τεκμηριωμένα ανάφεραν οι εισηγητές των κομμάτων, ο εισηγητής και ο Κοινοβουλευτικός Εκπρόσωπος του ΣΥΡΙΖΑ, δηλαδή στις ενστάσεις, στις απορρίψεις που υπήρχαν και τον Οκτώβρη και τον Φλεβάρη. Τώρα, όμως, που όλοι υποτίθεται πως θα έπρεπε να ψαχνόμαστε, πώς δικαιολογείται αυτή η απίστευτη, κυριολεκτικά, απροσχημάτιστη εμμονή σε νεοφιλελεύθερα δόγματα και στερεότυπα σε σχέση με το τι είδους ανάπτυξη πρέπει να υπάρξει, ποια πρέπει να είναι η σχέση του ανθρώπου με τη φύση - μιλάμε για την Ελλάδα - ποιο πρέπει να είναι το τουριστικό προϊόν για την Ελλάδα, ποια πρέπει να είναι η χημεία και το μείγμα της οικονομίας μας, προς τα που να αναπτυχθεί, σε ποιες κατευθύνσεις; Είναι κολοσσιαία ζητήματα τα οποία όχι απλά τα ψάχνουν τώρα όλοι, αλλά προφανώς παίρνουν και τις πολιτικές τους θέσεις, τις πολιτικές τους κατευθύνσεις. Από την πλευρά μας έχει διαμορφωθεί και ένα πρόγραμμα και γίνεται μια μεγάλη προσπάθεια σε κλίμακα Ευρώπης να υπάρξει μια ουσιαστική σύγκλιση με τις δυνάμεις των σοσιαλιστών ή των πρασίνων που έχουν θέσει τέτοια ζητήματα μ' αυτές τις ευαισθησίες, από πριν κιόλας. Δεν χρειάζεται αναπροσαρμογή; Δεν χρειάζεται μια νέα οπτική; Δεν είναι απλά το «πράσινο» deal και απλά η πραγματική εκφορά ενός λόγου και η εφαρμογή αποφάσεων των προηγούμενων διασκέψεων τις οποίες ο κ. Τράμπ έχει ρίξει στα σκουπίδια. Αυτά όλα είχαν τεθεί και προ της πανδημίας σαν ζητούμενα. Ήταν το corpus και το εφόδιο με βάση το οποίο οι περιβαλλοντικές οργανώσεις, οι ΜΚΟ, όλοι είχαν αντίρρηση για το παρόν νομοσχέδιο, για τις αδειοδοτήσεις, για τον τρόπο που γίνονται. [[Στο σημείο αυτό κτυπάει το κουδούνι λήξης της ομιλίας του κυρίου Βουλευτή]] Ολοκληρώνω σε ένα λεπτό, κύριε Πρόεδρε. Εδώ τίθενται από την αρχή ζητήματα και ερωτηματικά σε όλα τα ζητήματα που έχουν σχέση με το ποιο παραγωγικό μοντέλο, ποια η σχέση με τη φύση, ποιες οι κατευθύνσεις μιας αναπτυξιακής πρωτοβουλίας, τι είδους τουρισμός, τι είδους πρότυπα ζωής, τι είδους κατανάλωση, τι είδους τρόφιμα, ποιος είναι ο ρόλος του πρώτου παραγωγικού μοντέλου; Αυτά όλα πού πηγαίνουν; Είναι σαν να κλείσατε τη στρόφιγγα, κλείσατε έναν διακόπτη τη μέρα που ξεκίνησε η επικινδυνότητα της πανδημίας, πριν και από το lockdown, και επανέρχεστε τώρα με βιαστικό τρόπο - ονομάστηκε και αντιδημοκρατικός τρόπος μιας εκβίασης λειτουργίας της Βουλής με έναν τέτοιο τρόπο - για να επαναφέρετε τι; Τι είπατε; Ποιο ήταν το βασικό στοιχείο της σκέψης που καταθέσατε το πρωί, κύριε Υπουργέ; Επανεκκίνηση της οικονομίας. Άρα, λέτε ότι όλα αυτά, τα οποία ήταν τα θέσφατα του ακραίου νεοφιλελευθερισμού, αυτά που ζήταγε ο ΣΕΒ τα προηγούμενα χρόνια και σε σύγκρουση με την κυβέρνηση του ΣΥΡΙΖΑ, αν θέλετε, με τους Πράσινους κ.λπ., πρέπει τώρα επειγόντως μέσα στην κρίση, πριν δοκιμάσουμε την δεύτερη φάση, να νομοθετηθούν, διότι είναι μονόδρομος για να επανεκκινήσει η ελληνική οικονομία. [[Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής, κ. ΧΑΡΑΛΑΜΠΟΣ ΑΘΑΝΑΣΙΟΥ]] Με όλες προφανώς, λοιπόν, τις στρεβλώσεις, τις επικινδυνότητες, τα ερωτηματικά που συνοδεύουν την απλή σκέψη όλων μας, συλλογικά και ατομικά, για το τι έφερε και για το πώς είμαστε υποχρεωμένοι να ανταπεξέλθουμε και να ανταποκριθούμε στα καινούργια μεγάλα ζητήματα που μπαίνουν, τα οποία προφανώς θα έχουν ανατροπές - και για τις εξορύξεις και για το ενεργειακό μείγμα και για όλα αυτά στα οποία αναφερθήκατε το πρωί ως κεφάλαια και τα οποία συμπεριλαμβάνονται εκεί μέσα, όπως και για τη «NATURA», τις ΑΠΕ, τις αδειοδοτήσεις και για τον ρόλο του δημοσίου - αυτό είναι το κεντρικό πολιτικό πρόβλημα. Κύριοι συνάδελφοι, πραγματικά αισθάνθηκα την ανάγκη, γονιμοποιώντας τη συζήτηση που έχει γίνει μέχρι τώρα, να το θέσω ευθέως, ευθύτατα, διότι δείχνει ότι αυτό «το βλέπουμε και κάνουμε» δεν έχει να κάνει μόνο με την αίσθηση που έχει ο Πρωθυπουργός - κατά τη γνώμη μου δικαίως ως προς αυτό - , ότι υπάρχει μια ισχυρή αβεβαιότητα ως προς τα μεγέθη, αλλά έχει να κάνει και με μια εμμονή, απίστευτη και αδικαιολόγητη, σε θέσφατα και σε στερεότυπα που οδήγησαν μέχρι εδώ που οδήγησαν και σίγουρα δεν απαντάνε στα νέα προβλήματα με βάση τα οποία πρέπει η ανθρωπότητα, αλλά και ο λαός μας να πορευτεί. Ευχαριστώ.
Ευχαριστούμε τον κύριο Πρόεδρο. Καλείται στο Βήμα ο κ. Αποστόλου από τον ΣΥΡΙΖΑ.
Ευχαριστώ. Κυρίες και κύριοι συνάδελφοι, η Κυβέρνηση έχοντας ανάγει σε τοτέμ τις ιδιωτικές επενδύσεις και βλέποντας για μια ακόμη φορά ότι δεν έρχονται, θεωρεί ως ανασταλτικό παράγοντα την καθυστέρηση στη διαδικασία περιβαλλοντικής αδειοδότησης. Και αντί να ενισχύσει τις αρμόδιες υπηρεσίες τόσο σε ανθρώπινο δυναμικό όσο και σε υλικοτεχνικά μέσα, επιλέγει την απαξίωση τους με πρόσχημα - ακούστε το, κύριοι συνάδελφοι της Νέας Δημοκρατίας - την απαλλαγή τους από το φορτίο διαδικασιών που δεν προσφέρουν κάτι ουσιαστικό στην προστασία του περιβάλλοντος. Έτσι, λοιπόν, ο εκσυγχρονισμός περιβαλλοντικής αδειοδότησης θα μπορεί να υλοποιείται με την άπρακτη παρέλευση της ορισθείσας προθεσμίας για την αρμόδια υπηρεσία, με γνωμοδοτήσεις που δεν θεωρούν ουσιώδεις κάποιες διαδικασίες για να προχωρήσει στα επόμενα στάδια και κυρίως, με τον πλήρη έλεγχο των μελετών περιβαλλοντικών επιπτώσεων από πιστοποιημένους αξιολογητές, οι οποίοι θα πληρώνονται από τους ίδιους τους επενδυτές. Κυρίες και κύριοι συνάδελφοι, η σωστή περιβαλλοντική αδειοδότηση αποτελεί ένα εχέγγυο για τη βιωσιμότητα των επενδύσεων. Η παράκαμψη και απαξίωση των αρμόδιων αρχών αποτελεί μεγάλη οπισθοδρόμηση, πόσω μάλλον όταν τίθεται το αδιανόητο δίλημμα: περιβάλλον ή ανάπτυξη. Στο ίδιο πλαίσιο αντίληψης της προστασίας του περιβάλλοντος ως εμπόδιο στις επενδύσεις κινούνται και οι αλλαγές που φέρνει το νομοσχέδιο στις προστατευόμενες περιοχές, με τις οποίες τροποποιεί τις κατηγορίες και προκαθορίζει τις επιτρεπόμενες χρήσεις εντός των ζωνών προστασίας. Καταλαβαίνετε ότι αυτές οι παρεμβάσεις θα δημιουργήσουν έναν τεράστιο κίνδυνο στη φυσική μας κληρονομιά. Και έρχομαι, αγαπητοί συνάδελφοι, στους δασικούς χάρτες. Η κυβέρνηση του ΣΥΡΙΖΑ ξεκίνησε τους δασικούς χάρτες όχι μόνο γιατί ήταν απαίτηση του εκτελεστικού νόμου του Συντάγματος του 1975, του ν.998/79, που όριζε ρητά ότι μέσα στα επόμενα δέκα χρόνια πρέπει να συνταχθεί κτηματολόγιο, δηλαδή το 1989. Έχουν περάσει ακόμα τριάντα χρόνια και δεν έχουμε μπει στη συγκεκριμένη διαδικασία, εννοώ την κατάρτιση του δασολογίου. Οδηγός μας ήταν το Σύνταγμα του 1975 και ιδιαίτερα το άρθρο 24 που δεν επιτρέπει αλλαγές χρήσης των δασικών εκτάσεων, παρά μόνον αυτές που υπηρετούν τις εθνικές ανάγκες και μέσα σε αυτές για υπέρτερους λόγους δημοσίου συμφέροντος ενέταξε και την αγροτική δραστηριότητα με την προϋπόθεση, όμως, της εξατομικευμένης βιωσιμότητας. Γι' αυτό κι εμείς συνδέσαμε τη βιωσιμότητα με τη δήλωση ΟΣΔΕ, δηλαδή τη δήλωση για τις ενισχύσεις της Κοινής Αγροτικής Πολιτικής, ώστε να μη χαθεί ούτε 1 ευρώ από τις κοινωνικές ενισχύσεις, αλλά και για να μη χρησιμοποιηθεί ο αγροτικός χώρος για επιβραβεύσεις αποψίλωσης και καταπάτησης δασικών εκτάσεων για άλλους σκοπούς. Προχωρήσαμε στην υλοποίηση του συγκεκριμένου έργου καταγράφοντας το χαρακτήρα, τη μορφή και τις χρήσεις των συγκεκριμένων εκτάσεων παράλληλα με την ανάδειξη των εμπράγματων δικαιωμάτων του δημοσίου, δηλαδή μια πορεία αντιμετώπισης προβλημάτων τουλάχιστον εκατονταετίας. Γι' αυτό και η πρώτη φάση καταγραφής στο 50% της χώρας, έφερε στην επιφάνεια πολλά προβλήματα, όπως αυτά των δασωμένων αγρών, των χορτολιβαδικών εκτάσεων, της νόμιμης και παράνομης αλλαγής χρήσης, αλλά και της αυθαίρετης δόμησης. Ήταν ζήτημα χρόνου, για παράδειγμα, στους δασωμένους αγρούς και τις χορτολιβαδικές εκτάσεις να υπάρξει οριστική λύση. Το ζήτημα, όμως, τώρα είναι τι κάνετε εσείς, για να λύσετε αυτά τα προβλήματα. Δίνω ένα παράδειγμα: Επικαλείστε τη λειτουργία των επιτροπών. Ενισχύστε τις. Τι κάνατε, όμως, εσείς; Τις αλλάξατε παίρνοντας τη θέση του προέδρου από τον δασολόγο, που είναι αυτός που ουσιαστικά υπερασπίζεται το περιβαλλοντικό ζήτημα σε όλες αυτές τις αντιρρήσεις και σε όλες τις ενστάσεις, δίνοντας τον σε κάποιο άλλο μέλος της επιτροπής. Όσοι μας ακούν, καταλαβαίνουν. Αυτό που τελικά κάνετε είναι να τινάζετε στον αέρα μια δουλειά που έχει γίνει. Το καταλαβαίνετε ότι βάζετε σε κίνδυνο με αυτή σας την παρέμβαση τις κοινοτικές ενισχύσεις; Κάναμε μεγάλη προσπάθεια ως χώρα για να πείσουμε την Ευρωπαϊκή Επιτροπή να δεχθεί την ξύλινη χαμηλή βλάστηση στις επιλέξιμες για τους βοσκοτόπους εκτάσεις, όπου η κυβέρνηση ΣΥΡΙΖΑ βρήκε κοντά στο ένα δισεκατομμύριο δημοσιονομικές διορθώσεις και ήδη καταφέραμε, εμείς, η κυβέρνηση του ΣΥΡΙΖΑ, να επιστρέφονται πλέον τα πρόστιμα, 300 εκατομμύρια πριν δύο μήνες και θα ακολουθήσουν και άλλα. Με την απαράδεκτη ρύθμιση που κάνετε με το άρθρο 48 παράγραφος 9 θέλετε να περάσετε με διαδικασίες εξπρές - σε δύο μήνες - και χωρίς εξατομίκευση όλες τις πράξεις της διοίκησης που αφορούν σε δασικές απαλλοτριώσεις, αλλά και σε αλλαγές χρήσης στο χαρτογραφικό υπόβαθρο των δασικών χαρτών. Και θεσπίζετε γι' αυτό η χρήση του ψηφιακού αρχείου δεδομένων της διαλυθείσης ήδη «ΑΓΡΟΓΗΣ Α.Ε». Είστε βέβαιοι ότι το αρχείο αυτό ανταποκρίνεται στις σημερινές ανάγκες; Είναι επικίνδυνη η ρύθμιση αυτή, γιατί τα στοιχεία του συγκεκριμένου αρχείου δεν είναι επικαιροποιημένα, έχουν περάσει πάνω από δέκα χρόνια και, κυρίως, δεν διαθέτουν την ακρίβεια και πληρότητα, με αποτέλεσμα να συντελέσουν σε ένα μη επαρκές δασολόγιο, που όπως είπα και στην αρχή είναι η βασική μας κατεύθυνση. Με τέτοιες κινήσεις καθίσταται αβέβαιο και το μέλλον όλης της δουλειάς που έχει γίνει για τους δασικούς χάρτες. Εμείς υπερασπιστήκαμε, με ένα ελάχιστο τίμημα για τη χρήση στις εξαγορές, το μαχητό έτσι κι αλλιώς τεκμήριο κυριότητας του δημοσίου στις άγριες γαίες. Δεν άκουσα τη θέση σας. Το τεκμήριο υπάρχει όχι γιατί θέλησαν όλες οι ελληνικές κυβερνήσεις μετά την απελευθέρωση να δημεύσουν αυτές τις γαίες, αλλά ως απόρροια της διαδοχής του οθωμανικού κράτους από το ελληνικό δημόσιο. Επίσης, δεν άκουσα τις θέσεις σας στα θέματα παραχώρησης. Δηλαδή με ποια δέσμευση να γίνεται τόσο η παραχώρηση της κυριότητας αυτών των εκτάσεων όσο και της χρήσης και σε ποιο βάθος χρόνου; Το Σ.τ.Ε. μιλάει για το 1975. Το ίδιο κι εσείς, όπως και σε όλους τους χώρους έχει επικρατήσει αυτή η άποψη. Στην εφαρμογή, όμως, τα πράγματα μπερδεύονται γιατί στην αναζήτηση ενός ενιαίου χαρτογραφικού υποβάθρου κατά τον χρόνο ψήφισης του Συντάγματος οι δύο πλησιέστερες χρονολογίες χαρτογράφησης σε όλη την επικράτεια είναι του 1960, δηλαδή δεκαπέντε χρόνια νωρίτερα, και του 1997, δηλαδή είκοσι δύο χρόνια αργότερα. Ποια χρονολογία θα λάβετε υπ' όψιν σας; Έχετε αντιληφθεί τη διαφορά που υπάρχει στις επιπτώσεις στο περιβάλλον από την εφαρμογή διατάξεων που έχουν τριάντα επτά χρόνια απόσταση μεταξύ τους; Δεν άκουσα κάτι, κυρίες και κύριοι συνάδελφοι, για τις οικιστικές πυκνώσεις. Οφείλει η Κυβέρνηση να σεβαστεί την απόφαση του Σ.τ.Ε. που, μάλιστα, κρίθηκε σε δύο φάσεις αντισυνταγματική τόσο με βάση τη διάταξη του άρθρου 24, όσο και του 117 και όχι να αντιμετωπίζετε το ζήτημα αυτό με το κλείσιμο του ματιού, καλώντας όσους έχουν υποβάλει τις σχετικές οικιστικές πυκνώσεις να υποβάλουν αντιρρήσεις για την κατεδάφιση για τριάντα χρόνια. Πρέπει να επαναφέρετε, όπως έχετε υποχρέωση, τις συγκεκριμένες εκτάσεις στα δασικού χαρακτήρα εδάφη. Και εκεί, μόνον τότε σε αυτό το στάδιο μπορούμε να μιλήσουμε για λύσεις ασφαλώς όχι οριζόντιες, αλλά κατηγοριοποιημένες κοινωνικά και περιβαλλοντικά ενταγμένες. Εκεί είναι η λύση. Άρα, αν εσείς προχωρήσετε στην απαράδεκτη τοποθέτηση και υλοποίηση καταλαβαίνετε τι θα συμβεί. Θα σας αναφέρω ένα παράδειγμα. Ξέρετε σε αυτές τις εκτάσεις πόσες κηρύξεις αναδασωτέων υπάρχουν; Και ξέρετε ότι αυτές οι πράξεις κήρυξης αναδασωτέων απορρέουν κατευθείαν από το άρθρο 117 του Συντάγματος που ρητά αναφέρει ότι δεν επιτρέπονται αυτές οι αλλαγές χρήσης για κανένα σκοπό, πόσω μάλλον όταν πριν από λίγο πήραμε την επιστημονική τοποθέτηση της μελέτης της επιτροπής της Βουλής, η οποία ρητά αναφέρει ότι δεν υπάρχει λόγος υπέρτατου δημόσιου συμφέροντος, όταν έχουμε χρήσεις αυτών των εκτάσεων για οικιστικούς σκοπούς. Το είδατε, αλλά δεν το διαβάσατε. Στην πρόσφατη Αναθεώρηση του Συντάγματος, και στην παλιότερη, αλλά αναφέρομαι στην πρόσφατη - γιατί εκεί είχατε καταθέσει συγκεκριμένη πρόταση για την αναθεώρηση του άρθρου 24- αυτός ήταν ο αρχικός στόχος σας και κομμάτια αυτού του στόχου υλοποιούνται μέσα από τη συγκεκριμένη παρέμβαση. Να έχετε υπ' όψιν σας ότι εμείς θα συνεχίσουμε να αποτελούμε την ασπίδα προστασίας του φυσικού περιβάλλοντος με τις απόψεις μας και κυρίως με την τεκμηρίωσή τους. Ευχαριστώ.
Ευχαριστούμε. Τον λόγο έχει τώρα ο κ. Κατρίνης.
Ευχαριστώ, κύριε Πρόεδρε. Κατ' αρχάς να ευχαριστήσω τον συνάδελφο κ. Σταμενίτη για την ευγενή καλοσύνη να μου παραχωρήσει τη θέση του. Κυρίες και κύριοι συνάδελφοι, εν μέσω υγειονομικής κρίσης που εξελίσσεται σε πολλαπλή κρίση, οικονομική αλλά και κοινωνική, η Κυβέρνηση συνεχίζει να παραβιάζει τις αρχές της καλής νομοθέτησης, εισάγοντας για συζήτηση ένα πολυνομοσχέδιο - σκούπα με πάρα πολλές διατάξεις της τελευταίας στιγμής. Ελπίζουμε στις υπόλοιπες διαστάσεις της κρίσης να μην προστεθεί και μια περιβαλλοντική, είτε από προβληματικές διατάξεις που δημιουργούν στρεβλώσεις είτε από άστοχες επιλογές που φαίνεται να έρχονται σε σύγκρουση με το δημόσιο, αλλά και το κοινωνικό συμφέρον ή ακόμα και από διατάξεις που είναι ξένες προς τις αρχές της αειφόρου και βιώσιμης ανάπτυξης. Δεν θα ξεκινήσω ωστόσο από τα πολλά αρνητικά που έχει το νομοσχέδιο, αλλά από ορισμένα θετικά. Το νομοσχέδιο, είναι αλήθεια, επιχειρεί να λύσει κάποια προβλήματα όπως στην περίπτωση των δασικών χαρτών. Πρόκειται για ένα ζήτημα που έχει ταλαιπωρήσει εκατοντάδες - χιλιάδες πολίτες, και στην Ηλεία, χωρίς δική τους υπαιτιότητα αλλά με ευθύνη του κρατικού μηχανισμού. Το είχα επισημάνει πριν από πολλούς μήνες - το θυμάται ο κ. Οικονόμου - σε μια επιτροπή τον Νοέμβριο με αφορμή τις απίστευτες καθυστερήσεις στις διαδικασίες εξέτασης αντιρρήσεων, εισπράττοντας τότε τη διαβεβαίωση ότι πολύ σύντομα θα υπάρχει οριστική λύση. Κάλλιο αργά παρά ποτέ. Διαδικασίες που είχαν ξεκινήσει από το 2017, καθώς πάρα πολλοί πολίτες αντιμετώπισαν σειρά από προβλήματα όταν εκτάσεις χαρακτηρισμένες ως αγροτικές πριν από 1975 εμφανίζονταν ξαφνικά δασικές. Στις περιπτώσεις, μάλιστα, που τέτοιες εκτάσεις με παλαιότερες αποφάσεις της διοίκησης είχαν ενταχθεί και στο σχέδιο πόλης τα πράγματα γίνονταν ακόμα πιο περίπλοκα. Μεταξύ των προβλημάτων που δημιούργησαν αυτές οι καθυστερήσεις ήταν και καταβολή της ενιαίας ενίσχυσης σε πάρα πολλούς παραγωγούς. Το θέμα, βέβαια, δεν είναι μόνο να εφαρμοστούν οι ρυθμίσεις που προβλέπονται στα άρθρα 48 και 49. Είναι αναγκαίο, κύριε Υπουργέ, να υπάρχει σαφής διατύπωση για παράταση της προθεσμίας υποβολής για τις αντιρρήσεις στους δασικούς χάρτες, ώστε να μην υπάρξουν πολίτες που δεν θα μπορέσουν να επωφεληθούν από αυτές τις ρυθμίσεις, καθώς αρκετοί αγρότες - και νομίζω ότι ερμηνεύω τους πιο πολλούς από τους συναδέλφους της επαρχίας - δίστασαν να υποβάλουν αντιρρήσεις και κινδυνεύουν να χάσουν τις ενισχύσεις από τον ΟΠΕΚΕΠΕ, ενώ πρόβλημα δημιουργείται και με αρκετές επενδύσεις ανά την επικράτεια λόγω λαθών της διοίκησης. Άρα, θερμή παράκληση να υπάρχει σαφής διατύπωση ότι παρέχεται επιπλέον προθεσμία για υποβολή αντιρρήσεων όταν θα αναρτηθούν οι δασικοί χάρτες με βάση τη νέα νομοθεσία. Είναι θετικό βέβαια ότι προβλέπεται από το νομοσχέδιο ο ψηφιακός τρόπος υποβολής εγγράφων από τους πολίτες στη διαδικασία κτηματογράφησης. Ωστόσο, κατά την άποψή μου, θεωρώ ότι θα έπρεπε να αναφέρεται ότι όλα τα έγγραφα σε όλες τις διαδικασίες πρέπει να υποβάλλονται ηλεκτρονικά και μόνο, αποκλειστικά ηλεκτρονικά. Άρα, να γίνεται αυτό υποχρεωτικά και αποκλειστικά με ηλεκτρονικό τρόπο για την αποφυγή και διαφόρων παρερμηνειών αλλά και λόγω των νέων υγειονομικών συνθηκών της πανδημίας του κορωνοϊού. Στις δε διατάξεις για τα λατομεία πρέπει να προβλεφθεί μείωση αναλογικού μισθώματος, αλλά και της εγγυητικής επιστολής - ξέρετε πολύ καλά ότι ο κλάδος περνάει μεγάλη κρίση - αλλά και η δυνατότητα, πέρα από τα έργα εθνικής εμβέλειας και για τα έργα περιφερειακής σημασίας, να επιτραπούν αμμοληψίες φυσικών αποθέσεων θραυσμάτων από τις κοίτες και τις εκβολές των ποταμών με ταυτόχρονη αντισταθμιστική υποχρέωση για οριοθέτηση ποταμών και αντιπλημμυρικά έργα. Τελειώσαμε, λοιπόν, με τα θετικά. Πάμε στις γενικότερες διατάξεις του νομοσχεδίου με τις οποίες το Κίνημα Αλλαγής διαφωνεί κατά κράτος. Διαβάζουμε στην αιτιολογική έκθεση να γίνεται λόγος για απαλλαγή των υπηρεσιών και επιχειρηματιών από έναν φόρτο διαδικασιών που δεν προσφέρουν κάτι ουσιαστικό στην προστασία του περιβάλλοντος και διαβάζουμε για απλουστεύσεις αδειοδοτήσεων. Ωστόσο, στα άρθρα που ακολουθούν βλέπουμε ότι ενώ παρέχονται κίνητρα και διευκολύνσεις για τους μεγάλους παραγωγούς ανανεώσιμων πηγών ενέργειας, δεν προσφέρονται αναπτυξιακές προοπτικές στους μικρούς παραγωγούς, ενώ αποκλείονται πρακτικά από τους σχεδιασμούς σας οι ενεργειακές κοινότητες, που κατά την άποψή μας ως Κίνημα Αλλαγής θα έπρεπε να ενθαρρύνονται ως ένας τρόπος ενεργειακής αυτάρκειας και ενίσχυσης του εισοδήματος των ανθρώπων της περιφέρειας. Και όλα αυτά γίνονται τη στιγμή που στη Γερμανία το 60% των ανανεώσιμων πηγών ενέργειας παράγεται από μικρές επιχειρήσεις, αλλά και νοικοκυριά. Είναι προφανές ότι τέτοια μοντέλα κοινωνικής οικονομίας είναι έξω από την φιλοσοφία της Κυβέρνησης, εφόσον οι μεγάλοι ενεργειακοί παίκτες φαίνεται ότι ενοχλούνται. Και ενώ από τη μια σωστά εξορθολογίζετε τις τιμές αποζημίωσης από το παρελθόν για τους κατά κύριο επάγγελμα αγρότες, την ίδια στιγμή δεν προστατεύετε τη γη υψηλής παραγωγικότητας. Προωθείτε μοντέλα αξιοποίησης της παραγωγικής γης για άλλες χρήσεις, σε μια περίοδο που θα έπρεπε ως Κυβέρνηση συνολικά να στηρίζετε αγρότες και κτηνοτρόφους, να ενισχύετε την παραγωγική επάρκεια της χώρας και να στηρίζετε στην πράξη τις εξαγωγικές προοπτικές του πρωτογενούς τομέα. Έχω πει προσωπικά πολλές φορές ότι υπάρχει κίνδυνος, με τις αποφάσεις που λαμβάνονται εν μέσω κρίσης, να δημιουργηθούν νέες κοινωνικές ανισότητες, νέα χάσματα μεταξύ προνομιούχων και μη προνομιούχων στη μετά κορονοϊού εποχή, αφού επιλέγετε από τη μια να στηρίζετε κάποιους και από την άλλη να αποκλείετε εντελώς κάποιους άλλους. Με την κατάργηση των φορέων διαχείρισης των προστατευόμενων περιοχών και την αντικατάστασή τους από έναν κεντρικό φορέα στην Αθήνα καταστρατηγείτε κάθε έννοια αποκέντρωσης και τοπικής διαβούλευσης, υπονομεύοντας μια βασική αρχή της αειφόρου ανάπτυξης, με χαρακτηριστικό παράδειγμα αυτό που γίνεται στο Κοτύχι, στη Στροφιλιά αλλά και στη Ζάκυνθο. Πολλά ερωτηματικά υπάρχουν, επίσης, σε σχέση με τις ρυθμίσεις για τη διαχείριση στερεών αποβλήτων. Η δημιουργία του περιφερειακού διαβαθμητικού φορέα διαχείρισης στερεών αποβλήτων, στον οποίον θα μετέχει η περιφέρεια και υποχρεωτικά οι δήμοι, φέρ' ειπείν στα νησιά του Ιονίου, έχει σηκώσει πολύ μεγάλο κύμα αντιδράσεων, αλλά υπάρχει και ανησυχία - εύλογη - σε σχέση με την τύχη προγραμμάτων που είναι ήδη ενταγμένα στο ΕΣΠΑ και υπάρχει αναβρασμός τόσο στη Ζάκυνθο όσο και στη Λευκάδα και στην Κεφαλλονιά. Σωστά αποσύρατε το άρθρο που ανατρέπει το προεδρικό διάταγμα του ΄98 για τη χρήση γης στο κέντρο της Αθήνας και νομίζω ότι θα πρέπει να το επαναξιολογήσετε και έχει μεγάλη σημασία να δούμε ποια είναι η θέση και του Δημοτικού Συμβουλίου της Αθήνας που σήμερα συνεδριάζει για αυτό ακριβώς το θέμα. Τελειώνω, κυρίες και κύριοι συνάδελφοι, λέγοντας ότι το νομοσχέδιο αυτό, έτσι όπως είναι, δεν μπορεί σε καμμία των περιπτώσεων να το χαρακτηρίσουμε περιβαλλοντικό. Όλοι οι περιβαλλοντικοί, αλλά και επιστημονικοί φορείς, σας υποδεικνύουν να αποσυρθεί, αλλά και να αλλάξει σε πάρα πολλά σημεία. Ως Κίνημα Αλλαγής θεωρούμε ότι η χώρα τώρα πρέπει να κινηθεί με αποφασιστικότητα, σε ένα νέο μοντέλο ανάπτυξης, με προώθηση της καινοτομίας και της καθαρής ενέργειας, υπηρετώντας την αντιμετώπιση της κλιματικής αλλαγής από τη μια και την ενεργειακή αναβάθμιση της χώρας από την άλλη. Αυτό είναι το μοντέλο της αειφόρου και βιώσιμης ανάπτυξης που υπερβαίνει διάφορες αντιθέσεις μεταξύ οικονομικής ανάπτυξης και προστασίας του περιβάλλοντος. Αυτό το μοντέλο όχι μόνο δεν το υιοθετείτε με το παρόν νομοσχέδιο, αλλά πολύ φοβάμαι ότι ανοίγετε τον ασκό του Αιόλου. Σας ευχαριστώ πολύ.
Τον λόγο έχει ο κ. Σταμενίτης από τη Νέα Δημοκρατία.
Κύριε Πρόεδρε, επτά λεπτά έχουμε πει, όχι εννιά.
Στην αρχή μπήκαν τα εννιά λεπτά επειδή το είδα σημειωμένο εδώ. Αλλά όπως είδα το πρακτικό που έχει συμφωνηθεί όταν προήδρευε ο κ. Κακλαμάνης, είναι επτά λεπτά με ανοχή για δύο λεπτά ακόμα. Κύριε Σταμενίτη, έχετε τον λόγο.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, μετά από μια μακρά, πολύμηνη διαβούλευση, έπειτα από χίλια εξακόσια σχόλια στη διαβούλευση - όπως είπαν οι φορείς, αρκετά από αυτά μπήκαν στο νομοσχέδιο - ύστερα από πολύωρες συζητήσεις στην επιτροπή με είκοσι πέντε φορείς και επτάμιση ώρες, σήμερα εισερχόμαστε στην Ολομέλεια, στη συζήτηση ενός σχεδίου νόμου που, πραγματικά, έχει στόχο τον εκσυγχρονισμό της περιβαλλοντολογικής πολιτικής. Πρόκειται για μια νομοθετική πρωτοβουλία που προχωρά σε βαθιές και αναγκαίες τομές στην ελληνική περιβαλλοντική νομοθεσία, με ρυθμίσεις που θα διαδραματίσουν ουσιαστικά ρόλο, ώστε να επιτευχθούν οι στόχοι που έχουμε θέσει ως χώρα για άσκηση ουσιαστικής περιβαλλοντολογικής πολιτικής για βιώσιμη ανάπτυξη, για υλοποίηση μιας φιλόδοξης πράσινης ατζέντας. Πρόκειται για ένα νομοσχέδιο, όπως είπε και ο κύριος Υπουργός, πραγματικά ευρωπαϊκό και αυτό γιατί ακολουθεί τις ευρωπαϊκές κατευθύνσεις στα περιβαλλοντολογικά ζητήματα και τοποθετεί την Ελλάδα στον χάρτη των ευρωπαϊκών χωρών, που διακρίνονται για την περιβαλλοντολογική τους ευαισθησία. Ενσωματώνει ευρωπαϊκές οδηγίες και εναρμονίζει την ελληνική με την ευρωπαϊκή νομοθεσία, όπως για παράδειγμα ενσωματώνει στο ελληνικό δίκαιο την κοινοτική οδηγία 844/2018, που αφορά την ενεργειακή απόδοση των κτιρίων. Είναι, επίσης, ένα νομοσχέδιο φιλικό στις επενδύσεις, με ρυθμίσεις ελκυστικές στις πράσινες επενδύσεις που υποστηρίζουν την ανάπτυξη, αλλά και την προσέλκυση νέων επενδύσεων. Βασική τομή στην κατεύθυνση αυτή πρώτα είναι η ριζική απλούστευση της διαδικασίας των περιβαλλοντολογικών αδειοδοτήσεων. Από έξι μέχρι οκτώ χρόνια που είναι μέχρι σήμερα, η παρέμβαση στοχεύει αυτός ο χρόνος να γίνει εκατό με εκατόν πενήντα μέρες. Πραγματικά δεν μπορώ να καταλάβω για ποιον λόγο κάποιος θέλει να αποσυρθεί το νομοσχέδιο και αυτή η διάταξη. Δεύτερη τομή, είναι η μεγάλη μείωση του χρόνου για την αδειοδότηση των ανανεώσιμων πηγών ενέργειας. Σε αυτό το σημείο αποτυπώνεται ο ευρωπαϊκός χαρακτήρας του νομοσχεδίου, καθώς συγχρονίζεται η ελληνική νομοθεσία με αυτά που ισχύουν στην Ευρώπη. Επιπλέον, το παρόν σχέδιο νόμου θα μπορούσε να το χαρακτηρίσει κανείς ένα «πράσινο νομοσχέδιο». Και αυτό επιτυγχάνεται με τις παρακάτω παρεμβάσεις: Πρώτη παρέμβαση: Στη διαχείριση των προστατευμένων περιοχών με τη συνολική αναμόρφωση του συστήματος δημιουργείται για πρώτη φορά στην Ελλάδα ένας φορέας συντονισμού της διαχείρισης του φυσικού περιβάλλοντος. Είναι μια απαίτηση πολλών περιβαλλοντολογικών οργανώσεων. Δεύτερη παρέμβαση είναι η ζωνοποίηση στις περιοχές «NATURA», έτσι ώστε να είναι πλέον καθαρό και απόλυτο το τι επιτρέπεται, πού επιτρέπεται, πώς μπορεί να γίνει αυτό με μελέτες, διαχειριστικά σχέδια, προεδρικά διατάγματα. Έτσι, λοιπόν, ό,τι συμβαίνει στο σύνολο των ευρωπαϊκών χωρών, έτσι και την Ελλάδα, με την ψήφιση του παρόντος νομοσχεδίου, σε κάθε περιοχή θα επιτρέπεται ανάλογα με τη δραστηριότητα και με βάση τον χαρακτήρα της. Τρίτη παρέμβαση. Όσον αφορά τη χρήση πλαστικής σακούλας, με την επιβολή ενιαίου τέλους, ανεξαρτήτου πάχους και βάρους, διορθώνονται οι παραλείψεις και το παραθυράκι της προηγούμενης διάταξης. Τετάρτη παρέμβαση και πολύ σημαντική είναι η διαχείριση των μπάζων. Εδώ έρχεται η ηγεσία του Υπουργείου Περιβάλλοντος και νομοθετεί, ώστε κανείς να μην μπορεί να εκδώσει οικοδομική άδεια αν πρώτα δεν έχει συνάψει άδεια με εγκεκριμένο σύστημα εναλλακτικής διαχείρισης για την αποκομιδή των μπάζων. Πέμπτη παρέμβαση είναι στη διαχείριση των απορριμμάτων, με τομές για την αντιμετώπιση των προβλημάτων που εμφανίζονται σε πολλές περιοχές της χώρας. Επιλύονται προβλήματα με τρόπο που να αντιμετωπίζονται αποτελεσματικότερα σε ένα σχέδιο αποκεντρωμένης διοίκησης. Δεν σταματάει, όμως, εδώ το νομοσχέδιο, καθώς με το παρόν σχέδιο χαρακτηρίζεται και ικανοποιείται μια σειρά από προβλήματα που είχαν οι πολίτες, αποκαθιστώντας μια σειρά από παράδοξα που κληρονόμησε από την προηγούμενη κυβέρνηση η σημερινή Κυβέρνηση, όπως για παράδειγμα το ζήτημα των δασικών χαρτών. Εδώ μπαίνει μια τάξη. Τερματίζονται οι αντιφατικές ερμηνείες μεταξύ των υπηρεσιών του δημοσίου αναφορικά με τον χαρακτήρα των διαφόρων εκτάσεων. Με λίγα λόγια, δεν θεωρούνται δασική έκταση, όπως και δεν είναι, τα χωράφια που είχαν παραχωρηθεί από το δημόσιο σε Έλληνες πολίτες και τα καλλιεργούσαν για δεκαετίες. Έτσι, λοιπόν, χιλιάδες συμπολίτες μας δεν κινδυνεύουν και δεν χάνουν τις επιδοτήσεις τους. Άλλη μια παρόμοια περίπτωση που επιλύεται με το παρόν σχέδιο νόμου είναι το ζήτημα των οικιστικών πυκνώσεων. Ουσιαστικά, εδώ το Υπουργείο νομοθετεί σε πλήρη συμφωνία με το πνεύμα της απόδοσης του Συμβουλίου της Επικρατείας, βάσει της οποίας κρίνεται αντισυνταγματική η προηγούμενη προσπάθεια επίλυσης του ζητήματος. Κύριε Αποστόλου, αυτό κάνουμε εδώ. Πραγματοποιείται νέα ανάρτηση των δασικών χαρτών για τις περιοχές που είχαν εξαιρεθεί ως οικιστικές πυκνώσεις. Κυρίες και κύριοι συνάδελφοι, νομοθετικές πρωτοβουλίες τέτοιου χαρακτήρα αποτελούν μεγαλύτερη αξία αν τις εξετάσουμε υπό το πρίσμα των τελευταίων εξελίξεων της υγειονομικής κρίσης. Και αυτό γιατί; Είναι δεδομένο ότι μετά την πρώτη φάση της πανδημίας ακολουθεί οικονομική ύφεση και στα πλαίσια αυτά είναι που επιβάλλεται να συνειδητοποιήσουμε περισσότερο από ποτέ ότι ο πραγματικός μας συμπαραστάτης είναι ο φυσικός μας πλούτος. Οι πράσινες επενδύσεις και γενικότερα όλες οι επενδύσεις πρέπει να βρεθούν στην πρώτη γραμμή της επανεκκίνησης της οικονομίας μετά την πανδημία, πάντοτε όμως με σεβασμό στο περιβάλλον, να διευκολύνουμε δηλαδή την υλοποίησή τους. Και αυτό κάνει αυτό το νομοσχέδιο. Και αυτό πρέπει να γίνει τώρα και να ψηφιστεί τώρα. Προφανώς, οι συνάδελφοι του ΣΥΡΙΖΑ αντιδρούν για διάφορα ζητήματα. Αντιδρούν για τις διαδικασίες, αντιδρούν γιατί ισχυρίζονται ότι το συγκεκριμένο σχέδιο νόμου δεν συμβάλλει στην προστασία του περιβάλλοντος. Γιατί τα κάνουν όλα αυτά αφού και οι κοινοβουλευτικές διαδικασίες τηρήθηκαν αλλά και το σχέδιο αυτό όχι μόνο δεν δημιουργεί προβλήματα αλλά αντίθετα προστατεύει; Δυστυχώς, αποδεικνύεται ότι αυτό μάλλον που ενοχλεί περισσότερο είναι ότι πολιτικά δεν μπορούν να αντιμετωπίσουν πως αυτή η Κυβέρνηση, αυτός ο Πρωθυπουργός ήταν σε ετοιμότητα, πήραν τα κατάλληλα μέτρα στη διαχείριση της υγειονομικής κρίσης και εισέρχονται με σοβαρές προτάσεις στο επόμενο στάδιο, που είναι αυτό της αντιμετώπισης της ύφεσης. Αντιδράτε, δυστυχώς, γιατί ίσως προσπαθείτε να καλύψετε τις ευθύνες σας για τα πάρα πολλά προβλήματα που κληροδοτήσατε στη σημερινή Κυβέρνηση. Τέλος, αντιδράτε προφανώς για να θολώσετε και τα νερά, γιατί δεν έχετε εκφράσει μέχρι και σήμερα κάποια εναλλακτική πρόταση. Τουλάχιστον, μέχρι σήμερα δεν την έχουμε ακούσει. Όσα έχετε προτείνει κινούνται στην λογική να μην αλλάξει τίποτα, να αποσυρθεί το νομοσχέδιο. Προφανώς, σας ικανοποιεί η στασιμότητα. Κυρίες και κύριοι συνάδελφοι, η εισαγωγή και η ψήφιση αυτού του νομοσχεδίου δεν είναι τίποτα άλλο από την υλοποίηση του προγράμματος της Νέας Δημοκρατίας, που παρουσιάστηκε στον ελληνικό λαό και το ψήφισε. Είναι η υλοποίηση των θέσεών μας για το τι χρειάζεται μια σύγχρονη και πράσινη περιβαλλοντική πολιτική. Παρουσιάζουμε μια νομοθετική μεταρρύθμιση που σχεδιάστηκε για να διευκολύνει τις διαδικασίες, χωρίς να κάνει εκπτώσεις στην φιλική προς το περιβάλλον πολιτική, να ενθαρρύνει την βιώσιμη ανάπτυξη χωρίς επιπτώσεις στο περιβάλλον, να ενισχύσει τις επενδύσεις ειδικά στον τομέα της ενέργειας χωρίς να επιτρέπει ανεξέλεγκτες εκμεταλλεύσεις του φυσικού μας πλούτου. Δεν κάνουμε περιβαλλοντικές εκπτώσεις, απλώς εκσυγχρονίζουμε για να πάμε μπροστά. Είναι μια νομοθετική μεταρρύθμιση που καθιστά συμμάχους του κράτους, της οικονομίας, των πολιτών και του ίδιου του περιβάλλοντος τον ήλιο, το νερό και τον αέρα. Στο παρόν σχέδιο νόμου η αξιοποίηση των πλουτοπαραγωγικών πηγών πηγαίνει χέρι - χέρι με την ανάδειξη του φυσικού μας πλούτου. Κυρίες και κύριοι συνάδελφοι, το πρόγραμμα της Νέας Δημοκρατίας για το περιβάλλον είναι πράγματι φιλόδοξο. Υπάρχει σχέδιο και το υλοποιούμε βήμα - βήμα. Το περιβάλλον και η προστασία του είναι υπόθεση όλων μας. Είναι ηθική υποχρέωση μας απέναντι στις επόμενες γενιές και καλούμαστε εδώ να δώσουμε τον καλύτερο μας εαυτό. Γι' αυτό και σας καλώ να το υπερψηφίσετε. Σας ευχαριστώ πολύ.
Θα ήθελα να σας ενημερώσω ότι κάναμε μια μέτρηση του χρόνου. Θα πάρουμε μια παράταση και αντί για τις 18: 00΄ που ήταν ο προγραμματισμός θα πάμε στις 20: 00΄. Εάν υπολογίσουμε τώρα ότι έχουν μείνει πάνω από είκοσι τέσσερις συνάδελφοι στον κατάλογο και δεν έχουν μιλήσει οι Κοινοβουλευτικοί Εκπρόσωποι - μην ξεχνάτε ότι 20: 00΄ με 22: 00΄ συνεδριάζει η Επιτροπή Δημόσιας Διοίκησης και θα πρέπει να διακόψουμε - θα έλεγα να μειώσουμε τον χρόνο στα έξι λεπτά με ανοχή, για να μπορέσουμε να τελειώσουμε σήμερα. Παρακαλώ να τηρηθεί ο χρόνος. Εγώ δεν έχω κανένα πρόβλημα να καθίσουμε μέχρι το βράδυ και μέχρι αύριο, δεν υπάρχει θέμα, αλλά δεν θα εξυπηρετήσει κανέναν αυτό. Εξάλλου, για τα θέματα είστε όλοι ενημερωμένοι απ' ό,τι άκουσα. Ήταν σαφέστατοι και οι εισηγητές, συνεπώς θα μπορέσουμε να το πάμε στα έξι λεπτά και βλέπουμε. Ωραία, εφόσον δεν υπάρχει αντίρρηση, γίνεται αποδεκτό. Τον λόγο έχει ο Κοινοβουλευτικός Εκπρόσωπος του ΜέΡΑ25, ο κ. Γρηγοριάδης Κλέων.
Σας ευχαριστώ πολύ, κύριε Πρόεδρε. Κυρίες και κύριοι Βουλευτές, δεν θα μιλήσω εκτεταμένα για το παρόν νομοσχέδιο, καθώς το έκαναν ήδη πολλοί πριν από εμένα και θα έλεγα το έκανε με ιδιαίτερη εμβρίθεια και χάρη ο εκπρόσωπος του κόμματός μας, ο ειδικός αγορητής του ΜέΡΑ25, ο κ. Κρίτων Αρσένης, που είναι ίσως ένας και από τους ειδικότερους ανθρώπους σε όλη την επικράτεια για τέτοια θέματα. Θα κρίνω για μια στιγμή, δεν μπορώ να αποφύγω τον πειρασμό, τα λεγόμενα του ιστορικού στελέχους σας, της κ. Μπακογιάννη, την οποία εκτιμώ και σέβομαι απεριόριστα για την μακρά εμπειρία που έχει σε αυτόν τον χώρο. Ρώτησε ρητορικά: «Μα, υπάρχει έστω και ένας σε αυτή την Αίθουσα, που να αμφισβητεί το γεγονός ότι χρειάζονται επιτέλους αλλαγές στους περιβαλλοντικούς νόμους της χώρας μας;». Είναι προφανές ότι οποιοσδήποτε θα απαντούσε «Ασφαλώς όχι». Το πρόβλημα είναι εάν χρειάζονται οι αλλαγές που επιχειρείτε εσείς να κάνετε και κατά την γνώμη μας τέτοιου είδους αλλαγές δεν χρειάζονται καθόλου, μα καθόλου. Αγαπητέ, κύριε Χατζηδάκη, ξέρετε, το περιβάλλον έχει μια ιδιαιτερότητα. Κληροδοτείται. Και δεν κληροδοτείται απλώς στην επόμενη γενιά, αλλά από αυτήν στη μεθεπόμενη και ούτω καθεξής. Κινδυνεύετε, λοιπόν, με αυτές τις έξι πληγές, τις οποίες θα σας τις θυμίσω. Πρόκειται για την εξόρυξη πετρελαίου σε περιοχές «NATURA». Επιτρέψτε μου να πω ότι το επιχείρημα το έκαναν και οι άλλοι, ήταν και ο Νικολάκης, δηλαδή, κακό παιδί, ο ΣΥΡΙΖΑ, δεν είναι σοβαρό επιχείρημα. Είναι επικίνδυνο το δεύτερο επιχείρημα «τι να κάνουμε, έχουμε πολλές «NATURA» περιοχές στην Ελλάδα». Δεν βλάπτει να τις κρατήσουμε, δεν οφείλουμε να τις κλείσουμε αυτές τις περιοχές. Εν πάση περιπτώσει το πρώτο είναι αυτό. Εξόρυξη πετρελαίου μέσα σε περιοχές «NATURA», όπως σας ακούγεται, όποιος το ακούει, κάπως ανησυχεί. Φυσικά η κατάργηση φορέων διαχείρισης των προστατευόμενων περιοχών είναι και αυτό εξαιρετικά ανησυχητικό, όπως και η ανεξέλεγκτη έρευνα για εξορύξεις υδρογονανθράκων, τις οποίες πριμοδοτείτε ως Κυβέρνηση αναφανδόν. Δηλαδή το πρώτο πράγμα που κάνατε ήταν αυτό, οι χώροι εξορυκτικών αποβλήτων χωρίς καμμία αδειοδότηση. Στις καλένδες παραπέμθηκαν πάλι οι δασικοί χάρτες. Και η πενταετής παράταση βέβαια - σκανδαλώδης αυτή, επιτρέψτε μου να πω - περιβαλλοντικής αδείας πού; Στις Σκουρίες. Σε ποιες Σκουριές άραγε; Στις γνωστές Σκουριές της «Ελ Ντοράντο». Όλα αυτά είναι ανησυχητικά. Ξέρουμε, βέβαια, ότι ως Κυβέρνηση - το έχετε πει από το επιτελικό νομοσχέδιο, το έχει πει ο Πρωθυπουργός, το έχουν πει και κορυφαίοι Υπουργοί - έχετε αποφασίσει να ακολουθήσετε το μοντέλο εταιρειών και μάλιστα των ανώνυμων εταιρειών, δηλαδή των ανεύθυνων, όπως λέει ο λαός μας, εταιρειών. Ξέρετε, κάνει αυτό το λογοπαίγνιο. Γιατί αυτές οι εταιρείες είναι ανεύθυνες; Διότι, όπως ξέρετε, κανείς δεν πάει φυλακή από το διοικητικό τους συμβούλιο, καθώς οι μετοχές είναι ανώνυμες. Όμως, το περιβάλλον, όπως σας προείπα, κληροδοτείται και έτσι, αγαπητέ κύριε Χατζηδάκη, εάν δεν αποσύρετε αυτό το συνολικά αντισυνταγματικό, αντιπεριβαλλοντικό και αντιανθρώπινο, επιτρέψτε μου να πω, νομοσχέδιο, κινδυνεύετε να μη σας μέμφονται απλώς όπως όσους ασκούν διοίκηση μια γενιά ή άντε και μια δεκαετία ή άντε και η επόμενη, αλλά κινδυνεύετε - πραγματικά σας το λέω - να σας μέμφεται ο ελληνικός λαός διά παντός, γιατί αυτό θα φτάνει αιώνες μετά. Τα αποτελέσματα κάθε τέτοιας νομοθεσίας γράφουν και δεν ξεγράφουν. Ξέρετε, οι ανώνυμες εταιρείες, στις οποίες προαναφέρθηκα, δικαιούνται να παίρνουν ρίσκα. Ο Πρωθυπουργός είχε πει μάλιστα ή κάποιος κορυφαίος Υπουργός - δεν θυμάμαι, για να ακριβολογώ κιόλας - ότι ο Πρωθυπουργός είναι σε αυτή την περίπτωση κάτι σαν τον διευθύνοντα σύμβουλο και οι Υπουργοί - φαντάζομαι εγώ - είναι κάτι σαν τα golden boys και golden girls. Ωστόσο, στις ανώνυμες εταιρείες δικαιούται κανείς στον αχαλίνωτο καπιταλισμό, που είναι ο νεοφιλελευθερισμός που έχουμε φτάσει, να παίρνει ρίσκα, ακόμα και ρίσκα μεγάλα. Αν θέλει γρήγορα κέρδη και μεγάλα κέρδη, μπορεί στον καπιταλισμό κανείς να επιλέγει τα τεράστια ρίσκα. Το πρόβλημα με το περιβάλλον και τον πλανήτη είναι ότι κανείς δεν έχει ηθικό δικαίωμα να παίρνει κανενός τέτοιου είδους ρίσκο. Γιατί; Γιατί όταν μια ανώνυμη εταιρεία δεν της βγει το ρίσκο, όπως ξέρετε, κάνει μια πτώχευση - μαϊμού - καλύτερα από εμένα το ξέρετε - προσφεύγει στο άρθρο 99, και αμέσως μετά φτιάχνει το νέο της όχημα, μια νέα εταιρεία μετονομασμένη, που είναι η παλιά. Και συνεχίζει. Εδώ το πρόβλημα είναι ότι όταν πτωχεύσει η εταιρεία, θα έχει πτωχεύσει ο πλανήτης μας. Εδώ το πρόβλημα είναι εάν πάρουν το ρίσκο. Το λένε ανοιχτά κάποιοι από τους μεγάλους G28- δεν θυμάμαι πόσοι είναι πια - ότι εντάξει, μπορεί το φαινόμενο του θερμοκηπίου να αυξήσει τη θερμοκρασία κατά δέκα βαθμούς στα επόμενα πενήντα χρόνια, αλλά αυτό είναι 30% πιθανότητα. Το 70% πιθανότητες είναι να την αυξήσει μόνο κατά δύο βαθμούς. Έτσι, όμως, με αυτή τη λογική, εάν το ρίσκο δεν βγει, δυστυχώς πάπαλα! Συγγνώμη για την αγοραία έκφραση, αλλά πάπαλα. Δεν μπορεί κανείς να προσφύγει σε κανένα άρθρο 99, δεν μπορούμε να ζητήσουμε πίσω τον πλανήτη μας, δεν μπορούμε να ζητήσουμε πίσω την πατρίδα μας. Αυτά για το αντιπεριβαλλοντικό νομοσχέδιο, που μας φέρατε σήμερα. Εμείς δεν θα σταματήσουμε να σας κάνουμε, αγαπητοί κύριοι και κυρίες συνάδελφοι της Συμπολίτευσης, τις ερωτήσεις μας, τις ερωτήσεις του ΜέΡΑ25. Για να μην ξεχνιόμαστε, είναι συγκεκριμένες ερωτήσεις. Η πρώτη είναι τι γίνεται με τον «ΗΡΑΚΛΗ». Ξέρετε ποιος είναι ο «ΗΡΑΚΛΗΣ». Ο «ΗΡΑΚΛΗΣ» είναι αυτό το σχέδιο διάσωσης των ελληνικών τραπεζών από τα κόκκινα δάνεια, που επιλέξατε να φέρετε στη Βουλή, ακολουθώντας το ιταλικό μοντέλο, που ήδη χρεοκόπησε εκεί. Αυτό το σχέδιο «ΗΡΑΚΛΗΣ», όπως ξέρετε καλύτερα από εμένα, όλοι όσοι εκπροσωπείτε εδώ την Κυβέρνηση είτε είστε Βουλευτές είτε Υπουργοί είτε Υφυπουργοί, οσονούπω, στις επόμενες εβδομάδες θα αναγκάσει τη χώρα μας, την Ελληνική Δημοκρατία - Κυβέρνηση όπως γράφεται στα βίντεο του «Μένουμε Ελλάδα» από κάτω, εάν δεν φέρετε επιτέλους αυτή την έρμη πράξη νομοθετικού περιεχομένου - για την οποία σας παρακαλάμε, σας εκλιπαρούμε, σας εγκαλούμε, σας ξεμπροστιάζουμε εδώ και δύο μήνες να την φέρετε επιτέλους, και συνεχίζετε να μην την φέρνετε και σας ρωτάμε, άραγε, γιατί συνεχίζετε να μην την φέρνετε; - θα πρέπει να δώσετε 12 δισεκατομμύρια ευρώ στα «αρπακτικά ταμεία». Πότε; Τη στιγμή που δυσκολεύεστε να δώσετε ακόμα και 1,5 ή 2 ή 3 δισεκατομμύρια ευρώ στους Έλληνες, οι οποίοι ήδη χειμάζονται από την οικονομική κρίση, που δημιουργεί σαν συνεπακόλουθό του ο κορωνοϊός. Τι γίνεται, λοιπόν, με τον «ΗΡΑΚΛΗ»; Συνεχίζουμε να μην φέρνουμε πράξη νομοθετικού περιεχομένου για την κατάργησή του; Αυτό, να ξέρετε, σας καθιστά ύποπτους για πολύ σοβαρά πράγματα. Γιατί πραγματικά, ο κόσμος δεν μπορεί να κοροϊδευτεί με αυτόν τον τρόπο. Αναρωτιέται τι γίνεται, όταν έχουμε τέτοια δυσπραγία στο να βρούμε ως κράτος, ως Ελληνική Δημοκρατία - Κυβέρνηση, 1 ή 2 δισεκατομμύρια, για να ανακουφίσουμε τους ανθρώπους, άλλα 10 δισεκατομμύρια, για να μην κλείσουν όλες οι επιχειρήσεις ανεπιστρεπτί και δεν προστεθούν άλλες πεντακόσιες χιλιάδες άνεργοι στους ανέργους, που έχουμε ήδη και είναι περίπου ένα εκατομμύριο, αλλά δίνουμε εύκολα, ελαφρά τη καρδία, 12 δισεκατομμύρια, χαρίζουμε στα «αρπακτικά ταμεία», οι υποψίες αρχίζουν να δημιουργούνται. Δεύτερον, τι θα γίνει; Θα πάρετε δάνεια τελικά με τα ΕSMs, προ ΕSMs ή όπως έχω ξαναπεί, μεταμοντέρνο SMS; Θα πάρετε δάνεια; Θα έρθει πέμπτο μνημόνιο και τι επιτόκιο ακριβώς θα έχει αυτό το πέμπτο μνημόνιο; Δεν απαντάτε ούτε σ' αυτό. Περιμένουμε μία απάντηση. Τρίτον, του χρόνου τέτοια εποχή ή το αργότερο του παραχρόνου τέτοια εποχή, θα μειώσετε μισθούς και συντάξεις, θα αυξήσετε τους φόρους; Πραγματικά, περιμένω να μας απαντήσετε, γιατί εμείς σας το λέμε ευθέως δεκαπέντε μέρες τώρα: Θα μειώσετε μισθούς και συντάξεις, θα αυξήσετε όλους τους φόρους. Γιατί; Γιατί θα έχετε δανειστεί τα χρήματα που θα πρέπει να επιστρέψετε με το πέμπτο μνημόνιό σας. Ο κ. Μητσοτάκης στο τελευταίο του διάγγελμα μίλησε για μια δίκαιη κατανομή των βαρών της επόμενης μέρας. Ποια, ακριβώς, αναρωτιόμαστε σαν ΜέΡΑ25, να είναι άραγε αυτή η δίκαιη μοιρασιά; Ας αρχίσουμε να ψάχνουμε να βρούμε λεπτομέρειες γι' αυτήν τη δίκαιη κατανομή. Στα μέσα μαζικής ενημέρωσης ξέρουμε όλοι - ξέρετε εσείς, ξέρουμε και εμείς - ότι ήδη έχουν δοθεί τα 11 συν 9 εκατομμύρια για την προώθηση της καμπάνιας «Μένουμε σπίτι» και μετά «Έξω από το σπίτι μένουμε ασφαλείς». Μαθαίνουμε ότι τώρα προστίθενται σ' αυτά τα 20 εκατομμύρια, που ήδη πήραν τα μέσα μαζικής ενημέρωσης για διαφημιστική δαπάνη, ακόμα 21 εκατομμύρια, τα οποία τους χαρίστηκαν φέτος από τη δόση για τις τηλεοπτικές άδειες. Θυμάστε που είχε φέρει ο «επάρατος» ΣΥΡΙΖΑ τηλεοπτικές άδειες για πρώτη φορά εδώ και αιώνες στο τηλεοπτικό τοπίο; Δεν πέρασε ένας χρόνος που κυβερνάτε και τους χαρίζετε τη δόση για τις τηλεοπτικές άδειες. Είκοσι ένα εκατομμύρια είναι αυτά. Έτσι, η γενναιόδωρη Κυβέρνηση του κ. Μητσοτάκη επιφυλάσσει ακόμα ένα δωράκι, εκτός απ' αυτό. Ποιο είναι, άραγε; Είναι ότι φέτος, για το τρίτο τρίμηνο, θα καταβάλουν όλοι αυτοί οι καναλάρχες, οι γνωστοί αξιαγάπητοι Έλληνες καναλάρχες, το 50% για την εκπομπή σήματος, που τους παρέχει η «DIGEA». Αυτό θα πρέπει να το συγκρίνει κάνεις με την απολύτως ίση κατανομή των βαρών που επιφυλάσσει, για παράδειγμα, στους συναδέλφους μου καλλιτέχνες ή στους συναδέλφους μου τεχνικούς που υπηρετούν τις τέχνες. Γιατί, όπως σας έχω πληροφορήσει απ' αυτό εδώ το Βήμα εδώ και καιρό, για παράδειγμα, εμάς τους ηθοποιούς, αλλά εάν το διευρύνω λίγο, ακόμα και αυτοί που τους εκπροσωπεί η ΠΟΘΑ, δηλαδή τους τριάντα έξι χιλιάδες που εκπροσωπεί η ΠΟΘΑ και τους άλλους δώδεκα χιλιάδες που εκπροσωπεί το Σωματείο Ελλήνων Ηθοποιών και ας είναι γραμμένοι μόνο εξήμισι χιλιάδες, δεν μπορείτε να τους βρείτε εδώ και έναν μήνα, γιατί αυτοί είναι αόρατοι. Εγώ είπα αυτήν την έκφραση πρώτη φορά απ' αυτό εδώ το Βήμα και χαίρομαι πολύ που την έχουν υιοθετήσει όλοι. Μας λέτε, μάλιστα, με μια μικρή ανθυπομομφή, θα τολμήσω να πω, πως είναι αόρατοι τάχα, γιατί οι ίδιοι έκαναν κακό του κεφαλιού τους. Τι ήθελαν και δούλευαν με «μαύρα», τι ήθελαν και δούλευαν χωρίς συμβόλαια, «ψώνια» ήταν, τα ήθελε και ο τέτοιος τους. Δεν είναι έτσι. Ξέρετε καλά ότι μετά από δώδεκα χρόνια μνημονίων σπρώχτηκαν συνειδητά απ' όλες τις μνημονιακές κυβερνήσεις να προχωρήσουν σ' αυτήν την πρακτική, για να επιβιώσουν. Σπρώχτηκαν συνειδητά από εσάς, που τους εγκαλείτε τώρα, να μην υπογράφουν συμβόλαια, να παίρνουν «μαύρα» χρήματα, να δουλεύουν έναν μήνα και να παίρνουν ΙΚΑ μόνο για μία εβδομάδα. Αυτά είναι παθογένειες των μνημονίων σας, δεν είναι παθογένειες των συναδέλφων μου είτε είναι καλλιτέχνες είτε είναι τεχνικοί. Τόσο καιρό μας λέτε, λοιπόν, σαν δικαιολογία ότι θα δώσετε μόνο σε δύο χιλιάδες ηθοποιούς από τις έντεκα χιλιάδες, που σας διαβεβαιώνω ότι είμαστε, το φτωχό αυτό επίδομα των 800 ευρώ - γιατί είναι 540 ευρώ για ενάμιση μήνα - επειδή τάχα δεν τους βλέπετε, επειδή τάχα είναι αόρατοι. Τόσο καιρό λέτε ότι από τους άλλους τριάντα έξι χιλιάδες στο θέαμα - ακρόαμα δεν θα το πάρουν οι δώδεκα χιλιάδες, γιατί τάχα δεν τους βλέπετε. Σας ενημερώνω, λοιπόν, εγώ σήμερα ότι από εδώ πέρα μπορείτε ωραιότατα να τους βλέπετε. Πώς μπορείτε να τους βλέπετε; Εδώ είναι το «Support Art Workers» - το έχετε ακούσει, φαντάζομαι - που κατάφερε να κάνει ένα φοβερό ρεκόρ μαζέματος υπογραφών. Είχαν ξεπεράσει τις πενήντα πέντε χιλιάδες, όταν ξεκίνησε η Ολομέλειά μας. Τώρα μπορεί να έχουν ξεπεράσει και τις εξήντα χιλιάδες, γιατί έχει πάρει μορφή χιονοστιβάδας. Οι Έλληνες συμπαραστέκονται και στους καλλιτέχνες και στους τεχνικούς. Το καταθέτω στα Πρακτικά μας. [[Στο σημείο αυτό ο Βουλευτής κ. Κλέων Γρηγοριάδης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] [[Στο σημείο αυτό ο Υπουργός Εργασίας και Κοινωνικών Υποθέσεων κ. Ιωάννης Βρούτσης καταθέτει για τα]] Από εδώ και πέρα, λοιπόν, όχι απλώς τους βλέπετε, αλλά έχουν ονοματεπώνυμο, κύριοι Υπουργοί, και μπορείτε να συζητάτε απευθείας μαζί τους. Αυτοί οι άνθρωποι - η πρωτοβουλία δηλαδή για τους εργαζόμενους στην τέχνη, είτε είναι καλλιτέχνες είτε είναι τεχνικοί - έχουν ονοματεπώνυμο, είναι όλος ο αφρός της τέχνης μας και ο αφρός των τεχνικών μας - τους ξέρω προσωπικά - είναι όλοι οι σημαντικοί σκηνοθέτες, είναι όλοι οι μεγάλοι ηθοποιοί που έβγαλε αυτή η χώρα, είναι όλοι οι μεγάλοι διευθυντές φωτογραφίας, είναι όλοι οι μεγάλοι οργανοπαίχτες, είναι όλοι οι μεγάλοι χορογράφοι, είναι όλοι οι μεγάλοι, οι μικροί και οι μεσαίοι συνάδελφοί μου, με την ευρεία έννοια. Τους έχετε, λοιπόν, κατατεθειμένους στη Βουλή και αντ' αυτού, εσείς τι είπατε; Είπατε, διά του κ. Πέτσα, σήμερα με την κοινή υπουργική απόφαση των τριών Υπουργών ότι ουσιαστικά η Κυβέρνησή σας το μόνο που ανακοινώνει για την ενίσχυση όλων αυτών είναι η παροχή του ειδικού επιδόματος των 800 ευρώ σε εκείνους τους καλλιτέχνες που - ακούστε - το lockdown τους βρήκε με ενεργή σύμβαση και τους ωρομίσθιους καλλιτέχνες, που επίσης προβλέπεται να λάβουν αυτό το έκτακτο ειδικό επίδομα. Μα, αγαπητοί Υπουργοί της Κυβέρνησης της Νέας Δημοκρατίας, έχουμε επίσημα στον κλάδο μας, εδώ και δεκαετίες, 99% ανεργία. Επίσημα, σας ενημερώνω, και εάν θέλετε, μπορείτε να πάτε στο κράτος, για να το βρείτε. Εάν έχουμε, λοιπόν, ανεργία 99% επίσημα στον κλάδο μας, όπως καταλαβαίνετε, οι άνθρωποι που τους βρήκε το lockdown με ενεργή σύμβαση είτε ήταν ωρομίσθιοι είτε ημερομίσθιοι είτε με μηναία συμφωνία είτε με μεγαλύτερη συμφωνία μηνών, είναι ο ένας στους εκατό απ' όσους είναι ηθοποιοί και απ' όσους βιοπορίζονται με αυτόν τον τρόπο ή απ' όσους είναι τεχνικοί και απ' όσους βιοπορίζονται με αυτόν τον τρόπο ή απ' όσους είναι χορευτές ή απ' όσους είναι μουσικοί ή απ' όσους είναι τραγουδιστές. Όλοι αυτοί οι άνθρωποι δεν μπορούν να κρυφτούν πίσω απ' αυτήν την ανακοίνωση. Για τη μεγάλη μάζα των ανέργων και των μακροχρόνια ανέργων καλλιτεχνών η Κυβέρνηση με την ίδια κοινή υπουργική απόφαση μας ανακοίνωσε σήμερα το απολύτως - επιτρέψτε μου να πω - τίποτα. Την ένταξή τους, δηλαδή, ως δυνητικώς ωφελούμενους στα προγράμματα του ΟΑΕΔ, η οποία δεν είναι τίποτε άλλο από μία - επιτρέψτε μου να πω - επικοινωνιακή ωμή μανούβρα της Κυβέρνησής σας, ακριβώς για να καταλαγιάσετε την πληθώρα των αντιδράσεων που υποστηρίζουν τον καλλιτεχνικό κόσμο.
Ολοκληρώστε, παρακαλώ, κύριε συνάδελφε.
Τελειώνω αμέσως, κύριε Πρόεδρε. Δεν μπορείτε να καταλαγιάσετε το γεγονός ότι έχει ξεσηκωθεί όλη η κοινωνία και σας λέει ότι δεν μπορείτε να τους αφήσετε να λιμοκτονήσουν, ότι έχουν ειδικές συνθήκες στη δουλειά τους, διότι χρειάζονται τρεις μήνες πρόβα που δεν πληρώνονται. Αυτοί οι τρεις μήνες πρόβα πέφτουν πάνω στο μόνο διάστημα που πιθανόν θα μας αφήσει ο κορωνοϊός και μόλις θα είναι έτοιμοι να αρχίσουν να έχουν απολαβές από την πρόβα είτε είναι τεχνικοί είτε είναι καλλιτέχνες, θα ξανάρθει ο κορωνοϊός τον Οκτώβριο, ο μη γένοιτο, και δεν θα μπορούν πάλι να δουλέψουν. Ουσιαστικά, σας έχουμε ενημερώσει ότι δεν είναι ανεργία για λίγο, όπως είναι για όλους τους άλλους. Για όλον αυτόν τον κόσμο που εργάζεται στο θέαμα και στο ακρόαμα είναι μια ανεργία που θα κρατήσει ένα, ενάμιση χρόνο από τώρα. Τέλος, λέτε ότι θα μπορούν να υποβάλλουν αίτηση για να επιλεγούν μεταξύ εκατοντάδων χιλιάδων ανέργων οποιασδήποτε ειδικότητας. Εννοώ σε δήμους και Προγράμματα του ΟΑΕΔ. Αυτό δεν συνιστά βέβαια κάποια διακριτή κίνηση ενίσχυσης των καλλιτεχνών. Και λέω διακριτή, διότι σας εξήγησα γιατί πρέπει να τους διακρίνετε. Διότι έχει ιδιαιτερότητες η δουλειά τους. Τελειώνω αμέσως με το εξής: Τα δεκαπέντε εκατομμύρια του Υπουργείου Πολιτισμού αποτελούν βεβαίως την αοριστότερη - όχι απλώς αόριστη - δυνατή πανάκεια της Κυβέρνησης, μέσα πάντα στο πλαίσιο της επικοινωνιακής διαχείρισης των προβλημάτων της κοινωνίας. Ο καλλιτεχνικός κόσμος, όπως και οι πολίτες, άλλωστε, απαιτεί ένα συγκεκριμένο σχέδιο, αγαπητή Κυβέρνηση της Νέας Δημοκρατίας. Πάψτε τις αοριστίες. Φέρτε ένα συγκεκριμένο σχέδιο. Βοηθήστε τον χειμαζόμενο λαό μας. Σας ευχαριστώ πολύ για τον χρόνο σας.
Τον λόγο έχει ο Βολουδάκης από τη Νέα Δημοκρατία. Στη συνέχεια, θα μιλήσει ο κ. Σταύρος Αραχωβίτης από τον ΣΥΡΙΖΑ. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Χριστός Ανέστη» και χρόνια πολλά, κύριε Πρόεδρε, κυρίες και κύριοι συνάδελφοι. Μετά από ενάμιση μήνα καραντίνας, βλέπω το πλεξιγκλάς αυτό, όχι σαν περιορισμό, αλλά σαν προάγγελο της επιστροφής στην κανονικότητα. Θα τα καταφέρουμε, όπως τα πήγαμε καλά μέχρι εδώ. Εύχομαι και είμαι βέβαιος ότι θα πάμε καλά και στη συνέχεια. Με το νομοσχέδιο που συζητάμε επιτυγχάνεται - πιστεύω - μια αποτελεσματική και ρεαλιστική σύνθεση δύο στόχων, της ανάγκης της προστασίας του περιβάλλοντος από τη μια και της ανάγκης της προώθησης και επίσπευσης των επενδύσεων, που είναι απαραίτητες στην πατρίδα μας, μια επίσπευση που είναι αναγκαία και για δημόσιες και για ιδιωτικές επενδύσεις. Διότι καμμιά φορά, ξεχνάμε τις δημόσιες. Εμείς στην Κρήτη, όμως, έχουμε την εκκρεμότητα του ΒΟΑΚ, ο οποίος - πιστεύω - ότι με τις ρυθμίσεις που έρχονται με το νομοσχέδιο αυτό θα μπορέσει να υλοποιηθεί, να ολοκληρωθούν οι περιβαλλοντικές μελέτες και να εγκριθούν οι περιβαλλοντικοί όροι πολύ ταχύτερα. Θα μιλήσουμε αναλυτικότερα αύριο για αυτό στα άρθρα. Στη σημερινή συζήτηση επί της αρχής, θα πω δυο λόγια για την πολιτική μας στον τομέα της ενέργειας και ειδικότερα της ηλεκτρικής ενέργειας. Πορευόμαστε αυτή τη στιγμή με έναν μακροπρόθεσμο ενεργειακό σχεδιασμό που αποτυπώνεται στο Εθνικό Σχέδιο για την Ενέργεια και το Κλίμα. Είναι ένα σχέδιο με εντυπωσιακούς στόχους, με εντυπωσιακή συγκρότηση και ενσωματωμένη γνώση. Είναι ένα σχέδιο που στοχεύει πρωτίστως στη μείωση των εκπομπών αερίων του θερμοκηπίου. Υπερακοντίζει, μάλιστα, τους σχετικούς στόχους της Ευρωπαϊκής Ένωσης. Οι συνθήκες όμως άλλαξαν από τότε που συντάχθηκε το σχέδιο αυτό. Και άλλαξαν δραστικά. Αναφέρομαι στις οικονομικές συνέπειες, που φέρνει η πανδημία. Η ύφεση που έρχεται είναι σοβαρή. Ακόμα και αν, όπως λένε τα πολύ αισιόδοξα σενάρια, η φετινή ύφεση αντιστραφεί απολύτως από την ανάπτυξη του χρόνου, ακόμα και τότε, θα μιλάμε αθροιστικά για δύο χαμένα χρόνια στην πορεία ανάταξης της ελληνικής οικονομίας. Δεν θέλω καν να συζητήσω για το τι θα συμβεί αν υλοποιηθούν κάποια από τα απαισιόδοξα σενάρια. Η ύφεση αυτή εν τω μεταξύ, έρχεται ακριβώς τη στιγμή που η πατρίδα μας χρειαζόταν ένα μπαράζ επενδύσεων, όχι στασιμότητα. Ο στρατηγικός σχεδιασμός για την ενέργεια πρέπει να αλλάξει, για να λάβει υπόψη του τα δεδομένα αυτά, για να απαντήσει στην προοπτική της ύφεσης που φέρνει η πανδημία. Η αλήθεια είναι ότι αυτό προϋποθέτει και τροποποίηση των στόχων πολιτικής που είναι συμφωνημένη με την Ευρωπαϊκή Ένωση. Αντιλαμβάνομαι πλήρως τη δυσκολία ενός τέτοιου εγχειρήματος, όχι μόνο γιατί η Ευρωπαϊκή Ένωση γενικότερα δύσκολα αλλάζει πολιτική, αλλά ιδιαίτερα γιατί η Ευρωπαϊκή Επιτροπή και κάποιες χώρες - μέλη εκπέμπουν ήδη το μήνυμα ότι η Πράσινη Συμφωνία δεν πρόκειται να αλλάξει, παρά την επερχόμενη ύφεση. Το γεγονός ότι η αντίθετη άποψη εμφανίζεται σήμερα πανίσχυρη δεν σημαίνει όμως ότι δεν θα διατυπώσω τη θέση, που θεωρώ σωστή για ένα ζήτημα τόσο κρίσιμο. Σε κάθε περίπτωση, η συζήτηση στην Ευρώπη για τη νέα πρόταση νόμου για το κλίμα που η Ευρωπαϊκή Επιτροπή φέρνει σύντομα, μπορεί να αποτελέσει ένα όχημα για μια τέτοια τροποποίηση πολιτικής είτε για το σύνολο της Ευρώπης είτε για την πατρίδα μας, στο πλαίσιο πάντα της ευρωπαϊκής νομοθεσίας. Διαφορετικά, είναι πιθανό τα γεγονότα να επιβάλουν αργότερα την αναθεώρηση υπό δυσμενέστερες συνθήκες. Η αναθεώρηση του σχεδιασμού μας πρέπει να γίνει για δύο λόγους, κύριε Υπουργέ, κατά την άποψή μου. Ο πρώτος είναι ότι σήμερα οι επενδύσεις πρέπει να κατευθύνονται κατά το δυνατόν στους τομείς, που έχουν τις μεγαλύτερες πολλαπλασιαστικές επιδράσεις στην οικονομία, σε αυτούς τους τομείς που δημιουργούν θέσεις εργασίας. Η αλήθεια είναι ότι οι ανανεώσιμες πηγές ενέργειες δεν δημιουργούν πολλές θέσεις εργασίας, παρά μόνο κατά την κατασκευή και εγκατάσταση των μονάδων. Το εθνικό μας σχέδιο προβλέπει επενδύσεις 46 δισεκατομμυρίων στον χώρο αυτό. Η ίδια η Κομισιόν στη νέα της στρατηγική για την ευρωπαϊκή βιομηχανία εκτιμά ότι από τις επενδύσεις της Πράσινης Συμφωνίας θα δημιουργηθούν περίπου ένα εκατομμύριο θέσεις εργασίας σε ολόκληρη την Ευρωπαϊκή Ένωση ως το 2030. Αν υποθέσουμε ότι αυτές κατανέμονται περίπου αναλογικά με τον πληθυσμό κάθε χώρας, αυτό θα σημαίνει ότι για την πατρίδα μας έχουμε πρόσθετες είκοσι πέντε χιλιάδες θέσεις εργασίας ως το 2030. Είναι ένα πολύ χαμηλό νούμερο. Θα έχουμε χάσει περισσότερες από τόσες θέσεις από την απολιγνιτοποίηση σε Κοζάνη, Φλώρινα και Αρκαδία έως το 2028. Προβλέπουμε, βέβαια, στο σχέδιό μας σε βάθος είκοσι πέντε ετών τριάντα επτά χιλιάδες θέσεις εργασίας. Δεν μπορούμε όμως να μη δούμε τι γίνεται τώρα, άμεσα, ειδικά με το πρόβλημα που έρχεται να μας χτυπήσει πιεστικά και απειλητικά την πόρτα. Είμαι βέβαιος ότι ο Κωστής Μουσουρούλης, που έχει αναλάβει τον συντονισμό του σχεδίου για την απολιγνιτοποίηση, θα έρθει τον Ιούνιο με μια πολύ καλή πρόταση. Κι αυτός, όμως, δεν μπορεί να κάνει θαύματα. Ο δεύτερος λόγος, που καθιστά αναγκαία την αναθεώρηση του Εθνικού Σχεδίου για την Ενέργεια μετά την πανδημία είναι το υψηλό κόστος της ηλεκτρικής ενέργειας στην πατρίδα μας. Είναι 50% πάνω από τον μέσο όρο της Ευρωπαϊκής Ένωσης στην αγορά της χονδρικής. Η προτεραιότητα στην κλιματική ουδετερότητα δεν οδηγεί, προφανώς, στη μείωση του κόστους. Παρά την ευρέως διαδεδομένη εντύπωση, οι ανανεώσιμες πηγές ενέργειας δεν είναι φθηνά μέσα παραγωγής ενέργειας. Δεν υπάρχει χρόνος για να αναλυθεί αυτό τώρα. Αυτοί που γνωρίζουν, όμως, καταλαβαίνουν τι εννοώ. Αυτό δεν σημαίνει ότι οι ανανεώσιμες πηγές ενέργειας πρέπει να τεθούν στο περιθώριο. Κάθε άλλο. Αυτό που λέω είναι ότι πρέπει να ανασχεθεί σε έναν βαθμό ο ρυθμός της επέκτασης τους. Αυτό είναι κατά την άποψή μου απαραίτητο και για να υποστηριχθούν και οι επενδύσεις, που ήδη υπάρχουν. Διότι ο λογαριασμός της διαχείρισης των ανανεώσιμων πηγών είναι ήδη υπό πίεση. [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Θα χρειαστώ λίγο χρόνο ακόμα, κύριε Πρόεδρε, στο πλαίσιο αυτών που έχει συμφωνηθεί για τον χρόνο. Οι παραγωγικές επιχειρήσεις της πατρίδας μας χρειάζονται μείωση του κόστους ενέργειας, για να μπορέσουν να ανταγωνιστούν διεθνώς επί ίσοις όροις. Πολύ συχνά, πολλοί πιστεύουν ότι δεν έχουμε παραγωγικές δυνάμεις στην πατρίδα μας. Είναι πλάνη αυτό. Θα εκπλαγούν πολλοί ακούγοντας ότι αν και έχουμε πράγματι υποστεί αποβιομηχάνιση τα τελευταία χρόνια, οι εξαγωγές μας, οι οποίες είναι κατά 90% εξαγωγές βιομηχανικών προϊόντων, φέρνουν στη χώρα έσοδα, όσα και ο εισερχόμενος τουρισμός. Προσοχή, εννοώ ο εισερχόμενος τουρισμός πριν την πανδημία. Για να μιλάμε πρακτικά, ποιος θα μπορούσε να είναι ο στόχος μιας αναθεώρησης της ενεργειακής πολιτικής μας; Θα μπορούσε, για παράδειγμα, να ζητηθεί μια παράταση δύο, τριών ετών…
Κύριε συνάδελφε, αν μπορούμε, να τηρήσουμε τον χρόνο, γιατί αλλιώς, θα ξεφύγουμε πολύ.
Κύριε Πρόεδρε, και το πρωί ήταν γνωστός ο αριθμός των ομιλητών που συμφωνήθηκε…
Απλώς, συμφωνήσαμε για να μπορέσουμε…
Θέλω ένα λεπτό ακόμα.
Παρακαλώ, κύριε συνάδελφε, συνεχίστε για ένα λεπτό.
Μια παράταση, λοιπόν, δύο, τριών ετών - για πολλούς θα μπορούσε να ακούγεται σαν ανάθεμα, αλλά ας δούμε την ουσία - για την επίτευξη των στόχων της μείωσης των εκπομπών αερίων ρύπων με παράλληλη μείωση του κόστους των ρύπων, που μπορεί να γίνει με περιορισμό της παρακράτησης των δωρεάν δικαιωμάτων εκπομπής, που κάνει η επιτροπή κάθε χρόνο. Υπάρχει ο μηχανισμός. Ας μην ξεχνάμε ότι στο κάτω - κάτω, η ύφεση φέρνει μια μείωση των ρύπων, έτσι κι αλλιώς. Ήδη, υπολογίζεται σε 8% μέχρι τώρα. Αυτό είναι πολύ περισσότερο από οτιδήποτε μπορεί να κάνει ο στρατηγικός σχεδιασμός της πράσινης ενέργειας. Μην ξεχνάμε ακόμα ότι η πατρίδα μας εκπέμπει το 0,17%-0,17%! - των παγκόσμιων ρύπων.
Κύριε Βολουδάκη, έχετε ξεπεράσει τον χρόνο κατά τα δύο λεπτά και θα έχουμε πρόβλημα.
Μια τέτοια πολιτική θα μπορούσε να καταστήσει τα λιγνιτικά εργοστάσια της ΔΕΗ βιώσιμα για δύο - τρία χρόνια, για να διευκολυνθούμε σε μια πραγματικά δίκαιη μετάβαση στη μεταλιγνιτική εποχή. Γιατί πρέπει βέβαια, να διατηρηθεί ο στόχος της κατάργησης του λιγνίτη, έστω και με μικρή καθυστέρηση. Η σημερινή Κυβέρνηση έχει δείξει τόση σοβαρότητα και συνέπεια στη διεθνή σκηνή, ώστε μπορεί να προβάλει μια τέτοια αξίωση, χωρίς να μειώσει στο ελάχιστο το πολύτιμο πολιτικό κεφάλαιο της αξιοπιστίας της. Δεν υπάρχει καμμία αμφιβολία ότι, αν μπορούσαμε να έχουμε παραγωγή ενέργειας μόνο από ανανεώσιμες πηγές ενέργειας, ο κόσμος μας θα ήταν καλύτερος. Αυτή η στιγμή, όμως, αργεί ακόμα. Όχι γιατί κάνουμε κάτι λάθος, αλλά γιατί πρέπει πρώτα να γίνει φθηνή η τεχνολογία αποθήκευσης της ενέργειας. Απέχουμε χρόνια από τη στιγμή αυτή, λένε οι ειδικοί.
Κύριε συνάδελφε, έχετε ξεπεράσει τα εννιά λεπτά. Σας παρακαλώ να ολοκληρώσετε, για να προλάβουν να μιλήσουν όλοι οι συνάδελφοι.
Σε αυτό το πρώτο δίμηνο της πανδημίας δείξαμε ότι μπορούμε να γίνουμε παράδειγμα διεθνώς με την τόλμη, την αποφασιστικότητα και την αποτελεσματικότητα της πολιτικής μας. Τις ίδιες αρετές καλούμαστε τώρα να δείξουμε στο πεδίο της ανάταξης της οικονομίας. Σας ευχαριστώ.
Παρακαλώ να τηρήσουμε τον χρόνο, αν θέλουμε να είμαστε συνεπείς στο πρόγραμμα, το οποίο έχουμε βάλει, για να μπορέσετε να φύγετε κι εσείς νωρίς και να μην έχουμε καθυστέρηση στις επόμενες συνεδριάσεις.
Κύριε Πρόεδρε, το πρωί είχαμε ήδη αυτά τα δεδομένα, έγινε αυτή η συνεννόηση και προσαρμόσαμε ανάλογα τις ομιλίες μας.
Εγώ το καταλαβαίνω ότι γι' αυτούς οι οποίοι προηγήθηκαν είναι άδικο. Γίνεται, όμως, αυτό. Prior in tempore, potior in iure. Δεν είναι η πρώτη φορά. Όταν συνεδριάζει η Βουλή και έχουμε μια μείωση του ωραρίου και του χρόνου ομιλίας, γίνεται πάντοτε αυτό. Εξάλλου, ο κανονισμός προβλέπει ανώτατο χρόνο τα επτά λεπτά. Παρά ταύτα, είπαμε στα εννιά λεπτά. Καθυστερήσαμε το πρωί με την ένσταση αντισυνταγματικότητας. Δεν χάθηκε ο κόσμος τώρα να δείξουμε μια κατανόηση. Κύριε Αραχωβίτη, έχετε τον λόγο.
Ευχαριστώ, κύριε Πρόεδρε. Κυρίες και κύριοι συνάδελφοι, είναι γεγονός ότι οι συνθήκες με τις οποίες λειτουργούμε και σαν Βουλή, αλλά πολύ περισσότερο αυτές που αντιμετωπίζει ο κόσμος στην καθημερινότητά του είναι πρωτόγνωρες. Προσαρμοζόμαστε. Ωστόσο, αυτό που έχει μεγαλύτερη σημασία αφενός, είναι να επιστρέψουμε σε μια κανονικότητα, όσο το δυνατό. Αφετέρου, όσον αφορά τον τρόπο νομοθέτησης, εδώ δεν πρέπει να γίνει να γίνει εργαλειοποίηση του κορωνοϊού, της πανδημίας και των μέτρων προφύλαξης, προκειμένου να περνάνε με διαδικασίες σαν τη σημερινή νομοσχέδια ιδιαίτερα σημαντικά, τη στιγμή μάλιστα που και βάσιμες ενστάσεις αντισυνταγματικότητας, όπως σας εξηγήθηκαν το πρωί, έχουν τεθεί, αλλά και οι περιβαλλοντικές οργανώσεις και μια σειρά φορείς έχουν δείξει την αντίρρησή τους. Εδώ, εύλογα προκύπτει η απορία ποιος είναι ο λόγος που υπάρχει κάτι το τόσο εξαιρετικά επείγον και πρέπει με αυτές τις συνθήκες, με αυτή τη διαδικασία, να προχωρήσουμε στην ψήφιση του νομοσχεδίου. Θα ήταν, λοιπόν, σοφότερο από την Κυβέρνηση να αποσυρθεί το νομοσχέδιο και να προχωρήσει σε μια διαδικασία κανονικότητας. Είπατε, κύριε Υπουργέ, το πρωί ότι και το ΓΕΩΤΕΕ, αλλά και οι πιο πολλοί φορείς που ακούσατε, συμφωνούν με το νομοσχέδιο. Όμως, όπως είδαμε όλοι μας και από την έρευνα, που μπορούσε να κάνει εύκολα ο κάθε καλόπιστος ακροατής των λόγων σας, το αντίθετο συμβαίνει. Κανένας δεν ήταν υπέρ του νομοσχεδίου. Ακόμα και το ΓΕΩΤΕΕ - μάλιστα σας το κατέθεσε σήμερα εγγράφως - σε πολλά άρθρα σας ζήτησε την απόσυρσή τους και σε κάποια άλλα εξέφρασε τουλάχιστον τις επιφυλάξεις του. Θετικό δεν ήταν πουθενά.
Σε ένα άρθρο!
Σε ένα άρθρο ήταν θετικό, είπε ότι συμφωνεί. Αυτό είπα. Είπα το εξής, ότι και το ΓΕΩΤΕΕ ζήτησε σε ένα άρθρο την απόσυρσή του και σε άλλα εξέφρασε τις επιφυλάξεις του. Σε ένα και μόνο άρθρο συμφώνησε. Άρα, λοιπόν, προς επίρρωση των λόγων μου, καλό θα ήταν να ακολουθηθεί άλλη διαδικασία. Επίσης, το Τμήμα Περιβάλλοντος του Πανεπιστημίου της Θεσσαλίας ζήτησε συνολικά την απόσυρση του νομοσχεδίου και την επανεξέτασή του. Δηλαδή, σε ένα νομοσχέδιο ολόκληρο ζήτησε την απόσυρσή του. Πάμε τώρα στα άρθρα του νομοσχεδίου, με πρώτο τους φορείς διαχείρισης. Όσον αφορά τους φορείς διαχείρισης, με τον τρόπο που υποβαθμίζετε τη λειτουργία τους, τους απομακρύνετε κυρίως από την κοινωνία και από τη δυνατότητα άμεσης εξεύρεσης λύσεων στα προβλήματα, που αφορούν τις προστατευόμενες περιοχές. Θα σας πω ένα χαρακτηριστικό παράδειγμα. Ο Φορέας Διαχείρισης του Μουστού Πάρνωνα, ο οποίος έχει μέσα στην ευθύνη του και τον ποταμό Ευρώτα, αντιμετωπίζει δύο βασικά ζητήματα. Το ένα είναι η ρύπανση του ποταμού από την αγροτική βιομηχανία και το δεύτερο είναι η χωροθέτηση ΧΥΤΥ πάνω από τις πηγές του Βασιλοποτάμου, ποταμού μόνιμης ζωής. Έτσι, λοιπόν, όσον αφορά τον φορέα διαχείρισης, ο οποίος θα έπρεπε να έχει ενισχυθεί, αλλά σε κάθε περίπτωση υπάρχει και γνωρίζει την κατάσταση, με την υποβάθμιση τόσο από πόρους όσο και διοικητικά, την οποία φέρνετε στο νομοσχέδιο, απομακρύνετε την όποια δυνατότητα άμεσης γνωμοδότησης πραγματικής μεταφοράς εικόνας της κατάστασης που επικρατεί προς το Υπουργείο προκειμένου να λάβει τις σωστές αποφάσεις. Πάμε στο άρθρο 48 και τους δασικούς χάρτες. Εδώ, ενώ προσπαθείτε να αντιμετωπίσετε ένα σοβαρό θέμα που πράγματι υφίσταται για τα προ του 1975 με τις παραχωρήσεις - ένα πραγματικό ζήτημα - αφενός το κάνετε με λάθος τρόπο, αφετέρου δεν απαντάτε στο βασικό, που είναι η γνωμοδότηση του Συμβουλίου της Επικρατείας σχετικά με τη δυνατότητα εξαγοράς από τους αγρότες. Τι λέει το Συμβούλιο της Επικρατείας; Λέει ότι η ρύθμιση, την οποία είχε κάνει ο προηγούμενος νόμος του ΣΥΡΙΖΑ ήταν πολύ φιλοαγροτική. Και αυτό που κάνετε εσείς είναι να πηγαίνετε ακριβώς ένα βήμα πίσω καλύπτοντας το πρόβλημα και, μάλιστα, με ποιον τρόπο; Με την αναστολή των δασικών χαρτών. Επειδή η πρόβλεψη για την προστασία των επιδοτήσεων ήδη υπήρχε στον προηγούμενο νόμο, καμμιά επιδότηση δεν πρόκειται να χαθεί, όπως δεν χάθηκε. Όταν επιλυόταν μια διαδικασία είτε αντίρρηση είτε εξαγορά, ο αγρότης πληρωνόταν για τις επιδοτήσεις του. Δεν υπήρχε καμμία απώλεια. Αυτό που κάνετε είναι αυτό που ακριβώς είπατε εσείς ότι δεν πρέπει να συμβεί: η παραπομπή στις καλένδες. Με την αναστολή των διαδικασιών των δασικών χαρτών παραπέμπετε στις καλένδες την επίλυση ενός προβλήματος το οποίο δεν προέκυψε από τη λειτουργία των δασικών χαρτών, αλλά εμφανίστηκε με την εφαρμογή των δασικών χαρτών. Η χώρα είχε υποχρέωση από το 1975 από το Σύνταγμα να γίνει μια κανονική χώρα. Δεν έγινε παρά μόνο το 2017, όταν τολμήσαμε να ξεκινήσουμε μια διαδικασία, ξέροντας ότι προβλήματα δεκαετιών θα έρθουν στην επιφάνεια. Το ξέραμε. Τολμήσαμε, ωστόσο, να κάνουμε τη χώρα μια κανονική χώρα. Όπου χρειάζεται νομοθέτηση ή όπου χρειάζεται προσαρμογή, εδώ είναι η Βουλή να νομοθετήσει. Όχι, όμως, να αναστείλει τη λειτουργία και να γυρίσει τη χώρα πίσω σε άλλες διαδικασίες. Σε καμμία περίπτωση! Σχετικά με τις ενεργειακές κοινότητες θα πω μία κουβέντα, γιατί μας είπατε εδώ πέρα ότι είσαστε υπέρ των ιδιωτικών επενδύσεων κ.λπ.. Με την πρόσφατη απόφασή σας για τις ενεργειακές κοινότητες, κύριε Υπουργέ, τι κάνατε; Οι ενεργειακές κοινότητες είναι ό,τι πιο συμμετοχικό ή υπέρ των αγροτών έχει νομοθετηθεί και έχει ισχύσει μέχρι τώρα. Αυτό φαίνεται και από το ενδιαφέρον, από την αγκαλιά που έχει πάρει από τον κόσμο. Φέρνετε πίσω σε προτεραιότητα προγραμματισμένες επενδύσεις, οι οποίες κόστισαν στον κόσμο, σε παραγωγούς. Το φέρνετε πίσω. Γιατί; Για να δώσετε προτεραιότητα σε αμιγώς ιδιωτικά συμφέροντα. Εδώ φαίνεται, λοιπόν, και ο τρόπος που αντιμετωπίζετε και τους αγρότες και τη συμμετοχή. Τελειώνω, αναδεικνύοντας ένα ζήτημα, στο οποίο θα επανέλθουμε άμεσα στη Βουλή με ερώτηση. Από χθες στην Ελαφόνησο Λακωνίας, το μόνο νησιωτικό δήμο της Λακωνίας, περικόπτονται τα δρομολόγια, από τρία σε δύο. Δηλαδή, ο Δήμος Ελαφονήσου πλέον για όλο το Μάιο επικοινωνεί με δύο δρομολόγια όλα κι όλα την ημέρα με την ηπειρωτική Ελλάδα. Αυτό είναι κάτι το οποίο πρέπει επειγόντος το Υπουργείο Ναυτιλίας και η Κυβέρνηση να λάβει υπ' όψη. Δεν μπορεί να γίνει αυτό. Οι κάτοικοι και ο Δήμος, οργανωμένα, έχουν εναντιωθεί. Πρέπει να ληφθεί άμεση μέριμνα γι' αυτό. Ευχαριστώ.
Σας ευχαριστώ, κύριε συνάδελφε. Κυρίες και κύριοι συνάδελφοι, έχω την τιμή να ανακοινώσω στο Σώμα ότι τριάντα Βουλευτές της Κοινοβουλευτικής Ομάδας της Νέας Δημοκρατίας κατέθεσαν πρόταση περί διεύρυνσης του αριθμού των διερευνώμενων αδικημάτων που ενδέχεται να τέλεσε ο πρώην Αναπληρωτής Υπουργός Δικαιοσύνης, κ. Δημήτρης Παπαγγελόπουλος, κατά την άσκηση των καθηκόντων του. Η πρόταση αυτή θα καταχωριστεί στα Πρακτικά της σημερινής συνεδρίασης, θα τυπωθεί και θα διανεμηθεί στους Βουλευτές και θα εγγραφεί σε ειδική ημερήσια διάταξη, όπως ορίζει ο Κανονισμός της Βουλής.
Καλείται τώρα στο Βήμα ο Υπουργός Περιβάλλοντος και Ενέργειας, ο κ. Κωστής Χατζηδάκης.
Κυρίες και κύριοι συνάδελφοι, παίρνω το λόγο τώρα, τηρώντας το παλιό κοινοβουλευτικό έθιμο, ο Υπουργός να μιλάει μετά τους εισηγητές, φυσικά και μετά τον έκτο ομιλητή του καταλόγου. Επομένως, είπα να μείνω πιστός στις παραδόσεις και γι' αυτό μιλάω τώρα. Επί της ουσίας, αυτό προφανώς, είτε είναι κάποιος υπέρ είτε κατά, είναι το βασικό περιβαλλοντικό νομοσχέδιο της Κυβέρνησης. Είναι ένα νομοσχέδιο το οποίο, εν πολλοίς, έρχεται να εκπληρώσει προγραμματικές δεσμεύσεις της Νέας Δημοκρατίας. Προωθεί μία σειρά από μεταρρυθμίσεις, ξεκάθαρες. Μπορεί κάποιος να συμφωνεί, κάποιος να διαφωνεί, αλλά πάντως είναι ξεκάθαρες οι μεταρρυθμίσεις. Κάνεις δεν κατηγόρησε το νομοσχέδιο ότι έχει αόριστες ρυθμίσεις. Αυτό δεν το είπε κανένας. Η Κυβέρνηση υπογραμμίζει - το αποδεικνύουμε στη συζήτηση και θα το αποδείξουμε και στη συνέχεια - ότι το νομοσχέδιο αυτό είναι ένα εργαλείο πράσινης ανάπτυξης, ουσιαστικά. Εάν ψάξει κανείς, να βρει έναν κοινό παρονομαστή στις διατάξεις του νομοσχεδίου, περί αυτού πρόκειται. Τι έχω δει, από την ώρα που ξεκίνησε να συζητείται αυτό το νομοσχέδιο και από την ώρα περισσότερο που κατατέθηκε; Έχω δει δύο πράγματα. Το ένα είναι μία απίστευτη εμπάθεια από την πλευρά της Αντιπολίτευσης στην κριτική. Την ίδια στιγμή, όμως, βλέπω και κάτι άλλο, το οποίο είναι σε απόλυτη αντίθεση με το πρώτο. Βλέπω άσφαιρα πυρά. Βλέπω «πολύ λάδι και τηγανίτα τίποτα». Λόγια, λόγια, λόγια. «Καταστρέψατε το περιβάλλον», «έρχονται τα πάνω - κάτω» κι όταν πιάσει κανείς να ξεζουμίσει την κριτική σας, δεν μένει τίποτα. Θα το αποδείξω ακόμα μία φορά. Διότι, στην πραγματικότητα, έχετε δομήσει την αντιπολίτευσή σας πάνω σε μία σειρά από μύθους, που δεν ανταποκρίνονται στο περιεχόμενο του νομοσχεδίου, κι όταν μπει κανείς να δει την επί της ουσίας τοποθέτησή σας, φαίνεται ότι στην πραγματικότητα λέτε άλλα από αυτά τα οποία έχει μέσα το νομοσχέδιο και πάντως, δεν έχει καμμία σχέση η κριτική σας με όσα γίνονται στα υπόλοιπα κράτη - μέλη της Ευρωπαϊκής Ένωσης. Γιατί, κάποιο σημείο αναφοράς πρέπει να έχουμε. Δεν μπορώ να έχω ούτε τη Βόρεια Κορέα ούτε κάποιο άλλο κράτος. Είμαστε στην Ευρωπαϊκή Ένωση. Με την Ευρωπαϊκή Ένωση συγκρινόμαστε. Να τα πάρουμε με τη σειρά. Όσον αφορά τις αδειοδοτήσεις, κάνουμε μία επιτάχυνση. Κατεβαίνουμε από τα έξι ή οκτώ χρόνια, που είμαστε σε πολλές περιπτώσεις αυτή την ώρα, στις εκατό - εκατόν πενήντα μέρες. Νομίζω πως είναι θετικό. Δεν μπορεί να είμαστε η χώρα του «ου μπλέξεις». Δεν μπορεί να είμαστε η χώρα που διώχνει επενδυτές, πολύ περισσότερο που είχαμε τη δεκαετή κρίση που ταλάνισε τη χώρα και που έχουμε και τώρα τις συνέπειες της κρίσης του κορωνοϊού. Τι μπορούμε να κάνουμε; Να μείνουμε άπραγοι μπροστά σε αυτό το πρόβλημα; Τι κάνουμε; Δεν θα τα αναλύσω όλα, γιατί παρουσιάστηκαν από την εξαίρετη εισήγηση του κ. Οικονόμου. Κάνουμε μία σειρά από παρεμβάσεις. Βάζουμε και ιδιώτες αξιολογητές, που θα διεκπεραιώνουν το φάκελο. Δεν θα υπογραφούν εκείνοι και δεν θα τους επιλέγει ο επενδυτής. Θα επιλέγονται με κλήρωση. Βάζουμε πιο σύντομες προθεσμίες και στο τέλος λέμε στις δημόσιες υπηρεσίες να μας πουν, σε μία προθεσμία, ναι ή όχι. Το είπα και στην επιτροπή. Αν θέλουν να πουν όχι, ας πουν όχι. Είναι δικαίωμά τους. Στην περίπτωση των αρχαιολογικών και των δασικών υπηρεσιών, αυτό στην Ελλάδα ήταν και θα εξακολουθήσει να παραμένει αυξημένης βαρύτητας. Τελείωσε. Αυτό είναι ξεκάθαρο. Δεν μπορεί, όμως, μία δημόσια υπηρεσία να κρατάει έναν επενδυτή - όποιος κι αν είναι αυτός - για οκτώ χρόνια. Δεν μπορεί να γίνει αυτό το πράγμα. Θα πείτε: Μήπως αυτά, όμως, είναι υπερβολές; Μήπως τα κάνετε εσείς από ιδεοληψία, ενώ δεν συμβαίνουν σε άλλες ευρωπαϊκές χώρες; Να σταματήσω σε ένα παράδειγμα μόνο, γιατί έγινε κριτική και γι' αυτό. Γιατί κάνετε την ΑΕΠΟ και τους περιβαλλοντικούς όρους - ειπώθηκε και σήμερα - από δέκα, δεκαπέντε χρόνια; Δεν θα πω απλώς ότι ο ΟΟΣΑ οδηγεί προς αυτή την κατεύθυνση. Έχω εδώ εκθέσεις του ΟΟΣΑ. Θα πω ότι στην Ιταλία, για παράδειγμα, με προεδρικό διάταγμα ορίζεται η ίδια περιβαλλοντική αδειοδότηση στα δεκαπέντε χρόνια. Έχω τους αριθμούς, τα έχω όλα. Τα είπα και στην επιτροπή, αλλά τα λέω γρήγορα, για να μην χάνουμε χρόνο. Όποιος τα αμφισβητεί, θα τα καταθέσω. Στην Ολλανδία, οι περιβαλλοντικές αδειοδοτήσεις εκδίδονται για απεριόριστο χρονικό διάστημα. Εμείς, εδώ, έχουμε παραπάνω περιβαλλοντική ευαισθησία; Δεν ξέρω. Στη Μεγάλη Βρετανία εκδίδονται για απεριόριστο χρονικό διάστημα. Στην Ισπανία, με το β.δ.1/2016 η ΑΕΠΟ χορηγείται για απεριόριστο χρονικό διάστημα. Ποια είναι η μειωμένη μας ευαισθησία; Να το καταλάβω με στοιχεία, όχι με μεγάλα λόγια. Έχω εγώ την οδηγία 9243 του Ευρωπαϊκού Κοινοβουλίου και του Συμβουλίου γι' αυτό το θέμα. Γιατί και γι' αυτό το θέμα ακούστηκαν διάφορα πράγματα. Η οδηγία λέει ότι στη διαβούλευση οι εμπλεκόμενοι έχουν τη δυνατότητα να εκφράσουν τη γνώμη τους για τις πληροφορίες που παρέχει ο κύριος του έργου. Αυτό λέει το ενωσιακό δίκαιο. Εμείς έχουμε όλα αυτά που σας είπα προηγουμένως, για τις αρχαιολογικές υπηρεσίες, για τις δασικές υπηρεσίες, αλλά και για τη δέουσα εκτίμηση που θα γίνεται για τις περιοχές «NATURA», μέσω του ΟΦΥΠΕΚΑ. Δηλαδή είναι αυστηρότερες ρυθμίσεις από αυτές που επιτάσσει η κοινοτική οδηγία. Προχωρώ παραπέρα, γιατί δεν έχουμε ατελείωτο χρόνο, στις προστατευόμενες περιοχές και στο νέο οργανισμό που κάνουμε, τον ΟΦΥΠΕΚΑ. Κατηγορούμαστε πάλι ότι εδώ κάνουμε εγκλήματα. Μα, κατ'αρχάς, κάνουμε μία διαβούλευση από τον Οκτώβρη και λάβαμε υπ' όψη μας τα συμπεράσματα της διαβούλευσης. Ξεκινήσαμε να δώσουμε έναν πολύ πιο αυξημένο ρόλο στις περιφέρειες και μετά από τη διαβούλευση, που κάναμε με τις περιβαλλοντικές οργανώσεις και όλους τους εμπλεκόμενους, φέρνουμε αυτό το μοντέλο, το οποίο υπάρχει στην Πορτογαλία, στην Αυστρία, στη Φιλανδία, στην Ιρλανδία, δηλαδή σε όλες σχεδόν τις ευρωπαϊκές χώρες, που είναι του ίδιου μεγέθους με την Ελλάδα. Όλοι κάνουν λάθος κι εμείς κάναμε τόσο καιρό το σωστό, που είχαμε τα τριάντα έξι διοικητικά συμβούλια; Επίσης, να σας πω και κάτι άλλο. Έχω εδώ - είχε αμφισβητηθεί στην επιτροπή ότι κάτι τέτοιο υπήρχε - την πρόταση του Δικτύου Φορέων Διαχείρισης Προστατευόμενων Περιοχών, αυτοί που ήταν μέχρι τώρα, τους οποίους υπερασπίζεστε και καλά κάνετε, οι οποίοι προτείνουν έναν κεντρικό φορέα. Θα τα καταθέσω μετά για τα Πρακτικά. Δεν μπορώ να τα δίνω από αυτό εδώ το πλεξιγκλάς. Εν πάση περιπτώσει, όμως, εδώ είναι τα στοιχεία, κυρίες και κύριοι. Γιατί, δηλαδή, υπάρχει μέσα σας τέτοια ανάγκη για διαστρέβλωση; Τόσο μεγάλη πολιτική απελπισία; Τόσο μεγάλη; Επίσης, είναι αλήθεια ή όχι ότι εμείς είμαστε η πρώτη Κυβέρνηση, που σε αυτές τις περιοχές, τις οποίες «καταστρέφουμε κατά τα λοιπά», σύμφωνα με τις θεωρίες σας, δίνουμε ουσιώδη χρηματοδότηση; Μέχρι τώρα, το 30% της χώρας ήταν με 8 εκατομμύρια το χρόνο. Μιλάτε για σπουδαίες μεταρρυθμίσεις με 8 εκατομμύρια στο 30% της χώρας! Τώρα, για πρώτη φορά, προβλέπεται ειδικός πόρος από όλες τις ήπιες δραστηριότητες, που θα αναπτύσσονται μέσα σε αυτές τις περιοχές. Θα παρακρατείται υπέρ της βιώσιμης ανάπτυξης αυτών των περιοχών και της προστασίας της φύσης. Ένας ομιλητής δεν είχε την ευαισθησία αυτό τουλάχιστον να το αναγνωρίσει, διότι υπάρχει το τυφλό κομματικό πάθος, το οποίο στρέφεται εναντίον σας, αλλά δικαίωμά σας! Προχωρώ περαιτέρω. Δασικά: Γιατί κατηγορηθήκαμε; Κατηγορηθήκαμε ότι στέλνουμε τους δασικούς χάρτες στις καλένδες. Από ποιους κατηγορηθήκαμε; Από αυτούς που τους έστειλαν στην πράξη. Είπα και το πρωί, το επαναλαμβάνω και τώρα, ότι με τους ρυθμούς εκδίκασης των αντιρρήσεων - υποβλήθηκαν εκατόν εβδομήντα χιλιάδες αντιρρήσεις, που δείχνει και την πρόχειρη εκπόνηση των χαρτών - θα χρειαζόμασταν για τη μισή Ελλάδα είκοσι επτά χρόνια. Και μιλάτε για καλένδες! Έχουν χάσει οι λέξεις το νόημά τους. Αντιμετωπίζουμε το θέμα. Ελπίζουμε ότι μέσα σε δύο χρόνια θα αντιμετωπιστεί αυτή η εκκρεμότητα. Ταυτοχρόνως, αντιμετωπίζουμε κι άλλο ένα θέμα: Λόγω ιδεοληψιών είχατε βαφτίσει χωράφια, που είχαν εδώ και δεκάδες χρόνια - και που έχουν και τώρα - ρύζια, σιτάρια, βαμβάκια, διάφορες αγροτικές καλλιέργειες, ως δάση. Υπάρχουν άνθρωποι, οι οποίοι έχουν χαρτιά από τον Ελευθέριο Βενιζέλο - προσφυγικά - από τον Κωνσταντίνο Καραμανλή της πρώτης οκταετίας, αναδασμοί. Όλοι αυτοί οι άνθρωποι είναι όμηροι μιας ακατανόητης ιδεοληψίας. Τι αναγκάζονταν να κάνουν; Πρέπει να το μάθει όλος ο κόσμος. Αναγκάζονταν να πηγαίνουν, με βάση τις αποφάσεις της προηγούμενης κυβέρνησης, του ΣΥΡΙΖΑ, να εξαγοράζουν τα χωράφια από τον εαυτό τους. Θέατρο του παραλόγου! Όλο αυτό το πράγμα κατέπεσε, βέβαια, στα δικαστήρια. Αυτό, όμως, ακόμα και σήμερα υποστηρίχθηκε από ορισμένους συναδέλφους. Δεν το καταλαβαίνω. Διερωτάσαι, δηλαδή, καμμιά φορά, αν όλα αυτά τα πράγματα που προβάλλονται από το ΣΥΡΙΖΑ, ιδιαίτερα στο θέμα της δασικής πολιτικής, τα ζεις ή τα ονειρεύεσαι. Θα μπορούσε να υπάρχει μία αιδήμων σιωπή. Νομίζω ότι θα ήταν καλύτερα, από το να έρχεστε και να μας δίνετε τη δυνατότητα να υπενθυμίζουμε σε όλους τους αγρότες και όχι μόνο - εκατόν εβδομήντα χιλιάδες αντιρρήσεις έχουν γίνει - τι ακριβώς έχετε κάνει με τα δάση. Αυτό κάνουμε. Και υπάρχει σαφής διαβεβαίωση μέσα στον νομό ότι μιλάμε για χωράφια των οποίων η αγροτική χρήση παραμένει και σήμερα. Επίσης, είπε κάποιος συνάδελφος του ΣΥΡΙΖΑ για τις λεγόμενες οικιστικές πυκνώσεις. Να δούμε, λέει, εμείς την απόφαση του Συμβουλίου της Επικρατείας. Εμείς; Μα, εμείς προφανώς την είδαμε, γιατί πήραμε έναν νόμο από εσάς, ο οποίος κηρύχθηκε αντισυνταγματικός από το Συμβούλιο της Επικρατείας τον περασμένο Νοέμβριο και ερχόμαστε να διορθώσουμε τα δικά σας λάθη. Περί αυτού πρόκειται. Ακόμα και σε αυτό κάνετε τους εισαγγελείς. Ακόμα και σε αυτό! Τι κάνουμε σε αυτό τον νόμο; Αφού αναρτηθούν οι δασικοί χάρτες και όλα αυτά τα πράγματα δεν θα θεωρηθούν μη δασικά, δίνουμε στη συνέχεια το κλειδί της απόφασης στο ίδιο το Συμβούλιο της Επικρατείας. Ας αποφασίσει το Συμβούλιο της Επικρατείας με προεδρικό διάταγμα, το οποίο Συμβούλιο της Επικρατείας θεώρησε τον νόμο αυτό αντισυνταγματικό - το δικό σας - αυτό που νομίζει. Είναι το μόνο σημείο, το οποίο, νομίζω, ότι κανείς δεν μπορεί να αμφισβητήσει ότι τελικά θα βγει συνταγματικό, διότι την απόφαση θα την πάρει, όχι το Υπουργείο, αλλά το Συμβούλιο της Επικρατείας. Προχωρώ παρακάτω. Απορρίμματα: Στα απορρίμματα διερωτώμαι γιατί υπάρχει αυτή η αντίδραση και η ένσταση αντισυνταγματικότητος, αφού προσπαθούμε να αντιμετωπίσουμε το ζήτημα των σταθμών μεταφόρτωσης, για το οποίο υπάρχει μία εκκρεμότητα σε δεκάδες δήμους. Έχουμε και άλλες, δεκάδες δήμους στην ουρά, στους οποίους θέλω να πω ότι θα αντιμετωπίσουμε το θέμα τους στο επόμενο νομοσχέδιο, γιατί θέλουμε όλα αυτά να τα κάνουμε με μία τάξη. Ποιο είναι το πρόβλημα; Τι μας λέτε δηλαδή; Να πάω να πω στους δήμους, που εντάσσουμε, ότι εσείς δεν θα έχετε σταθμούς μεταφόρτωσης, διότι ο ΣΥΡΙΖΑ θέλει να υπάρχει ένα μπάχαλο στα σκουπίδια ή τα άλλα κόμματα της Αντιπολίτευσης; Ειλικρινά, όλοι εσείς, που υποτίθεται ότι σηκώνετε την περιβαλλοντική σημαία ψηλά, θεωρείτε ότι αυτό είναι φιλοπεριβαλλοντικό μήνυμα; Δεν αντιλαμβάνεστε ότι είναι μία αυτοαναίρεσή σας, μία ακύρωση της δικής σας επιχειρηματολογίας; Επίσης, τι λέτε να κάνουμε στα νησιά; Θυμάστε τι έγινε περασμένα καλοκαίρια με τα σκουπίδια, για παράδειγμα στην Κέρκυρα, που έγινε ζήτημα στο BBC; Βλέπετε το πρόβλημα με τη Μύκονο, με τη Σαντορίνη, με όλα σχεδόν τα νησιά του Αιγαίου. Τι να κάνουμε; Να μην κάνουμε μία συντονισμένη διαχείριση; Να μην παρέμβουμε στο θέμα; Να αφήσουμε να υπάρχουν πρόστιμα; Να αφήσουμε να υπάρχει θέμα με τον τουρισμό, να υπάρχει πρόβλημα δημόσιας υγείας; Κάνετε κριτική σε αυτό; Μην πείτε μπράβο. Δεν χρειαζόμαστε μπράβο. Πάλι, όμως, εκπλήσσομαι. Επίσης, δεν καταλαβαίνω την εμμονή του εισηγητή της Μειοψηφίας να λέει συνέχεια ότι η Κυβέρνηση λέει ψέματα. Δεν νομίζω - ξαναλέω - ότι ο ΣΥΡΙΖΑ θα έπρεπε να χρησιμοποιεί πολύ συχνά αυτή τη λέξη, για λόγους που όλοι συνεννοούμεθα. Ορίστε, πάλι εδώ έχω την απόδειξη. Είπε ότι από τη φαντασία μας βγάλαμε πως είχαμε έγγραφο από την ΠΕΔ Νοτίου Αιγαίου ότι υπήρχε συμφωνία. Ιδού το έγγραφο! Ιδού! Διαβάστε το να δείτε! Ο Πρόεδρος γράφει μέσα ότι υπάρχει ομοφωνία.
Αφού διαψεύστηκε από όλους τους δημάρχους.
Εγώ θα το καταθέσω, διότι ο κ. Φάμελλος ισχυρίστηκε προηγουμένως ότι το έγγραφο αυτό ήταν αποκύημα της φαντασίας μου. Εγώ δεν είμαι ΣΥΡΙΖΑ!
Ο Πρόεδρος…
Εγώ δεν είμαι ΣΥΡΙΖΑ!
Μη διακόπτετε.
Εάν έχετε μάθει να κρίνετε εξ ιδίων τα αλλότρια, διότι είχατε κάνει το ψέμα επάγγελμα…
Γιατί πάλι ψέματα;
Κύριε Τζανακόπουλε, μη διακόπτετε. Θα απαντήσετε μετά.
…αυτό είναι δικό σας ζήτημα.
Παρακαλώ, μη διακόπτετε. Αυτά λέει ο κύριος Υπουργός. Θα σας δοθεί η ευκαιρία να απαντήσετε. Συνεχίστε, κύριε Υπουργέ.
Προχωρώ περαιτέρω, διότι έχω και άλλα καλύτερα για την Αντιπολίτευση και ιδιαίτερα για τον ΣΥΡΙΖΑ. [[Θόρυβος από την πτέρυγα του ΣΥΡΙΖΑ]] Έχω καλύτερα για εσάς. Περιμένετε να τα ακούσετε. Πάμε στις περιοχές «NATURA». Υπήρχε μία φημολογία - στην αρχή είχες την εντύπωση και στην επιτροπή, μετά έμεινε μόνο στα social media - ότι δήθεν στις περιοχές «NATURA» δεν υπάρχουν δραστηριότητες. Εδώ φέρνω ξανά - θα την καταθέσω για τα Πρακτικά, γιατί σε ένα κομμάτι της κοινωνίας εξακολουθεί να υπάρχει αυτή η συζήτηση - την κοινοτική οδηγία 92/43 για τη διατήρηση των φυσικών οικοτόπων και της άγριας πανίδας και χλωρίδας. Το άρθρο 6 παράγραφος 3 αναφέρεται ακριβώς στο ότι επιτρέπεται αυτή η διαδικασία και θέτει προϋποθέσεις συγκεκριμένες. Στην παράγραφο 4 λέει ακόμα παραπέρα, ότι εάν παρά τα αρνητικά συμπεράσματα της εκτίμησης των επιπτώσεων και ελλείψει εναλλακτικών λύσεων ένα σχέδιο πρέπει να πραγματοποιηθεί για άλλους επιτακτικούς λόγους σημαντικού δημοσίου συμφέροντος, περιλαμβανομένων λόγων κοινωνικής ή οικονομικής φύσεως, το κράτος - μέλος λαμβάνει κάθε αναγκαίο αντισταθμιστικό μέτρο, ώστε να εξασφαλιστεί η προστασία της συνολικής συνοχής «NATURA 2000». Εμείς δεν τη χρησιμοποιούμε καν αυτή τη διάταξη. Δεν μιλάμε για αντισταθμιστικά και για μέτρα ,τα οποία λαμβάνονται για λόγους έκτακτης ανάγκης στις περιοχές «NATURA». Το λέω, για να δείτε σε πόσο μεγάλη δυσαρμονία είναι η κριτική σας, με αυτά που πραγματικά προβλέπει η ευρωπαϊκή νομοθεσία. Επίσης, θέλω να καταθέσω για τα Πρακτικά, για να υπάρχει για όποιον ενδιαφερθεί κάποτε γι' αυτή τη συζήτηση - την απόφαση 1804/2018 του Συμβουλίου της Επικρατείας, που αναφέρεται - το δικό μας Συμβούλιο της Επικρατείας - σε εξορύξεις σε περιοχές «NATURA». Λέει το Συμβούλιο της Επικρατείας: «Εξάλλου οι διατάξεις του άρθρου 6 της οδηγίας 92/43 για τους οικοτόπους, οι οποίες ισχύουν και για περιοχές που έχουν χαρακτηριστεί ως ζώνες ειδικής προστασίας, δεν απαγορεύουν κατ' αρχήν την άσκηση εξορυκτικών δραστηριοτήτων και πολύ περισσότερο, τη διενέργεια ερευνών προς αναζήτηση υπάρξεως ή μη ορυκτών». Αυτά και για το Συμβούλιο της Επικρατείας. Δεν πιστεύετε ούτε το Συμβούλιο της Επικρατείας; Πιστέψτε τους εαυτούς σας. Πιστέψτε τον κ. Φάμελλο, ο οποίος ήταν ο Υπουργός ο οποίος έβγαλε το προεδρικό διάταγμα για τον Κυπαρισσιακό. Εδώ έχω το προεδρικό διάταγμα για τον Κυπαρισσιακό. Έχει τέσσερις σελίδες για δραστηριότητες και χρήσεις γης σε περιοχές «NATURA»! Τα εφηύρα; Διαβάζω, μεταξύ των άλλων, γιατί σας είπα ότι είναι τέσσερις σελίδες: «Εντός αυτών των περιοχών επιτρέπονται ο αγροτουρισμός, τα καταστήματα εστίασης, η άσκηση γεωργικής δραστηριότητας, οι γεωργικές αποθήκες, οι μεταποιητικές μονάδες επεξεργασίας, τυποποίησης και συσκευασίας αγροτικών προϊόντων, επιτρέπεται η δόμηση το ελάχιστο σε απόσταση μεγαλύτερη των πενήντα μέτρων από το μέτωπο του γηπέδου προς το όριο του αιγιαλού». Εσείς τα κάνατε όλα αυτά και βεβαίως, είναι σε αρμονία με την κοινοτική νομοθεσία. Τα λέω, όμως, γιατί ξεχάσατε τι κάνατε εσείς οι ίδιοι. Θέλετε να μας βάλετε να ζήσουμε σε ένα κόσμο φαντασιακό. Προχωρώ, όμως, γιατί έχω κι άλλα. Έχω εδώ αυτό το έγχρωμο πολυσέλιδο κείμενο της ευρωπαϊκής επιτροπής, το οποίο είναι πρόσφατο. Έχει τον τίτλο: «Έγγραφο κατευθύνσεων για την εξόρυξη ορυκτών πλην των ενεργειακών και το «NATURA 2000». Δηλαδή, κατευθύνει τα κράτη - μέλη πώς θα κάνουν εξορύξεις μέσα στις «NATURA». Αυτά τα λέει η ευρωπαϊκή Επιτροπή βάσει της οδηγίας, για την οποία σας μίλησα προηγουμένως. Είναι αποτέλεσμα της φαντασίας μου, κυρίες και κύριοι συνάδελφοι; Βλέπετε αυτό που βλέπω ή βλέπετε κάτι άλλο; Εάν βλέπετε κάτι άλλο, θα το καταθέσω και στα Πρακτικά, να φέρουμε εδώ και επιστήμονες, ειδικούς, βιολόγους - ξέρω εγώ - μεταλλειολόγους, οποίους θέλετε, να δουν εάν αυτό το οποίο καταθέτω είναι το ίδιο πράγμα ή κάτι άλλο; Πού το πάμε; Θα κάνουμε τόσο σουρεαλιστική συζήτηση στη Βουλή των Ελλήνων; Συνεχίζω όμως. Δεν θέλω να αναφερθώ σε ποιες χώρες γίνονται, γιατί γίνονται σχεδόν σε όλες τις χώρες - επειδή το είπε ο κ. Αρσένης προηγουμένως - και στις Σκανδιναβικές χώρες γίνονται και στην Σουηδία γίνονται. Έχουν λεχθεί και στην επιτροπή. Δεν έχω χρόνο να τα πω. Θέλω να πάω στις εξορύξεις πετρελαίου. Έχω εδώ χαρτιά επίσης. Ενδεικτικά πήρα. Είναι άπειρες οι χώρες. Όσον αφορά τη Γερμανία και τις εξορύξεις πετρελαίου το Mittelplate είναι το μεγαλύτερο κοίτασμα πετρελαίου στην Γερμανία. Βρίσκεται σε θαλάσσιο χώρο προστατευόμενο εθνικό πάρκο, επτά χιλιόμετρα από την ακτή. Αποτελεί επίσης προστατευόμενη τοποθεσία της UNESCO. Εγώ - εκτός αν πείτε κάτι διαφορετικό - δεν είμαι Γερμανός Υπουργός. Σας λέω τι γίνεται. Προσθέτω εδώ άλλη χώρα, με εγνωσμένη νομίζω περιβαλλοντική ευαισθησία, την Ολλανδία. Εδώ είναι και ο χάρτης της Ολλανδίας. Εδώ μέσα ο χάρτης αυτός λέει ότι σε θαλάσσιες περιοχές οι οποίες έχουν χαρακτηριστεί «NATURA», γίνονται εξορύξεις. Αυτά στην Ολλανδία. Θα πεις, τώρα ότι αυτοί δεν έχουν την ευαισθησία του ΣΥΡΙΖΑ! Θα μπορούσε κανείς να το υποθέσει! Έρχομαι τώρα στον ΣΥΡΙΖΑ, που κάνει κριτική και κουνάει το δάχτυλο μαζί με τις περιβαλλοντικές οργανώσεις, με τις οποίες αυτή την ώρα κάνει ο κ. Τσίπρας συνάντηση. Θα καταθέσω στα Πρακτικά κι αυτόν τον χάρτη. Τι είναι αυτός ο χάρτης; Ένας χάρτης της Ελλάδας. Στην Ελλάδα λοιπόν, ο ΣΥΡΙΖΑ είχε δώσει ορισμένα οικόπεδα. Φαίνεται ποια οικόπεδα έδωσε. Σε οικόπεδα, λοιπόν, που έδωσε ή επαναδειοδότησε, προκύπτει - όταν συγκρίνεις τα οικόπεδα, που έδωσε ο ΣΥΡΙΖΑ και τις περιοχές «NATURA» - ότι σε όλα ή σχεδόν σε όλα τα οικόπεδα που έδωσε ο ΣΥΡΙΖΑ ως κυβέρνηση υπάρχουν περιοχές «NATURA»! Έλεος! Εάν δεν πει κανείς έλεος σε αυτό το σημείο, πότε θα το πει; Πραγματικά, δεν καταλαβαίνω τη στρατηγική σας. Η αγωνία σας, βλέποντας τις δημοσκοπήσεις, σας έχει τυφλώσει και κάνετε το ένα λάθος μετά το άλλο. Δεν έχουν περάσει παρά μήνες, όταν τον Νοέμβριο του 2018- θα το καταθέσω και αυτό στα Πρακτικά - η WWF σάς κατήγγειλε γι' αυτόν ακριβώς τον λόγο, για το ότι δίνετε δυνατότητα εξορύξεων πετρελαίου σε «NATURA»! Αυτή είναι η παρουσία του ΣΥΡΙΖΑ στο θέμα των «NATURA» και η πολιτική του στο θέμα των «NATURA». Δεν έχω προφανώς, τον χρόνο που θα χρειαζόμουνα και πρέπει σιγά - σιγά να συμπεραίνω. Θέλω να πω ότι - και τα έχω εδώ, αλλά θα κρατήσω και κάποια για την αυριανή συζήτηση, γιατί είναι ατελείωτα τα στοιχεία - ο ΣΥΡΙΖΑ που παριστάνει τον εισαγγελέα, έχει μία σειρά από καταδίκες από το δικαστήριο της Ευρωπαϊκής Ένωσης και μια σειρά από ανοιχτές υποθέσεις, που μας άφησε για το περιβάλλον, μεταξύ των άλλων - προσέξτε τώρα - και για τις «NATURA»! Γιατί έχουμε ανοιχτή καταγγελία αυτή την ώρα - που ήταν η πρώτη, που βρήκα όταν ανέλαβα το Υπουργείο - ακριβώς για τους οικοτόπους, ακριβώς γι' αυτό το θέμα. Έχω έντεκα διαφορετικές υποθέσεις, στις οποίες θα μπορούσα να αναφερθώ, αλλά θα χρειαζόμουν κυριολεκτικά ώρες, για να πω αυτά που έχω ζήσει το τελευταίο διάστημα και στην Βουλή και εκτός Βουλής. Αυτό το νομοσχέδιο, το οποίο είναι τόσο «καταστροφικό» για το περιβάλλον, περιλαμβάνει όλες αυτές τις ευρωπαϊκού χαρακτήρα ρυθμίσεις - και νομίζω ότι αποδεικνύεται και στον πιο κακόπιστο παρατηρητή - και περιλαμβάνει και μια σειρά από ρυθμίσεις για τις ιδιωτικές συνδέσεις, για να μπορέσουν οι άνθρωποι να συνδεθούν με το αποχετευτικό σύστημα σε πολλούς δήμους της χώρας, ιδιαίτερα στην ανατολική Αττική. Έχει ρυθμίσεις για να σταματήσουν τα κόλπα με τις πλαστικές σακούλες και μπαίνει ενιαίο τέλος για τις πλαστικές σακούλες, το οποίο είναι κατ' εξοχήν φιλοπεριβαλλοντικό μετρό. Έχει ρυθμίσεις - αναφέρθηκαν και πριν - για τη σύννομη διάθεση των μπάζων. Δεν θα βγάζεις οικοδομική άδεια, εάν δεν έχεις συμβληθεί με σύστημα ΑΕΚΚ - όπου υπάρχουν αυτά τα συστήματα - προκειμένου να μην ρυπαίνονται οι ακτές, τα δάση κ.λπ.. Υπάρχει και μια σειρά απ' άλλες ρυθμίσεις, εν πάση σε περιπτώσει, οι οποίες είναι στο ίδιο μήκος κύματος με την πολιτική της Κυβέρνησης αυτής, της Κυβέρνησης του Κυριάκου Μητσοτάκη, για την απολιγνιτοποίηση, για την Ακρόπολη - όπου θα ρυθμίσουμε το θέμα με τα ύψη μέσω του Συμβουλίου της Επικρατείας, όπως ζητούσαν οι περιβαλλοντικές οργανώσεις - για την απόσυρση των πλαστικών μιας χρήσης, για την ενεργειακή εξοικονόμηση - που στο ΕΣΕΚ έχουμε μία πολύ φιλόδοξη προσέγγιση - για την ηλεκτροκίνηση, που σύντομα θα καταθέσουμε σχετικό φιλοπεριβαλλοντικό νομοσχέδιο, για τον Κυπαρισσιακό που την περασμένη εβδομάδα πήγαν επιθεωρητές και είδαν ότι υπάρχουν μία σειρά από παρανομίες στις οποίες το Υπουργείο Περιβάλλοντος δεν θα μείνει αδιάφορο, για το εθνικό σχέδιο αναδασώσεων, που είναι μία μεγάλη πρωτοβουλία που ετοιμάζουμε, έτσι ώστε πραγματικά να στηρίξουμε τα δάση, αλλά αυτά που έχουν πραγματικά ανάγκη και όχι τα κατά φαντασίαν με τα ρύζια και με τα στάρια, που προσπαθούσατε εσείς να στηρίξετε. Εμείς, κυρίες και κύριοι συνάδελφοι, μιλάμε με έργο. Γιατί και ο Πρωθυπουργός και όλοι εμείς στο Υπουργείο Περιβάλλοντος και Ενέργειας είμαστε μία ομάδα έργου. Στην επιτροπή είπα, ας σταματήσουμε επιτέλους να αμφισβητούμε ο ένας την ευαισθησία του άλλου και είπα ότι κανένας δεν μπορεί να είναι πιο ευαίσθητος για το δικό μου παιδί και το μέλλον του σε αυτόν τον πλανήτη και σε αυτή τη χώρα απ' ότι είμαι εγώ ο ίδιος. Ακόμα κι αυτό αμφισβητήθηκε, ότι δεν είμαι ευαίσθητος για το παιδί μου κι ότι εσείς το αγαπάτε περισσότερο! Έλεος! Δεν υπάρχει ένα φρένο. Κυρίες και κύριοι, εδώ δεν κρινόμαστε για την ευαισθησία μας για το περιβάλλον. Όλοι αγαπάμε το περιβάλλον. Κρινόμαστε για το πώς πρακτικά το υπηρετούμε. Εσείς για το περιβάλλον είχατε πέντε καταδίκες και έξι ανοιχτές υποθέσεις στην Ευρωπαϊκή Ένωση. Εσείς δεν προχωρήσατε την απολιγνιτοποίηση. Εσείς δημιουργήσατε το πρόβλημα στη Χρυσή, νότια από το Λασίθι με τον ανεξέλεγκτο τουρισμό. Εσείς για το περιβάλλον μας αφήσατε τις θλιβερές εικόνες με το πάρκο Τρίτση. Εσείς για το περιβάλλον μας αφήσατε τα βουνά σκουπιδιών της κ. Δούρου, η οποία σήμερα αποφάσισε να διαδηλώσει στις 18.00΄ το απόγευμα εναντίον αυτού του νομοσχεδίου. Ποια; Η κ. Δούρου, που άφησε αυτή την κληρονομιά στο σημερινό περιφερειάρχη! Αυτή είναι η Νέα Δημοκρατία και το έργο της στο περιβάλλον κι αυτός είναι ο ΣΥΡΙΖΑ και το έργο του στο περιβάλλον. Εδώ, κυρίες και κύριοι συνάδελφοι, ήρθατε με πλεόνασμα φανατισμού και έλλειμμα επιχειρημάτων και θα φύγετε ως Αντιπολίτευση των κραυγών, ως Αντιπολίτευση της δημαγωγίας και τελικά - όποιος δει όλη τη συζήτηση - μια Αντιπολίτευση του τίποτα. Διότι τίποτα ουσιαστικό δεν μας είπατε. Το μόνο που αποδείχθηκε είναι η εμπάθειά σας, η οποία στρέφεται ολόκληρη εναντίον σας. Ευχαριστώ πολύ.
Τον λόγο έχει τώρα ο κ. Μάξιμος Χαρακόπουλος από τη Νέα Δημοκρατία και μετά ο κ. Γιάννης Δελής από το Κομμουνιστικό Κόμμα Ελλάδος.
Κύριε Πρόεδρε, δεν θα πάρω εγώ τον λόγο;
Έχουμε πει να μιλάνε μετά τον Υπουργό δύο Βουλευτές. Μετά τον κ. Δελή θα μιλήσετε εσείς, κύριε Χήτα. Δύο Βουλευτές γιατί έτσι πρέπει, για να μην συμπίπτει συνέχεια ο Υπουργός με τους Κοινοβουλευτικούς Εκπροσώπους. Ήταν πράγματι η σειρά σας να μιλήσετε τώρα, αλλά παρεμβλήθη ο Υπουργός και έτσι θα μιλήσετε σε λίγο.
Λοιπόν, θα μιλήσει τώρα ο κ. Χαρακόπουλος, μετά ο κ. Δελής, μετά θα μιλήσει ο Κοινοβουλευτικός Εκπρόσωπος της Ελληνικής Λύσης κ. Χήτας. Στη συνέχεια ο κ. Αμυράς από τη Νέα Δημοκρατία και η κ. Καφαντάρη από τον ΣΥΡΙΖΑ και μετά θα μιλήσει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Καραθανασόπουλος. Τον λόγο έχει ο κ. Χαρακόπουλος.
Σας ευχαριστώ, κύριε Πρόεδρε. Κυρίες και κύριοι συνάδελφοι, οι εργασίες της Βουλής πραγματοποιούνται σε πρωτόγνωρες συνθήκες ενός ιδιόμορφου πολέμου. Η κατά κοινή ομολογία επιτυχής αντιμετώπισης της πανδημίας στην πατρίδα μας ανέδειξε την αξία η χώρα να έχει ηγεσία αντάξια των προκλήσεων, αλλά και την ωριμότητα της ελληνικής κοινωνίας, που άκουσε με θρησκευτική ευλάβεια τις παραινέσεις της επιστημονικής κοινότητας. Από σήμερα, όμως, με τη σταδιακή άρση των περιοριστικών μέτρων εισερχόμαστε σε μια νέα δυσκολότερη φάση, γιατί θα δώσουμε όλοι εξετάσεις, όχι μόνο το κράτος και οι θεσμοί. Καλούμαστε όλοι να προσαρμοστούμε στα νέα δεδομένα, με συναίσθηση της ατομικής ευθύνης για την προστασία του ύψιστου αγαθού της δημόσιας υγείας. Πιστεύω ότι κι αυτήν τη φορά θα βγούμε νικητές, γιατί αυτό που πέτυχε η χώρα το προηγούμενο διάστημα είναι τεράστιας σημασίας. Μέσα σε δύο μήνες αλλάξαμε τη στρεβλή εικόνα που διαμορφώθηκε στην παγκόσμια κοινή γνώμη την προηγούμενη δεκαετία. Το κέρδος μας ας το διατηρήσουμε κι αυτό θα είναι η μεγαλύτερη επένδυση για το μέλλον. Κυρίες και κύριοι συνάδελφοι, απαντώντας στις φωνές που ζητούσαν λόγω της πανδημίας η Βουλή να κατεβάσει ρολά ή να ρίξει και άλλο τους ρυθμούς του νομοθετικού έργου θα έλεγα ότι οι συνθήκες επιβάλλουν ακριβώς το αντίθετο, την επιτάχυνση του νομοθετικού έργου, για να μπορέσουμε να αντιμετωπίσουμε τις συνέπειες στην οικονομία από την παγκόσμια ύφεση. Είναι πραγματικά κρίμα να ακούγονται από την Αντιπολίτευση ακραίες λαϊκίστικες κορώνες. Μόνο που, όπως δείχνουν οι δημοσκοπήσεις, αυτές οι κακοφωνίες δεν προσελκύουν πλέον ακροατές. Σε αυτό το πλαίσιο, η Κυβέρνηση είναι υποχρεωμένη να ανεβάσει ταχύτητες, όπως το έκανε με την ψηφιακή διακυβέρνηση σε ασύλληπτα γρήγορο χρόνο. Το ίδιο οφείλει να κάνει σε κάθε τομέα, απαλλάσσοντάς τον από στρεβλώσεις του παρελθόντος. Το νομοσχέδιο του Υπουργείου Περιβάλλοντος που συζητούμε σήμερα είναι και μία απάντηση στις προκλήσεις της επόμενης ημέρας της πανδημίας, που η χώρα θα χρειαστεί όσο ποτέ άλλοτε την προσέλκυση και την ανάπτυξη επιχειρηματικών πρωτοβουλιών. Δυστυχώς, με πρόσχημα την προστασία του περιβάλλοντος εγείρονται ανυπέρβλητα εμπόδια στη δημιουργία ενός υγιούς και ζωτικού για την επιβίωσή μας επενδυτικού κλίματος. Οι χρονοβόρες διαδικασίες και το τέρας της γραφειοκρατίας διώχνουν κάθε επένδυση. Τη στιγμή που κανείς δεν γνωρίζει ποια θα είναι η επόμενη ημέρα της παγκόσμιας οικονομίας, η Ελλάδα πρέπει να χρησιμοποιήσει όλα τα όπλα για να δημιουργήσει ένα φιλικό επενδυτικό περιβάλλον. Γιατί άραγε στη χώρα μας θα πρέπει να αναμένει κανείς ακόμα και οκτώ χρόνια, για να πάρει περιβαλλοντική άδεια, όταν η ευρωπαϊκή οδηγία, όπως ειπώθηκε, μιλάει για ενενήντα ημέρες και στις περισσότερες χώρες της Ευρώπης είναι από εκατό έως εκατόν πενήντα ημέρες; Με την απλοποίηση των διαδικασιών ο χρόνος και στην Ελλάδα θα συρρικνωθεί σε πέντε με έξι μήνες. Και σε αυτόν τον τομέα η Ελλάδα παύει να είναι το μαύρο πρόβατο της Ευρώπης. Σημαντικά είναι, όμως, και όσα προβλέπονται για την προώθηση των ανανεώσιμων πηγών ενέργειας. Με διακηρυγμένο στόχο της Κυβέρνησης την πλήρη απολιγνιτοποίηση το νομοσχέδιο επιφέρει δραματική συντόμευση στην αδειοδότηση των ΑΠΕ από τα δύο χρόνια, που είναι σήμερα, σε μόλις δύο μήνες. Βεβαίως, αξίζουν συγχαρητήρια στην ηγεσία του Υπουργείου Περιβάλλοντος για την αποκατάσταση της τιμής του ρεύματος από τα αγροτικά φωτοβολταϊκά στα επίπεδα προ των δραστικών μνημονιακών περικοπών. Άξια ιδιαίτερης μνείας επίσης είναι η ρύθμιση για την επέκταση του τέλους πλαστικής σακούλας για όλες τις πλαστικές σακούλες και όχι μόνο τις λεπτές, με εξαίρεση αυτές, που αποδομούνται. Ελπίζω σύντομα, κύριε Υπουργέ, να προχωρήσουμε σε ένα πιο τολμηρό βήμα της πλήρους απαγόρευσης της πλαστικής σακούλας. Ο Πρωθυπουργός άλλωστε, που παγκοσμίως αναγνωρίζεται ως ο «πράσινος» Πρωθυπουργός, έχει δεσμευτεί για απόσυρση των πλαστικών μιας χρήσης εντός του 2021. Επιτρέψτε μου να χαιρετίσω επίσης τη ρύθμιση για τη διαχείριση επικίνδυνων αποβλήτων, όπως του αμιάντου. Τις τελευταίες ημέρες έγινε ιδιαίτερος θόρυβος στην εκλογική μου περιφέρεια για τις εγκαταλελειμμένες εγκαταστάσεις με φθαρμένα ελενίτ, ιδιοκτησίας της Εθνικής Τράπεζας απέναντι από το Γυμνάσιο Τυρνάβου. Σας έχω καταθέσει και ερώτηση, στο πλαίσιο του κοινοβουλευτικού ελέγχου μετά τις εύλογες διαμαρτυρίες γονέων και εκπαιδευτικών. Με τη νέα ρύθμιση αντιμετωπίζονται οι περιπτώσεις που οι ιδιοκτήτες ή επικαρπωτές δεν λαμβάνουν μέτρα για την απομάκρυνση των επικίνδυνων αποβλήτων. Κανείς δεν πρέπει να είναι ασύδοτος. Τέλος, έρχομαι στην πλέον σημαντική ρύθμιση, που αφορά τον κόσμο της ελληνικής περιφέρειας και για την οποία, κύριε Υπουργέ, σας είναι ευγνώμονες χιλιάδες αγρότες και ιδιοκτήτες γης, που με την προχειρότητα που έγιναν οι δασικοί χάρτες από την προηγούμενη Κυβέρνηση έπρεπε να αποδείξουν ότι δεν είναι ελέφαντες. Χωράφια που καλλιεργούσαν πριν τον πόλεμο, που δόθηκαν από τον Ελευθέριο Βενιζέλο στους παππούδες μας, που ήρθαν πρόσφυγες από τη Μικρά Ασία, για την αγροτική τους αποκατάσταση, χωράφια από απαλλοτριώσεις και αναδασμούς με βούλες του κράτους και των κατά τόπους οργάνων του βαφτίστηκαν εν μία νυκτί δασικές εκτάσεις, αμφισβητήθηκε η ιδιοκτησία τους, που μάτωσαν να την κάνουν παραγωγική και η δυνατότητά τους να τη μεταβιβάσουν στα παιδιά τους. Ούτε μία ούτε δύο αλλά εκατόν εβδομήντα χιλιάδες είναι οι αντιρρήσεις που κατατέθηκαν. Στο ένα εκατομμύριο υπολογίζονται τα στρέμματα που, ενώ καλλιεργούνταν και λαμβάνουν επιδοτήσεις από την ένταξη της χώρας στην Ευρωπαϊκή Ένωση, ξαφνικά θεωρούνταν δασικά με - εκτός των άλλων - κίνδυνο για τις κοινοτικές ενισχύσεις που εισρέουν στη χώρα. Κάποιοι εξαναγκάστηκαν να αιτηθούν την εξαγορά της ίδιας τους της γης. Με τη ρύθμιση αυτή θα απαλλαγούν από οποιαδήποτε οφειλή. Κυρίες και κύριοι συνάδελφοι, το θέρος του 2019, όταν ανέλαβε η Νέα Δημοκρατία την εξουσία, γνωρίζαμε ότι ο δρόμος για να βγει η Ελλάδα στο ξέφωτο ήταν δύσκολος. Ωστόσο, πολύ σύντομα οι πρώτες ακτίνες αισιοδοξίας είχαν ήδη προβάλει. Δυστυχώς, η πανδημία κάνει το έργο της ανάκαμψης ακόμα δυσκολότερο. Με την εμπιστοσύνη, όμως, που αποκτήσαμε το προηγούμενο διάστημα στις δυνάμεις μας είμαι βέβαιος ότι ενωμένοι εντέλει θα βγούμε νικητές και σε αυτήν τη μάχη. Σας ευχαριστώ. Ευχαριστώ κι εσάς, κύριε Πρόεδρε, για την ανοχή σας.
Παρακαλώ, κύριε Δελή, έχετε τον λόγο.
Κυρίες και κύριοι Βουλευτές, είναι εντελώς ψευδεπίγραφος αυτός ο βαρύγδουπος τίτλος: «Εκσυγχρονισμός της περιβαλλοντικής νομοθεσίας», τον οποίον διάλεξε η Κυβέρνηση για το νομοσχέδιο. Στην πραγματικότητα, ουδείς εκσυγχρονισμός της περιβαλλοντικής νομοθεσίας συντελείται με αυτό. Αυτό που γίνεται με το σημερινό νομοσχέδιο είναι να παραμερίζονται μεθοδικά ακόμα και οι όποιοι ελάχιστοι περιβαλλοντικοί όροι εξακολουθούν να παραμένουν και να λειτουργούν μέχρι τώρα, προστατεύοντας το περιβάλλον από κάθε λογής επιχειρηματικές δράσεις, δράσεις βεβαίως, που δεν θέλουν τέτοια εμπόδια στα πόδια τους και στα κέρδη τους. Αυτός άλλωστε, είναι και ο λόγος για τον οποίο ο εκπρόσωπος των Ελλήνων βιομηχάνων στην τοποθέτησή του για το νομοσχέδιο στη συνεδρίαση με τους φορείς το χαρακτήρισε ως σημαντικό νομοσχέδιο, το οποίο κινείται στη σωστή κατεύθυνση. Γνωρίζει, βέβαια, καλά και αναγνωρίζει ότι με αυτό υλοποιούνται οι προτάσεις και ικανοποιούνται ασφαλώς οι επιθυμίες του Συνδέσμου Ελλήνων Βιομηχάνων. Έχει ενδιαφέρον, όμως, στην ίδια προχθεσινή συνεδρίαση και ένα ακόμα σημείο από την τοποθέτηση αυτού του εκπροσώπου των Ελλήνων Βιομηχάνων. Αναφέρομαι σ' αυτό, σύμφωνα με το οποίο ζήτησε να επανεξεταστούν οι διατάξεις για τη χρήση γης σε περιοχές «NATURA», τονίζοντας ότι πρέπει να κινούνται στη βάση της κοινοτικής νομολογίας και των αποφάσεων του Συμβουλίου της Επικρατείας, ώστε να ισορροπήσουν την οικονομική ανάπτυξη με την προστασία του περιβάλλοντος. Μπορεί, άραγε, αυτό να συμβεί; Αν η απάντηση σε αυτό το ερώτημα είναι ναι - και είναι ναι - τότε ανακύπτει το επόμενο κρίσιμο ερώτημα, το ερώτημα σχετικά με το πότε και το πώς είναι δυνατή η επίτευξη αυτής της ισορροπίας ανάμεσα στην οικονομική ανάπτυξη και στην περιβαλλοντική προστασία. Μπορεί άραγε αυτή η ισορροπία να συμβεί σε συνθήκες καπιταλιστικής οικονομίας και της αντίστοιχης γενικότερης κοινωνικής οργάνωσης του καπιταλισμού; Κατηγορηματικά όχι, για τον πάρα πολύ απλό λόγο, επειδή αυτή η καπιταλιστική οικονομία και η ανάπτυξή της ένα μόνο κίνητρο έχει και έναν σκοπό βεβαίως επιδιώκει: το καπιταλιστικό κέρδος. Τίποτα λιγότερο, τίποτα περισσότερο. Όλα τα υπόλοιπα έρχονται δεύτερα και όταν κάποιο από αυτά, όπως καλή ώρα το περιβάλλον, γίνεται εμπόδιο για το κέρδος, τότε παραμερίζεται. Αυτό ακριβώς επιδιώκει η Κυβέρνηση με αυτό το νομοσχέδιο. Εδώ κάποιος τώρα μπορεί να πει: Τα παραλέτε πάλι εσείς οι κομμουνιστές. Ας σκεφτεί, όμως, ο καθένας, γιατί άραγε μισό εκατομμύριο άνθρωποι στις δυτικές συνοικίες της Θεσσαλονίκης είναι εκτεθειμένοι χρόνια τώρα στη δυσοσμία και τη μόλυνση, που αποδεδειγμένα σκορπάνε τα διυλιστήρια των ΕΛΠΕ, παρά τις διαμαρτυρίες των κατοίκων; Γιατί άραγε αυτή η περιβαλλοντική επιβάρυνση, που έχει βαρύτατες συνέπειες στην υγεία των κατοίκων, εξακολουθεί - και όχι μόνο εξακολουθεί, αλλά και εντείνεται - αν όχι για να μη θιχτούν τα κέρδη των μετόχων αυτής της επιχείρησης; Ας σκεφτεί κάποιος, γιατί οι κάτοικοι του Βόλου και του Αλιβερίου, σε λίγο και της Θεσσαλονίκης, αλλά και όλης της χώρας, θα ανασαίνουν την καρκινογόνο καύση των απορριμμάτων τσιμεντοβιομηχανιών, αν όχι για τα κατάμαυρα - γιατί κατάμαυρα είναι, δεν είναι πράσινα - κέρδη αυτής της χούφτας μετόχων, που έχουν και το θράσος από πάνω να πετάνε που και που, εδώ και εκεί και καμμιά δωρεά με δύο - τρία παγκάκια και λίγα δέντρα, για να δείχνουν έτσι και λίγο φιλοπεριβαλλοντικό προφίλ; Όλα αυτά και πολλά άλλα τέτοια σε όλη τη χώρα είναι γνωστά στη σημερινή πραγματικότητα, που ζούμε και δείχνουν πόση αξία έχουν τελικά και πόση αξία δίνει στο περιβάλλον η καπιταλιστική ανάπτυξη. Υπάρχει, όμως, υπήρξε και σίγουρα θα υπάρξει ξανά, πιο ικανή τούτη τη φορά, και εκείνη η ανάπτυξη η οικονομική και κοινωνική, η οποία μπορεί να πετυχαίνει την αναγκαία ισορροπία με το περιβάλλον. Μόνο που αυτή η ανάπτυξη δεν έχει κίνητρο ούτε σκοπό τα κέρδη των λίγων μετόχων των ανωνύμων εταιρειών, αλλά αντίθετα έχει κίνητρο αποκλειστικό και σκοπός της μοναδικός είναι η ικανοποίηση όλων των σύγχρονων κοινωνικών αναγκών, σύμφωνα με τις κάθε φορά επιστημονικές και τεχνολογικές δυνατότητες της εποχής. Για τη σοσιαλιστική ανάπτυξη μιλάμε βέβαια, για την οποία η κοινωνικοποίηση της συγκεντρωμένης παραγωγής, ο κεντρικός επιστημονικός σχεδιασμός, σε αντίθεση με την αναρχία που υπάρχει στον καπιταλισμό, και ασφαλώς η πραγματική εξουσία στα χέρια του λαού είναι οι τρεις εκ των ων ουκ άνευ προϋποθέσεις. Έρχεται τώρα ο Υφυπουργός Περιβάλλοντος και ισχυρίζεται ότι υιοθετούνται - λέει - πλήρως όλες οι ευρωπαϊκές οδηγίες για την προστασία του περιβάλλοντος. Δεν διαφωνούμε, κύριε Υπουργέ. Πραγματικά, υιοθετούνται όλες αυτές οι οδηγίες, μόνο που, ξέρετε, αυτό ακριβώς είναι και το πρόβλημα, γιατί είναι λιγάκι δύσκολο για μια ιμπεριαλιστική ένωση να πείσει για τις φιλοπεριβαλλοντικές της ευαισθησίες, όταν μαζί με το ΝΑΤΟ πριν λίγα χρόνια έριχνε χιλιάδες βόμβες απεμπλουτισμένου ουρανίου στα Βαλκάνια στον πόλεμο της Γιουγκοσλαβίας, αλλά και όταν γίνεται, αυτή η Ευρωπαϊκή Ένωση είναι, τώρα που μιλάμε, ένας από τους παγκόσμιους μεγαλέμπορους ρύπων, αγοράζοντας από φτωχότερες χώρες το δικαίωμα να ρυπαίνει ακόμα περισσότερο. Ναι, πουλάνε και αγοράζουν ρύπους. Για τέτοια ευαισθησία φιλοπεριβαλλοντική μιλάμε! Και κάνουν από πάνω μαθήματα στους λαούς σεβασμού για το περιβάλλον. Τόση και τέτοια είναι η υποκρισία τους. Μην πούμε, άλλωστε, και περισσότερα. Πριν από λίγο, ο ίδιος ο Υπουργός κ. Χατζηδάκης, επιχειρηματολόγησε και απέδειξε με ντοκουμέντα, τα οποία και κατέθεσε, το πώς η ίδια η Ευρωπαϊκή Ένωση καθοδηγεί και συντονίζει τις επενδύσεις ακόμα και μέσα σε περιοχές «NATURA», υψίστης δηλαδή, κατά τ' άλλα, περιβαλλοντικής προστασίας. Αν έχει το περιβάλλον τέτοιους φίλους, τύφλα να έχουν οι εχθροί του! Στην ίδια ρότα της υποκρισίας έρχεται η Ευρωπαϊκή Ένωση, η Κυβέρνηση, αλλά και τα υπόλοιπα αστικά κόμματα να διαλαλούν ότι το βασικό κίνητρο της απολιγνιτοποίησης της χώρας είναι - άκουσον, άκουσον! - το περιβάλλον και την ίδια στιγμή που τα λένε αυτά εξαγγέλλουν τη μετατροπή της δυτικής Μακεδονίας σε έναν θάλαμο αερίων εξαιτίας της γενικευμένης καύσης απορριμμάτων, την οποία προορίζουν εκεί. Το master plan της απολιγνιτοποίησης της δυτικής Μακεδονίας είναι πολύ απλά ένα σχέδιο κομμένο και ραμμένο στα μέτρα των πράσινων επιχειρηματικών ομίλων που θα βγουν, βεβαίως, πάρα πολύ ωφελημένοι από όλους αυτούς τους σχεδιασμούς.
Ολοκληρώστε, σας παρακαλώ, κύριε συνάδελφε.
Καμμιά δίκαιη ανάπτυξη δεν υπάρχει για τον λαό της περιοχής της δυτικής Μακεδονίας, αλλά και όλης της χώρας, σε αυτήν τη δίκαιη αναπτυξιακή μετάβαση, όπως λένε, γιατί και η συζήτηση αλλά και η διαδικασία αυτής της μετάβασης είναι το πόσο ωφελημένοι θα βγουν οι επιχειρηματικοί όμιλοι ροκανίζοντας, για άλλη μια φορά, τεράστια χρηματοδοτικά πακέτα, τα οποία έχουν βγει από την καμπούρα του λαού. Ευχαριστώ.
Ο κ. Κωνσταντίνος Χήτας, Κοινοβουλευτικός Εκπρόσωπος της Ελληνικής Λύσης, έχει τον λόγο.
Κύριε Πρόεδρε, ευχαριστώ πολύ. Κρίμα που δεν είναι ο κ. Χατζηδάκης εδώ. Ελπίζω κατά τη διάρκεια της ομιλίας μου να έρθει ο Υπουργός, γιατί θα ξεκινήσω τη σημερινή ομιλία - θα το πω πραγματικά με πάσα ειλικρίνεια - κλέβοντας το δικό του φρασεολόγιο. Έλεος, κύριε Χατζηδάκη - που είπατε και πριν - έλεος! Έλεος με αυτά που λέτε και συγκρίνετε συνέχεια τη δική σας διακυβέρνηση, τη διακυβέρνηση της χώρας μας με αυτά που έκανε ο ΣΥΡΙΖΑ, «αυτά έκανε ο ΣΥΡΙΖΑ! Δείτε τι κάνατε, θα τα κάνουμε και εμείς!». Σας ενδιαφέρει ο ΣΥΡΙΖΑ ή η Ελλάδα; Για να καταλάβω. Πώς είναι δυνατόν να τεκμηριώνετε τα πάντα που φέρνετε σήμερα, τα εκατόν τριάντα άρθρα και να σας ζητάμε εξηγήσεις και να μας λέτε ότι τα έκαναν και οι προηγούμενοι; Έτσι διοικείτε εσείς; Δηλαδή αν έκλεβαν αυτοί, να κλέψετε και εσείς; Αν ρήμαζαν αυτοί, να ρημάξετε και εσείς; Σας αθωώνει αυτό; Ε, λοιπόν, έλεος από μας! Μιλούσατε είκοσι οχτώ λεπτά και αναφερόσασταν συνεχώς στον ΣΥΡΙΖΑ. Θα μας πείτε τι κάνετε εσείς; Εσείς διοικείτε τη χώρα, την πατρίδα μας με βάση αυτά που έκανε ο ΣΥΡΙΖΑ ή οι προηγούμενοι, όποιοι ήταν κυβέρνηση; Το πρόγραμμά σας, λοιπόν, το στηρίζετε με βάση πεπραγμένων του παρελθόντος; Δεν έχετε φρέσκα πράγματα να μας πείτε; Έλεος, δηλαδή, πραγματικά! Στις επιτροπές, εδώ κουνάτε το δάχτυλο στους προηγούμενους και κάνετε τα ίδια. Γι' αυτό λέμε ότι είστε η συνέχεια του ΣΥΡΙΖΑ σε όλα - μην ξαναπώ τα ίδια, τα ξέρετε - Μακεδονικό, λαθρομετανάστες, ξεπουλήματα, ΔΕΗ, δημόσια περιουσία, τα πάντα. Είστε ίδιοι και απαράλλαχτοι. Ήρθατε εδώ, μας κάνατε κήρυγμα είκοσι οκτώ λεπτά, δεν μας λυπάστε. Δεν υπάρχει μόνο ο ΣΥΡΙΖΑ εδώ, υπάρχουν και άλλοι άνθρωποι. Ζητάμε να τεκμηριώσετε όλα αυτά τα μέτρα που λαμβάνετε και η απάντηση είναι ότι τα έκανε ο ΣΥΡΙΖΑ; Να σας πω και κάτι, κύριε Χατζηδάκη, για τις χωματερές που πάτε να κάνετε, για τα σκουπίδια. Προς στιγμήν - ξέρετε - με πείσατε, είπατε ότι τα νησιά που βουλιάζουν με τα σκουπίδια, τι να τα κάνουμε; Να τα αφήσουμε; Μάλιστα, αν ερχόσασταν εδώ και μας δίνατε μία λύση ότι: «αυτό που κάνουμε είναι προσωρινό, θα φτιάξουμε είκοσι τρεις νέες χωματερές, γιατί πνιγόμαστε στο σκουπίδι, δεν αντέχουμε άλλο, όμως από σήμερα, την ίδια ώρα η Κυβέρνηση μεριμνά και δημιουργεί ένα εργοστάσιο ανακύκλωσης απορριμμάτων, το οποίο θα είναι και παραγωγής ενέργειας», αν μας λέγατε ότι κάνετε και αυτό, θα σας χειροκροτούσαμε και δεν θα λέγαμε «έλεος!». Θα λέγαμε κάντε αυτό προσωρινά και ελάτε να κάνουμε το εργοστάσιο ανακύκλωσης απορριμμάτων. Γιατί είμαστε στην Ελλάδα, κύριε Υπουργέ και ουδέν μονιμότερο του προσωρινού. Εκεί θα μείνουν οι χωματερές, να τις βλέπουμε και να τις μυρίζουμε και να ρυπαίνουν το περιβάλλον, διότι μια ζωή αυτά κάναμε εδώ, μια ζωή! Θα σας πω και κάτι άλλο, γιατί παρακολουθώ από νωρίς τη διαδικασία σήμερα στο ελληνικό Κοινοβούλιο. Κλείνοντας την κουβέντα της και την ομιλία της η κ. Μπακογιάννη, τι μας είπε; Εκεί πραγματικά έμεινα. Μας είπε: «Αυτή είναι η πράσινη ανάπτυξη». Μιλάει η κ. Μπακογιάννη για τη Νέα Δημοκρατία και για τον ΣΥΡΙΖΑ - να μη σας προσβάλλω και τον ΣΥΡΙΖΑ, μιας και τον έχετε παντού πρόχειρο - για πράσινη ανάπτυξη. Να πω στην κ. Μπακογιάννη - δεν ξέρω αν πηγαίνει μόνο Αθήνα - Χανιά, Χανιά - Αθήνα - να πάει και μια βόλτα μέχρι τη Χαλκιδική στις Σκουριές και να μας μιλήσει για την πράσινη ανάπτυξη, που έχουν καταστρέψει τα πάντα εκεί. Είναι και αυτό πράσινη ανάπτυξη της Νέας Δημοκρατίας; Επειδή ο κ. Χατζηδάκης είναι ιδιαίτερα ευαισθητοποιημένος για το τι θα πούμε στα παιδιά μας και πώς θα μεγαλώσουμε τα παιδιά μας, για πάτε να ρωτήσετε - αφού ανησυχείτε - τα παιδιά των γονιών στη Χαλκιδική στις Σκουριές, όπου έχουμε τα μεγαλύτερα ποσοστά σε αρρώστιες, στα νεφρά τους και τα λοιπά, πόσα καινούργια κρούσματα ασθενειών έχουμε, από αυτά που έχει το νερό μέσα και όχι μόνο. Γι' αυτά τα παιδιά δεν ανησυχείτε; Μόνο για του Λεκανοπεδίου; Η υποκρισία, λοιπόν, περισσεύει και αν ο ΣΥΡΙΖΑ ήρθε με πλεόνασμα τι του είπατε, εσείς ήρθατε με πλεόνασμα υποκρισίας και ειρωνείας εδώ μέσα, κύριε Χατζηδάκη! Πάμε παρακάτω, γιατί μας συνηθίσατε τον τελευταίο καιρό να μας φέρνετε πράξεις νομοθετικού περιεχομένου. Γιατί; Λόγω πανδημίας. Και ξαφνικά μας φέρνετε ένα τανκς εδώ, ένα θεόρατο πράγμα με εκατόν τριάντα άρθρα, ένα απίστευτα μεγάλο νομοσχέδιο - και επικίνδυνο για την πατρίδα μας - και τώρα η πανδημία πήγε περίπατο. Τόσο καιρό επικαλούσασταν την πανδημία και μας φέρνατε τις πράξεις νομοθετικού περιεχομένου. Να πω και κάτι τελευταίο, γιατί το νομοσχέδιο το ανέλυσε πολύ καλά ο εισηγητής μας. Δεν είναι επιτάχυνση της διαδικασίας, κύριε Χατζηδάκη, όταν καταργείτε ουσιαστικές προϋποθέσεις διασφάλισης του περιβάλλοντος. Δεν είναι όλα στον βωμό της επιτάχυνσης. Επιταχύνω, αλλά καταστρέφω; Δεν είναι επιτάχυνση της διαδικασίας, όταν ορίζετε ολιγοήμερες προθεσμίες ελέγχου φακέλου, όταν εκ των πραγμάτων δεν μπορούν οι υπόλοιπες συναρμόδιες υπηρεσίες να τις τηρήσουν. Δεν είναι, λοιπόν, επιτάχυνση της διαδικασίας, όταν σπεύδετε να καταργήσετε τον φθηνό λιγνίτη, την ώρα που δεν έχετε αναπτύξει άλλες εναλλακτικές πηγές ενέργειας. Αυτά - ξέρετε - είναι περίεργα πράγματα. Και πόσο προστατεύει το περιβάλλον η ίδρυση πολλών σημείων, όπως είπα και πριν, μεταφόρτωσης απορριμμάτων, κοινώς χωματερών; Πάω σε άλλα θέματα, γιατί πρέπει να τρέξω, κύριε Πρόεδρε. Πάμε λίγο στην οικονομία. Κι εγώ πάντα αυτά που λέω τα στηρίζω σε αυτά που ακούω εδώ. Άκουσα, λοιπόν, στην προ ημερησίας πριν λίγες μέρες τον Πρωθυπουργό της χώρας κ. Μητσοτάκη, να μας λέει εδώ - δεν ξέρω, κανένας δεν το είπε αυτό, δεν του έδωσε τη σημασία και το βάρος που θα έπρεπε να του δώσει, τα κανάλια, φυσικά, πού να σας χαλάσουν το ντάντεμα - ότι η ύφεση θα είναι βαθιά και μεγάλη. Το είπε εδώ, από αυτό το Βήμα το ιερό της Βουλής, ότι η ύφεση στην οικονομία θα είναι βαθιά και μεγάλη. Εμείς δεν ζητάμε δημοσιογράφους ούτε σχολιαστές. Είναι ο Πρωθυπουργός της χώρας. Τι κάνει; Μας περιγράφει την πραγματικότητα, αυτό που θα έρθει; Λύσεις έχει; Τρόπους με τους οποίους θα αποκρούσει την ύφεση τη βαθιά και τη μεγάλη, που έρχεται και την ανεργία, έχει να μας πει; Τι μας λέει; Συμπέρασμα; Συμπεράσματα βγάζουμε όλοι. Δεν κυβερνάτε για να βγάζετε συμπεράσματα. Δεν λέτε όλη την αλήθεια Πώς θα στηριχθεί ο τουρισμός; Πείτε μας ένα, δύο, τρία σημεία για το πώς θα στηριχθεί ο τουρισμός. Σας κάναμε προτάσεις. Ο Πρόεδρος κ. Βελόπουλος, αφιέρωσε τη μισή του ομιλία τις προάλλες με προτάσεις για τον τουρισμό, πώς να στηρίξετε τον Έλληνα ξενοδόχο, στήριξη σε αγρότες, στήριξη σε κτηνοτρόφους, στήριξη σε αλιείς. Σας είπαμε για τον πρωτογενή τομέα. Πάω τώρα στους φίλους σας, γιατί από σήμερα μπορεί να βγήκαμε από την καραντίνα, κυρίες και κύριοι Βουλευτές και Ελληνίδες και Έλληνες που μας παρακολουθείτε, αλλά έχουμε πλέον το νέο βιολί της μάσκας. Αφού καταλήξαμε ότι η μάσκα είναι υποχρεωτική, δώσαμε, λοιπόν, εκεί που έπρεπε και αναθέσαμε να μας τυπώσουν και να φτιάξουν μάσκες. Να θυμάστε, βεβαίως, ότι όσο και να φοράτε τις μάσκες, το βλέμμα σας θα σας προδίδει γι' αυτό που έχετε πρόθεση να κάνετε. Σας κάναμε μία πρόταση να δίνετε δωρεάν τις μάσκες στις Ελληνίδες και στους Έλληνες. Από τη στιγμή που είναι υποχρεωτική σε κάποια σημεία η μάσκα - υποχρεωτικό το να φοράμε - δώστε τη δωρεάν. Πώς γίνεται δωρεάν; Γίνεται. Σας το είπε ο Βελόπουλος προχθές: μέσα στο σούπερ - μάρκετ, πας, ψωνίζεις στο σούπερ - μάρκετ, η μάσκα δωρεάν για την οικογένεια. Δεν έχουν δυνατότητα όλοι να δίνουν 1,90 ευρώ, που έδωσα εγώ χθες σε φαρμακείο - μην πω πού τα έδωσα - στο αεροδρόμιο, όπου κατέφθασα. Η μία μάσκα μίας χρήσης 1,90 ευρώ; Τετραμελής οικογένεια, 8 ευρώ την ημέρα; Τέσσερις φορές το οχτώ, τριάντα δύο, 300 ευρώ, 250 ευρώ, 260 ευρώ; Πού θα τα βρουν τα λεφτά; Δωρεάν η μάσκα στα σούπερ - μάρκετ και στο τέλος το κράτος κρατάει από τη φορολογία στο σούπερ - μάρκετ και πάει ίσα βάρκα, ίσα νερά και έτσι εξυπηρετούμε τον κόσμο. Τρόποι υπάρχουν, το θέμα είναι να υπάρχει διάθεση και μυαλό, για να τα προχωρήσουμε όλα αυτά. Πολύ γρήγορα ένα σχόλιο για τη σχέση μας με τους Τούρκους και τον Ερντογάν, γιατί πολύ φοβόμαστε ότι οι ημέρες που θα ακολουθήσουν θα είναι πάρα πολύ δύσκολες για εμάς. Όσο η Τουρκία βυθίζεται στην οικονομική κρίση και όσο ο Ερντογάν βυθίζεται στην υγειονομική κρίση τόσο πιο πιθανό θα είναι να αυξήσει την προκλητικότητά του απέναντι στην Ελλάδα. Αυτό θα μου πείτε σε ποια χώρα μπορούσε να γίνει. Σε ποια χώρα στον κόσμο θα παρενοχλούνταν το ελικόπτερο που μεταφέρει τον Υπουργό Εθνικής Άμυνας μίας χώρας κι εμείς θα το περνούσαμε στα ψιλά γράμματα, θαμμένο το θέμα και χαμηλά, πάντα χαμηλά, πάντα με υποτέλεια, πάντα να μην προκαλέσουμε, όπως και το Σύμφωνο Τουρκίας - Λιβύης που κατάπιε το Καστελόριζο, αν θυμάστε, πριν λίγο καιρό; Έχουμε εναποθέσει τις ελπίδες μας μόνο στον Χαφτάρ. Εμείς δεν κάνουμε τίποτα, περιμένουμε τον Χαφτάρ να κάνει τη βρώμικη δουλειά. Μην κάνετε το πολιτικό έγκλημα να πάτε στη Χάγη με αυτά τα μυαλά και με αυτή τη συμπεριφορά που έχετε στα ελληνοτουρκικά, γιατί θα βγούμε κουρεμένοι από εκεί. Πάω σε ένα άλλο θέμα, το οποίο αφορά όλους μας, αλλά και εσάς, κύριε Πρόεδρε, διότι ήσασταν εκεί χθες. Είναι φοβερό αυτό που ζούμε, τα έργα και οι ημέρες του Μηταράκη. Έργα και ημέρες, Νότης Μηταράκης. Απίστευτο. Είμαστε δύο μήνες κλεισμένοι στα σπίτια μας κι έχουμε αφήσει ελεύθερο τον Μηταράκη να τριγυρίζει και έχει κάνει το «Μηταράκης - Travel» - συγγνώμη που το λέω έτσι - και μεταφέρει δεξιά και αριστερά τους λαθρομετανάστες. Είναι ασύλληπτο αυτό που ζούμε! Κύριε Πρόεδρε, χθες, σε ένα κρεσέντο υποκρισίας είδαμε να κόβετε κόκκινες κορδέλες στη Μόρια, λες και εγκαινιάζατε το Χίλτον! Σοβαρά μιλάτε; Στον τόπο της θλίψης, της δυστυχίας και της υγειονομικής βόμβας, όπου στοιβάζονται τριάντα χιλιάδες λαθρομετανάστες τόσα χρόνια, πήγατε και κόψατε κορδέλες σε επικοινωνιακά σόου; Συγγνώμη, αλλά όλα αυτά που κάνετε είναι υποκρισία, πολιτικαντισμός και ρατσισμός έναντι των Ελλήνων, κύριε Υπουργέ και κύριε Πρόεδρε, γιατί ήσασταν και εσείς χθες εκεί. Εγκαινιάσατε στο ΚΥΤ της Μόριας, λέει, μία δομή υγείας και κόψατε κορδέλες και φωνάξατε τα κανάλια, που σας κατέγραφαν, να δουν τι δουλειά κάνετε, τι καλά που τα κάνετε όλα εσείς. Φοβερά πράγματα! Από το πρωί ο κ. Μηταράκης δεν μαζεύεται! Τον έχω δει σε δεκατέσσερα κανάλια. Από το πρωί μιλάει παντού και λέει πόσο καλά τα κάνει. Απίστευτο! Όμως, τα ίδια κανάλια που σας χειροκροτούν, δεν έδειξαν χθες την πορεία διαμαρτυρίας. Τρόμαξα όταν είδα στο βίντεο τις εικόνες που μας έρχονται από τα νησιά, χιλιάδων εικοσιπεντάρηδων, τριαντάρηδων να φωνάζουν ωσάν να ήταν στη ζούγκλα ξαπλωμένοι στο έδαφος, διαμαρτυρόμενοι για τον κορωνοϊό. Αυτές τις εικόνες δεν τις δείχνει κανείς, τις εικόνες, που δείχνουν ότι έχετε μετατρέψει σε δομές φιλοξενίας τα διαμάντια μας, τα νησιά μας, τον πλούτο μας. Λέτε ψέματα στους Έλληνες ότι οι λαθρομετανάστες που ήρθαν μέσω κορωνοϊού δεν έχουν δικαίωμα ασύλου. Λέτε ψέματα, γιατί προχωράτε κανονικά στο να δώσετε άσυλο σε κάποιους από αυτούς. Να σας πω και κάτι τελευταίο: Λέγατε ότι θα γίνουν δέκα χιλιάδες απελάσεις. Πόσες έχουν γίνει; Να έρθετε εδώ, κύριε Μηταράκη, και να μας πείτε πόσες απελάσεις έχετε κάνει. Να αφήσετε τις κορδέλες και το delivery λαθρομεταναστών δεξιά και αριστερά στην ενδοχώρα και την ηπειρωτική χώρα και να έρθετε εδώ στην εθνική Αντιπροσωπεία να ενημερώσετε τα κόμματα για το πόσες απελάσεις έχετε κάνει. Καμμία δεν έχετε κάνει. Είκοσι; Δεκαεπτά; Τριάντα; Τόσες έχετε κάνει. Να ξέρετε ότι αυτό θα σας βγει σε κακό. Η Ελλάδα είναι πρώτη σε όλη την Ευρώπη σε απόδοση ασύλου! Πρώτη! Πρόκειται για έκθεση της EUROSTAT στις 27 Απριλίου του 2020. Δεν είναι δική μας. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Τελειώνω, κύριε Πρόεδρε. Δεκαοκτώ χιλιάδες εξακόσιοι λαθρομετανάστες έχουν πάρει άσυλο! Προσέξτε, μιλάω για άσυλο και όχι για όλους αυτούς που τριγυρνάνε έτσι. Γιατί τριγυρνάνε. Ποιος είναι ο ρόλος των δημάρχων; Είδαμε τον Δήμαρχο Σάμου - εγώ εδώ τα λέω ανοιχτά - και τον Δήμαρχο Χίου να έχουν γίνει πιόνια της Κυβέρνησης και από εκεί που ήταν πρώτοι στον αγώνα υπέρ των νησιών τους και κατά των δομών, τώρα είναι όλα μέλι - γάλα. Κάτι άλλαξε! Αγγελοκρούστηκαν οι δήμαρχοι Σάμου και Χίου! Κάτι έγινε. Δεν ξέρω τι έγινε. Μη μιλάτε σε εμάς για κλειστές δομές. Από το Κλειδί Σερρών πηγαίνουν στο Σιδηρόκαστρο, δέκα χιλιόμετρα μακριά, και ψωνίζουν. Όποτε θέλουν μπαίνουν, όποτε θέλουν βγαίνουν. Στις Μουριές του Νομού Κιλκίς τώρα που σας μιλάω - η ώρα είναι 17.50΄ - έχουν φτάσει, σήμερα το απόγευμα, οκτώ πούλμαν με είκοσι έξι άτομα το καθένα και πάνε κόσμο εκεί. Και έρχονται άλλα οκτώ. Αν μπείτε τώρα στα ενημερωτικά site, θα δείτε Έλληνες πολίτες ξαπλωμένους έξω από τα ξενοδοχεία, για να μην περάσουν τα πούλμαν. Αυτά συμβαίνουν στην Ελλάδα, στην κανονική Ελλάδα και όχι σε αυτή που παρουσιάζουν τα δικά σας μέσα μαζικής ενημέρωσης! Έρχομαι και σε κάτι τελευταίο. Είστε οκτώμισι μήνες Κυβέρνηση και όλοι επικαλείστε τις δημοσκοπήσεις. Τι γίνεται, ρε παιδιά; Είπαμε, φίλοι σας οι δημοσκόποι, είπαμε Κιμ Γιόνγκ, 60% η Νέα Δημοκρατία. Καλά κάνετε, αλλά οκτώ μήνες διοικείτε τη χώρα. Τι πρεμούρα είναι αυτή, ρε παιδιά, με τις δημοσκοπήσεις; Οκτώμισι μήνες κυβερνάτε τον τόπο και κάθε εβδομάδα έχουμε δημοσκοπήσεις. Και: τι καλά που τα κάνει ο Πρωθυπουργός, και: τι καλή που είναι η Νέα Δημοκρατία. Σε οκτώμισι μήνες; Θα διοικήσετε τη χώρα; Έχουμε οικονομική και υγειονομική κρίση, μπαίνουμε σε ύφεση. Θέλουμε προτάσεις για το πώς θα βγει ο Έλληνας από την ύφεση, πώς θα ανοίξουν τα μαγαζιά, πώς θα γλιτώσουμε από την ανεργία. Αφήστε, λοιπόν, τις δημοσκοπήσεις και τους «φίλους» στα κανάλια. Δεν διοικούμε τη χώρα με πληρωμένες δημοσκοπήσεις ούτε με τους «φίλους» σας τους καναλάρχες!
Κύριε Χήτα, επειδή κάνατε μία αναφορά για τη Μόρια και απευθυνθήκατε και σε εμένα, θα σας απαντήσω. Η επίσκεψη του κ. Μηταράκη χθες στη Μυτιλήνη, στο κέντρο υποδοχής και ταυτοποίησης της Μόριας έγινε εν' όψει του ότι άρχιζε η οργανωμένη σταδιακή αποσυμφόρησή της, όπως έγινε και χθες. Τον συνόδεψα κι εγώ. Δεν πήγαμε εκεί για τη δομή της πρωτοβάθμιας επιτροπής υγείας, που έγινε τώρα. Έγινε με δαπάνες της Ύπατης Αρμοστείας και με μοναδικό σκοπό να προστατευθεί ο κόσμος, ο οποίος είναι μέσα στις δομή, στο κέντρο υποδοχής και ταυτοποίησης. Σήμερα που μιλάμε βρίσκονται εκεί περίπου δεκαοκτώ χιλιάδες άτομα. Αντιλαμβάνεστε ότι αυτό βοηθάει την αποσυμφόρηση του Νοσοκομείου Μυτιλήνης. Διότι αν οι εξετάσεις γίνονται στο νοσοκομείο, κινδυνεύει και το προσωπικό του νοσοκομείου, αλλά και οι συγγενείς των ασθενών να μεταφέρουν τον ενδεχόμενο ιό και μέσα στην πόλη. Άρα, λοιπόν, ήταν μία επιβεβλημένη δομή. Όμως, ούτε εγώ ούτε ο κ. Μηταράκης ξέραμε ότι θα είχαν εκεί κορδέλες κ.λπ.. Πήγαμε για άλλο σκοπό. Όταν, λοιπόν, έγινε αυτό, μας είπαν ότι θα γίνει και η δομή της Ύπατης Αρμοστείας και από χαρά οι άνθρωποι έβαλαν εκεί μία κορδέλα. Δεν πήγε κανείς για να κάνει εγκαίνια εκεί. Απλώς μας φώναξαν, παρευρεθήκαμε, πήγαμε στη δομή και ο κόσμος ήταν πάρα πολύ ευχαριστημένος. Παρ' όλο που στη συνέχεια προσπάθησαν κάποια ακραία στοιχεία - πάντως όχι από την Αριστερά αυτή τη φορά - να οργανώσουν διαμαρτυρία για να αποδοκιμάσουν τον κ. Μηταράκη, στο τέλος αποδοκιμάστηκαν από τον κόσμο αυτοί που πήγαν να αποδοκιμάσουν. Ήταν περίπου καμμιά δεκαριά αυτοί που πήγαν να αποδοκιμάσουν. Συνεπώς, ήταν εντελώς συμπτωματικό το ότι εκείνη τη μέρα γίνονταν εκεί τα εγκαίνια της δομής αυτής με γιατρούς, οργανωμένα. Αν πάτε, θα το δείτε και θα το ζηλέψετε. Ελάτε να πάμε στη Μυτιλήνη - αν θέλετε, θα σας συνοδεύσω κι εγώ - εσείς και οποιοσδήποτε άλλος από το κόμμα, για να τα δείτε και να διαπιστώσετε πόσο ωραία λειτουργεί και τι μεγάλη προσφορά είναι για τον τόπο. Σας ευχαριστώ πολύ. Τον λόγο έχει τώρα ο κ. Γεώργιος Αμυράς από τη Νέα Δημοκρατία.
Ευχαριστώ πολύ, κύριε Πρόεδρε. Αγαπητέ, κύριε Πρόεδρε, θα ήθελα πρώτα απ' όλα, να κάνω δύο τεχνικές παρατηρήσεις. Νομίζω ότι χρειάζεται plexiglass κι εδώ. Ξέρετε, ένα φτέρνισμά σας θα με στείλει στην αγωνιώδη καραντίνα για δύο εβδομάδες. Αυτό είναι η πρώτη. Δεύτερον, ο φωτισμός στην Ολομέλεια σήμερα μία ανεβαίνει και μία κατεβαίνει. Δεν ξέρω τι συμβαίνει. Έρχομαι, λοιπόν, τώρα στην ομιλία μου. Δεν μπορώ να μη σχολιάσω, αγαπητέ Κοινοβουλευτικέ Εκπρόσωπε της Ελληνικής Λύσης - πέντε χρόνια είμαι Βουλευτής, δεν είμαι πολλά χρόνια - ότι την ίδια ορολογία περί ρατσισμού κατά των Ελλήνων και για delivery λαθρομεταναστών χρησιμοποιούσε η αλήστου μνήμης Χρυσή Αυγή. Προσέξτε το αυτό. Ελληνική Λύση με Χρυσή Αυγή. Προσέξτε το αυτό. Πάμε παρακάτω τώρα. Κυρίες και κύριοι συνάδελφοι, συζητάμε σήμερα μέσα από ένα plexiglass, δηλαδή κάτω από διαφορετικές συνθήκες… [[Θόρυβος - διαμαρτυρίες από την πτέρυγα της Ελληνικής Λύσης]] Κύριε Πρόεδρε, σας παρακαλώ να επιβάλλετε την τάξη.
Μη διακόπτετε, κύριοι συνάδελφοι. Αυτό είναι κρίση και δεν αφορά εσάς προσωπικά.
Τι έγινε; Σας ενόχλησε ή σας ευχαρίστησε που σας παρομοίωσα με τη Χρυσή Αυγή; Τι ακριβώς συμβαίνει; Σας βλέπω πολύ ενθουσιασμένο. Καθίστε, λοιπόν, παρακαλώ στα αυγά σας και αφήστε με να μιλήσω. Κυρίες και κύριοι συνάδελφοι, συζητάμε, λοιπόν, σήμερα στην Ολομέλεια υπό διαφορετικές συνθήκες μέσα από το plexiglass. Ωστόσο, αυτές οι συνθήκες είναι πολύ καλύτερες από αυτές, που βιώνουν οι περισσότερες ευρωπαϊκές χώρες, που είναι βυθισμένες στο εθνικό πένθος με χιλιάδες νεκρούς. Εμείς εδώ, λοιπόν, χάρη στα αντανακλαστικά της Κυβέρνησης Μητσοτάκη και σε συνεργασία με την επιστημονική κοινότητα λάβαμε γρήγορα τις κρίσιμες αποφάσεις, έτσι ώστε να απομακρύνουμε τον υγειονομικό κίνδυνο και να μην κινδυνεύσουν οι ζωές των Ελληνίδων και των Ελλήνων. Η Ελλάδα προβάλλεται διεθνώς πλέον ως μία χώρα - πρότυπο. Από εκεί που ήταν το μαύρο πρόβατο, ξαφνικά έγινε - αλλά μετά από κόπο και αλλαγή διακυβέρνησης σε αυτή τη χώρα - το παράδειγμα προς μίμηση. Έτσι, λοιπόν, νιώθω κι εγώ την ανάγκη να ευχαριστήσω από αυτό το Βήμα τους μαχητές της πρώτης γραμμής, τους γιατρούς, τους νοσηλευτές και τις νοσηλεύτριες, τους τραυματιοφορείς, το παραϊατρικό προσωπικό, τους αστυνομικούς, τους πυροσβέστες, το διοικητικό προσωπικό και τους δημόσιους λειτουργούς, οι οποίοι μέσα σε χρόνο ρεκόρ μετέτρεψαν το γραφειοκρατικό δημόσιο της χαρτούρας σε ένα ψηφιακό δημόσιο. Ευχαριστώ πάνω από όλα όλους τους Έλληνες και όλες τις Ελληνίδες, που άκουσαν την Κυβέρνηση, εμπιστεύτηκαν τους ειδικούς και με τη συμπεριφορά τους επέδειξαν εμπράκτως το αίσθημα ευθύνης για τον συνάνθρωπό τους. Ας κρατήσουμε από αυτή την πανδημία, αυτή τη συνεργασία κι αυτή την ευρεία συμμαχία των πολιτών με τους θεσμούς. Αυτή είναι η υπεραξία, που βγαίνει μέσα από αυτή την κρίση της πανδημίας. Ακούσαμε από το πρωί να λέγεται, κυρίως από την πλευρά του ΣΥΡΙΖΑ, αλλά και από άλλα κόμματα της Αντιπολίτευσης: «αποσύρετε το νομοσχέδιο» και «η δημοκρατία είναι σε καραντίνα». Ποιος τα λέει αυτά; Πού τα είδατε αυτά, κυρίες και κύριοι συνάδελφοι, ειδικά εσείς του ΣΥΡΙΖΑ; Να ματαιωθεί, λέει, η συζήτηση του νομοσχεδίου. Διότι έχουν μάθει να κάνουν λίγα, πάρα πολύ λίγα, σε πάρα πολύ μεγάλο χρόνο. Όχι! Κυρίες και κύριοι συνάδελφοι, εμείς εδώ δεν έχουμε την άνεση του χρόνου, για να κάνουμε αιώνια διαλογισμό, να είμαστε σε μία κατάσταση ζεν, να αναβάλουμε για αύριο αυτά που έπρεπε να είχαν γίνει από προχθές. Στο κάτω - κάτω τι κάνει αυτό το νομοσχέδιο; Ενσωματώνει κοινοτικές οδηγίες στην εθνική νομοθεσία. Άκουσα και διάβασα ότι οι Ευρωβουλευτές του ΣΥΡΙΖΑ, λέει, θα καταθέσουν ερώτηση κατά της ελληνικής Κυβέρνησης για το συγκεκριμένο νομοσχέδιο στην Ευρωβουλή. Δεν θα έχει ξανασυμβεί στα χρονικά της Ευρώπης Ευρωβουλευτές ενός κόμματος να καταγγέλλουν την Κυβέρνησή τους, διότι ενσωματώνει στο εθνικό δίκαιο αποφάσεις, οδηγίες και καλές πρακτικές του Ευρωπαϊκού Συμβουλίου! Αυτό είναι ανεξήγητο πραγματικά. Δεν μπορώ να αφήσω ασχολίαστα κάποια από αυτά που είπαν οι συνάδελφοι του ΣΥΡΙΖΑ. Για να δούμε λίγο τα δικά σας πεπραγμένα , αγαπητές και αγαπητοί συνάδελφοι του ΣΥΡΙΖΑ, σε θέματα περιβάλλοντος τα προηγούμενα χρόνια. Επί ΣΥΡΙΖΑ, είχαμε μια πολιτική εντακτικοποίησης της χρήσης του λιγνίτη σε βάρος των ανανεώσιμων πηγών ενέργειας. Επί ΣΥΡΙΖΑ η χώρα μπήκε «μέχρι τα αυτιά» - ιδιαίτερα η ΔΕΗ - μέσα στον λιγνίτη. Έφτασε η ΔΕΗ στα πρόθυρα χρεοκοπίας, λόγω των τεράστιων ποσών που έπρεπε να καταβάλλει στο χρηματιστήριο ρύπων. Να πω για τις ανανεώσιμες πηγές ενέργειας επί ΣΥΡΙΖΑ; Είναι δυνατόν η ΔΕΗ, η μεγαλύτερη επιχείρηση της χώρας, να κατέχει μόλις το 7% της αγοράς των ΑΠΕ; Να πω για τις χωματερές στο Ιόνιο και στο Νότιο Αιγαίο; Να πω για τα πρόστιμα και τις καταδίκες από την Ευρώπη σε βάρος της χώρας; Να πω για την πλαστική σακούλα; Εδώ ήμασταν όταν ψηφίσαμε όλοι το μέτρο επιβολής περιβαλλοντικού τέλους για τη χρήση πλαστικής σακούλας. Όμως, δυστυχώς, αυτός ο νόμος επί ΣΥΡΙΖΑ ήταν διάτρητος, ήταν τόσο πρόχειρος, που βρήκαν οι επιτήδειοι τον τρόπο να βγάλουν λεφτά πάνω σε αυτό, μη πληρώνοντας το τέλος, αυξάνοντας το βάρος της σακούλας. Τι κάνουμε τώρα εμείς με το περιβαλλοντικό νομοσχέδιο; Κάνουμε πράγματα που θα έπρεπε να είχαν γίνει εδώ και πάρα πολλά χρόνια, εδώ και δεκαετίες, θα έλεγα εγώ. Τι συνέβαινε με τις περιβαλλοντικές αδειοδοτήσεις για τις ΑΠΕ; Πραγματικά, το είπαν πάρα πολλοί συνάδελφοι. Οκτώ χρόνια για να πάρεις μια αδειοδότηση ΑΠΕ; Τι σήμαινε αυτό; Σήμαινε ότι η χώρα παρέμενε εγκλωβισμένη και δεμένη χειροπόδαρα στον λιγνίτη, στα ορυκτά, στη ρύπανση. Τώρα που πηγαίνουμε έως εκατόν πενήντα ημέρες τον χρόνο αδειοδότησης αντιδρούν οι συνάδελφοι του ΣΥΡΙΖΑ, που θα έπρεπε να μαστιγώνουν την Κυβέρνηση, αν ήθελαν πραγματικά να είναι φιλοπεριβαλλοντικοί, ζητώντας ακόμα πιο μικρές προθεσμίες. Να πούμε για τις προστατευόμενες περιοχές. Εμείς στην Ήπειρο έχουμε προστατευόμενη περιοχή στα Τζουμέρκα, έχουμε τη λεκάνη της Παμβώτιδας, δηλαδή της λίμνης των Ιωαννίνων, έχουμε επίσης και την προστατευόμενη περιοχή των εκβολών του Ποταμού Καλαμά. Για να δούμε, λοιπόν, πώς λειτουργούσαν αυτοί οι φορείς διαχείρισης, που οι άνθρωποι μπορεί είχαν τη διάθεση, αλλά δεν είχαν ούτε τους πόρους ούτε τα μέσα. Εάν, λοιπόν, με τα κιάλια έβρισκαν έναν να πηγαίνει με το αγροτικό και να ρίχνει μπάζα στο ποτάμι, δεν είχαν καμμία αρμοδιότητα ανακριτική. Έπρεπε να πάρουν τηλέφωνο την αστυνομία, να βρεθεί περιπολικό, να έρθει μετά από δύο ώρες. Χαιρέτα μου τον πλάτανο. Αυτά αλλάζουν. Τώρα πια όλοι αυτοί οι φορείς δεν καταργούνται. Αντικαθίστανται από ενιαίο φορέα. Θα έχουν έσοδα και από την Ευρωπαϊκή Ένωση και από τον κρατικό προϋπολογισμό - είναι πάρα πολύ σημαντικό αυτό - και επιπλέον, θα στελεχώνονται μέσα από διαδικασίες ΑΣΕΠ. Ποιος δεν το θέλει αυτό; Επίσης, για τις περιοχές «NATURA» έγινε πάρα πολύς λόγος και βέβαια, φάνηκε η άγνοια πολλών Βουλευτών της Αντιπολίτευσης. Δεν βλέπουμε σε τι χάλι είναι οι περιοχές «NATURA»; Δεν συμφωνούμε όλοι ότι οι περισσότερες είναι εγκαταλελειμμένες, χωρίς καμμία επιτήρηση, χωρίς καμμιά δυνατότητα να καταπολεμηθεί η αυθαιρεσία και η καταπάτηση; Αυτό αλλάζει. Επίσης, για την πλαστική σακούλα - προσπαθώ να είμαι γρήγορος και σύντομος, κύριε Πρόεδρε, διότι μειώθηκε ο χρόνος των ομιλητών και παραλείπω κάποια στοιχεία, τα οποία θα αναφέρω αύριο - εγώ θα καταθέσω ερώτηση στο Υπουργείο Περιβάλλοντος, για να μάθουμε, από την 1η Ιανουαρίου του 2018, που το μέτρο αυτό ετέθη σε εφαρμογή, πόσα χρήματα έχουν κατατεθεί στο ειδικό ταμείο, πού έχουν πάει και να γίνει επιτέλους ένας απολογισμός. Με το παρόν σχέδιο νόμου, κυρίες και κύριοι συνάδελφοι, αντιμετωπίζονται γραφειοκρατικά και ουσιαστικά προβλήματα στη διαχείριση αποβλήτων. Είναι δυνατόν, τα νησιά του νοτίου Αιγαίου και του Ιονίου να παρουσιάζουν, εν μέσω τουριστικής περιόδου, βουνά σκουπιδιών; Αυτό θέλουμε; Το ότι γίνεται ένας ενιαίος φορέας με τη συμμετοχή περιφερειών και όλων των δήμων για την ενιαία αντιμετώπιση της διαχείρισης των απορριμμάτων δεν είναι θετικό βήμα; Παντού έτσι γίνεται, σε όλο τον κόσμο. Όσο δε, για τις οικιστικές πυκνώσεις, από αυτό εδώ το Βήμα πάλι, όταν είχε έρθει το νομοσχέδιο από τον ΣΥΡΙΖΑ, είχα πει τότε στον αρμόδιο Υπουργό, στον κ. Φάμελλο, ότι θα καταπέσει στο Συμβούλιο της Επικρατείας και δυστυχώς ή ευτυχώς επαληθεύτηκα. Άκουσα πριν από λίγο Βουλευτή του ΣΥΡΙΖΑ να λέει «για τις οικιστικές πυκνώσεις να ακολουθήσετε τις αποφάσεις του Συμβουλίου της Επικρατείας». Μας κουνούσε και το δάχτυλο! Μα, αντιπολιτευόταν το ίδιο του το κόμμα! Βεβαίως, τις αποφάσεις του Συμβουλίου της Επικρατείας ακολουθούμε και γι' αυτό θεραπεύουμε τα προβλήματα που προέκυψαν. Τέλος, να πω κάτι - δεν το είπε κανείς - αναφορικά με το πρόγραμμα «ΕΞΟΙΚΟΝΟΜΩ». Θα έχουμε τη δυνατότητα, εξήντα χιλιάδες κατοικίες σε ετήσια βάση, να αναβαθμίζονται ενεργειακά. Είναι ένα μικρό έως και πολύ μεγάλο βήμα. Κυρίες και κύριοι συνάδελφοι, το νομοσχέδιο αυτό είναι φιλοπεριβαλλοντικό. Βγάζει τα εμπόδια που κρατούσαν την Ελλάδα ουραγό στην «πράσινη» πολιτική και σας καλώ να ανεβείτε και εσείς στο «πράσινο» τρένο, να μην μείνετε πίσω και βεβαίως, θα υπερψηφίσω το νομοσχέδιο με υπερηφάνεια. Σας ευχαριστώ πολύ.
Θα ήθελα τον λόγο, κύριε Πρόεδρε.
Κύριε Χήτα, ζητήσατε τον λόγο. Πιθανολογώ για την ταύτιση αυτή. Έχετε τον λόγο για ένα λεπτό, για να διευκρινίσετε ότι δεν έχετε καμμία σχέση, προφανώς.
Ευχαριστώ, κύριε Πρόεδρε, που μου δίνετε τον λόγο.
Να απαντήσω, κύριε Πρόεδρε.
Στους εννιά μήνες, που είμαστε εδώ μέσα, εμείς παίζουμε με ανοιχτά χαρτιά και με πολιτικούς όρους. Βρώμικα χτυπήματα δεν επιχειρούμε σε κανέναν. Να υπενθυμίσω, λοιπόν, στον πολύ καλό κατά τα άλλα συνάδελφο ότι, αυτός στις ιδέες του μπορεί να μην έχει την ίδια ένταση, αν θέλετε, ο παρονομαστής να μην είναι τόσο εθνικός, γιατί τώρα είναι πολύ νεοδημοκράτης, ενώ πριν λίγους μήνες - να υπενθυμίσω - ήταν στο «αποξηραμένο» Ποτάμι, το οποίο έπαιξε καθοριστικό ρόλο στο να ξεπουληθεί η Μακεδονία μας και να περάσει η Συμφωνία των Πρεσπών. Το Ποτάμι επιτέλεσε το έργο του…
Το πάτε αλλού τώρα. Εσείς θέλετε να απαντήσετε στην έκφραση μόνο και να διαφοροποιηθείτε, ότι δεν πρέπει να ταυτίζεστε.
Θα τελειώσω, θα τελειώσω.
Τα άλλα δεν χρειάζονται.
Αφού ολοκληρώθηκε, λοιπόν, το έργο του Ποταμιού, ήρθε στη Νέα Δημοκρατία με μεταγραφή και καλά κάνει.
Θα απαντήσω, δεν γίνεται!
Ο κ. Αμυράς προσέχει τις εκφράσεις του.
Ό,τι ενόχλησε, το ανακαλώ. Ο νυν Αρχηγός του, λοιπόν, από το Βήμα της Βουλής είναι αυτός ο οποίος μίλησε για μπόλιασμα και ότι θα είναι περήφανος, όταν τα παιδιά αυτών των οποίων έρχονται εδώ θα πάνε στα ελληνικά σχολεία και αν είναι και καλοί μαθητές, να κρατήσουν την ελληνική σημαία. Ακούστε. Για εμάς αυτά τα θέματα είναι σημαντικά. Το σύνθημά μας είναι «πρώτα η Ελλάδα, πρώτα οι Έλληνες». Κύριε συνάδελφε, κύριε Αμυρά, μπορεί να διαφωνείτε με τα πιστεύω μας, μπορεί να διαφωνείτε με τις θέσεις μας. Σας παρακαλώ όμως, μην τολμήσετε ποτέ ξανά τον κ. Βελόπουλο, που γνωρίζετε χρόνια, εμένα που είμαι δημοσιογράφος είκοσι έξι χρόνια, τον οικονομολόγο, τον κ. Βιλιάρδο, τον συνταγματάρχη, τον κ. Μυλωνάκη, και τα υπόλοιπα στελέχη της Ελληνικής Λύσης, να μας συγκρίνετε με αυτά τα παραβατικά στοιχεία, με αυτά τα «ούγκανα» που ήταν εδώ μέσα. Θέλω, παρακαλώ πολύ, να το διαγράψετε, γιατί ξέρω ότι δεν είναι αυτή η φρασεολογία σας. Μπορεί να διαφωνείτε με αυτά που λέμε, δεν είναι κακό, αλλά δεν μπορείτε να μας αποδίδετε τέτοιους χαρακτηρισμούς.
Πάντως, δεν σας ταύτισε με την Χρυσή Αυγή. Είπε η φρασεολογία προσομοιάζει…
Η σύγκριση, κύριε Πρόεδρε, είναι ύπουλο χτύπημα. Τι σύγκριση είναι αυτή;
Δώσατε διευκρίνιση, τελείωσε.
Σοβαρά μιλάτε; Είναι σύγκριση αυτή; Τι σχέση έχουμε εμείς; Έχουμε επιχειρήματα, έχουμε πρόγραμμα, έχουμε προτάσεις, έχουμε μια εξαίρετη παρουσία στο Κοινοβούλιο και μας συγκρίνει με αυτά τα παραβατικά στοιχεία; Κύριε Αμυρά, θεωρώ ότι ήταν λάθος σας. Θα ήθελα να ανακαλέσετε.
Ωραία, ωραία. Ας δώσει και τη διευκρίνισή του ο κ. Αμυράς. Ορίστε, κύριε Αμυρά, έχετε τον λόγο.
Κύριε Πρόεδρε, δεν θα δώσω διευκρίνιση, θα βάλω τα πράγματα στη θέση τους΄. Πρώτα από όλα, αγαπητέ κύριε συνάδελφε, δεν ξέρω αν εσείς θα είχατε - πώς να το πω - την πολιτική πυγμή να παραιτηθείτε από Βουλευτής όπως έκανα εγώ, όταν διαφώνησα τότε με το Κόμμα μου το Ποτάμι για το θέμα των Σκοπίων.
Στο κόμμα αναφέρθηκα, όχι σε εσάς.
Εγώ καταψήφισα τη Συμφωνία των Σκοπίων και παραιτήθηκα από Βουλευτής. Πάει αυτό.
Βλέπετε, λοιπόν, ότι επεκτείνεται η συζήτηση χωρίς λόγο;
Μισό λεπτό, να απαντήσω, κύριε Πρόεδρε.
Η διάταξη αυτή του Κανονισμού πρέπει να τηρείται.
Άρα, κύριε Χήτα, όταν βάζετε στο στόμα σας το όνομά μου, παρακαλώ να είστε προσεκτικός. Ένα το κρατούμενο. Δεύτερον, με αυτό που είπα, σας έκανα μία παραίνεση. Σας είπα: «Προσέξτε, γιατί τη φρασεολογία περί ντελίβερι, λαθρομεταναστών» κ.λπ., την χρησιμοποιούσαν και άλλοι. Σας είπα να προσέξετε τη φρασεολογία σας.
Κύριε Αμυρά, αυτό αρκεί. Δεν χρειάζεται τώρα να επεκτεινόμεθα στο θέμα των Σκοπίων.
Δεν επεκτεινόμαστε, αλλά να πω και κάτι τελευταίο. Δεν είναι δική σας η Μακεδονία, κύριε, που μου λέτε «η Μακεδονία μας και η Μακεδονία μας». Η Μακεδονία ανήκει σε όλους μας…
Βλέπετε, λοιπόν; Τελειώσαμε, κύριε Αμυρά.
Αυτό το ύφος που φέρνει λίγο προς λαϊκισμό, παρακαλώ προσέξτε το!
Τον λόγο έχει από τον ΣΥΡΙΖΑ η κ. Καφαντάρη.
Καλησπέρα σας. Αλλιώς θα ξεκινούσα την τοποθέτησή μου σήμερα, αλλά δεν μπορώ να μην δώσω κάποιες απαντήσεις στον κύριο Υπουργό, γιατί τον ακούσαμε πριν από μία ώρα περίπου να μιλάει για τυφλό κομματικό μένος. Μάλλον είπατε, κύριε Υπουργέ, ότι μας χαρακτηρίζει πάθος. Κάνω ένα ερώτημα. Τυφλό κομματικό πάθος είναι η θέση του Συνηγόρου του Πολίτη, με συγκεκριμένες προτάσεις και κριτική στο εν λόγω σχέδιο νόμου; Τυφλό κομματικό πάθος έχουν οι περιβαλλοντικές οργανώσεις, τα τμήματα πανεπιστημιακών ιδρυμάτων της χώρας μας που αντιτίθενται στο εν λόγω σχέδιο νόμου, με συγκεκριμένες προτάσεις και συγκεκριμένη κριτική; [[Στο σημείο αυτό την Προεδρική Έδρα καταλαμβάνει ο Ζ΄ Αντιπρόεδρος της Βουλής κ. ΑΠΟΣΤΟΛΟΣ ΑΒΔΕΛΑΣ]] Από την άλλη μεριά όμως, κύριε Υπουργέ, δεν αποφύγατε να διαστρεβλώσετε και κάποια γεγονότα. Επιτρέψτε μου, αναφέρομαι στην ανακοίνωση του Δικτύου Προέδρων των Φορέων Διαχείρισης. Είπατε ότι οι φορείς έλεγαν ότι πρέπει να υπάρχει κεντρικά, να δημιουργηθεί κάτι καινούργιο. Πήρατε αποσπασματικά ένα κομμάτι, τη στιγμή που το Δίκτυο Προέδρων Φορέων Διαχείρισης αναφέρει ότι πρέπει να διατηρηθούν οι τριάντα έξι αυτοί φορείς από τη μία και από την άλλη μεριά ότι καλό θα ήταν, σε επίπεδο Υπουργείου, στη Διεύθυνση Βιοποικιλότητας, να υπάρχει ένα κεντρικό τμήμα το οποίο θα ελέγχει ή μάλλον θα συντονίζει τη δράση των φορέων. Άλλο αυτό που είπατε, άλλο αυτό που λέει η ανακοίνωση των Προέδρων. Μιλήσατε για τις ΑΕΠΟ, τις ανανεώσεις περιβαλλοντικών όρων. Φέρατε παραδείγματα από την Ευρώπη. Κατ' αρχάς, να σας πω ότι είναι μία από τις φωτογραφικές διατάξεις και παραπέμπει και στην «ΕΛΛΗΝΙΚΟΣ ΧΡΥΣΟΣ», αλλά από την άλλη μεριά συγκρίνουμε τις ευρωπαϊκές χώρες. Πρέπει να πούμε κάτι, κύριε Υπουργέ. Εκεί υπάρχουν ελεγκτικοί μηχανισμοί - αναφέρατε πολλές φορές τις ευρωπαϊκές χώρες - που κάθε τέσσερα, πέντε χρόνια ελέγχουν την εφαρμογή. Αυτό το πράγμα στην Ελλάδα γίνεται; Αναφερθήκατε ακόμα και στις εξορύξεις σε περιοχές «NATURA». Με το θεσμικό πλαίσιο, που εισάγεται με το εν λόγω σχέδιο νόμου και τις διαδικασίες αδειοδοτήσεων, τους χρόνους και όλα αυτά, έρχομαι και ρωτώ το εξής. Ποιος θα ελέγχει πραγματικά τις διαδικασίες; Υπάρχουν ελεγκτικοί μηχανισμοί, όταν από τις πρώτες κινήσεις, παραδείγματος χάρη, της Κυβέρνησής σας, όταν ανέλαβε, ήταν η κατάργηση - να μην το πω υποβάθμιση ουσιαστική - των επιθεωρητών περιβάλλοντος; Να πω και κάτι ακόμα που ακούστηκε στις επιτροπές, ότι σήμερα ο Δήμος Αθηναίων είχε συνεδρίαση για το θέμα του ΠΔ στο κέντρο της Αθήνας. Ορθά το αποσύρατε - θα δούμε τι θα έρθει - και καταργήθηκε και το δημοτικό συμβούλιο. Άρα, επιβεβαιώνεται ο ΣΥΡΙΖΑ που στις επιτροπές είπε ότι ο Δήμος Αθηναίων δεν ήξερε για το εν λόγω προεδρικό διάταγμα. Τώρα, κύριε Υπουργέ, κυρίες και κύριοι Βουλευτές, βιώνουμε μια παγκόσμια κρίση. Τη στιγμή που βιώνουμε αυτή την παγκόσμια κρίση - μιλάω για την πανδημία - και τη στιγμή που σε συνέδριο στη Γερμανία ο Γενικός Γραμματέας του ΟΗΕ Γκουτιέρες διαπιστώνει ότι η πανδημία του νέου κορωνοϊού αποκαλύπτει ότι οι κοινωνίες και οι οικονομίες μας είναι ευαίσθητες μπροστά σε κρίσεις, ενώ εκθέτουν πλήρως τις ανισότητες που απειλούν την πρόοδο στους στόχους βιώσιμης ανάπτυξης, κάνοντας μάλιστα, έκκληση για πράσινη ανάκαμψη από την πανδημία - αυτό είναι το διεθνές τοπίο, αυτή είναι η παγκόσμια κοινότητα, όπως εκφράζεται από τον Γενικό γραμματέα του ΟΗΕ - έρχεστε εσείς εδώ και καταργείτε περιβαλλοντική νομοθεσία. Ενώ παραδείγματος χάρη, επειδή είμαστε και στο έτος βιοποικιλότητας το 2020, αντιπαλεύει η βιοποικιλότητα την κλιματική αλλαγή, εσείς έρχεστε εδώ και υποβαθμίζετε την προστασία του περιβάλλοντος. Φέρνετε ένα νομοσχέδιο, το οποίο ονομάζετε εκσυγχρονισμό της περιβαλλοντικής νομοθεσίας, όμως είναι μια οπισθοδρόμηση και δεν το λέει από τυφλό πάθος η Καφαντάρη, η Βουλευτής του ΣΥΡΙΖΑ. Αυτό λέει και ο Συνήγορος του Πολίτη, επίσημος σύμβουλος του κράτους, με συγκεκριμένο θεσμικό ρόλο, για τον τρόπο κακής νομοθέτησης. Δεν εκσυγχρονίζετε. Οπισθοδρόμηση φέρνετε στην περιβαλλοντική νομοθεσία. Μάλιστα, είναι ένα νομοσχέδιο αντιδημοκρατικό. Το έχουμε καταγγείλει, όχι μόνο για τη διαδικασία. Πόσα άρθρα ξεκίνησαν και πόσα καταλήξανε να έρθουν εδώ να συζητιούνται - εξήντα έξι με εκατόν τριάντα - ή τη διαβούλευση των φορέων που δεν έγινε ή όλη αυτή η διαδικασία. Είναι αντιδημοκρατικό γιατί επεμβαίνει σε όποια συμμετοχική διαδικασία κι αυτό είναι πολύ σημαντικό και αποδεικνύεται με το πώς νομοθετείτε, σε σχέση με τους φορείς διαχείρισης. Είναι ένα πραξικόπημα, όπως λέμε, πώς κάνατε στα εργασιακά εν μέσω πανδημίας, καταργώντας την αύξηση του κατώτερου μισθού. Έρχεστε τώρα και στα οικολογικά, περιβαλλοντικά θέματα. Είναι μια ιδεοληπτική πολιτική της Νέας Δημοκρατίας, συνέχεια του αναπτυξιακού νόμου που ζήσαμε τον προηγούμενο Νοέμβρη. Εδώ θα αναφέρω χαρακτηριστικά ότι το Κεντρικό Συμβούλιο Περιβαλλοντικής Αδειοδότησης, γίνεται Συμβούλιο Αναπτυξιακού Προγραμματισμού. Ο προϊστάμενος της Διεύθυνσης Περιβαλλοντικής Πολιτικής συμμετέχει μεν, αλλά δεν ψηφίζει. Συμμετέχουν εκπρόσωποι από αναπτυξιακά υπουργεία. Δεν είναι αντίφαση περιβάλλον και ανάπτυξη. Για εμάς είναι δύο έννοιες, που μπορούν αρμονικά να συνυπάρξουν και να προχωρήσουν. Για εσάς, όμως, δυστυχώς το περιβάλλον είναι ένα εμπόδιο στην ανάπτυξη, όπως εσείς την εννοείτε. Υπάρχει παραβίαση ευρωπαϊκών οδηγιών, κανονισμών, Συντάγματος. Τα είπαμε πολλές φορές. Τα είπε και ο Συνήγορος του Πολίτη στις Επιτροπές. Ελέχθησαν και σήμερα και στη διαδικασία στην αρχή για τη συνταγματικότητα. Θα ήθελα, όμως να πω απλά, ότι η υπονόμευση της διαδικασίας της διαβούλευσης και συλλογής απόψεων αποτελεί παραβίαση τόσο της οδηγίας 2011/92, όσο και της οδηγίας 43/92, καθώς και το πνεύμα της Σύμβασης του Άαρχους. Έχει πολλές φωτογραφικές διατάξεις, ενώ υπάρχει και στις ζώνες προστασίας η ζωνοποίηση που εισάγετε. Εδώ θα θέλαμε να σημειώσουμε ότι οι χρήσεις γης είναι ένα εργαλείο πολεοδομικού και χωροταξικού σχεδιασμού στον αστικό χώρο. Έρχομαι πάλι στα θέματα των φορέων διαχείρισης, που είναι πολύ σημαντικά για τους εργαζόμενους δεκατρία χρόνια. Με ανασφάλεια και με διαρκείς ανανεώσεις δεν δίνεται λύση. Μιλάτε γενικά για ΑΣΕΠ, αλλά με τι μοριοδότηση, με τι κριτήρια; Να πω, επίσης, και το πολύ σοβαρό θέμα, ότι αποδυναμώνεται η προστασία της φύσης, αλλά αποδυναμώνεται και η τοπική ανάπτυξη, διότι η λειτουργία των φορέων διαχείρισης ήταν ένα ήπιο μοντέλο ανάπτυξης με περιβάλλον με όφελος στην τοπική κοινωνία, γιατί υπήρχε μεγάλη συνεργασία και των φορέων με τις τοπικές επιχειρήσεις, με τους δήμους κ.λπ... Δίνετε με αυτή τη διαδικασία, την κατάργηση της γνωμοδότησης ουσιαστικά, ένα ελευθέρας για μεγάλα έργα. Αυτό είναι πολύ σημαντικό. Έρχομαι εδώ να μιλήσω για τις ΑΠΕ που περιλαμβάνονται στο εν λόγω σχέδιο νόμου, που εισάγονται χωρίς σχεδιασμό, χωρίς να υπάρχει χωροταξικό για τις ΑΠΕ. Η έκθεση της Ευρωπαϊκής Επιτροπής για το 2019 αναφέρει συγκεκριμένα για την Ελλάδα και τον σημαντικό ρόλο που έπαιξαν οι φορείς στην προστασία των περιοχών «NATURA». Τέλος, να πω για το καινούργιο Εθνικό Σχέδιο για την Ενέργεια και το Κλίμα, που καταθέσατε, το «πράσινο» πρόγραμμά σας.
Με δυο λόγια, κυρία Καφαντάρη, σας παρακαλώ.
Ένα λεπτό, κύριε Πρόεδρε, παρακαλώ.
Ήδη περάσανε δύο λεπτά.
Τι να πω για τη διαδικασία απολιγνιτοποίησης, χωρίς κανέναν συγκεκριμένο σχεδιασμό, όταν όλο και κερδίζει το φυσικό αέριο, που σημειωτέον, είναι ένα ορυκτό καύσιμο στη λογική την οποία εισάγετε; Να μην πούμε βέβαια, ότι και μέσα στο σχέδιο νόμου, όταν αναδεικνύετε σαν κυρίαρχο την εξοικονόμηση ενέργειας και την ενεργειακή αποδοτικότητα των κτιρίων, μεταφέρετε κατά ένα, ενάμιση χρόνο την υποχρέωση με βάση νόμο ενσωμάτωσης κοινοτικής οδηγίας την εισαγωγή των νέων κτηρίων με μηδενική κατανάλωση ενέργεια. Για τα απόβλητα δεν θα πω πολλά, θα κλείσω, γιατί έχουν λεχθεί και από άλλους συναδέλφους. Θα πω, όμως, ότι δυστυχώς το «πράσινο» πρόσωπο της Νέας Δημοκρατίας καταρρέει με πάταγο στο εν λόγω νομοσχέδιο. Είχατε, κύριε Υπουργέ, μια παρακαταθήκη από την κυβέρνηση του ΣΥΡΙΖΑ, τα δικά μας πεπραγμένα στο περιβάλλον με πιθανές ατέλειες, με πιθανές καθυστερήσεις, ό,τι είναι να διορθωθεί. Κανείς δεν είναι τέλειος. Αυτή, όμως, την παρακαταθήκη για την οποία έχει δεχτεί η χώρα μας και ευμενή σχόλια από την Ευρωπαϊκή Ένωση, παραδείγματος χάρη για την ανάρτηση των δασικών χαρτών, που από 1% έφτασε γύρω στο 44% κυρωμένοι οριστικά χάρτες, έρχεστε εσείς και πάμε πίσω πάλι. Πάει πίσω η χώρα. Πάει πίσω στο περιβάλλον. Ας χαρακτηριστείτε από μια στοιχειώδη - επιτρέψτε μου - σοβαρότητα, για να αποδείξετε πραγματικά ότι αυτό το «πράσινο» πρόσωπό σας, δεν είναι κάτι το υποκριτικό και μόνο στα λόγια. Ευχαριστώ πολύ, κύριε Πρόεδρε.
Ευχαριστούμε πολύ. Καλησπέρα σας, καλή εβδομάδα και καλό μήνα. Μέχρι να ετοιμαστεί το Βήμα και να έρθει ο κ. Νίκος Καραθανασόπουλος από το Κομμουνιστικό Κόμμα Ελλάδας, θέλω να σας πω ότι παρακολουθούσα την συζήτηση από το γραφείο κι ένας συνάδελφος σύγκρινε την Ελληνική Λύση, που είναι το κόμμα μου, με τη Χρυσή Αυγή. Ειλικρινά, στεναχωρήθηκα πάρα πολύ, γιατί στους οκτώ, εννέα μήνες που είμαστε εδώ, δεν νομίζω να σας έχουμε δώσει τέτοια εικόνα. Καλό είναι να αποφεύγονται οι ταμπέλες, οι χαρακτηρισμοί και να μιλάμε με επιχειρήματα. Το λέω για όλους αυτό. Σας ευχαριστώ πολύ. Ειλικρινά, στεναχωρήθηκα πάρα πολύ και τον είχα και σε μεγάλη εκτίμηση και ακόμη τον έχω, δεν αλλάζει κάτι. Το λόγο έχει ο κ. Νικόλαος Καραθανασόπουλος, Κοινοβουλευτικός Εκπρόσωπος του Κόμματος Ελλάδος λόγο για έξι λεπτά, γιατί μίλησε και ο Πρόεδρός σας.
Ευχαριστώ πολύ, κύριε Πρόεδρε. Το περιβάλλον, τα οικοσυστήματα, οι ορεινοί όγκοι, η χλωρίδα, η πανίδα, ο αιγιαλός, οι ακτές, αλλά και τα εργαλεία όπως είναι η χωροταξία και η χρήση γης ή θα υπηρετούν τις λαϊκές ανάγκες ή την κερδοφορία των μονοπωλίων. Τρίτος δρόμος δεν υπάρχει, δυστυχώς, και δεν πρόκειται να ανακαλυφθεί. Από αυτή την άποψη το σχέδιο νόμου για το περιβάλλον, το οποίο συζητάμε σήμερα, αποτελεί έναν ακόμη οργανικό κρίκο της προσαρμογής της περιβαλλοντολογικής νομοθεσίας στις ανάγκες της κερδοφορίας των μονοπωλιακών ομίλων, συνεχίζοντας την πολιτική, παίρνοντας τη σκυτάλη από τις προηγούμενες κυβερνήσεις. Έτσι, λοιπόν, η βασική τους στόχευση είναι σαφής και δεν μπορεί να συγκαλυφθεί. Η στόχευση αυτή δεν είναι άλλη, παρά η επιτάχυνση και η διευκόλυνση των επενδύσεων, αδιαφορώντας για τις συνέπειες που υπάρχουν στα λαϊκά στρώματα, στο περιβάλλον, στα δάση, συνολικά στα οικοσυστήματα. Έτσι, λοιπόν, δεν είναι τυχαίο πως οι εκάστοτε κυβερνητικές πολιτικές διαχρονικά στο περιβάλλον υλοποιούσαν τις προτάσεις του ΣΕΒ και των υπολοίπων εργοδοτικών φορέων. Άλλωστε, πριν έναν χρόνο ακριβώς, ο ΣΕΒ σε ενημερωτικό του δελτίο υποδείκνυε στην τότε Κυβέρνηση - και στη σημερινή - τι πρέπει να κάνει για να επιταχυνθούν οι περιβαλλοντολογικές αδειοδοτήσεις, για να υπάρξουν περισσότερες επενδύσεις. Ο ΣΕΒ απαιτεί, οι κυβερνήσεις υλοποιούν. Το σχέδιο νόμου αποδεικνύει πως τα λαϊκά δικαιώματα και η προστασία του περιβάλλοντος έρχονται σε αντίθεση με την κερδοφορία του κεφαλαίου. Το λαϊκό δικαίωμα στην αναψυχή και στην αξιοποίηση του περιβάλλοντος θρυμματίζεται μπροστά στην ανάγκη του κεφαλαίου να διασφαλίσει κέρδος. Για τις καπιταλιστικές επενδύσεις, το περιβάλλον και η προστασία του είναι κόστος και μόνιμος διαχρονικός τους στόχος είναι η ελαχιστοποίηση κάθε δαπάνης που απαιτείται για να περιοριστούν οι συνέπειες στο περιβάλλον, άρα και στην προστασία της δημόσιας υγείας. Καπιταλισμός και προστασία του περιβάλλοντος είναι ασύμβατα πράγματα. Το σχέδιο νόμου, επίσης, αποδεικνύει πως η τάχα προστασία του περιβάλλοντος, άρα και η περιβαλλοντική ευαισθησία που ευαγγελίζεται τόσο η Νέα Δημοκρατία, όσο και ο ΣΥΡΙΖΑ, είναι υποκριτική. Το σχέδιο νόμου το επιβεβαιώνει για την Κυβέρνηση. Η Κυβέρνηση της Νέας Δημοκρατίας, αλλά και ο ΣΥΡΙΖΑ, αποδέχονται την απελευθέρωση της ηλεκτρικής ενέργειας. Αποδέχονται τις «πράσινες» επενδύσεις. Όμως και ο ΣΥΡΙΖΑ ως κυβέρνηση έχει πεπραγμένα. Θα ξεχάσουμε τη στάση του απέναντι στο Ελληνικό; Θα ξεχάσουμε τη στάση του απέναντι στον ΧΥΤΑ Φυλής, που έδωσε παράταση της λειτουργίας σε μια υγειονομική βόμβα ή τη στάση του στην «ΕΛΛΗΝΙΚΟΣ ΧΡΥΣΟΣ»; Τέτοια ζητήματα δεν ξεχνιούνται. Έτσι, λοιπόν, η προστασία του περιβάλλοντος και η λεγόμενη «πράσινη ανάπτυξη» αξιοποιούνται σαν εργαλεία για νέες επενδύσεις, αλλά και για την επιτάχυνση της καπιταλιστικής ανάπτυξης. Εδώ πρέπει να επισημάνουμε ότι το σύνολο των φορέων που σχετίζονται με τα λαϊκά συμφέροντα, αλλά και την προστασία του περιβάλλοντος, έχει τοποθετηθεί απέναντι στο συγκεκριμένο νομοσχέδιο και ζητούν σύσσωμοι από την Κυβέρνηση να το αποσύρει. Βεβαίως, η Κυβέρνηση της Νέας Δημοκρατίας βρήκε ένα νομικό πλαίσιο επικαιροποιημένο από την προηγούμενη κυβέρνηση, που και αυτή, με τη σειρά της, σεβάστηκε με αξιομνημόνευτο τρόπο το νομικό πλαίσιο των προηγούμενων κυβερνήσεων. Απ' αυτήν την άποψη, λοιπόν, η προηγούμενη κυβέρνηση επικαιροποίησε τα σχετικά με τους φορείς διαχείρισης των προστατευόμενων περιοχών, εφηύρε την πατέντα των οικιστικών πυκνώσεων στο πλαίσιο των δασικών χαρτών και προετοίμασε ένα σύνολο αλλαγών, που όμως δεν πρόλαβε να καταθέσει και έρχεται σήμερα η Νέα Δημοκρατία να τις καταθέσει. Έτσι, λοιπόν - περνάω σε συγκεκριμένα ζητήματα στο πρώτο κεφάλαιο προβλέπονται μια σειρά διατάξεις, που απλοποιούν και επιταχύνουν τη διαδικασία αδειοδότησης, επιβάλλοντας ασφυκτικούς χρόνους στις Υπηρεσίες για να απαντήσουν, δρομολογούν την ιδιωτικοποίηση των ελέγχων που μέχρι σήμερα υλοποιούσαν δημόσιοι κρατικοί φορείς. Η ιδιωτικοποίηση των ελέγχων είναι, βεβαίως, η συνέχεια της διαχρονικής πολιτικής των ιδιωτικοποιήσεων. Βεβαίως, το μείζον από τη δική μας μεριά σ' αυτήν την υπόθεση δεν είναι το κέρδος των μερικών ημερών, οι οποίες θα επιταχύνουν τις αδειοδοτήσεις, που είναι βεβαίως κέρδος προς όφελος των επενδυτών, των μεγαλοεργολάβων. Το βασικό ζητούμενο, η ουσία είναι ότι σε συνδυασμό με άλλες διατάξεις χωροθετούνται, με ακόμη μεγαλύτερη ευκολία και σε περισσότερες περιοχές - ακόμα και σε προστατευόμενες περιοχές - έργα σε βάρος των οικοσυστημάτων και της υψηλής περιβαλλοντικής αξίας περιοχών και, δεύτερον, υλοποιούνται, χωρίς πολλά από τα απαιτούμενα προληπτικά μέτρα προστασίας του περιβάλλοντος και της υγείας των λαϊκών στρωμάτων, που κρίνονται ιδιαίτερα δαπανηρά για το κεφάλαιο. Στο δεύτερο κεφάλαιο έρχεται να διευκολύνει - αυτό είναι και η καρδιά του νομοσχεδίου - τα οικονομικά συμφέροντα που εξυπηρετεί, δηλαδή να διευκολύνει τις επενδύσεις στις ΑΠΕ που μοναδικό στόχο έχουν την κερδοφόρο διέξοδο για τα συσσωρευμένα κεφάλαια των ομίλων, οδηγώντας στην περιβαλλοντική καταστροφή των ορεινών όγκων με τις ανεμογεννήτριες και τα φωτοβολταϊκά και σε μια τεράστια επιβάρυνση των λαϊκών στρωμάτων λόγω της εκτίναξης του κόστους ηλεκτρικής ενέργειας. Έτσι, λοιπόν, αυτές οι επιλογές εντάσσονται οργανικά μέσα στην πολιτική της Ευρωπαϊκής Ένωσης για την απελευθέρωση της ηλεκτρικής ενέργειας, για την «πράσινη» ανάπτυξη που ακολούθησαν όλες οι προηγούμενες κυβερνήσεις. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Μ' αυτόν τον τρόπο, δίνεται η δυνατότητα να εγκατασταθούν ακόμη και σε περιοχές «NATURA» τέτοιου είδους δραστηριότητες και, βεβαίως, η αδειοδότηση γίνεται βεβαίωση. Εδώ πρέπει να τονίσουμε ότι δεν είναι ζήτημα ενδιαφέροντος για την προστασία του περιβάλλοντος η ανάπτυξη των ΑΠΕ, από μεριάς των κυβερνήσεων, και των σημερινών και των προηγούμενων. Το ενδιαφέρον τους είναι το κέρδος. Γι' αυτό ακριβώς δίνουν προτεραιότητα στα αιολικά πάρκα και στα φωτοβολταϊκά, σε αντίθεση με τα υδροηλεκτρικά έργα, τα οποία βεβαίως μπορούν να εξυπηρετήσουν πολύ καλύτερα και είναι και αυτά ανανεώσιμες πηγές. Απ' αυτήν την άποψη, δεν είναι τυχαίο ότι είναι πολύ ακριβό το ρεύμα που παράγεται από τις ΑΠΕ. Επίσης, η εγκατάσταση χωροταξικά των φωτοβολταϊκών και των αιολικών πάρκων είναι σε βάρος του περιβάλλοντος και της προστασίας του. Στο τρίτο κεφάλαιο, βεβαίως, έχουμε τα ζητήματα για τη διαχείριση των προστατευόμενων περιοχών. Η μέχρι σήμερα ύπαρξη των φορέων διαχείρισης δεν εξασφάλισε την προστασία και την ολοκληρωμένη αξιοποίηση των προστατευόμενων περιοχών. Δημιουργούσε έναν πρόσθετο μηχανισμό εξυπηρέτησης διαφόρων εταιρειών, ομίλων, αλλά και συγκεκριμένων ΜΚΟ, καθώς αξιοποιήθηκαν οι φορείς διαχείρισης ως εργαλεία ιδιωτικοποίησης τομέων του περιβάλλοντος, που την ευθύνη θα έπρεπε να την είχε το κράτος με τις αρμόδιες υπηρεσίες. Έτσι, λοιπόν, η ίδρυση του φορέα ΟΦΥΠΕΚΑ επιταχύνει ακόμη πιο αποφασιστικά την εμπορευματοποίηση και την ιδιωτικοποίηση τομέων του περιβάλλοντος. Αντίστοιχη λογική διέπει και τις ζώνες εντός προστατευόμενων περιοχών με τις συγκεκριμένες χρήσεις, τις οποίες επιτρέπει στις Ζώνες προστατευόμενων περιοχών. Δηλαδή, μέσα σε προστατευόμενες περιοχές μπορεί να καθοριστούν χρήσεις και να επιτρέπονται σχεδόν τα πάντα, όσον αφορά την επιχειρηματική αξιοποίηση. Σ' αυτό ακριβώς πρέπει να δούμε το ζήτημα της κατάργησης των εθνικών δρυμών και της μετονομασίας τους σε εθνικά πάρκα. Επί της ουσίας μπαίνει τέλος στην προστασία των εθνικών δρυμών και με τον όρο «Εθνικά Πάρκα» μπορούν να αναπτυχθούν και επιχειρηματικές δραστηριότητες στους πυρήνες αυτών των εθνικών δρυμών, όπως είναι ο ορεινός τουρισμός, τα καταφύγια, τα δασικά χωριά και μια σειρά άλλα ζητήματα. Βεβαίως, είναι φανερό ότι το σύνολο αυτού του νομοσχεδίου είναι ενάντια στο περιβάλλον και στην ικανοποίηση των λαϊκών αναγκών. Το ΚΚΕ επιμένει ότι πρέπει να αποσυρθεί το συγκεκριμένο νομοσχέδιο, ενώ η Κυβέρνηση επιμένει να συζητηθεί.
Ολοκληρώστε, σας παρακαλώ, κύριε Καραθανασόπουλε.
Εμείς, ως ΚΚΕ, θα καταθέσουμε πρόταση για τη διενέργεια ονομαστικής ψηφοφορίας και επί της αρχής και για μια σειρά άρθρων, τα οποία σηματοδοτούν ακριβώς αυτήν την ολομέτωπη επίθεση απέναντι στο περιβάλλον και την προστασία του, αλλά και τη διευκόλυνση της επιχειρηματικής δραστηριότητας σ' αυτό.
Μάλιστα. Ευχαριστούμε πολύ. Κύριε Τζανακόπουλε, έχετε ζητήσει τον λόγο. Να μιλήσουν πρώτα δύο ομιλητές - ή έστω τρεις - και μετά να μιλήσετε εσείς, σας παρακαλώ πάρα πολύ, για να μην βρίσκονται κοντά στη σειρά δύο Κοινοβουλευτικοί Εκπρόσωποι;
Δεν έχω πρόβλημα, κύριε Πρόεδρε. Να μιλήσω μετά τον κ. Σιμόπουλο ή μετά τον κ. Μυλωνάκη; Δεν ξέρω.
Ωραία. Θα μιλήσει πρώτα ο κ. Σιμόπουλος και μετά ο κ. Μυλωνάκης. Θέλετε να μιλήσετε μετά και τον κ. Οικονόμου;
Εντάξει, κύριε Πρόεδρε.
Ωραία. Τον λόγο έχει ο κ. Ευστράτιος Σιμόπουλος από τη Νέα Δημοκρατία για έξι λεπτά. Ήρθε και φορμαρισμένος από τη Θεσσαλονίκη ο κ. Σιμόπουλος!
Κύριε Τζανακόπουλε, σας ευχαριστώ. Για σαράντα οκτώ ώρες με είχαν Βουλευτή του ΣΥΡΙΖΑ τα «sites»! Άρα, ευχαριστώ πολύ!
Οι Θεσσαλονικείς έχουν χιούμορ!
Κύριε Πρόεδρε, κύριε Υπουργέ, αγαπητοί συνάδελφοι, μέχρι να μπω σήμερα το πρωί στην Αίθουσα αυτή, χώριζα τους ανθρώπους που ασχολούνται με το περιβάλλον ή τους περισσότερους Έλληνες πολίτες σε τρεις κατηγορίες, δηλαδή στους περιβαλλοντολογούντες, στους κατ' επάγγελμα περιβαλλοντολόγους - όπου μέσα σ' αυτούς τοποθετώ και κάποιους «ταλιμπάν του περιβάλλοντος» - και, βέβαια, σ' αυτούς που ενδιαφέρονται για το περιβάλλον. Στην Αίθουσα αυτή προέκυψε σήμερα και μία τέταρτη κατηγορία, οι πρώην Υπουργοί του ΣΥΡΙΖΑ, που είχαν θέση ευθύνης. Βέβαια, πρωταρχικό ρόλο στην κατηγορία αυτή παίζει ο εισηγητής του ΣΥΡΙΖΑ στο συγκεκριμένο νομοσχέδιο, ο οποίος βέβαια ήταν και Αναπληρωτής Υπουργός Περιβάλλοντος. Με την ομιλία του σήμερα, αλλά και στην επιτροπή, που την άκουσα από την τηλεόραση, ουσιαστικά δεν αναφέρθηκε καθόλου στο νομοσχέδιο. Πραγματοποίησε μία ομιλία γεμάτη από λέξεις με φόρτιση: «εξυπηρετήσεις», «συμβόλαια», «απέχθεια». Ουσιαστικά, κατακεραύνωσε την Κυβέρνηση προσπαθώντας κυρίως, όπως και οι άλλοι Υπουργοί του ΣΥΡΙΖΑ, αλλά σε διαφορετικούς τόνους, να κρύψει τις δικές τους επί πέντε χρόνια ανεπάρκειες και βέβαια να κρύψει και το ότι με το παρόν νομοσχέδιο η Κυβέρνηση πηγαίνει μπροστά. Πρόκειται πραγματικά, για μία κυβέρνηση φιλοπεριβαλλοντική, σε αντίθεση με την προηγούμενη, η οποία λόγω ιδεοληψίας και κυρίως ανικανότητας ήταν αντιπεριβαλλοντική. Πρέπει να είσαι ικανός για να παράγεις έργο. Αυτά τα οποία συμβαίνουν με τους δασικούς χάρτες ή με το κτηματολόγιο, με τα πρόδηλα λάθη, με τις αδυναμίες ουσιαστικά να εξυπηρετήσουν τον πολίτη, είναι και θέματα ανικανότητας. Αυτή η ανικανότητα δημιούργησε το Μάτι, αυτή η ανικανότητα δημιούργησε την ντροπή με τα απορρίμματα. Σταμάτησαν τα ΣΔΙΤ. Ο ίδιος άκουγα πριν χρόνια - ήμουν στην Αθήνα - στο ραδιόφωνο το στέλεχος του ΣΥΡΙΖΑ - που μαθαίνω ότι θα διαδηλώσει και έξω από τη Βουλή - να λέει ότι η Αριστερά μαζεύει καλύτερα τα απορρίμματα. Είδαμε πώς μαζεύει η Αριστερά τα απορρίμματα, με τα χάλια τα οποία δημιούργησε σε όλη τη χώρα. Πώς, όμως, μπορεί να είναι υπέρ του περιβάλλοντος μία ανίκανη κυβέρνηση, όταν δεν μπορεί να έχει στοιχειώδεις κανόνες και πλαίσιο πολιτικής προστασίας; Στο θέμα αυτό η παρούσα Κυβέρνηση έδωσε εξετάσεις και πέτυχε. «Ενδιαφέρομαι για το περιβάλλον» σημαίνει «είμαι και ικανός να το προστατεύσω». Δεν μπορέσατε. Είστε ανίκανοι. Επίσης, όταν δημιουργούνταν ένα πρόβλημα το πρώτο που έκαναν ήταν μία επιτροπή ή έκαναν σχέδια διαχείρισης υδάτων. Πρόβλημα στη Θεσσαλονίκη με τη λειψυδρία; «Θα κάνουμε ένα σχέδιο διαχείρισης υδάτων». Πρόβλημα με την ερυθρά παλίρροια στον Θερμαϊκό; «Θα κάνουμε τον Φορέα Διαχείρισης του Θερμαϊκού». Τι έκανε ο Φορέας Διαχείρισης του Θερμαϊκού μέχρι σήμερα; Τίποτε. Βέβαια, υπάρχουν φορείς που προσπαθούν. Είναι γεγονός ότι δεν μπορούν να κάνουν προγραμματικές συμβάσεις, είναι γεγονός ότι δεν μπορούν να κάνουν μνημόνια συνεργασίας, είναι γεγονός ότι πρέπει να έχουν κεντρικό σχεδιασμό και ναι, με ιδιώτες. Ναι, και με ιδιώτες. Το κράτος δεν φεύγει από την υπηρεσία. Βάζει ιδιώτες στην υπηρεσία του, για να προχωρήσει πολύ γρηγορότερα κάποια θέματα. Αυτό κάνει με το κτηματολόγιο, αυτό κάνει με τους δασικούς χάρτες, αυτό έκανε με πάρα πολλά άλλα νομοσχέδια. Και ναι, όταν υπάρχουν τοπικά συμφέροντα, τα οποία κρατούν θέματα χαμηλά ή δεν προχωρούν θέματα, η κεντρική διοίκηση πρέπει να κληθεί να τα λύσει. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτού]] Σίγουρα, θέλω τα εννέα λεπτά, όπως ήταν από την αρχή, κύριε Πρόεδρε.
Εγώ τι να κάνω; Επτά ήταν στην αρχή.
Αυτό όμως που τώρα πρέπει να κάνουν και η πολιτεία και οι επενδυτές είναι πραγματικά, να ενημερώνουν τους πολίτες και τις τοπικές κοινωνίες. Πολλές φορές δεν το κάνουν και αφήνουν τους κατ' επάγγελμα περιβαλλοντολόγους να το κάνουν. Είναι υποχρέωση των επενδυτών, υποχρέωση της πολιτείας να ενημερώνουν τις τοπικές κοινωνίες. Έρχομαι τώρα στο θέμα του ΑΔΜΗΕ. Θυμίζω ότι χρειάζονται δισεκατομμύρια επενδύσεις και θυμίζω στους συναδέλφους από τη Θεσσαλονίκη ότι η έλλειψη αυτών των επενδύσεων δημιούργησε θύματα. Πέθαναν άνθρωποι στη Θεσσαλονίκη, επειδή δεν ήταν υπογειοποιημένα τα καλώδια. Αυτές τις επενδύσεις πρέπει να κάνουμε. Χρειάζονται 5 δισεκατομμύρια. Πώς θα γίνουν αυτές οι επενδύσεις; Αύριο θα μιλήσουμε για όλα τα άρθρα, ένα προς ένα. Εκεί θα αναδείξουμε πραγματικά τα πολύ θετικά άρθρα του παρόντος νομοσχεδίου. Κατά τη γνώμη μου, η Κυβέρνηση πρέπει να προχωρήσει και πιο τολμηρά. Πρέπει να φέρει και ένα νομοσχέδιο για τον αιγιαλό. Έχουμε τον αιγιαλό εντελώς αναξιοποίητο. Δεν είναι θέμα του Υπουργείου Περιβάλλοντος, είναι άλλου Υπουργείου το θέμα κατ' αρχήν. Πρέπει να έρθει, όπως ήρθαν και άλλα νομοσχέδια που δημιούργησαν μεγάλες τομές. Κυρίες και κύριοι συνάδελφοι, εδώ και χρόνια, αυτές τις απόψεις εκφράζω. Απλώς τώρα, μου δόθηκε η δυνατότητα αυτές, τις απόψεις να τις εκφράσω από το Βήμα της Βουλής. Είμαι πολύ χαρούμενος που μου δόθηκε η ευκαιρία να υποστηρίξω αυτό το πολύ μεταρρυθμιστικό και προωθημένο νομοσχέδιο. Τέλος, ας μη μιλά η Αντιπολίτευση για κοινωνία. Ναι, εκπροσωπούν ένα τμήμα της κοινωνίας. Συμφωνώ απολύτως. Δεν είναι, όμως, όλη η κοινωνία. Πολλές φορές, μέσα από τον πολιτικό τους λόγο αισθάνομαι ότι εκφράζουν τους «ταλιμπάν» του περιβάλλοντος και όχι την κοινωνία. Ευχαριστώ πολύ.
Και εμείς ευχαριστούμε, κύριε Σιμόπουλε. Μέχρι να ετοιμαστεί το Βήμα, να ετοιμάζεται και ο κ. Αντώνης Μυλωνάκης από την Ελληνική Λύση. Θα γίνω πιο αυστηρός όσον αφορά τον χρόνο, γιατί έχουμε μετά και επίκαιρες ερωτήσεις.
Επειδή έχει τον λόγο ο κ. Μυλωνάκης;
Ο κ. Μυλωνάκης είναι τόσο ικανός που σε έξι λεπτά θα τα έχει πει όλα. Οπότε, κύριε Χήτα, αφήστε το. Κύριε Μυλωνάκη, έχετε τον λόγο.
Ευχαριστώ, κύριε Πρόεδρε. Εγώ δεν σας στενοχωρώ. Θα μιλήσω μέσα στον χρόνο, στα οκτώμισι, εννιά λεπτά. Κατ' αρχάς, δεν θέλω, κύριε Υπουργέ, κυρίες και κύριοι συνάδελφοι, να στεναχωριέστε - κύριε Πρόεδρε - γι' αυτά που λένε ορισμένοι. Σημασία δεν έχει τι λέει κάποιος για σένα. Αναφέρομαι στον κ. Γιώργο Αμυρά, τον καλό συνάδελφο. Σημασία έχει ποιος το λέει. Και όταν ακούς τον κ. Γιώργο Αμυρά, ο οποίος από τον «Ξεροπόταμο» ξεβράστηκε στη Νέα Δημοκρατία και τώρα κάνει τον πονηρό, εντάξει θα του χαριστούμε και για μία κουβέντα που είπε, δεν χάθηκε ο κόσμος. Άλλωστε η λάσπη...
Τώρα, όμως, δεν είναι παρών και δεν είναι σωστό να μιλάτε έτσι.
Κύριε Οικονόμου, κι εγώ αυτό ήθελα να επισημάνω. Έχετε απόλυτα δίκιο. Τελείωσε.
Να ήταν παρών.
Τελείωσε, κύριε Μυλωνάκη.
Να ήταν παρών. Εγώ δεν ζήτησα να φύγει. Κανονικά έπρεπε να είναι παρών. Όταν μιλάμε, αγαπητοί κύριοι συνάδελφοι για τον Κοινοβουλευτικό Εκπρόσωπο της Ελληνικής Λύσης ο οποίος έκανε μία κριτική - δεν έβρισε - για το θέμα της λαθρομετανάστευσης και πώς το διαχειρίζεται η Κυβέρνηση, δεν νομίζω ότι έπρεπε να πάει το θέμα εκεί που το πήγε ο κ. Αμυράς. Είναι εγκληματικά λάθη αυτά και αυτά πρέπει να τονίζονται, ασχέτως αν έφυγε ή όχι. Να ήταν εδώ να τα άκουγε. Κύριε Υπουργέ, θέλω να πάρω αφορμή από αυτό που είπε η κ. Μπακογιάννη, έμπειρη κοινοβουλευτικός, ότι «διαφωνούμε σε πολλά με την Αντιπολίτευση, αλλά πρέπει να συμφωνήσουμε στα αυτονόητα». Εγώ θέλω να σας ρωτήσω, κύριε Υπουργέ, όπως θα ρωτήσω και την Αξιωματική Αντιπολίτευση, τον κ. Φάμελλο, που είναι εδώ και μας ακούει, το εξής: Κύριε Φάμελλε, όταν οι Κινέζοι της «STATE GRID» πήραν το 24% του ΑΔΜΗΕ ήσασταν, νομίζω, κυβέρνηση. Έτσι δεν είναι; Γιατί δώσατε το μάνατζμεντ στους Κινέζους;
Ποιος το είπε αυτό;
Βεβαίως και έχουν το μάνατζμεντ. Κοιτάξτε λίγο τον νόμο για το μάνατζμεντ. Μάλιστα, στο διοικητικό συμβούλιο έχουν και την πλειοψηφία. Κύριε Τζανακόπουλε, την πλειοψηφία έχουν. Κύριε Φάμελλε, νομίζω ότι, εάν το δείτε, θα καταλάβετε ότι έτσι είναι τα πράγματα. Άλλωστε, αν έχετε αντίρρηση, εν συνεχεία θα μας πείτε. Κύριε Υπουργέ, σε πρόσφατη επίσκεψη του Προέδρου της Κίνας νομίζω ότι σας είδε το διοικητικό συμβούλιο της «STATE GRID», έτσι δεν είναι; Σας είδε. Τι σας ζήτησε; Διότι αυτό που θέλει είναι να πάρει την πλειοψηφία των μετοχών, αφού έχει το μάνατζμεντ. Εσείς νομίζω ότι, επειδή είστε έντιμος, θα παραδεχθείτε το εγκληματικό λάθος που έκανε ο ΣΥΡΙΖΑ να δώσει το μάνατζμεντ στην κινεζική εταιρεία. Αυτά πληρώνει αυτή τη στιγμή. Γι' αυτό και εσείς είστε υποχρεωμένος τώρα. Και αρχίζετε να λέτε ότι πρέπει να πουλήσουμε, να δώσουμε τον ΑΔΜΗΕ, να τον ιδιωτικοποιήσουμε. Για να το ξεκαθαρίσουμε, η Ελληνική Λύση ουδέποτε ήταν εναντίον της ιδιωτικής πρωτοβουλίας. Ποτέ. Υποστηρίζουμε την ιδιωτική πρωτοβουλία, τον Έλληνα ή τον ξένο επιχειρηματία ιδιώτη, αλλά όχι το ξεπούλημα των κοινωφελών εταιρειών. Δεν γίνεται να πουλάμε τη ΔΕΗ, δεν γίνεται να ξεπουλάμε τη ΔΕΣΦΑ, που την έχουν πάρει οι Ισπανοί και οι Ιταλοί. Δεν γίνεται να ξεπουλάμε τους σιδηροδρόμους, που τους έχουν πάρει οι Ιταλοί για ένα κομμάτι ψωμί. Δεν γίνεται να ξεπουλάμε αργότερα τον ΑΔΜΗΕ. Αυτά, λοιπόν, πρέπει να τα δούμε. Είναι αυτονόητο - θα ρωτούσα την κ. Μπακογιάννη - όταν ξεπουλιέται η ΕΛΒΟ; Κύριε Υπουργέ, είναι αυτονόητο και αυτό; Πρόκειται για μια εταιρεία η οποία έσφυζε από ζωή, με τα περιουσιακά της στοιχεία. Το λέω και επειδή ο κ. Σιμόπουλος προηγουμένως μιλούσε για τη Βόρεια Ελλάδα, ρωτώ: Ήταν από τις καλύτερες εταιρείες η ΕΛΒΟ, με γραμμές παραγωγής; Αυτή τη στιγμή η ΕΛΒΟ έχει τρία χρυσά συμβόλαια; Όλα τα τζιπάκια, δέκα χιλιάδες τζιπάκια του Ελληνικού Στρατού θα τα φτιάξει η ΕΛΒΟ. Στα φορτηγά, στα «Steyr», θα φτιάξει καρότσες. Τα λεωφορεία θα τα φτιάξει η ΕΛΒΟ. Γιατί, λοιπόν, να έρθουν οι ξένες εταιρείες, ινδικές, γερμανικές, ιταλικές και από τη Νότιο Αφρική να διεκδικήσουν, κύριε Υπουργέ, την ΕΛΒΟ; Για ποιο λόγο τώρα που μπήκε σε μια τάξη η ΕΑΒ να κόψουμε το 10% από τη μισθοδοσία των εργαζομένων στην ΕΑΒ, δηλαδή το ανθυγιεινό, οπότε έχουν κατέβει σε απεργία και αυτοί και δεν προχωράει το έργο της Ελληνικής Αεροπορικής Βιομηχανίας; Είναι αυτονόητο αυτό που γίνεται, κύριε Υπουργέ με το Ινστιτούτο Γεωλογικών και Μεταλλευτικών Ερευνών, το ΙΓΜΕ; Θα θέλαμε μια απάντηση. Μπήκε σε διαδικασία εκκαθάρισης το ΙΓΜΕ από τον ΣΥΡΙΖΑ, όχι από εσάς. Μα, τι είπα προηγουμένως; Ότι τα εγκληματικά λάθη ξεκινούν και από εδώ. Το θέμα είναι τι μπορούμε να κάνουμε να μαζέψουμε. Το ΙΓΜΕ δεν είναι ο σύμβουλος εκάστης κυβέρνησης στις μελέτες αυτές; Για ποιον λόγο τώρα, που έχουμε και τον ορυκτό μας πλούτο, να διαλύσουμε το ΙΓΜΕ; Εκτός και αν πάει και αυτό στο Υπερταμείο. Δεν ξέρω τι σκοπό έχετε να κάνετε. Αλλά νομίζω ότι πρέπει, κύριε Υπουργέ, σε αυτά να δώσουμε μια απάντηση. Είναι λογικό, κύριε Υπουργέ, να φτιάχνουμε νόμο για να ικανοποιήσουμε την εταιρεία «ΕΛΛΗΝΙΚΟΣ ΧΡΥΣΟΣ»; Τα είπε ο Κοινοβουλευτικός Εκπρόσωπος, ο Κώστας Χήτας προηγουμένως και έδειξε και φωτογραφίες πώς έχει καταντήσει εκεί το περιβάλλον. Πώς, δηλαδή, θα δίνουμε άδεια τώρα πλέον σε μια εταιρεία εξόρυξης; Κύριε Σιμόπουλε, επειδή είστε και από τη Θεσσαλονίκη, το ξαναλέω για σας: Γιατί να δώσουμε άδεια σε μια εταιρεία εξόρυξης - τι είμαστε, Κονγκό; - χωρίς να έχουμε τις περιβαλλοντικές άδειες; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θα μπορούσα να πω πάρα πολλά, αλλά δεν θα αργήσω, κύριε Πρόεδρε. Εκτός από αυτά τα οποία γίνονται και πραγματικά ορισμένοι είχαν από παλιά χωράφια, τα οποία χαρακτηρίστηκαν ως δασικά. Τώρα με τους καινούργιους δασικούς χάρτες και με την κατάργηση των παλαιών τι γίνεται; Υπήρχαν άνθρωποι, κύριε Υπουργέ - πρέπει να το δεχτούμε αυτό - οι οποίοι, εκμεταλλευόμενοι τις πυρκαγιές, πήγαν και οριοθέτησαν ένα κομμάτι γης μέσα στο δάσος, φύτεψαν δέντρα και το έχουν κάνει δικό τους. Αυτό δεν συμβαίνει πολλές φορές; Νομίζω ότι αυτό το έχετε πει και εσείς παλιά, ότι αυτά πρέπει να τα ξεκαθαρίσουμε. Άλλο να έχει ο άλλος ένα συμβόλαιο από τον Ελευθέριο Βενιζέλο ή ένα συμβόλαιο από τον παππού του, από τον προπάππου του και να μην το δεχόταν μέχρι τώρα, διότι ο δασικός χάρτης ήταν παλιός και άλλο αυτοί οι άνθρωποι, οι οποίοι εκμεταλλεύτηκαν καμένα δάση, μπήκαν μέσα, οριοθέτησαν μια τεράστια περιοχή με πολλά στρέμματα και αυτή τη στιγμή θα γίνουν και κυρίαρχοι αυτού του κομματιού μέσα στο δάσος. Και θα λέμε μετά πώς ξεφύτρωσε αυτή η έκταση μέσα στο δάσος! Α, δεν είναι δάσος αυτό, γύρω - γύρω όμως είναι δάσος. Λοιπόν, αυτό είναι ένα θέμα που πρέπει να δείτε.
Ολοκληρώστε, παρακαλώ.
Ολοκληρώνω, κύριε Πρόεδρε. Επίσης, πενταπλασιάστηκε ο μισθός στη θέση του Διευθύνοντος Συμβούλου της ΔΕΗ. Πώς έγινε αυτό; Ως διά μαγείας η ΔΕΗ τώρα έγινε κερδοφόρος επιχείρηση; Μέχρι χθες δεν είχε να αγοράσει στύλους. Είστε μάγος τελικά, κύριε Υπουργέ! Άμα κατορθώσατε και κάνατε μια ΔΕΗ η οποία πριν από λίγους μήνες δεν είχε να αγοράσει στύλους και τώρα είναι κερδοφόρος, συγχαρητήρια! Διπλασιάζονται οι αποδοχές των στελεχών της Εταιρείας Υδρογονανθράκων. Για ποιον λόγο; Υπάρχει κάποιος ιδιαίτερος λόγος; Θέλω να πω, επίσης, κάτι τελευταίο: το να εγκρίνονται οι άδειες εξόρυξης με μια απλή γνωστοποίηση είναι αδιανόητο. Αυτό βάλτε το καλά στο μυαλό σας. Ούτε άδεια για τη διαχείριση των αποβλήτων χρειάζεται πλέον ούτε άδεια διαχείρισης του νερού. Με αντισυνταγματικές διατάξεις σχεδόν στο σύνολο, ακραίες νεοφιλελεύθερες αντιλήψεις και με υποψία για βόλεμα των «ημετέρων», ζητούμε σαν Ελληνική Λύση να αποσυρθεί το νομοσχέδιο. Η Ελληνική Λύση καταψηφίζει επί της αρχής. Αύριο θα τα πούμε στα άρθρα. Ευχαριστώ πολύ, κύριε Πρόεδρε.
Κι εμείς ευχαριστούμε, κύριε Μυλωνάκη. Όλοι μίλησαν τρία λεπτά παραπάνω, γι' αυτό ο ένας λέει ότι αυτός μίλησε τόσο, ο άλλος τόσο, γι' αυτό να τηρήσουμε τους χρόνους. Σας παρακαλώ πολύ, μην με φέρνετε σε δύσκολη θέση. Υπάρχει και Κοινοβουλευτικός Έλεγχος μετά. Σεβαστείτε τους υπόλοιπους και σεβαστείτε τους συναδέλφους που θα μείνουν μέχρι αργά το βράδυ.
Είχαμε συμφωνήσει για εννιά λεπτά, κύριε Πρόεδρε.
Κύριε Βλάχο, μπορούμε να το κάνουμε και έξι. Είναι ικανοί οι συνάδελφοι και σε έξι λεπτά μπορούν να πουν αυτά που θέλουν να πουν. Όσο θα ετοιμάζεται το Βήμα για να μιλήσει ο Κοινοβουλευτικός Εκπρόσωπος από τον ΣΥΡΙΖΑ, να πω ότι, όπως ακούσατε και από τον κ. Καραθανασόπουλο, κατατέθηκε αίτηση ονομαστικής ψηφοφορίας από το Κομμουνιστικό Κόμμα Ελλάδας που πρόκειται να διεξαχθεί αύριο Τρίτη 5- Μαΐου 2020 επί της αρχής και επί των άρθρων 2, 3, 4, 7, 11, 44, 48, 50, 83, 92, 93, 110, 115, 119 του σχεδίου νόμου του Υπουργείου Περιβάλλοντος και Ενέργειας. Κύριε Τζανακόπουλε, έχετε δώδεκα λεπτά. Είστε εξαίρετος νομικός - βλέπετε ότι λέω νομικός, δεν λέω πολιτικός - και μπορείτε να τα πείτε, από αυτό που έχω διαπιστώσει στο λίγο χρονικό διάστημα, που είμαι εδώ πάνω. Τον λόγο έχει ο κ. Δημήτριος Τζανακόπουλος από τον ΣΥΡΙΖΑ.
Ευχαριστώ πολύ, κύριε Πρόεδρε. Μια διευκρίνιση, κατ' αρχάς, σε σχέση με τον ΑΔΜΗΕ, τον οποίο η προηγούμενη κυβέρνηση κατάφερε να διατηρήσει σε ποσοστό 51% στον έλεγχο του ελληνικού δημοσίου. Επειδή ακούστηκε προηγουμένως, το μάνατζμεντ ανήκει στο ελληνικό δημόσιο και είναι εδώ ο Υπουργός εκ μέρους της Νέας Δημοκρατίας και μπορεί αυτό να το επιβεβαιώσει. Από εκεί και πέρα, αυτό το οποίο διατηρεί ο επενδυτής είναι συγκεκριμένα δικαιώματα στη βάση της σύμβασης για την αγορά των μετοχών. Κυρίες και κύριοι Βουλευτές, δυστυχώς, κάθε μέρα που περνάει και με κάθε νέα πολιτική ή νομοθετική πρωτοβουλία που παίρνει η Νέα Δημοκρατία επιβεβαιώνεται η εκτίμηση ότι έχει σκοπό η Νέα Δημοκρατία και η Κυβέρνηση να μετατρέψει αυτή την πρωτοφανή παγκόσμια κρίση σε ευκαιρία εξυπηρέτησης συγκεκριμένων πολιτικών στόχων, αλλά και εξυπηρέτησης οικονομικών συμφερόντων. Δυστυχώς, έχετε βρει ευκαιρία, για να επιταχύνετε και να βαθύνετε στρατηγικούς στόχους εγκαθίδρυσης ενός νέου καθεστώτος ασφυκτικού ελέγχου του κράτους, της δημόσιας διοίκησης και συνολικά της δημόσιας ζωής, από την κοινωνία των πολιτών μέχρι τα μέσα μαζικής ενημέρωσης. Τα δώρα των 20 εκατομμυρίων υπό συνθήκες πλήρους αδιαφάνειας σε μεγάλες επιχειρήσεις μέσων ενημέρωσης είναι ακριβώς ενδεικτικά της αντίληψης, αλλά και των πρακτικών διακυβέρνησης της Νέας Δημοκρατίας και των πρακτικών πειθάρχησης, ομηρίας ή ακόμα και συναλλαγής που έχει υιοθετήσει. Από αυτές τις πρακτικές ομηρίας, από αυτές τις πρακτικές, που σκοπό έχουν ακριβώς τον ολοκληρωτικό, ασφυκτικό έλεγχο της δημόσιας ζωής, δεν ξέφυγε ούτε φυσικά το Ελληνικό Κοινοβούλιο. Διότι σήμερα - πάλι δυστυχώς - δημιουργήθηκε ένα ντροπιαστικό προηγούμενο, με ευθύνη της κυβερνητικής πλειοψηφίας, με ευθύνη του Προέδρου της Βουλής, με ευθύνη και της Κυβέρνησης, η οποία δεν μας έχει εξηγήσει το επείγον του σημερινού νομοσχεδίου. Δημιουργήθηκε, λοιπόν, ένα ντροπιαστικό προηγούμενο για τη λειτουργία του Κοινοβουλίου και της δημοκρατίας, διότι για πρώτη φορά συμβαίνει κάτι, που θα έκανε τον οποιονδήποτε εξωτερικό παρατηρητή να ανατριχιάσει. Για πρώτη φορά, δεν έχουμε μία διαφωνία επί των ερμηνειών του Κανονισμού της Βουλής, δεν έχουμε μία κατάσταση όπου ζητείται από την Κυβέρνηση εκ μέρους του Κοινοβουλίου να επιδείξει ανοχή σε δευτερεύουσας ή τριτεύουσας σημασίας ρυθμίσεις ή διασταλτικές ερμηνείες, αλλά αντίθετα έχουμε μία διαδικασία όπου η Ολομέλεια λειτουργεί, χωρίς κανένα απολύτως έρεισμα σε οποιαδήποτε διάταξη του Κανονισμού της Βουλής. Τι συνέβη σήμερα; Η Διάσκεψη των Προέδρων της Βουλής, κατά πλειοψηφία, αποφάσισε και διέταξε η Ολομέλεια να λειτουργήσει με όρους που δεν προβλέπονται στον Κανονισμό, επειδή έτσι ήθελε. Καταλαβαίνετε τι σημαίνει αυτό για τη λειτουργία του Κοινοβουλίου; Καταλαβαίνετε τι είδους προηγούμενο δημιουργείται; Στο εξής η Διάσκεψη των Προέδρων της Βουλής μπορεί με απόφασή της να παραβιάζει οποιαδήποτε διάταξη του Κανονισμού της Βουλής και να μην τρέχει τίποτα. Εμείς αυτού του τύπου τον απόλυτο θεσμικό εκφυλισμό δεν πρόκειται να τον επιτρέψουμε. Θα αναδείξουμε το ζήτημα, θα το αναδείξουμε με την ένταση, που του αρμόζει και θα παλέψουμε, ώστε να μην ντροπιαστεί άλλο το Ελληνικό Κοινοβούλιο από τέτοιου τύπου μεθοδεύσεις. Βρίσκετε όμως ευκαιρία και για μία πολιτική πλήρους απορρύθμισης και αναδιάρθρωσης της αγοράς εργασίας, της οικονομίας, αλλά και της περιβαλλοντικής νομοθεσίας. Στην αγορά εργασίας ασκείτε μία ακραία, ταξικά μονομερή πολιτική. Εργαζόμενοι, με απόφαση της Κυβέρνησης, μετατρέπονται από τη μία μέρα στην άλλη σε άνεργους επιδοματούχους. Θεσμοθετείται η αρχή «μισή δουλειά - μισός μισθός». Δεν υπάρχει κα,μία προστασία από τις απολύσεις, σε αντίθεση με τα όσα ψευδή ισχυρίζονται ο κ. Μητσοτάκης και ο κ. Βρούτσης. Υπάρχουν τεράστια τμήματα του εργαζόμενου πληθυσμού, οι λεγόμενοι «αόρατοι», δηλαδή εποχικοί, καλλιτέχνες, άνθρωποι οι οποίοι δουλεύουν μακροχρόνια με όρους μερικής απασχόλησης, που δεν καλύπτονται από κανένα από τα οικονομικά μέτρα στήριξης τα οποία πήρε η Κυβέρνηση, ενώ την ίδια στιγμή στο πεδίο της οικονομίας η Νέα Δημοκρατία έχει κάνει την εξής επιλογή: να αφήσει την αυθόρμητη κίνηση της ύφεσης και της κρίσης να κανιβαλίζει στην κυριολεξία μικρές και μεσαίες επιχειρήσεις. Διότι, για ποιον λόγο δεν προχωράτε σε γενναία στήριξη των μικρών και μεσαίων επιχειρήσεων, τη στιγμή που υπάρχει η οικονομική δυνατότητα, η ρευστότητα που εξασφαλίζεται ακριβώς από το μαξιλάρι, με το οποίο σας προικοδότησε η προηγούμενη κυβέρνηση; Διότι έχετε επιλέξει ένα στρατηγικό σχέδιο, που λέει ότι θα αξιοποιήσετε την κρίση ως ευκαιρία για μια νέα, βαθιά αναδιάρθρωση της ελληνικής οικονομίας προς όφελος των μεγάλων επιχειρήσεων και της συσσώρευσης πλούτου, η οποία θα γίνει μέσω του κανιβαλισμού ακριβώς μικρών και μεσαίων επιχειρήσεων που δεν θα αντέξουν αυτήν την βαθύτατη ύφεση, την οποία εσείς προετοιμάζετε με την πολιτική ανεπάρκεια αλλά και την αδράνειά σας. Ξέρετε τι προέκυψε τώρα τελευταία, μετά φυσικά από την πίεση την οποία άσκησε ο ΣΥΡΙΖΑ στον Υπουργό Οικονομικών, ο οποίος μας έλεγε ότι δεν πρόκειται να χρησιμοποιηθεί το μαξιλάρι, παρά μόνο μετά τον Ιούνιο ενδεχομένως, εάν χρειαστούν μέτρα στήριξης; Ότι ούτε πήρατε το γενναίο εμπροσθοβαρές πακέτο στήριξης, το οποίο εμείς σας καλούσαμε να πάρετε για να περιορίσετε την ύφεση, αλλά την ίδια στιγμή έχετε δαπανήσει και 6 δισεκατομμύρια από το μαξιλάρι. Το ερώτημα που μπαίνει είναι συγκεκριμένο: πού πήγαν αυτά τα χρήματα; Το μέγεθος της αναξιοπιστίας του Υπουργού Οικονομικών προκύπτει και επιβεβαιώνεται σήμερα, για άλλη μια φορά, καθώς - προσέξτε, δεν ξέρω αν διαβάσατε την είδηση, τώρα μόλις είδε το φως της δημοσιότητας - προέκυψε ότι ο Υπουργός Οικονομικών άλλα νούμερα για την ύφεση έδωσε στη δημοσιότητα στην Ελλάδα, 4,7% και άλλα νούμερα για την ύφεση έχει συμπεριλάβει στο αγγλικό κείμενο, που έστειλε στην Ευρωπαϊκή Επιτροπή, όπου μιλάει για ύφεση 7,9%. Τελικά τι από τα δύο ισχύει; Ισχύει η ελληνικής κοπής ύφεση, την οποία μοιράζει στους Έλληνες δημοσιογράφους ο κ. Σταϊκούρας ή ισχύουν όσα περιγράφει στο αγγλικό κείμενο; Εδώ θα είμαστε και θα δείτε ότι η ύφεση θα είναι σαρωτική. Και θα είναι σαρωτική εξαιτίας της δικής σας πολιτικής ανεπάρκειας, εξαιτίας της δικής σας πολιτικής επιλογής να ικανοποιήσετε και να εξυπηρετήσετε συγκεκριμένα οικονομικά συμφέροντα, όπως είναι τα συμφέροντα του Προέδρου του ΣΕΒ, φίλου σας. Και σας το λέμε καθαρά. Αυτήν την ύφεση την έχετε εσείς υπογράψει. Το χειρότερο όμως, είναι - και έρχομαι στα του νομοσχεδίου - ότι κάνετε την κρίση ευκαιρία για μία συνολική και ακραία απορρύθμιση και της περιβαλλοντικής νομοθεσίας. Διότι - κύριε Χατζηδάκη, προσέξτε - κανένας δεν αρνείται ότι υπάρχουν προβλήματα. Κανείς δεν αρνείται ότι υπάρχουν γραφειοκρατικά βάρη, τα οποία προκύπτουν από την περιβαλλοντική νομοθεσία, από τις βαριές διαδικασίες αδειοδότησης, από αδυναμίες της δημόσιας διοίκησης. Όμως, είναι άλλο πράγμα να αναγνωρίζεις αυτά τα προβλήματα και να επιχειρείς να εκπονήσεις πολιτικές οι οποίες ακριβώς θα επιλύουν τα προβλήματα διατηρώντας ένα πλαίσιο ρύθμισης και είναι άλλο πράγμα να επιχειρήσεις να μηδενίσεις το κοντέρ, να απορρυθμίσεις πλήρως την περιβαλλοντική νομοθεσία υπό την πρόφαση της ύπαρξης γραφειοκρατικών βαρών. Διότι εσείς αυτό κάνετε σήμερα. Δηλαδή, πλήρως απορρυθμίζετε την περιβαλλοντική νομοθεσία επικαλούμενοι τα γραφειοκρατικά βάρη. Έτσι, λοιπόν, κάνετε συγκεκριμένη πολιτική αντιπεριβαλλοντική επιλογή. Κάνετε επιλογή διάλυσης της περιβαλλοντικής νομοθεσίας, επιλογή δημιουργίας περιβαλλοντικού και ρυθμιστικού ή απορρυθμιστικού χάους. Αυτό κάνετε με τους δασικούς χάρτες. Αυτό κάνετε με τις ασφυκτικές προθεσμίες στη διοίκηση και την εισαγωγή ιδιωτών αξιολογητών, που όλοι γνωρίζουν ότι ακριβώς επειδή η Ελλάδα είναι μια πολύ μικρή αγορά, έχουν ειδικές σχέσεις με τους μεγάλους επενδυτές. Αυτό κάνετε με τις χαριστικές ρυθμίσεις στην εταιρεία «ΕΛΛΗΝΙΚΟΣ ΧΡΥΣΟΣ». Αυτό κάνετε με τη ζωνοποίηση στις περιοχές «NATURA». Αυτό κάνετε με την κατάργηση των φορέων διαχείρισης των περιοχών «NATURA». Ο λόγος είναι σαφής, είναι συγκεκριμένος, είναι μελετημένος, δεν έχει να κάνει με μία υποτιθέμενη πολιτική ανεπάρκεια, όπως θα ήθελε ένας λαϊκίστικος λόγος. Αυτό που κάνετε, το κάνετε διότι θέλετε να δημιουργήσετε μία τεχνολογία εξουσίας, για να μπορείτε να κάνετε ειδικές διευθετήσεις εξυπηρέτησης συμφερόντων χωρίς τους περιορισμούς του νόμου και μιας αυστηρά ρυθμισμένης περιβαλλοντικής νομοθεσίας. Είναι η τεχνολογία σας για να κυβερνάτε. Μ' αυτή την τεχνολογία φέρατε τη χώρα στην καταστροφή το 2010, αυτήν την τεχνολογία έχετε υιοθετήσει ή επαναφέρετε σήμερα με αυτό εδώ το νομοσχέδιο, αλλά και με σειρά άλλων ρυθμίσεων, που έχουν έρθει στη Βουλή όλον τον τελευταίο χρόνο. Διότι μόνο μέσω της απορρύθμισης μπορείτε να εξυπηρετείτε τα φιλικά σε εσάς επιχειρηματικά συμφέροντα. Έρχομαι συγκεκριμένα στην τοποθέτηση του Υπουργού, ο οποίος, για να υπερασπιστεί ακριβώς αυτήν την περιβαλλοντοκτόνα πολιτική, την οποία εισηγείται, κατέφυγε στο προσφιλές του σπορ: Έκανε αντιπολίτευση στον ΣΥΡΙΖΑ και μάλιστα, με έναν τρόπο τον οποίο γνωρίζει πάρα πολύ καλά, με διαστρεβλώσεις και ψέματα. Δασικοί χάρτες. Τι επικαλέστηκε ο κ. Χατζηδάκης; Ότι υπάρχουν εκατόν εβδομήντα χιλιάδες ενστάσεις. Άρα, λοιπόν, τι κάνουμε; Ακυρώνουμε τους δασικούς χάρτες, αναστέλλουμε τη διαδικασία ανάρτησης των δασικών χαρτών. Γιατί; Επειδή υπάρχουν ενστάσεις ως προς τους δασικούς χάρτες. Δηλαδή, τι περιμένατε, κύριε Χατζηδάκη; Ότι τα σαράντα χρόνια που αφήσατε τη χώρα να είναι η μοναδική στην Ευρώπη, χωρίς δασικούς χάρτες, δεν θα υπήρχαν ενστάσεις κατά την ανάρτηση των δασικών χαρτών; Αντί, λοιπόν, να έρθετε εδώ και να εισηγηθείτε τρόπους έτσι ώστε να επιταχυνθεί η διαδικασία, έρχεστε και επικαλείστε το πρόβλημα, για να ακυρώσετε συνολικά τη μεγάλη μεταρρύθμιση των δασικών χαρτών και να είναι η Ελλάδα η μοναδική χώρα στην Ευρώπη, που από αύριο το βράδυ, εφόσον ψηφιστεί το νομοσχέδιό σας, για άλλη μια φορά, θα βρεθεί να μην έχει δασικούς χάρτες.
Ολοκληρώστε, σας παρακαλώ.
Να συνεχίσω με τις περιοχές «NATURA», για τις οποίες…
Όχι, να μη συνεχίσετε.
Επιτρέψτε μου, κύριε Πρόεδρε. Σε δύο λεπτά θα έχω τελειώσει. Να συνεχίσω με τις περιοχές «NATURA». Πάλι ψέματα και διαστρεβλώσεις. Τι είπε ο κύριος Υπουργός; Είπε ότι δήθεν εμείς λέγαμε ότι στις περιοχές «NATURA» δεν επιτρέπεται καμμία δραστηριότητα. Ουδέν ψευδέστερον! Ουδέποτε ισχυριστήκαμε κάτι τέτοιο. Εσείς ήρθατε εδώ, φτιάξατε το επιχείρημα, φτιάξατε μια καρικατούρα αντιπολίτευσης, στην οποία με πάρα πολύ μεγάλη ευκολία στη συνέχεια απαντήσατε. Εμείς τι είπαμε; Είπαμε ότι αυτό το οποίο γίνεται για πρώτη φορά είναι ότι, αντί να κρίνονται ad hoc, επί της συγκεκριμένης περίπτωσης οι δραστηριότητες στις περιοχές «NATURA», βγάζετε μία ρετσέτα που λέτε ότι σε όλες τις περιοχές «NATURA» επιτρέπονται όλες οι δραστηριότητες. Αυτό ακριβώς κάνετε και μην το αρνείστε.
Δεν το διαβάσατε.
Αυτό ακριβώς κάνετε και μην το αρνείστε.
Σας παρακαλώ, αφήστε τον να ολοκληρώσει, γιατί θα ξεφύγουμε.
Τρίτο ψέμα και διαστρέβλωση: «NATURA» και υδρογονάνθρακες. Ο ΣΥΡΙΖΑ έδωσε υδρογονάνθρακες σε περιοχές «NATURA».
Δεν διέκοψε κανέναν.
Ακούστε, κύριε Χατζηδάκη. Στη μοναδική άδεια, η οποία εκκίνησε επί της περιόδου του ΣΥΡΙΖΑ που αφορούσε τα Ιόνια νησιά, δεν υπάρχει οικόπεδο το οποίο να βρίσκεται σε περιοχή «NATURA».
Κύριε Τζανακόπουλε, περάσατε τα δυο λεπτά. Συγγνώμη που διακόπτω.
Για τις καταδίκες από το Ευρωπαϊκό Δικαστήριο, που αφορούσαν όλες υποθέσεις μέχρι το 2015. Για τα εκατό εκατομμύρια όμως, που πληρώσαμε από τις δικές παραβιάσεις, δεν βρήκατε δέκα δευτερόλεπτα να κάνετε μια αυτοκριτική. Να σας πω για το άλλο ψέμα της απόφασης της ΠΕΔ του νοτίου Αιγαίου, την οποία επικαλεστήκατε ξανά στην ομιλία σας, αφού το είχε αποδομήσει ο εισηγητής του ΣΥΡΙΖΑ κ. Φάμελλος, λέγοντάς σας ότι έχουν βγει όλοι οι δήμαρχοι του νοτίου Αιγαίου και λένε ότι όλα αυτά δεν ισχύουν και ότι αυτή αποτελούσε προσωπική τοποθέτηση του Προέδρου;
Με αυτό κλείστε, σας παρακαλώ.
Και συνεχίζετε να επικαλείστε τα ίδια ψέματα; Είναι δυνατόν να πολιτεύεστε, αντιπολιτευόμενος τον ΣΥΡΙΖΑ; Αντί να κοιτάξετε, σε μια περίοδο, που η κλιματική αλλαγή είναι κορυφαίο ζήτημα σε ολόκληρο τον κόσμο, να προστατεύσετε το περιβάλλον, καταθέτετε αυτές τις ντροπιαστικές, περιβαλλοντοκτόνες ρυθμίσεις; Σας ευχαριστώ πολύ, κύριε Πρόεδρε.
Σας ευχαριστώ πάρα πολύ. Συγγνώμη, που σας διακόπτω συνεχώς, αλλά για να μην το κάνω και φαίνομαι γραφικός, σας παρακαλώ, τηρήστε τους χρόνους. Υπάρχει και κοινοβουλευτικός έλεγχος μετά. Δεν είμαστε μόνο εμείς. Το λόγο έχει ο κ. Βασίλειος Οικονόμου από τη Νέα Δημοκρατία.
Κύριε Πρόεδρε, μπορώ να έχω τον λόγο;
Παρακαλώ.
Το πρόγραμμα που έχει μοιραστεί στους Βουλευτές λέει ότι στις 20.00΄ σ' αυτή την Αίθουσα θα συζητηθούν επίκαιρες ερωτήσεις.
Σωστά.
Το θέμα είναι ότι οι εναπομείναντες ομιλητές δεν προλαβαίνουν με αυτόν τον χρόνο να έχουν τελειώσει μέχρι τις 20.00'. Θέλω να διασφαλίσω ότι δεν θα πάμε εμείς αύριο.
Όχι, θα τελειώσουμε. Θα τηρήσετε τους χρόνους και όσο πάει. Αύριο μόνο τα άρθρα. Επί της αρχής θα τελειώσουμε.
Βάζω και το ερώτημα: Σε περίπτωση που…
Λέω κάτι άλλο; Γραφικός κατάντησα. Νομίζω ότι απευθύνομαι σε μεγάλα παιδιά.
Αν οι επίκαιρες πάνε στην Αίθουσα της Γερουσίας, δεν μπορεί να γίνουν, ώστε να συνεχίσουμε εδώ άνετα;
Αυτό δεν μπορώ να το αποφασίσω εγώ. Τον λόγο έχει ο κ. Οικονόμου από τη Νέα Δημοκρατία. Μετά είστε εσείς, κύριε Κόκκαλη.
Κύριε Πρόεδρε, ένα από τα βασικά διακυβεύματα των εκλογών του Ιουλίου του 2019 ήταν η παραγωγική και αναπτυξιακή ανασυγκρότηση της χώρας. Ο νέος αναπτυξιακός κύκλος, έτσι όπως τον οραματίστηκε ο Κυριάκος Μητσοτάκης, πραγματικά ως ένα από τα βασικά εργαλεία είχε την πολιτική του περιβάλλοντος, δηλαδή βασικά εργαλεία, όπως είναι η περιβαλλοντική αδειοδότηση των επιχειρήσεων, οι ανανεώσιμες πηγές ενέργειας, η λειτουργία μιας σειράς αναπτυξιακών πολιτικών, οι οποίες περνάνε και δέχονται και θα απολαμβάνουν την εγγύηση της οικολογικής και περιβαλλοντικής ισορροπίας και ανάπτυξης, της ανάπτυξης η οποία είναι βιώσιμη. Αυτό, κύριοι του ΣΥΡΙΖΑ, είναι το διακύβευμα, το οποίο σήμερα αυτός ο νόμος έρχεται να υπηρετήσει. Κύριε Υπουργέ, αν δεν είχατε δώσει ραντεβού με τη δύσκολη συγκυρία της πανδημίας την οποία περνάμε, πραγματικά θα έπρεπε να το είχατε φέρει το νομοσχέδιο, γιατί, όταν μιλάμε για μια δύσκολη οικονομική κατάσταση, η οποία διαμορφώνεται λόγω της πανδημίας, η αναπτυξιακή και παραγωγική ανασυγκρότηση καθίσταται κυρίαρχο ζητούμενο της επόμενης περιόδου. Άρα, εδώ δίνεται η απάντηση στους ερωτώντες τους ΣΥΡΙΖΑ, ποιο είναι το επείγον αυτής της υπόθεσης που έχετε φέρει σήμερα στη Βουλή; Το επείγον είναι η γρήγορη, άμεση και αποτελεσματική ανασυγκρότηση της χώρας στην οικονομία και αυτό το νομοσχέδιο το επιτυγχάνει. Είναι ένα από τα σπουδαία νομοσχέδια, κύριε Υπουργέ. Πραγματικά, έρχεται και απαντάει σε μια σειρά ζητημάτων που είναι σε εκκρεμότητα επί σειρά ετών, για να μην πω για δεκαετίες και αυτή η προοπτική δυσαρεστεί, όπως φαίνεται, τον ΣΥΡΙΖΑ και είναι λογικό. Όχι γιατί δεν καταλαβαίνουν, όχι γιατί κολλάνε μόνο στη διαδικασία και η συζήτηση που κάνουμε σήμερα εδώ από τη μεριά του ΣΥΡΙΖΑ επικεντρώνεται στη διαδικασία, στο επιμέρους, αλλά γιατί καταλαβαίνουν ποιο είναι το διακύβευμα. Αυτό το νομοσχέδιο απαντά σ' αυτό το διακύβευμα. Εμείς, στη Νέα Δημοκρατία, λοιπόν, λέμε ότι ήρθε η ώρα της ανάπτυξης. Αυτή η ανάπτυξη θα γίνει με όρους οικολογικής και περιβαλλοντικής ισορροπίας. Το πετυχαίνουμε σ' αυτό το νομοσχέδιο; Φυσικά το πετυχαίνουμε. Έχει και το οικολογικό πρόσημα και το αναπτυξιακό πρόσημο κι αυτό ενοχλεί τον ΣΥΡΙΖΑ. Γι' αυτό ακούμε έναν παραπλανητικό λόγο, έναν υποκριτικό λόγο, έναν λόγο ψευδή. Αυτός ο λόγος γίνεται γιατί δεν καταλαβαίνουν το διακύβευμα και την ουσία του νομοσχεδίου; Το καταλαβαίνουν. Αλλά, για να σας πω, κύριε Υπουργέ. Γιατί αφήσανε πέντε χρόνια να μην προχωράνε οι περιβαλλοντικές αδειοδοτήσεις; Ένα από τα μεγάλα ζητήματα που δεν είχαμε την ανάπτυξη, ήταν και αυτό το ζήτημα με την οκταετία καθυστερήσεων και όχι τους δυο ή τρεις μήνες. Γιατί τους βόλευε. Γιατί αυτό δεν μπορούσαν να το αντιμετωπίσουν, λόγω ιδεοληψιών. Πολύ ωραία το είπε ο κ. Σιμόπουλος προηγουμένως. Είχαμε τους οικολογούντες, είχαμε τους «ταλιμπάν» της οικολογίας, οι οποίοι όμως υπηρετούσαν πλήρως ένα κρατικίστικο, γραφειοκρατικό μόρφωμα, το οποίο δεν επέτρεπε σε κανέναν ιδιώτη να προχωρήσει, γιατί η ανάπτυξη για τον ΣΥΡΙΖΑ σημαίνει κρατική συμβολή και μόνο. Εδώ υπάρχει μια άλλη προσέγγιση. Υπάρχει η προσέγγιση της ελεύθερης οικονομίας, υπάρχει η προσέγγιση ότι ο ιδιώτης όταν επενδύει τα χρήματα του δεν είναι απατεώνας, δεν είναι καταζητούμενος ή ότι το πρόβλημα είναι η λύση. Όμως, αυτές είναι δύο θεωρίες που πραγματικά συγκρούονται και αυτή τη σύγκρουση δεν μπορούμε ποτέ να τη λύσουμε με τρόπο ήρεμο και ήσυχο. Πάντα θα υπάρχουν αυτές οι αντιπαραθέσεις κι αυτές οι οξύτητες. Εγώ, κύριε Υπουργέ, σε αυτά τα τελευταία είκοσι πολυτάραχα πολιτικά μου χρόνια στη Βουλή, στο Κοινοβούλιο, πολλές φορές έχω συζητήσει κι έχω έρθει πάνω στο Βήμα για να μιλήσω για τους περιβόητους δασικούς χάρτες. Συμμετείχα το προηγούμενο διάστημα, ως Βουλευτής της Νέας Δημοκρατίας, σε πολλές συσκέψεις με τον οικολόγο Υπουργό του ΣΥΡΙΖΑ - αν τον θυμάστε - πριν τον κύριο Φάμελλο, τον κ. Τσιρώνη, ο οποίος πραγματικά έκανε την ανάγκη φιλοτιμία και μίλησε για οικιστικές πυκνώσεις. Τι είπε και ο ίδιος, αλλά και ο ΣΥΡΙΖΑ τότε που ήταν κυβέρνηση; Ότι πραγματικά έπρεπε να δοθεί μια πολιτική απάντηση στο τεράστιο πρόβλημα τού τι θα γίνει με αυτούς τους δασικούς χάρτες και με τους δεκάδες, εκατοντάδες οικισμούς για παράδειγμα στην Ανατολική Αττική. Αυτό δύο λύσεις μπορεί να είχε. Είτε να βγουν οι μπουλντόζες να κατεβάσουν τα σπίτια του κόσμου κάτω, το οποίο το υπαινίχθηκε μετά το Μάτι - αν θυμάστε - η μία πλευρά του ΣΥΡΙΖΑ που έλεγε για απατεώνες και καταπατητές είτε να επικρατήσει η λύση του ρεαλισμού - που κυριάρχησε - που είπε φυσικά ότι την επόμενη μέρα θα έπρεπε γι' αυτούς του οικισμούς - οι οποίοι είναι αυθαίρετοι θέλετε, δεν τηρούν τη νομιμότητα θέλετε; - να δοθεί μια δίκαιη λύση, που να προστατεύει το περιβάλλον. Οι δασικοί χάρτες με αυτό τον τρόπο, τον οποίον έχετε επιλέξει, θα γίνουν πραγματικότητα. Αυτοί που δεν θέλουν τους δασικούς χάρτες, θα έμεναν με τις εκατόν εβδομήντα χιλιάδες αντιρρήσεις. Υπάρχουν σαράντα δικαιώματα πάνω σε περιουσία, πάνω σε ακίνητο. Σαράντα δικαιώματα. Ξέρετε πότε θα λυθεί το θέμα σε αυτό το ακίνητο; Ξέρω εγώ, ως δικηγόρος. Θα λυθεί μετά από δεκαπέντε χρόνια. Πάνω σε ένα ακίνητο υπάρχουν σαράντα δικαιώματα. Άρα, λοιπόν, αυτή τη στιγμή εσείς δίνετε λύση. Σας δίνω συγχαρητήρια. Ήταν τολμηρό.
Ολοκληρώστε, κύριε συνάδελφε.
Αφήστε με να πω δυο κουβέντες. Είναι τολμηρό, είναι σημαντικό αυτό που κάνετε και όσοι δεν το δέχονται πρέπει να μας πουν εδώ στην Αίθουσα και στο Βήμα τι θέλουν. Θέλουν να γκρεμίσουμε τα σπίτια του κόσμου; Θέλουν τα προσφυγικά του Βενιζέλου να τα κάνουμε δάσος; Να το πουν. Θέλουν τις αναδασώσεις του Καραμανλή, εβδομήντα χρόνια πίσω, να τα κάνουμε δάσος; Να το πουν. Θέλουν τις αγροτικές εκτάσεις, οι οποίες ζητούν επιδότηση, να τις κάνουμε δάσος; Να το πουν στους εκατοντάδες χιλιάδες αγρότες. Δεν μπορούμε να τα έχουμε όλα στην ίδια μασχάλη, την ίδια στιγμή. Αν βάλεις δύο καρπούζια στην ίδια μασχάλη, θα πέσουν και τα δύο.
Κλείστε, κύριε συνάδελφε, παρακαλώ πολύ.
Με αυτό κλείνω, κύριε Πρόεδρε. Θέλω να σας πω ότι είστε τολμηρός, συγχαρητήρια που κάνατε αυτή την κίνηση με αυτές τις προβλέψεις. Θέλω να κάνω μια παρατήρηση μόνο, πριν κατέβω. Είναι πολύ σημαντικό το ότι δίνετε λύσεις για τους σταθμούς μεταφόρτωσης στο άρθρο 92. Είναι πολύ σημαντικό. Έχετε βάλει αρκετούς δήμους μέσα. Εγώ θα σας παρακαλούσα, λόγω και της εκλογικής μου περιφέρειας και επειδή έχω έντονη όχληση από τον Δήμο Μαραθώνος, να δεσμευτείτε εδώ ότι στο επόμενο νομοσχέδιο θα είναι κι αυτός ο δήμος μέσα, γιατί είναι ένας από τους παλαιότερους - από το 1991- και δεν περιλαμβάνεται στη ρύθμιση. Όμως, με τη δική σας δέσμευση να μπει στο επόμενο νομοσχέδιο και έτσι καλύπτεται και αυτή η υπόθεση του Δήμου Μαραθώνος, ο οποίος καταλαβαίνετε ότι είναι ένας ιστορικός δήμος, με μία εγκατάσταση η οποία λειτουργεί πέραν των τριάντα ετών με όλες τις αδειοδοτήσεις και με χρήματα του ελληνικού λαού ή ευρωπαϊκά ή εθνικά έχει φτιάξει αυτήν την εγκατάσταση. Νομίζω ότι θα το λάβετε υπ' όψιν σας. Περιμένω την απάντησή σας. Εγώ αυτά είχα να πω. Ευχαριστώ πολύ.
Ευχαριστούμε πολύ. Τον λόγο έχει ο κ. Βασίλειος Κόκκαλης από τον ΣΥΡΙΖΑ. Στη συνέχεια θα μιλήσει ο κ. Βλάχος για έξι λεπτά από την Νέα Δημοκρατία και μετά η κ. Σακοράφα.
Έχω ζητήσει τον λόγο μετά την κ. Σακοράφα, ως Κοινοβουλευτικός Εκπρόσωπος.
Ναι, μετά την κ. Σακοράφα θα μιλήσετε. Θέλατε μετά τον κ. Τζανακόπουλο; Δεν μου το είπατε. Εντάξει. Τον λόγο έχει ο κ. Βασίλειος Κόκκαλης από τον ΣΥΡΙΖΑ.
Ευχαριστώ, κύριε Πρόεδρε. [[Χειροκροτήματα από την πτέρυγα του ΣΥΡΙΖΑ]] Κυρίες και κύριοι συνάδελφοι, είναι γεγονός ότι η Κυβέρνηση το τελευταίο χρονικό διάστημα προσπαθεί να εκπέμψει ένα μήνυμα ενότητας, στηριζόμενη στην αποδοχή των μέτρων κατά του κορωνοϊού, με τη συναίνεση βέβαια της Αντιπολίτευσης. Είναι, όμως, επίπλαστο αυτό το μήνυμα ενότητας, βαφτίζοντας ως λαϊκιστές, βαφτίζοντας ως μίζερους αυτούς οι οποίοι αναπτύσσουν μια αντίθετη λογική. Είναι χαρακτηριστική η συμβουλή του Πρωθυπουργού ότι «εσείς μεταφέρετε το μήνυμα της κοινωνίας και αφήστε τους αντιπάλους, για δικούς τους λόγους λαϊκίζουν, ασχολούνται με μικροκομματικά, υποκρίνονται». Σήμερα μάθαμε ότι είναι υποκρισία το να υποβάλλεις ένσταση αντισυνταγματικότητας. Όμως, ποιο είναι άραγε το μήνυμα της κοινωνίας σήμερα, την πρώτη ημέρα επανόδου σιγά - σιγά στην κανονικότητα; Ποιο είναι το μήνυμα της κοινωνίας γι' αυτό το νομοσχέδιο; Το εκφράζουν οι περιβαλλοντικές οργανώσεις; Το εκφράζουν οι επιστημονικοί φορείς; Το εκφράζουν τα εκπαιδευτικά ιδρύματα; Το εκφράζει ο Συνήγορος του Πολίτη; Θα κάνω μια υπόθεση, ότι εμείς ίσως να είμαστε και υποκριτές, όπως μας κατηγόρησε η κ. Μπακογιάννη, ίσως και να λαϊκίζουμε, ίσως να θέλουμε να εκμεταλλευτούμε κομματικά, πολιτικά τις καταστάσεις. Η κοινωνία, όμως, η οποία φωνάζει γι' αυτό το νομοσχέδιο; Ο Συνήγορος του Πολίτη, ο οποίος κρούει το καμπανάκι ότι πιθανότατα έχουμε θέματα αντισυνταγματικότητας; Το Πανεπιστήμιο Θεσσαλίας, το τμήμα Περιβάλλοντος, όλες οι γνωστές οργανώσεις, όλα τα γνωστά κινήματα και αυτοί λαϊκίζουν; Και αυτοί είναι υποκριτές; Εδώ πάει το «έλεος, κύριε Υπουργέ». Δεν γίνεται να είναι και η Αντιπολίτευση λαϊκιστές, αλλά και η ίδια η κοινωνία. Εκτός αν θεωρείτε ότι και η ίδια η κοινωνία είναι υποκριτές, που διαμαρτύρονται δικαίως γι' αυτό το νομοσχέδιο. Και όλους εμάς, οι οποίοι μεταδίδουμε αυτό το μήνυμα της κοινωνίας, μας βαφτίζετε ότι είμαστε μικροκομματικοί εκμεταλλευτές. Κατ' αρχάς, έπρεπε για το νομοσχέδιο να είναι το Υπουργείο Ανάπτυξης επισπεύδον. Κάνετε ένα μεγάλο σφάλμα. Υποτίθεται ότι αναφέρεται ο εκσυγχρονισμός της νομοθεσίας για το περιβάλλον, ενώ καθαρά θέλετε να εξυπηρετήσετε συγκεκριμένα συμφέροντα. Είναι πράγματι λυπηρό, όταν έχουν περισταλεί ελευθερίες των πολιτών, λόγω της πανδημίας του κορωνοϊού, να κινδυνεύουν να περισταλούν και άλλα πράγματα, όπως ο φυσικός πλούτος, όπως η φύση και το περιβάλλον. Ακούσαμε λόγια ηχηρά, λόγια δυνατά, λόγια που μπορούν να συγκινήσουν, λόγια που μπορούν να πείσουν. Έξι ή οκτώ χρόνια να βγει μία άδεια. Ακόμα και δέκα χρόνια. Όταν το ακούει κάποιος λέει - πιθανόν έχει δίκιο - «Έλεος». Γι' αυτό τι κάνουμε; Καταργούμε την αδειοδότηση. Το μεγάλο λάθος που κάνετε είναι ότι βάζετε την αδειοδότηση για το περιβάλλον, την καθιστάτε μια τυπική διοικητική διαδικασία. Τη βαφτίζετε εμπόδιο στην επιχειρηματικότητα, ενώ η περιβαλλοντική αδειοδότηση αποτελεί εγγύηση για τα συνταγματικά αγαθά που απολαμβάνουν οι Έλληνες πολίτες. Είναι τρομερό αυτό που κάνετε. Πηγαίνετε στο άλλο άκρο. Σύμφωνα με το κράτος δικαίου και το ελληνικό Σύνταγμα, είναι υποχρεωμένη η πολιτεία για ένα ευέλικτο διοικητικό περιβάλλον. Νομίζω ότι σ' αυτό δεν μπορεί να αδιαφορήσει κανείς. Δεν υπάρχει ισχυρή επιχειρηματολογία. Είναι ένα ευέλικτο διοικητικό περιβάλλον, αλλά με τις εγγυήσεις του Συντάγματος, με την προστασία του περιβάλλοντος. Όταν εισάγεται θεσμούς, όπως είναι ο ιδιώτης αξιολογητής, δεν χρειάζεται να είναι κάποιος νομικός, για να καταλάβει ότι απεμπολείτε δημόσια εξουσία. Δεν χρειάζεται να είσαι δικηγόρος, για να καταλάβεις ότι όταν ένας ιδιώτης αναλαμβάνει να διεκπεραιώσει, να καταλήξει, να γνωμοδοτήσει, να κρίνει για τους περιβαλλοντολογικούς όρους, καταστρατηγείται κάθε έννοια του Συντάγματος. Ο Συνήγορος του Πολίτη, κύριε Πρόεδρε, ανέφερε ότι η επέκταση της ισχύος της ΑΕΠΟ από τα δέκα στα δεκαπέντε χρόνια, ενδεχομένως να είναι αντισυνταγματική. Προφανώς, δεν σας ενδιαφέρει. Ενεργειακές κοινότητες. Τις αφήνετε πολύ πίσω. Κύριε Υπουργέ, κάνετε λόγο για την εμπιστοσύνη. Η εμπιστοσύνη, ξέρετε, είναι μια λέξη, η οποία δεν χτίζεται μέσα σε έναν μήνα. Δεν χτίζεται σε λίγες εβδομάδες. Διαπιστώσατε την αναγκαιότητα του δημοσίου χαρακτήρα της υγείας, λόγω της πανδημίας και καλά κάνατε. Στο περιβάλλον δεν διαπιστώνετε την ίδια αναγκαιότητα, το δημόσιο να εγγυάται την προστασία του περιβάλλοντος;
Κλείστε μ' αυτό, κύριε Κόκκαλη, έχετε ξεπεράσει τον χρόνο κατά δύο λεπτά ήδη. Σας παρακαλώ.
Η εμπιστοσύνη πολίτη - πολιτείας δεν μπορεί να χτιστεί με τέτοιου είδους νομοσχέδια. Απεναντίας, κλονίζεται η σχέση του πολίτη προς την πολιτεία και γι' αυτούς τους λόγους καταψηφίζουμε το συγκεκριμένο νομοσχέδιο. Ευχαριστώ, κύριε Πρόεδρε.
Ευχαριστώ πολύ. Η συζήτηση του κοινοβουλευτικού ελέγχου πήγε για τις εννέα η ώρα. Μέχρι τότε θα πρέπει να έχουμε τελειώσει. Σας παρακαλώ πολύ. Ξέρετε ότι όταν έχω χρόνο, σας αφήνω να μιλήσετε όσο θέλετε. Καταλαβαίνω, είμαι ένας από εσάς. Βοηθήστε με και μια φορά εσείς. Βλέπετε ότι βρίσκομαι σε δύσκολη θέση. Μην κλείσω το μικρόφωνο, σας παρακαλώ. Δεν θέλω να είμαι ο πρώτος που θα το κάνει, σ' αυτή την περίοδο.
Κύριε Πρόεδρε, να κάνω μια πρόταση;
Παρακαλώ.
Παράκληση. Να μιλάμε όλοι από τα έδρανα. Ούτε να ταλαιπωρούνται από το πρωί οι υπάλληλοι της Βουλής.
Δεν γίνεται. Πρέπει να μιλάτε από το Βήμα, όταν πρόκειται για ομιλία άνω των πέντε λεπτών, σύμφωνα με τον Κανονισμό.
Ταλαιπωρούμε τους εργαζόμενους, ενώ μπορούμε να μιλήσουμε από τις έδρες μας κι όχι από το Βήμα της Βουλής.
Έχετε απόλυτο δίκιο, κυρία Πιπιλή, αλλά ας περιορίσουμε λίγο τις ομιλίες μας γιατί, απ' ό,τι καταλαβαίνω, αυτά που λέτε μπορείτε να τα πείτε και σε λιγότερα λεπτά. Βοηθήστε με, σας παρακαλώ πολύ. Στις 9 η ώρα έχουμε κοινοβουλευτικό έλεγχο. Να αφήσουμε και ένα περιθώριο, για να μπορέσει να αεριστεί η Αίθουσα. Σας παρακαλώ. Βοηθήστε με και μένα μια φορά.
Μπορούν κάποιοι ομιλητές να πάνε για αύριο.
Όχι, κύριε Φάμελλε. Επί της αρχής θα τελειώσουμε σήμερα. Σας παρακαλώ πολύ για τελευταία φορά. Μην με κάνετε να φαίνομαι γραφικός από δω πάνω και να παρακαλάω. Τον λόγο έχει ο κ. Βλάχος από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι συνάδελφοι, όταν ξεκίνησε την κατάρτιση του νομοσχεδίου που συζητάμε σήμερα το Υπουργείο Περιβάλλοντος, τρεις παραμέτρους έπρεπε να σταθμίσει. Την πραγματικότητα, αυτήν δηλαδή που ζουν οι πολίτες καθημερινά και την οποία δεν έχει κανείς το δικαίωμα να έρχεται εδώ και να ωραιοποιεί, δεύτερον τη νομιμότητα, δηλαδή τον σεβασμό του Συμβουλίου της Επικρατείας και τρίτον την κάθε είδους εκκρεμότητα που μας κληροδότησε η προηγούμενη κυβέρνηση. Τα αιτήματα, λοιπόν, των πολιτών και των διαφόρων κοινωνικών ομάδων συγκέντρωσε το Υπουργείο Περιβάλλοντος. Αλήθεια, ποιος δεν γνωρίζει και δεν θέλει να αντιμετωπιστούν οι καθυστερήσεις στις αδειοδοτήσεις, η μείωση της γραφειοκρατίας, οι λιμνάζουσες αιτήσεις αντιρρήσεων, η απραξία και η αναποτελεσματικότητα; Ποιος δεν θα ήθελε την επίσπευση των διαδικασιών αδειοδότησης, την απλοποίηση της περιβαλλοντικής νομοθεσίας, την κατανομή της ευθύνης σε αυτούς που αποφασίζουν, την αποτελεσματική παρέμβαση των φορέων διαχείρισης των προστατευόμενων περιοχών, το ξεκάθαρο τοπίο για τις περιοχές «NATURA», την επίλυση του προβλήματος των απορριμμάτων, των αποβλήτων και των μπαζών; Αυτά αντιμετωπίζει, συνοπτικά βεβαίως, το συζητούμενο νομοσχέδιο. Αντί να γίνει γόνιμη και χρήσιμη ανταλλαγή απόψεων, προκειμένου να υπάρξουν βελτιώσεις, αντιμετωπίσαμε μια στείρα αντιπολιτευτική τακτική, την οποία όταν εκφράζει ένα μικρό κόμμα, μπορεί κανείς και να το ξεπεράσει. Όταν, όμως, αυτός είναι ο λόγος της Αξιωματικής Αντιπολίτευσης τα πράγματα γίνονται πολύ πιο σοβαρά, θα έλεγα ίσως και επικίνδυνα. Την ώρα που ο εισηγητής του ΣΥΡΙΖΑ μάς έλεγε απειλητικά στην επιτροπή ότι δεν θα μας κάνουν τη χάρη να μη μιλήσουν για το νομοσχέδιο, τελικά μόνο για το νομοσχέδιο δεν μίλησαν. Δεν ακούσαμε τις απόψεις της Αξιωματικής Αντιπολίτευσης για όλα εκείνα τα προβλήματα, που απασχολούν την ελληνική κοινωνία. Μίλησαν για fake news της Νέας Δημοκρατίας, για υποτίμηση της δημοκρατίας, του Κοινοβουλίου και του περιβάλλοντος. Μίλησαν για αντιπεριβαλλοντολόγο και αντιοικολόγο Υπουργό, μίλησαν για τον «Συνήγορο του Πολίτη», την «Green Peace», την «Green Tank», τις οποίες δεν ακούει ο Υπουργός. Μας είπατε ότι βάλαμε πολλά κεφάλαια στο νομοσχέδιο. Δεν μπορεί να γίνει μια συγκέντρωση, μας είπατε, υπό αυτές τις συνθήκες, ένα συλλαλητήριο, μια συναυλία για το νομοσχέδιο. Δεν θέσαμε - μας είπατε - το νομοσχέδιο σε διάλογο και ότι παραβιάσαμε τον Κανονισμό στην επιτροπή. Μιλήσατε για ενοχή του Υπουργού και της Κυβέρνησης, μιλήσατε για δημοκρατικό σας δικαίωμα να ανεβάσετε τους τόνους. Μιλήσατε για καρέκλες, μιλήσατε για αξίες και κριτήρια που αφορούν στην πατρίδα, ενώ εμάς μας αφορά «μόνο η καρέκλα». Μιλήσατε για το ποιοι δεν εκλήθησαν στη Βουλή. Μας είπατε τι λένε οι φορείς στην επιτροπή. Μας είπατε ότι αν κάναμε πραγματική διαβούλευση, μέχρι και τα νηπιαγωγεία θα υπέγραφαν καταγγελίες για το νομοσχέδιο. Στηρίξατε όλη την αντιπολιτευτική σας τακτική στις υπογραφές των νηπιαγωγείων; Εν πάση περιπτώσει, σε μια απ' αυτές τις υπογραφές χάσατε τον προσανατολισμό σας; Τέλος, μας είπατε για φωτογραφικές διατάξεις. Σας είπα και στην επιτροπή ότι περιμένω τώρα που τελειώνει το νομοσχέδιο, να φέρετε φωτογραφικές διατάξεις για να δούμε σ' αυτές τις φωτογραφίες - πρόσωπα. Γιατί αν δούμε πρόσωπα, να μην το ψηφίσουμε το νομοσχέδιο. Όμως, τελικά οι φωτογραφικές διατάξεις, που μας απειλείτε τόσες μέρες, είναι ένας ισχυρισμός, που δεν στηρίζεται πουθενά. Αν όντως έχετε στοιχεία - ονόματα και αριθμούς - φέρτε τα. Μην κάνετε γενικόλογους αφορισμούς. Δεν σας τιμά. Είστε Αξιωματική Αντιπολίτευση. Έχετε ευθύνη. Τελειώνει, λοιπόν, η συζήτηση του νομοσχεδίου και δεν έχετε πει τίποτα για τις οικιστικές πυκνώσεις, για τις δεκάδες χιλιάδες αιτήσεις αντιρρήσεων, για τις πολυετείς καθυστερήσεις αδειοδοτήσεων, για την ανεξέλεγκτη διαχείριση μπαζών, απορριμμάτων, αποβλήτων και πολλά άλλα που ανέφερα νωρίτερα. Για τις φωτογραφικές διατάξεις, όπως σας είπα, περιμένουμε μέχρι αύριο να μας πείτε ονόματα. Κυρίες και κύριοι συνάδελφοι, υπάρχουν εκατοντάδες χιλιάδες στρέμματα γης, για τα οποία οι ιδιοκτήτες τους διαθέτουν τίτλους, καλλιεργούσαν ή καλλιεργούν έως σήμερα και για τα οποία η περίφημη διοίκηση ταλαιπωρεί και κρατά σε ομηρία χιλιάδες συμπολίτες μας, τις περισσότερες φορές γιατί δεν αποφασίζει και τις υπόλοιπες, γιατί θα πρέπει ο πολίτης να αποδείξει τα αυτονόητα, αναγκάζοντάς τους αρκετές φορές να μπουν στη λογική της συναλλαγής. Μην μου πει κανείς ότι το ακούει αυτό για πρώτη φορά. Πέρα από το ότι η λύση της «συναλλαγής» αφορά τους έχοντες και κατέχοντες κι όχι τους φτωχούς ανθρώπους, όχι αυτούς που δεν έχουν τη δυνατότητα. Αντ' αυτού, εμείς λέμε καθαροί κανόνες, νομιμότητα, σεβασμός στον πολίτη και για να γίνουν αυτά χρειάζεται, η πολιτεία να αναγνωρίσει την πραγματικότητα και να αντιμετωπίσει τα προβλήματα, νομοθετώντας ανάλογα. Τέλος στην ομηρία, λοιπόν, των συμπολιτών μας. Επιτέλους να γίνουν κύριοι της περιουσίας τους. Η Κυβέρνηση αναγνωρίζει την αναγκαιότητα να εκδικαστούν σύντομα οι ενστάσεις, να λειτουργήσουν οι επιτροπές εξέτασης αντιρρήσεων με συνθέσεις λειτουργικές κι ευέλικτες, ώστε να δούμε επιτέλους αποτελέσματα. Για τις οικιστικές πυκνώσεις, θυμάστε, κύριε Υπουργέ, κύριε συνάδελφε, εισηγητά, ότι εμείς στηρίξαμε την πρωτοβουλία της προηγούμενης κυβέρνησης. Δυστυχώς, όμως, δεν θωρακίσατε το νομοθέτημα σας, με αποτέλεσμα να πέσει στο Συμβούλιο της Επικρατείας. Αυτή την εκκρεμότητα, που μας κληροδοτήσατε, δεν θέλετε να τη λύσουμε; Δεν θα μας πείτε την άποψή σας για το τι πρέπει να κάνουμε σήμερα; Θέλετε να είστε κυβέρνηση, αλλά χωρίς απόψεις; Τι θα κάνατε αν ήσασταν εσείς; Επιτέλους, τελειώνει το νομοσχέδιο, θα μας το πείτε; Τι προτείνετε; Να μην κάνουμε τίποτα δηλαδή; Έπεσε και τελειώσαμε; Πάνε οι οικιστικές πυκνώσεις; Κυρίες και κύριοι συνάδελφοι, η πολιτεία διαχρονικά σταθμίζοντας το κοινωνικό κόστος, τα υπέρ και τα κατά και τις ευθύνες της, αν θέλετε, έκανε μια επιλογή. Επιλογή ρυθμίσεων, τακτοποιήσεων, πάντα με εξαιρέσεις των ευαίσθητων περιοχών, παραλίες, ρέματα κ.λπ., για τα οποία ποτέν σε κανέναν νόμον δεν συμπεριελήφθησαν. Εύχομαι, λοιπόν, κι ελπίζω, το προεδρικό διάταγμα που θα ακολουθήσει να δώσει λύση ριζική και οριστική και σίγουρα να δώσει ένα τέλος στην ταλαιπωρία των πολιτών, σε πάρα πολλές περιοχές της πατρίδας μας.
Ολοκληρώστε, παρακαλώ.
Κυρίες και κύριοι συνάδελφοι, η Νέα Δημοκρατία, Κυβέρνηση και Βουλευτές, κάνει μια σημαντική προσπάθεια, να δώσει λύσεις σε υπαρκτά καθημερινά προβλήματα της ελληνικής κοινωνίας. Δεν διεκδικούμε το αλάθητο. Περιμέναμε την ουσιαστική συμμετοχή και την κατάθεση των απόψεων των άλλων πολιτικών δυνάμεων. Δυστυχώς, με εξαίρεση τον συνάδελφο, εισηγητή του ΚΙΝΑΛ, που έδωσε κάποιες παρατηρήσεις, δεν τις είδαμε, δεν τις ακούσαμε. Ακούσαμε για απόσυρση του νομοσχεδίου, λες και αν αποσυρόταν το νομοσχέδιο ως δια μαγείας τα προβλήματα θα λύνονταν. Εμείς, κυρίες και κύριοι συνάδελφοι, επιλέξαμε καθαρά τον δρόμο της ευθύνης. Κοιτάξαμε τους πολίτες στα μάτια. Θέλουμε να διευκολύνουμε τη ζωή τους, να στηρίξουμε την εθνική μας οικονομία. Όπως είπα, δεν διεκδικούμε το αλάθητο. Ό,τι δεν αποδώσει σε βάθος χρόνου, εδώ είμαστε, να το ξαναδούμε. Αυτό, από τη δική μας πλευρά, σημαίνει ευθύνη και συνέπεια κι έτσι θα συνεχίσουμε, ψηφίζοντας το νομοσχέδιο αυτό, που αποτελεί τομή για την καθημερινότητα των πολιτών σε πάρα πολλές περιοχές. Οι πολίτες μάς κρίνουν, γνωρίζουν τι λέμε, ξέρουν πού είναι το δίκαιο, ξέρουν τι στηρίζουν. Σας ευχαριστώ.
Κι εμείς ευχαριστούμε. Όποιος και όποια θέλει μπορεί να μιλήσει από εκεί που βρίσκεται, φυσικά όρθιος. Τον λόγο έχει η κ. Σοφία Σακοράφα από το ΜέΡΑ25 και στη συνέχεια ο κ. Μπουκώρος, ο Κοινοβουλευτικός Εκπρόσωπος της Νέας Δημοκρατίας.
Ευχαριστώ πολύ, κύριε Πρόεδρε. [[Χειροκροτήματα από την πτέρυγα του ΜέΡΑ25]] Κύριοι συνάδελφοι, είναι εντυπωσιακό το γεγονός ότι το πρώτο νομοσχέδιο που φέρνει η Κυβέρνηση στην υπολειτουργούσα, λόγω επιδημίας Βουλή, καταρρίπτει αυτομάτως όλη την επικοινωνιακά φιλοτεχνημένη εικόνα μιας Κυβέρνησης, που δήθεν ενδιαφέρεται και ανησυχεί για το καλό του λαού και ταυτόχρονα, αποκαλύπτει την πραγματική κυβερνητική πρόθεση για το παρόν και το μέλλον αυτού του τόπου. Ξέρετε, κύριοι συνάδελφοι, υπάρχουν πολιτικές, που με την εφαρμογή τους, μπορούν να καταστρέψουν μια ολόκληρη γενιά, αλλά και πάλι η ανθρωπότητα προχωράει μπροστά, εξελίσσεται και οι λαοί μέσα από επίπονους αγώνες καταφέρνουν να ανακτήσουν τα χαμένα ή ακόμα και να κερδίσουν περισσότερα. Υπάρχουν όμως και πολιτικές επιλογές, που καταστρέφουν το μέλλον και η καταστροφή, που επιφέρουν, είναι μη αναστρέψιμη, είναι οριστική. Αυτή ακριβώς είναι η κρίσιμη πολιτική διαφορά, που μπορεί να επιτρέπει να χαρακτηρίζονται κάποιες πολιτικές ως λάθος, μέχρι και εγκληματικό λάθος. Η αδίστακτη, ληστρική και καταστροφική συμπεριφορά προς τους ανθρώπους και το περιβάλλον στο όνομα και μόνο της μεγιστοποίησης του πρόσκαιρου κέρδους με αδιαφορία για το παρόν και περιφρόνηση για το μέλλον ανθρώπων και περιβάλλοντος. Σήμερα, με αυτό το νομοσχέδιο, αποκαλύπτονται ακριβώς αυτά τα χαρακτηριστικά σας, που επιβεβαιώνονται διαρκώς από την πρώτη ημέρα, που αναλάβατε τη διακυβέρνηση και ιδιαίτερα, κατά την περίοδο της επιδημίας. Μεγάλα λόγια και συναισθηματικές εκφράσεις για ήρωες και πρωταγωνιστές και υποκριτική αποθέωση του δημόσιου συστήματος υγείας, ακριβώς για να θολώσετε την εικόνα. Καμμία ενίσχυση του ΕΣΥ σε ιατρικό και νοσηλευτικό προσωπικό ή υποδομές και φυσικά καμμία πρόνοια για το αύριο. Όλα στον βωμό των αρπακτικών συμφερόντων, που υπηρετείτε. Αυτό ακριβώς συμβαίνει και με το σημερινό νομοσχέδιο. Μέσα στο κλίμα του φόβου, λόγω της επιδημίας που έντεχνα παροξύνατε και μέσα σε αυτή την κατάσταση απόγνωσης για μεγάλες κοινωνικές ομάδες, που ενσυνείδητα και κατ' επιλογήν αφήσατε στην τύχη τους, βρίσκετε την ευκαιρία να φέρετε ένα νομοσχέδιο, που ουσιαστικά ισοπεδώνει ό,τι έχει απομείνει από τη νομοθεσία περιβαλλοντικής προστασίας και θολώνετε την εικόνα με το μόνιμο προσχηματικό αφήγημα της επίσπευσης των διαδικασιών και της διευκόλυνσης των επενδυτών. Γνωρίζετε πολύ καλά ότι όσα τραγικά προλάβουν να επισυμβούν σε βάρος του περιβάλλοντος, λόγω του νομοσχεδίου σας, θα είναι οριστική και μη αναστρέψιμη βλάβη. Γι' αυτό κι επιλέγετε αυτό το χρονικό σημείο για να φέρετε το νομοσχέδιο αυτό, για να αποφύγετε τις εκδηλώσεις της λαϊκής οργής. Αυτός είναι και ο σεβασμός που δείχνετε για τον λαό, αυτόν που με στωικότητα και γενναιότητα υπέμεινε ακόμα και την αναστολή των συνταγματικών του δικαιωμάτων για την αντιμετώπιση της επιδημίας. Κανονικά, θα έπρεπε να σταματήσω εδώ, αφού μάλλον δεν έχει νόημα να προσπαθώ να μεταπείσω όσους έχουν αποφασίσει να συνεργήσουν σε αυτό το έγκλημα. Θα σταθώ, όμως, σε λίγα αξιοπρόσεκτα σημεία, που αποδεικνύουν ότι σήμερα, με δόλο και χωρίς αναστολές, δεν υποθηκεύετε ούτε εκποιείτε, αλλά καταστρέφετε το πιο πολύτιμο κεφάλαιο της χώρας, το περιβάλλον και το στερείτε οριστικά από τις μελλοντικές γενιές, χωρίς την ελπίδα να το ξανακερδίσουν ποτέ. Είναι, εξάλλου, πρακτικά αδύνατο να παρακολουθήσει κανείς όλες τις διατάξεις, που εισάγονται σωρηδόν σήμερα για τις εξορύξεις, τις χωροθετήσεις, τη δυνατότητα να καταστρέφονται εθνικά πάρκα, περιοχές «NATURA», αλλά και τις δεκάδες φωτογραφικές διατάξεις που δεν υπήρχαν στο κείμενο της διαβούλευσης και αφήνουν σοβαρότατες υπόνοιες για σκάνδαλα, επιλεκτική ευνοιοκρατία, «δουλίτσες» και τα «χατηράκια». Και όλα αυτά θα φανούν πολύ σύντομα. Στο κεφάλαιο Δ΄ του νομοσχεδίου νομιμοποιείτε συγκεκριμένες αυθαίρετες πρακτικές, που υλοποιούνται σήμερα στις προστατευόμενες περιοχές, ακόμα και σε περιοχές «NATURA», ως προς κάθε επιβαρυντική ενέργεια, με κορυφαία την καταστροφική δραστηριότητα των εξορύξεων. Κι ακριβώς επειδή γνωρίζετε ότι αυτό είναι παράνομο και καταστροφικό, με μια νομική ακροβασία αποκλείετε τον έλεγχο χρήσης γης από το Συμβούλιο της Επικρατείας. Στο άρθρο 47 διατρανώνετε την αντίληψή σας ότι ο πολίτης πρέπει να υπακούει στην εξουσία τυφλά, χωρίς έλεγχο και χωρίς αντιρρήσεις. Δείχνετε για μία ακόμη φορά πόσο σέβεστε τη δημοκρατία και τους πολίτες, αφού τους αποκλείετε από τη δημόσια διαβούλευση για τα προεδρικά διατάγματα και τα σχέδια διαχείρισης, για τα οποία σχέδια διαχείρισης δεν προβλέπετε ούτε διάρκεια ούτε και διαδικασία επικαιροποίησης. Θα ισχύουν επ' άπειρον, σαν τις δέκα εντολές του Μωυσή. Αν μάλιστα, οι φάκελοι έχουν ελλείψεις είτε σε μελέτες είτε σε αδειοδοτήσεις είτε σε προθεσμίες δεν υπάρχει κανένα πρόβλημα. Θα συμπληρώνονται εκ των υστέρων, αφού ξεκινήσει η διαδικασία της καταστροφής. Θεωρείτε δεδομένο ότι τα πάντα μπορούν να γίνονται σε περιοχές «NATURA» και καταργείτε όποια μέτρα και περιορισμούς προστασίας υπήρχαν. Όλα αυτά ακούγονται εκτός κοινής λογικής, αλλά υπηρετούν πιστά τη στόχευση των σχεδιασμών σας. Αυτό, όμως, που είναι εντελώς εξωφρενικό είναι η δυνατότητα που δίνετε με το άρθρο 110 στις πετρελαϊκές εταιρείες να πραγματοποιούν σεισμικές, γεωφυσικές και άλλες γεωλογικές έρευνες σε περιοχές, που ανήκουν στο δημόσιο και τους ΟΤΑ, χωρίς έγκριση, άδεια ή συναίνεση και μόνο με απλή γνωστοποίηση στην ΕΔΕΥ του προγράμματος συνεργασιών του προ εξήντα ημερών. Εδώ, όχι απλά δεν σέβεστε τη δημοκρατία και τους πολίτες, αλλά ιδρύετε ένα νεοαποικιακό καθεστώς υπέρ της πιο παρασιτικής ολιγαρχίας. Τη στιγμή που όλος ο πλανήτης αγωνιά για την κλιματική αλλαγή και προσπαθεί να απεξαρτηθεί από τους υδρογονάνθρακες και στις εξορύξεις, εσείς δίνετε κάθε είδους διευκόλυνση στους ολιγάρχες, για να συνεχίσουν το καταστροφικό τους έργο. Τους δίνετε με το άρθρο 119 και τη δυνατότητα να αποθέτουν όπου νομίζουν τα εξορυκτικά απόβλητα με απλή δήλωση ότι είναι ουδέτερα, σε αντίθεση ακόμη και με την ευρωπαϊκή οδηγία 2006/21. Κύριε Υπουργέ, έχετε πλέον ξεπεράσει και την πιο νοσηρή φαντασία. Το κόμμα μας εκμεταλλεύτηκε το διάστημα της καραντίνας οργανώνοντας τηλεδιασκέψεις σε όλες τις περιφέρειες της χώρας με μέλη μας, φίλους και φορείς από κάθε περιοχή. Για εμάς είναι παρήγορο - για εσάς θα είναι άγος - ότι μέσα σε αυτή τη ζοφερή πραγματικότητα οι πολίτες με ιδιαίτερη αγωνία προτάσσουν το θέμα της προστασίας του περιβάλλοντος. Στη Θεσσαλία η καταστροφή των Αγράφων, στη Μακεδονία και τη Θράκη τα μεταλλεία χρυσού, στα Επτάνησα οι εξορύξεις, στη Ζάκυνθο η καταστροφή του Εθνικού Πάρκου, στην Κέρκυρα η καταστροφή του Πανορμίτη. Δεν έχει τέλος αυτός ο κατάλογος. Η αγωνία και η αγανάκτηση των ανθρώπων διατρέχει όλο το πολιτικό φάσμα. Σήμερα που μιλάμε, η «COSCO» έχει αρχίσει τη βυθοκόρηση στον λιμένα κρουαζιέρας του Πειραιά και με τα τοξικά βυθοκορήματα, τα οποία θα εγκιβωτιστούν σε τεράστια κοντέινερ, θα θεμελιωθούν οι φαραωνικές προβλήτες για τα υπερκρουαζιερόπλοια, που θα καίνε μαζούτ για την ηλεκτροπαραγωγή τους και θα ρυπαίνουν την ατμόσφαιρα όλης της Αττικής. Πότε; Σήμερα, που η κρουαζιέρα αυτής της αντίληψης βρίσκεται υπό διεθνή αμφισβήτηση. Όλα αυτά τα χρόνια της κοινοβουλευτικής μου θητείας θα ήμουν ευτυχής αν, έστω μία φορά, αναπτυξιακή επένδυση, έτσι όπως εσείς εννοείτε την ανάπτυξη και την επένδυση, δεν είχε μόνον καταστροφικές επιπτώσεις για το περιβάλλον και δεν απαξίωνε πάντα τις εργασιακές σχέσεις. Έστω μία φορά το αποτέλεσμα να ήταν τουλάχιστον ουδέτερο και όχι πάντα υπέρ της μεγιστοποίησης των κερδών των ελαχίστων με κάθε κόστος. Δυστυχώς, η θητεία μου, μού επιφύλαξε το δυσάρεστο προνόμιο να βιώσω ενεργά την επένδυση του «MALL», της «COSCO», της «ΕΛΛΗΝΙΚΟΣ ΧΡΥΣΟΣ», το αναπτυξιακό έργο στο Γραμματικό, την πρωτάκουστη εγκατάσταση μονάδων βιορευστών στο Μεσολόγγι, τη μεγαλύτερη λιμνοθάλασσα της Ελλάδας και της Ευρώπης και φυσικά, την εμβληματική εθνική επένδυση στο Ελληνικό. Αυτές και πολλές άλλες, που δεν έχω τον χρόνο να αναφέρω, τις βίωσα και ως ενεργός πολίτης, αλλά και ως Βουλευτής από την ίδια θέση και με την ίδια στάση με όλες τις κυβερνήσεις, ανεξάρτητα από τον υποτιθέμενο προσανατολισμό τους και τις προεκλογικές εξαγγελίες τους. Τελειώνοντας, θα ήθελα να πω πως ξέρουμε ότι αυτό που έχει σημασία δεν είναι τα λόγια, αλλά είναι η ουσία των πολιτικών που εφαρμόζονται. Γι' αυτό, όσο και αν το επιδιώκετε δεν θα μείνουμε ποτέ απαθείς θεατές, ακόμη και αν βλέπουμε το έργο να επαναλαμβάνεται. Κλείνοντας, λοιπόν, κύριε Υπουργέ, και για λόγους μόνο κοινοβουλευτικής τάξης, αλλά και στοιχειώδους πολιτικής ευθύνης, σας καλώ, έστω και τούτη την τελευταία στιγμ,ή να αποσύρετε αυτό το καταστροφικό νομοσχέδιο. Ευχαριστώ πολύ, κύριε Πρόεδρε.
Ευχαριστούμε. Τον λόγο έχει ο Κοινοβουλευτικός Εκπρόσωπος της Νέας Δημοκρατίας για δώδεκα λεπτά.
Ευχαριστώ, κύριε Πρόεδρε. Κυρίες και κύριοι συνάδελφοι, είναι πραγματικά ενδιαφέρουσα η σημερινή συζήτηση για ένα πολύ σημαντικό νομοσχέδιο, όπως καταδεικνύεται και από τα όσα ακούγονται στην Αίθουσα της Ολομέλειας. Κύριε Υπουργέ, απευθυνόμενος αρχικά σε εσάς, θα ήθελα να σας πω - χωρίς να κάνω προσπάθεια να σας κολακεύσω - ότι πράγματι με το σημερινό νομοσχέδιο χτίζετε αξιοπιστία και δεν χτίζετε την προσωπική σας αξιοπιστία ούτε την αξιοπιστία του Υπουργείου Περιβάλλοντος. Χτίζετε την αξιοπιστία της ελληνικής πολιτείας, την αξιοπιστία της δημόσιας διοίκησης, η οποία πρέπει επιτέλους να πάψει με την κάθε εναλλαγή κυβέρνησης να αναιρεί τον ίδιο της τον εαυτό. Ακούω με προσοχή την Αντιπολίτευση να αρνείται πεισματικά από το πρωί ότι μπορεί ένα νομοσχέδιο να είναι και περιβαλλοντικό και αναπτυξιακό, να έχει αυτό τον διττό χαρακτήρα. Δηλαδή κατά την Αντιπολίτευση, ένα νομοσχέδιο μπορεί να είναι μόνο αναπτυξιακό και καταστροφικό για το περιβάλλον ή μόνο περιβαλλοντικό και καταστροφικό για την ανάπτυξη. Περί βιώσιμης ανάπτυξης, περί ευρωπαϊκής πορείας της χώρας και εναρμόνισης με το ευρωπαϊκό δίκαιο διατηρώντας το ευρωπαϊκό κεκτημένο, καμώνονται όλοι τους ότι δεν έχουν ακούσει απολύτως τίποτα, κύριε Υπουργέ. Είναι μεγάλο πράγματι, το νομοσχέδιο. Θα αναφερθώ μόνο σε δύο ζητήματα: στην επιτάχυνση των περιβαλλοντικών αδειοδοτήσεων και τις βελτιώσεις, που φέρνετε στους δασικούς χάρτες, κύριε Υπουργέ. Είναι δύο ζητήματα, που απασχολούν χιλιάδες ανθρώπους, αγρότες και επενδυτές. Είναι βασικά κεφάλαια του νομοσχεδίου και νομίζω ότι έχουν να κάνουν με αυτό που λέμε «επόμενη μέρα στην Ελλάδα» και για την οικονομική ανάκαμψη με προστασία του περιβάλλοντος και την επανεκκίνηση της οικονομίας μετά από την πανδημία και τα όσα έχει υποστεί η κοινωνία και η οικονομία. Θα ξεκινήσω από τους δασικούς χάρτες, κύριε Υπουργέ. Με θλίβει πραγματικά, το γεγονός ότι παρελαύνουν από το Βήμα της Βουλής πρώην Υπουργοί και Υφυπουργοί Περιβάλλοντος, Υπουργοί και Υφυπουργοί Αγροτικής Ανάπτυξης και δεν έχουν να πουν ούτε μία κουβέντα, ούτε έναν λόγο εν πάση περιπτώσει και στο πλαίσιο μιας αυτοκριτικής για τους εκατόν εβδομήντα χιλιάδες Έλληνες πολίτες, κατά κύριο λόγο αγρότες, τους οποίους το νομοσχέδιο για την ανάρτηση των δασικών χαρτών του ΣΥΡΙΖΑ τους εγκλώβισε, τους κατέστησε ανυπόστατους γιατί υπόσταση στον αγρότη δίνει η γη του. Θα πει η σημερινή Αξιωματική Αντιπολίτευση: «Πήρε κανένας τη γη;» Ουσιαστικά, την εγκλώβισε, ουσιαστικά τη δήμευσε. Όταν δεν μπορεί να αξιοποιηθεί η γη όπως αξιοποιούταν μέχρι σήμερα και μέχρι την ψήφιση εκείνου του νομοσχεδίου, αυτό δεν είναι ένα είδος δήμευσης; Ήρθε, λοιπόν, σήμερα εδώ και πάλι - σαν να μην πέρασε μία μέρα - το κόμμα της Αξιωματικής Αντιπολίτευσης για να μας πει ότι ο Χατζηδάκης δεν θέλει τους δασικούς χάρτες. Σας ρωτώ εγώ, κυρίες και κύριοι συνάδελφοι, ποιος δεν θέλει τους δασικούς χάρτες; Αυτός που ψηφίζει την ανάρτησή τους και αφήνει εκατόν εβδομήντα χιλιάδες αιτήσεις αντιρρήσεων να σέρνονται με τους σημερινούς ρυθμούς για είκοσι επτά ολόκληρα χρόνια ή εκείνος ο οποίος φέρνει τις διορθώσεις για την εξέταση των αντιρρήσεων, αναγνωρίζει τις διοικητικές πράξεις - διακόσια χρόνια ελεύθερου βίου συμπληρώνουμε σε έναν χρόνο - αναγνωρίζει τις διαχρονικές πράξεις της ελληνικής διοίκησης, αυτά που υπέγραψαν Υπουργοί Αγροτικής Ανάπτυξης στο παρελθόν, νομάρχες, όργανα της πολιτείας; Ποιος λοιπόν, θέλει τους δασικούς χάρτες; Είναι εύκολο να κάνεις έναν θεσμό και να τον ρίχνεις στη θάλασσα στην τύχη του ή να κάνεις έναν νόμο χωρίς να σε ενδιαφέρει αν είναι λειτουργικός και αν υπηρετεί το δίκαιο και το κοινωνικό σύνολο και τους στόχους της πατρίδας. Αυτό είναι πολύ εύκολο και πολύ θεωρητικό. Οι κατ' επάγγελμα προστάτες του περιβάλλοντος, λένε ότι προστατεύουν το περιβάλλον. Πώς προστατεύουμε το περιβάλλον; Όταν αφήσαμε τους φορείς διαχείρισης που καλύπτουν το 30% της χώρας, με 8 εκατομμύρια χρηματοδότηση; Έτσι προστατεύουν το περιβάλλον; Θα εμείνω όμως στους δασικούς χάρτες, κύριε Υπουργέ, γιατί πραγματικά έρχεστε με αυτό το νομοσχέδιο να αποσαφηνίσετε για πάντα τον χαρακτήρα αγροτικών εκτάσεων, τις οποίες το προηγούμενο νομοσχέδιο βάπτισε, αυθαίρετα, ως δασικές. Λέω «αυθαίρετα» γιατί πρόκειται για δασικές εκτάσεις, που προέρχονται από απαλλοτριώσεις με αποφάσεις των Υπουργών Γεωργίας πολλές δεκαετίες πριν, ογδόντα και ενενήντα χρόνια, για εκτάσεις οι οποίες αγοράστηκαν, εκτάσεις, οι οποίες φορολογήθηκαν, κληρονομήθηκαν, μεταβιβάστηκαν, για να έρθει ξαφνικά μια ελληνική κυβέρνηση - η προηγούμενη - και να πει ότι αυτές οι εκτάσεις δεν είναι αγροτικές και να αγωνιά για την περιουσία του ο μισός αγροτικός πληθυσμός της χώρας. Βεβαίως, κατέπεσε το προηγούμενο νομοσχέδιο στο Συμβούλιο της Επικρατείας. Το νομοσχέδιο ΣΥΡΙΖΑ. Και τι κατέπεσε για τους δασικούς χάρτες; Και οι οικιστικές πυκνώσεις και οι μηχανισμοί εξαγοράς. Γιατί κατέπεσαν, κατά την ταπεινή μου άποψη; Γιατί ερχόταν εδώ ο επισπεύδων Υπουργός κι έλεγε ότι είναι ένα περιβαλλοντικό νομοσχέδιο κι έρχεται στο Βήμα ο πρώην Υπουργός Αγροτικής Ανάπτυξης και λέει: «κατέπεσε γιατί ήταν πολύ φιλοαγροτικό» και τελικά, δεν ήταν ούτε το ένα ούτε το άλλο, κατά το Συμβούλιο της Επικρατείας. Χαίρομαι που λέτε, κύριε Υπουργέ, ότι όλα αυτά θα κριθούν. Αποσαφηνίζουμε, λοιπόν, άπαξ διαπαντός τον χαρακτήρα των αγροτικών εκτάσεων και όσοι βεβαίως διαθέτουν εκτάσεις με νόμιμους τίτλους, οι οποίες προήλθαν ως αγροτικές εκτάσεις με πράξεις της διοίκησης θα είναι αγροτικές εκτάσεις κι έτσι θα αποφασίσουν και τα ανώτατα δικαστήρια. Διότι τα ανώτατα δικαστήρια δεν βάλλουν ούτε κατά του δικαιώματος της ιδιοκτησίας ούτε κατά του δικαιώματος της παραγωγής. Τα ανώτατα δικαστήρια βάλλουν με τις αποφάσεις τους κατά της κακής νομοθεσίας. Βεβαίως, εδώ είμαστε για να κριθούμε όλοι. Χαίρομαι, κύριε Υπουργέ, γιατί πληροφορούμαι ότι πολλοί Βουλευτές από διάφορα κόμματα έχουν καταθέσει τροπολογία για να αποσαφηνιστούν και ορισμένα ιδιοκτησιακά ζητήματα των συγκεκριμένων γαιών. Σας καλώ, κύριε Υπουργέ, ιδιαίτερα την τροπολογία των Βουλευτών της Νέας Δημοκρατίας, να την κάνετε δεκτή, καθώς λύνει ένα πρόβλημα που έχει να κάνει με το περιεχόμενο του σημερινού νομοσχεδίου. Είναι συναφές το αντικείμενο που αγγίζει η συγκεκριμένη τροπολογία την οποία υποστηρίζω από εδώ, από το Βήμα της Βουλής. Κατέθεσα - και ο κ. Κεγκέρογλου από το ΚΙΝΑΛ, απ' ό,τι πληροφορήθηκα πριν από λίγο - τροπολογία με παρόμοιο περιεχόμενο. Τι έρχεται να ρυθμίσει αυτή η τροπολογία; Έρχεται να ρυθμίσει ιδιοκτησιακά ζητήματα αγροτικών γαιών, οι οποίες έχουν απωλέσει τον δασικό χαρακτήρα προ του 1975 και πολλές δεκαετίες νωρίτερα. Πώς απώλεσαν αυτόν τον χαρακτήρα; Με αποφάσεις των Υπουργών Γεωργίας το 1924 και το 1954, με αποφάσεις των επιτροπών απαλλοτρίωσης και χίλιους δύο άλλους τρόπους. Εβδομήντα, ογδόντα, ενενήντα χρόνια μετά έρχεται το ελληνικό δημόσιο να εγείρει διεκδικήσεις έναντι των συγκεκριμένων εκτάσεων. Σας ξαναλέω, κύριε Υπουργέ, ότι του χρόνου συμπληρώνουμε διακόσια χρόνια ελεύθερου βίου. Θα καταθέσω για τα Πρακτικά μια επιστολή - την έχω εδώ - πενήντα οκτώ αγροτών και κτηνοτρόφων του Νομού Μαγνησίας, που ζητούν μια διάταξη ή μια τροπολογία. Εφόσον έχουν κατατεθεί τροπολογίες από αρκετούς Βουλευτές, ως προανέφερα, θα την καταθέσω για τα Πρακτικά. Ξέρετε γιατί, κύριε Υπουργέ; Γιατί εξιστορούν αυτοί οι άνθρωποι πώς ταλαιπωρούνται επί ενενήντα ολόκληρα χρόνια με την ιδιοκτησία τους. Αγνόησε ο προηγούμενος νομοθέτης το ιστορικό πλαίσιο. Η Θεσσαλία και άλλες περιοχές - Άρτα κ.λπ. - απελευθερώθηκαν το 1881. Κάποιοι Έλληνες του εξωτερικού - όχι της μητρόπολης - στα ακμάζοντα κέντρα του Ελληνισμού, που υπήρχαν την εποχή εκείνη, αγόρασαν αυτές τις εκτάσεις από τους Τούρκους. Στη συνέχεια, με νόμιμες διαδικασίες τις πούλησαν σε Έλληνες. Αυτοί οι Έλληνες, που έδωσαν τα χρήματα τους πριν ογδόντα, ενενήντα χρόνια και φορολογήθηκαν για τις εκτάσεις τους και τις μεταβίβασαν και πλήρωσαν φόρους κληρονομιάς και πλήρωσαν μεταβιβάσεις κ.ο.κ. έρχονται σήμερα να αντιμετωπίσουν μια ελληνική πολιτεία, που τους λέει ότι αυτές οι εκτάσεις δεν είναι δικές σας. Ρωτάμε γιατί, εφόσον, όπως λέει και το νομοσχέδιό σας, για τον χαρακτήρα των γαιών, έχουν απωλέσει τον δασικό χαρακτήρα με πράξεις της ελληνικής διοίκησης. Μεγαλύτερη αξία έχουν οι αποφάσεις ενός σημερινού Υπουργού, από τις αποφάσεις εκείνων των Υπουργών, που εξυπηρετούσαν ορισμένες πολύ συγκεκριμένες αναπτυξιακές και διατροφικές ακόμη ανάγκες αυτού του λαού και μάλιστα, σε δύσκολες εποχές; Κατά συνέπεια, κύριε Υπουργέ, εφόσον καταθέσω αυτήν την επιστολή των πενήντα οκτώ αγροτών και κτηνοτρόφων της Μαγνησίας που σας ζητούν να κάνετε δεκτή την τροπολογία, στην οποία προαναφέρθηκα - θα σας παρακαλέσω να την μελετήσετε, γιατί έχει όλο το ιστορικό - και θα σας ζητήσω για δεύτερη φορά να κάνετε δεκτή την τροπολογία των συναδέλφων. Τώρα, ποια θα επιλέξετε εσείς είναι δικό σας θέμα, είναι παρόμοιο το περιεχόμενο. Εγώ σας προτείνω να επιλέξετε την τροπολογία που κατέθεσαν οι Βουλευτές της Νέας Δημοκρατίας. [[Στο σημείο αυτό ο Βουλευτής, κ. Χρήστος Μπουκώρος καταθέτει για τα Πρακτικά την προαναφερθείσα επιστολή, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής]] Από εκεί και πέρα, νομίζω ότι ο αγροτικός κόσμος, πραγματικά σας οφείλει ευγνωμοσύνη, κύριε Υπουργέ, όχι γιατί του κάνετε χάρη, αλλά γιατί έρχεστε να αναγνωρίσετε τις πράξεις της ίδιας της πολιτείας, τις διοικητικές πράξεις της ίδιας του της πολιτείας, αυτό που οδηγούσε στην ασυνέχεια του ελληνικού κράτους, τη σύγχρονη πληγή των τελευταίων πολλών δεκαετιών. Ασυνέχεια! Έρχεται μια Κυβέρνηση και διαγράφει πράξεις, οι οποίες επηρεάζουν ευθέως εκατοντάδες χιλιάδες ανθρώπους, έρχεται και παίρνει - κατά έναν τρόπο, δημεύει - τη γη των αγροτών. Θα σας ευγνωμονούν, λοιπόν, οι αγρότες γιατί ξεκαθαρίζεται το ζήτημα. Είμαστε βέβαιοι ότι και τα ανώτατα δικαστήρια, τα οποία, όπως προείπα, δεν βάλλουν εναντίον του δικαιώματος ιδιοκτησίας, βάλλουν εναντίον της κακής νομοθεσίας, θα λήξουν οριστικά αυτά τα ζητήματα, γιατί είναι καιρός να δούμε την ανάπτυξη του πρωτογενούς τομέα. Οι εμπειρίες του τελευταίου καιρού μάς δείχνουν ότι χρειάζεται μια αναδιάρθρωση το παραγωγικό μοντέλο της χώρας και δεν μπορώ να καταλάβω πολιτικές, όπως της προηγούμενης κυβέρνησης, που ήθελαν να μειώσουν την καλλιεργήσιμη γη, να θέσουν σε κίνδυνο τις ενισχύσεις και να αιχμαλωτίσουν ισοβίως για είκοσι επτά ολόκληρα χρόνια τους Έλληνες αγρότες. Όλα αυτά σήμερα με Υπουργό Περιβάλλοντος τον Κώστα Χατζηδάκη και Κυβέρνηση του Κυριάκου Μητσοτάκη και της Νέας Δημοκρατίας παίρνουν τέλος και οι αγρότες μας, που τόσο ταλαιπωρήθηκαν με το ζήτημα αυτό, μπορούν να ατενίζουν το μέλλον με μεγαλύτερη αισιοδοξία. Κλείνοντας, κύριε Πρόεδρε, λέω ότι η επιτάχυνση των περιβαλλοντικών αδειοδοτήσεων είναι κεφαλαιώδες αναπτυξιακό ζήτημα. Σημαίνει αυτό ότι δεν θα προστατεύεται το περιβάλλον; Δηλαδή μια απόφαση που παίρνεται σε εκατόν πενήντα μέρες γιατί θα είναι χειρότερη από μια απόφαση που μπλέκει στα γρανάζια της γραφειοκρατίας για έξι και οκτώ χρόνια, πράγμα που κάνει τους επενδυτές να ακούνε «Ελλάδα» και να φεύγουν μακριά; Έξι έως οκτώ χρόνια για μια περιβαλλοντική αδειοδότηση! Ο Υπουργός σας είπε ότι οι γνωματεύσεις δασικών και αρχαιολογικών υπηρεσιών διατηρούν την βαρύτητά τους. Θέλετε να εμπλέκετε όλους τους Έλληνες, όλους τους επενδυτές μικρούς και μεγάλους στα γρανάζια της γραφειοκρατίας. Ενδεχομένως, η μόνη πρόταση που θα μπορούσατε να τους κάνετε και θα είχε κάποιο περιβαλλοντικό αν θέλετε αντίκτυπο και αποτύπωμα θα ήταν να τους πείτε να καλλιεργούν οι αγρότες και οι επενδυτές «λεφτόδεντρα», αλλά «λεφτόδεντρα» δεν υπάρχουν. Η ανάπτυξη πρέπει να έρθει και να είναι και βιώσιμη. Αυτό ακριβώς κάνει το νομοσχέδιο, το οποίο υποστηρίζουμε και υπερψηφίζουμε. Σας ευχαριστώ.
Και εμείς ευχαριστούμε. Τον λόγο έχει η κ. Φωτεινή Πιπιλή από την Νέα Δημοκρατία.
Ευχαριστώ πολύ. [[Χειροκροτήματα από την πτέρυγα της Νέας Δημοκρατίας]] Πρώτα απ' όλα, με αφορμή την εκδήλωση - διαδήλωση ευαισθητοποιημένων για το περιβάλλον έξω στην πλατεία Συντάγματος, μου ήρθε μια εικόνα ότι ελπίζω να μην τα αφήσουν ρημαδιό - ως συνήθως οι διαδηλωτές αφήνουν ρημαδιό - εκεί που κάνουν διαδηλώσεις, ειδικότερα αυτοί που είναι οι ύψιστοι του περιβάλλοντος. Διότι θυμάμαι, ας πούμε, την κ. Δούρου που είχε ρυπάνει όλο το λεκανοπέδιο Αττικής προκλητικά, όταν ήταν υποψήφια περιφερειάρχης. Θυμάμαι και τον ΣΥΡΙΖΑ, που προσφάτως, βρόμισε όλη την Αθήνα με τις χιλιάδες κακόγουστες αφίσες. Και το ΚΚΕ - συντεταγμένα μεν στη φωτογραφία - με τα αυτοκόλλητα μέσα στο Σύνταγμα όλων αυτών, που είναι εναντίον του νομοσχεδίου της Κυβέρνησης και του Κωστή Χατζηδάκη και πήγαν οι εργάτες καθαριότητας που έχουν επωμιστεί όλο αυτό το τεράστιο βάρος σε όλη αυτήν την περίοδο και κάθονταν οι άνθρωποι σκυφτοί να τα ξεκολλάνε ένα - ένα στην ειρηνική διαδήλωση της Πρωτομαγιάς. Ήμουν αναγκασμένη να το πω, όπως θέλω να πω δημόσια συγχαρητήρια στον Δήμαρχο Αθηναίων, γιατί εγώ είμαι Βουλευτής της Α΄ Αθηνών και είμαι γέννημα - θρέμμα του Κέντρου της Αθήνας και μπορώ να εκτιμήσω ειδικά σε δύσκολες συνθήκες έναν Δήμαρχο, τον Κώστα Μπακογιάννη, που προστατεύει την ευρύτερη έννοια του περιβάλλοντος και του αστικού, που το έχουμε ξεχάσει τελείως. Θέλω να δώσω συγχαρητήρια στους εργάτες και στο προσωπικό της καθαριότητας, της Δημοτικής Αστυνομίας και γενικά του πρασίνου και όλων των εργαζόμενων, γιατί πολλά λέμε εδώ μέσα, αλλά κάποιοι άλλοι κράτησαν την Αθήνα μας, έτσι όπως πρέπει σε δύσκολες συνθήκες. Το νομοσχέδιο, λοιπόν, είναι τομή. Και είναι τομή, γιατί βγάζει την Ελλάδα από την ακινησία και την άρνηση να παραδεχθεί τα ευρωπαϊκά δεδομένα, κύριε Υπουργέ. Γιατί η βιώσιμη ανάπτυξη δεν είναι μονοσήμαντη, όπως την παρουσιάζουν μερικοί. Η βιώσιμη ανάπτυξη αποτελεί το πλαίσιο ενός χωροταξικού μέλλοντος, όπου το περιβάλλον ζει και αναπνέει για τον άνθρωπο και τα έμβια όντα και τα είδη και ο άνθρωπος το προστατεύει, για να ζει και να αναπνέει και ο ίδιος μέσα σ' αυτό και απ' αυτό. Προεκλογικά, ο Κυριάκος Μητσοτάκης έχει σε όλους τους τόνους διευκρινίσει ότι είναι υπέρ της επιτάχυνσης των ανανεώσιμων πηγών ενέργειας και είχε πει και ανακοινώσει προκλητικά και τολμηρά για τα ειωθότα ότι «λιγνίτης καρκινογόνος και εγκληματίας του περιβάλλοντος τέλος». Το έπραξε με την αρχή του. Αποδεικνύεται πραγματικά, όπως το αναγνώρισαν και οι Γερμανοί, ότι είναι «πράσινος Πρωθυπουργός». Ο δε Κωστής Χατζηδάκης, είκοσι χρόνια ήταν Ευρωπαίος πολίτης, εξειδικευμένος σ' αυτά και οι συνεργάτες του στο Υπουργείο, αυτοί που έγραψαν αυτό το νομοσχέδιο - που χτυπιούνται κάποιοι και λένε «να αποσυρθεί, είναι εγκληματικό» - είναι επίσης διακεκριμένοι επιστήμονες, εξειδικευμένοι στο περιβάλλον. Άρα, πρέπει να τα λέει και κάποιος ωμά. Αυτό θα κάνω εγώ. Επειδή δεν έχω πολύ χρόνο, ξεπερνώ κάποια πράγματα και πάω σε συγκεκριμένα θέματα. Αυτό το νομοσχέδιο στηρίζεται αυστηρά σε ευρωπαϊκές οδηγίες, ακολουθεί πρότυπα - χώρες, που συνήθως λέμε, «ναι, αλλά η Φινλανδία έχει το καλύτερο εκπαιδευτικό σύστημα, έχει και το περιβαλλοντικό». Ακολουθούμε, λοιπόν, τη Φινλανδία, την Ιρλανδία, την Πορτογαλία. Είχε πει και κάτι ο κ. Μητσοτάκης, που ήταν πολύ βασικό, ότι τέρμα πλέον σ' αυτόν τον λαϊκισμό και σ' αυτήν την αγριάδα που εξέθρεψαν πληθυσμούς ολόκληρους κάποια κόμματα και πολιτικοί λαϊκιστές και αριστεριστές και ακροδεξιοί, όπως για παράδειγμα ότι οι ανεμογεννήτριες στειρώνουν τις κατσίκες, κύριε Πρόεδρε. Είχαμε φθάσει να κουβεντιάζουμε για έναν λιγνίτη, που στέλνει με καρκίνο δεκάδες χρόνια εργαζόμενους, και να λέμε ότι από τις ανεμογεννήτριες, που έχουν εξαπλωθεί σε όλη την Ευρώπη, σε βουνά, σε λίμνες, σε θάλασσες, σε ποτάμια, εδώ - ειδικά στη Σκύρο - θα στειρωθούν οι κατσίκες. Πάμε στα δασαρχεία. Υπήρξαν και υπάρχουν εξαιρετικοί δασάρχες, αλλά σας ευχαριστούμε πάρα πολύ, κύριε Χατζηδάκη, εσάς και τους συνεργάτες σας, που τελικά ξηλώνετε το σύστημα του δασάρχη, που γράφει στα παλαιότερα της κρατικής του σφραγίδας τις εντολές της Ευρώπης, της Κυβέρνησης, τα αιτήματα των πολιτών και φθάνει να μας λέει μόλις το 2017 ένας δασάρχης - λαμπρό παράδειγμα ευαισθητοποιημένου στο περιβάλλον! - ότι ο αεροδιάδρομος στο Ελληνικό ήταν δασική έκταση και γέλαγαν τα ευρωπαϊκά παρδαλά κατσίκια με αυτήν την απόφαση. Πόσο πολύ καθυστέρησε όλο αυτό το τεράστιο εθνικό έργο; Γιατί μιλάμε για ανεργία, μιλάμε γι' αυτό που θα έρθει μετά τον κορωνοϊό, αλλά δεν λέμε ότι κάτι πρέπει να γίνει, γιατί το «λεφτόδεντρο», όπως είπαν και ο κ. Μπουκώρος και Πρωθυπουργός προχθές, τελείωσε. Πάμε τώρα στις αντιδράσεις των φορέων, πρώτα απ' όλα, που κόπτονται. Τα λέω βιαστικά. Κάποιοι απ' αυτούς τους περιβαλλοντικούς, φορείς που τώρα διαμαρτύρονται, πήγαν και εγκλημάτησαν πριν από είκοσι χρόνια εναντίον του οράματος του Βασίλη Κωνσταντακόπουλου στη Μεσσηνία. Κάποιοι απ' αυτούς που σήμερα είναι απέξω, σταμάτησαν τη μεγαλύτερη επένδυση του ευεργέτη, που όλος ο Νομός Μεσσηνίας και οι όμοροι νομοί τον έχουν ανακηρύξει σε εθνικό ευεργέτη. Τώρα είναι έξω και διαδηλώνουν. Φεύγουν, λοιπόν, οι σφραγίδες των δασαρχείων. Πάμε τώρα στις σχεδόν ομόφωνες αντιδράσεις συγκεκριμένων φορέων για τις ανανεώσιμες πηγές ενέργειας. Θέλω να κάνω ένα ερώτημα και κλείνω. Τελειώνει ο λιγνίτης σε δυο, τρία ή τέσσερα χρόνια. Ηλεκτρικά υδροφράγματα δεν θέλαμε. Θυμάμαι εγώ, ως δημοσιογράφος, που έλεγαν «πω, πω, μαύρες σημαίες, πνίγουν τα χωριά, τι τις θέλουμε τις λίμνες, θα προκαλέσουν σεισμό». Δεν τις θέλαμε. Τώρα τις απολαμβάνουμε. Τώρα δεν θέλουμε τις ανεμογεννήτριες, γιατί καταστρέφουν τον τουρισμό, το περιβάλλον, τα ψάρια, τα πουλιά, όπως ακριβώς δεν έγινε το έργο του Παναθηναϊκού στον Βοτανικό, που θα είχαμε αποκτήσει ένα ωραιότατο πράσινο μέσα στο κέντρο της Αθήνας. Ασφυκτιούμε οι Αθηναίοι, γιατί υπήρχαν στον Βοτανικό μαζί με τα μπάχαλα, τα σιδεράδικα, τα εγκαταλελειμμένα και τα σκουπιδαριά, σπάνια πουλιά. Όλοι αυτοί, λοιπόν, θα πρέπει κάποτε να έρθουν υπόλογοι στη Βουλή να μας πουν γιατί σταμάτησαν επενδυτικά έργα και θέλουν να σταματήσουν και κάτι που δεν μπορούν, γιατί το ψηφίζουμε. Ευχαριστώ πολύ.
Και εγώ σας ευχαριστώ. Καλείται στο Βήμα η κ. Κυριακή Μάλαμα από τον ΣΥΡΙΖΑ.
Κυρίες και κύριοι Βουλευτές, η σημειολογία πολλές φορές έχει ιδιαίτερη σημασία και σε μια τόσο κρίσιμη συγκυρία για την υγεία και την οικονομία μόνο οργή μπορεί να προκαλέσει το γεγονός ότι η Κυβέρνηση επιλέγει να επανέλθει στο νομοθετικό έργο με ένα νομοσχέδιο που διαλύει το περιβάλλον, χαρίζοντας τη γη, το νερό και τον αέρα της χώρας στα μεγαλύτερα συμφέροντα. Απ' όλα τα τερατουργήματα αυτού του νομοσχεδίου, θα ήθελα να σταθώ, από την πλευρά μου, σ' ένα από τα μεγάλα σκάνδαλα που περιλαμβάνει. Αυτό είναι της παράδοσης της Βορειοανατολικής Χαλκιδικής στην «ELDORADO GOLD». Με το παρόν νομοσχέδιο, η πολυπόθητη ασυδοσία, που επί τόσα χρόνια επιζητούσε η εταιρεία, γίνεται πράξη. Χαρίζεται ασυλία στην εταιρεία για όσα παράνομα έχει κάνει και για όσα έχει σχεδιάσει να κάνει. Με τρία άρθρα του παρόντος νομοσχεδίου και με τον συνδυασμό τους, η «ΕΛΛΗΝΙΚΟΣ ΧΡΥΣΟΣ» μπορεί πλέον να τρυπάει όπου θέλει, να πετάει ό,τι θέλει και όπου θέλει να το πετάξει. Δεν σας έγινε μάθημα η διπλή πλημμύρα στην Ολυμπιάδα φέτος; Δεν προβληματιστήκατε για το γεγονός ότι μέσα στην περιοχή της μεταλλευτικής δραστηριότητας οι επιθεωρητές περιβάλλοντος ανακαλύπτουν κάθε τόσο παρανομίες, εστίες τοξικής ρύπανσης και αυθαίρετες παρεμβάσεις, που οδηγούν σε πλημμύρες ρεμάτων, σε καταστροφή υδάτων και σε υποβάθμιση του περιβάλλοντος και της ζωής της Χαλκιδικής; Δεν σας κάνουν αίσθηση οι ρηγματώσεις σε δεκάδες κτήρια στη Στρατονίκη ούτε σας συγκινούν οι απόκοσμες εικόνες από την παραλία του Στρατωνίου με τις μαύρες κηλίδες στην άμμο; Τίποτα από όλα αυτά δεν σας προβληματίζει και συνεχίζετε να υποστηρίζετε την κοροϊδία και τον εμπαιγμό από τους εκπροσώπους του Συνδέσμου Μεταλλευτικών Επιχειρήσεων ότι οι εξορύξεις μετάλλων σε περιοχές «NATURA» είναι - λέει - συμβατές με την προστασία του περιβάλλοντος; Κύριε Υπουργέ, σας άκουσα προηγουμένως να λέτε, πόσο αγαπάτε το περιβάλλον. Χαίρομαι γι' αυτό. Παίρνω την πρωτοβουλία, λοιπόν, να σας καλέσω στη Χαλκιδική, εσάς και τους Υφυπουργούς σας, για διακοπές, στον Κοκκινόλακα, στη Στρατονίκη που τα κτήρια είναι έτοιμα να πέσουν. Σας καλώ να έρθετε στις Σκουριές. Είστε καλεσμένος. Θα σας περιμένουμε, κύριε Υπουργέ. Ας επιστρέψω, λοιπόν, στην εντύπωση που αποκόμισε κανείς από τη συζήτηση στην επιτροπή. Η εντύπωση είναι ότι το σύνολο της ηγεσίας του Υπουργείου Περιβάλλοντος, και ο Υπουργός και Υφυπουργοί, είναι, όχι απλά φιλικά διακείμενοι στα αιτήματα της «ELDORADO GOLD», αλλά εμφανίζονται απολύτως πρόθυμοι να τα προωθήσουν και με ζήλο, μάλιστα, κουρελιάζοντας κάθε έννοια πολιτικής και ηθικής δεοντολογίας. Το Υπουργείο Περιβάλλοντος σε αυτή τη συζήτηση στην επιτροπή λειτούργησε ως Γραφείο Τύπου της «ΕΛΛΗΝΙΚΟΣ ΧΡΥΣΟΣ». Αυτό που κάνετε με το παρόν νομοσχέδιο θα αποβεί ολέθριο για τη Χαλκιδική. Με τον συνδυασμό των άρθρων 1 και 4 δίνετε τη δυνατότητα στην «ΕΛΛΗΝΙΚΟΣ ΧΡΥΣΟΣ» να εξαπατήσει νόμιμα πλέον το δημόσιο και να μην εφαρμόσει τις υποχρεώσεις, που είχε αναλάβει με τη σύμβαση του 2011. Όλοι γνωρίζουν ότι στη συγκεκριμένη εταιρεία δεν αρέσει καθόλου να πληρώνει για έργα περιβαλλοντικής αποκατάστασης, ότι δεν θέλει να πληρώνει για την ασφάλεια εγκαταστάσεων και προσωπικού και ότι δεν θέλει να τηρεί δεσμεύσεις, σε σχέση με τον τρόπο παραγωγής. Αυτός είναι και ο λόγος, που σας έχει υπαγορεύσει μία νέα σύμβαση, η οποία την απαλλάσσει από όλα όσα υποκριτικά υποστηρίζατε ότι θα υλοποιήσει το 2011, τότε που κόπτονταν να της παραχωρηθεί η μεταλλευτική περιοχή για να αρπάξει τις Σκουριές, για να αρπάξει τη Χαλκιδική από τα χωράφια, από τους ανθρώπους της, για να αρπάξει από τον Κάκαβο. Με τα άρθρα λοιπόν, αυτά η «ΕΛΛΗΝΙΚΟΣ ΧΡΥΣΟΣ» μπορεί χωρίς διατυπώσεις να παρατείνει και να τροποποιήσει την απόφαση έγκρισης περιβαλλοντικών όρων που είχε λάβει το 2011. Το δημόσιο και το Υπουργείο Περιβάλλοντος με τις διατάξεις αυτές δεν θα έχουν καν το δικαίωμα να ελέγξουν τους ισχυρισμούς της εταιρείας, αλλά θα υποχρεούνται απλώς να προσυπογράφουν ό,τι εκείνη ζητάει προς το συμφέρον της. Για το άρθρο 4, συγκεκριμένα, σας εγκαλεί και η Επιστημονική Υπηρεσία της Βουλής και σας ζητάει να το διορθώσετε. Διότι με τη διατύπωση που έχετε, τώρα, καταργείτε την έννοια του δημοσίου ελέγχου πάνω σε πολύ προβληματικές επιχειρήσεις, όπως είναι η «ΕΛΛΗΝΙΚΟΣ ΧΡΥΣΟΣ». Το συγκεκριμένο άρθρο έρχεται σε αντίθεση και με το Σύνταγμα, αλλά και με το ευρωπαϊκό κεκτημένο. Δεν πρόκειται να σας αφήσουμε να το περάσετε και να το εφαρμόσετε τόσο εύκολα, όσο νομίζετε. Το άλλο μεγάλο δώρο προς την «ELDORADO» είναι φυσικά, το άρθρο 119. Ακούσαμε τον εκπρόσωπο των μεταλλευτικών εταιρειών και τον αρμόδιο Υφυπουργό, ο οποίος φαίνεται ότι είναι ο προνομιακός συνομιλητής της «ΕΛΛΗΝΙΚΟΣ ΧΡΥΣΟΣ» να αλληλοσυγχαίρονται. Έχετε καταλάβει, τι κάνετε με αυτό το άρθρο; Καταργείτε την υποχρέωση αδειοδότησης του ΧΥΤΕΑ Κοκκινόλακα, ο οποίος σύμφωνα με τους ελεγκτές περιβάλλοντος δεν έχει στεγανοποιηθεί, όπως θα έπρεπε. Και δίνετε πράσινο φως στην εταιρεία, με μία πολύ απλή γνωστοποίηση, να πετάει ό,τι θέλει, όπως θέλει, όπου θέλει μέσα σε μία περιοχή πενήντα πέντε χιλιάδων στρεμμάτων, με μία απλή γνωστοποίηση. Αν αυτό δεν είναι διάταξη μπανανίας, τότε τι είναι; Με το άρθρο αυτό, ανοίγετε την πόρτα στην «ELDORADO GOLD» και για άλλες «Σκουριές». Εκμεταλλευόμενη τη διάταξη αυτή περί υποχρέωσης γνωστοποίησης και όχι αδειοδότησης, η εταιρεία θα μπορεί να ανοίγει και νέα μεταλλευτικά μέτωπα, όπου θέλει μέσα στον χώρο που ελέγχει. Ξέρουμε όλοι ότι πολλές φορές, η εταιρεία έχει διώξει κακήν - κακώς τους ελεγκτές περιβάλλοντος, που προσπάθησαν να την ελέγξουν μέσα στη μεταλλευτική περιοχή, ενώ δεν έχει διστάσει να τους απαξιώσει δημόσια διαμέσου των στελεχών της σε κάθε ευκαιρία. Η μεταλλευτική αυτή η ζώνη με το άρθρο 119 μεταβάλλεται σε μία περιοχή που δεν ανήκει σε κανένα κράτος. Αυτή η ανάπτυξη είναι λατινοαμερικάνικου τύπου. Η κοινωνία της Χαλκιδικής δεν την θέλει, κύριε Υπουργέ. Τι δεν καταλαβαίνετε; Το λέμε τόσα χρόνια πια! Κλείνω, λέγοντας το εξής: Έχετε στο συρτάρι του Υπουργείου σας τη νέα σύμβαση που θέλετε να υπογράψετε με την «ΕΛΛΗΝΙΚΟΣ ΧΡΥΣΟΣ». Τη σύμβαση αυτή, εδώ και τρεις μήνες, δεν τη δημοσιοποιείτε, αλλά νομοθετείτε πονηρά, για να της στρώσετε τον δρόμο. Εμείς σας προειδοποιούμε ότι οποιαδήποτε ελάφρυνση όρων προς την εταιρεία, οποιαδήποτε παραχώρηση δεν πρόκειται να γίνει αποδεκτή και θα την προσβάλλουμε με κάθε νόμιμο και θεσμικό μέσο. Σας λέμε, λοιπόν, να φανερώσετε τώρα τι θα σας ζητάει η εταιρεία και να μην υπογράψετε τίποτα που θα δεσμεύει σκανδαλωδώς το δημόσιο, γιατί θα λογοδοτήσετε. Σας ευχαριστώ.
Κι εμείς σας ευχαριστούμε. Τον λόγο έχει ο κ. Φίλιππος Φόρτωμας από τη Νέα Δημοκρατία. Κύριοι συνάδελφοι, σας παρακαλώ να τηρήσουμε τους χρόνους. Βλέπετε ότι η ώρα είναι 20.15΄. Θα έρθει άλλος Υπουργός στις 21.00΄. Σας παρακαλώ, να προλάβουμε. Μη χρειαστεί να κόψουμε κανέναν ή να κλείσω κάποιο μικρόφωνο. Κύριε συνάδελφε, έχετε τον λόγο.
Ευχαριστώ, κύριε Πρόεδρε. Επιτρέψτε μου να πω και από το Βήμα αυτό ένα μεγάλο ευχαριστώ σε όλους εκείνους, που έδωσαν τη δική τους μάχη, για να μπορούμε εμείς να μένουμε ασφαλείς στα δικά μας σπίτια. Μέχρι σήμερα, λοιπόν, το μεγάλο μας στοίχημα ήταν το να μείνουμε σπίτι. Το στοίχημα πλέον των επόμενων ωρών, των επόμενων ημερών, των επόμενων εβδομάδων είναι πιο δύσκολο, είναι πιο σύνθετο, είναι εξαιρετικά σημαντικό. Το στοίχημα πλέον είναι να μείνουμε ασφαλείς. Πάλι όμως, θα τα καταφέρουμε σε όλες τις μάχες που έχουμε πλέον μπροστά μας. Κυρίες και κύριοι συνάδελφοι, είναι πλέον καθαρό ότι η κοινωνία περιμένει πια από την πολιτική, αλλά και από τους πολιτικούς διαφορετικά πράγματα από αυτά τα οποία ενδεχομένως να περίμενε στο παρελθόν. Δεν είμαστε πλέον αναγκασμένοι να συμφωνούμε, αλλά είμαστε υποχρεωμένοι να συζητούμε, γιατί έχουμε έναν κοινό στόχο: μια πραγματικά πράσινη πολιτική, φυσικά με τελικό στόχο μια βιώσιμη ανάπτυξη. Οι συνθήκες λοιπόν, έχουν ωριμάσει για αποτελεσματικές, αλλά και τολμηρές πολιτικές. Στα ζητήματα προστασίας του περιβάλλοντος, ίσως πλέον ήρθε το πλήρωμα του χρόνου. Ίσως πλέον, ήρθε η αναγνώριση ότι όλες οι προκλήσεις αυτές πρέπει να αντιμετωπιστούν χωρίς καθυστέρηση και ότι αυτή είναι συνθήκη επιβίωσης, όχι πλέον μόνο για τη χώρα, αλλά και για τον πλανήτη συνολικά. Αυτή, λοιπόν, η Κυβέρνηση, η Κυβέρνηση της Νέας Δημοκρατίας και του Κυριάκου Μητσοτάκη, τηρεί τις υποσχέσεις της για την ενίσχυση της βιώσιμης και της αειφόρου οικονομίας, για τον ορθολογισμό της λειτουργίας του κράτους και για μια αποτελεσματική προστασία των δημοσίων αγαθών. Με το παρόν λοιπόν, νομοσχέδιο, κυρίες και κύριοι συνάδελφοι, αναδεικνύεται πρωτίστως αυτό. Η Κυβέρνηση εκπληρώνει με συνέπεια τους στόχους, που είχε θέσει. Ποιοι είναι αυτοί οι στόχοι; Ανάπτυξη με ορθολογική αξιοποίηση και ταυτόχρονη αποτελεσματική προστασία του περιβαλλοντικού πλούτου και παράλληλα απλοποίηση διαδικασιών, μεγαλύτερη σαφήνεια ρυθμίσεων και εξάλειψη των αγκυλώσεων, με στόχο την απελευθέρωση δυνάμεων σε κρίσιμες παραγωγικές δραστηριότητες. Στον πυρήνα, λοιπόν, του παρόντος νομοσχεδίου είναι η ισορρόπηση της αποτελεσματικής προστασίας των περιβαλλοντικών αγαθών, αλλά και της παραγωγικής αξιοποίησης των πόρων προς όφελος και των τοπικών κοινωνιών και της τοπικής οικονομίας. Το παρόν νομοσχέδιο εισάγει νέες ρυθμίσεις, συχνά ανατρεπτικές - θα έλεγα - με στόχο να επιτευχθεί η εξισορρόπηση της προστασίας του περιβάλλοντος, αλλά και των παραγωγικών δραστηριοτήτων σε κρίσιμα πεδία, όπως περιβαλλοντικοί όροι παραγωγικών δραστηριοτήτων, ανανεώσιμες πηγές ενέργειας, διαχείριση περιοχών, χαρακτηρισμός δασικών εκτάσεων και όροι δραστηριοτήτων εντός αυτών, επιπλέον χρήσεις γης σε ειδικές περιοχές και διαχείριση των αποβλήτων. Σαφώς, η ισορρόπηση είναι ένα δύσκολο στοίχημα. Είναι ένα πολυπαραγοντικό πρόβλημα, που συχνά απαιτεί διαφορετικές λύσεις ανά πεδίο ή ανά περιοχή της χώρας. Σαφώς, σε αρκετά πεδία, όπως στις ΑΠΕ ή και στη διαχείριση των αποβλήτων είναι διαφορετικές οι όλες απαιτήσεις εφαρμογής μεταξύ νησιωτικής και ηπειρωτικής Ελλάδας. Σε κάθε περίπτωση, στο παρόν νομοσχέδιο έχει γίνει σοβαρή και υψηλού επιπέδου αξιολόγηση όλων των κρίσιμων παραμέτρων και έχουν γίνει σταθμίσεις σε πολλά καίρια πεδία. Ωστόσο, στο δύσκολο αυτό στοίχημα ισορρόπησης της περιβαλλοντικής προστασίας και της βιώσιμης αξιοποίησης των πόρων μπορεί να χρειαστεί - θα έλεγα - παρακολούθηση και επαγρύπνηση όλων όσων θα κληθούν να εφαρμόσουν τον επικείμενο νόμο και ίσως σε κάποια σημεία να χρειαστούν βελτιώσεις. Το μείζον, όμως, είναι ότι η Κυβέρνηση της Νέας Δημοκρατίας αλλάζει σελίδα. Αλλάζει τη βαρύτητα των όλων πραγμάτων, ανατρέποντας τη χρόνια προσέγγιση του κράτους συνολικά στα πράγματα. Η βαρύτητα δίνεται πλέον στην ουσία και όχι στη διαδικασία. Γίνονται τομές σε θεσμούς, αλλά και σε πολλές διαδικασίες. Με το παρόν νομοσχέδιο, λοιπόν, η Κυβέρνηση δίνει τολμηρές λύσεις για την επίλυση χρόνιων προβλημάτων στον τρόπο λειτουργίας των θεσμών. Κεντρικοί άξονες του υφιστάμενου νομοσχέδιο δεν είναι μόνο η επιτάχυνση και η απλοποίηση διαδικασιών, αλλά και η εμπιστοσύνη στον πολίτη. Δίνουμε, λοιπόν, βαρύτητα στη γρήγορη επίλυση ζητημάτων, δείχνοντας εμπιστοσύνη στους πολίτες, στους επιχειρηματίες, αλλά και στους ιδιώτες επαγγελματίες. Σε αρκετά πεδία εμπιστευόμαστε τους ιδιώτες επαγγελματίες για την υποστήριξη γνωμοδοτικών και άλλων λειτουργιών. Επιπλέον, διασυνδέονται υπηρεσίες και μητρώα και αξιοποιούνται τεχνολογικά εργαλεία για διασταυρώσεις στοιχείων, ώστε η όλη διοίκηση να ελέγχει αυτεπάγγελτα στοιχεία που μέχρι τώρα ζητούσαμε από τους ενδιαφερόμενους πολίτες ή τους επιχειρηματίες να αποδείξουν. Στο παρόν νομοσχέδιο, κυρίες και κύριοι συνάδελφοι - και κλείνω - αναδεικνύεται για άλλη μια φορά ότι η παρούσα Κυβέρνηση έχει στόχο να λύσει προβλήματα και να απελευθερώσει δυνάμεις, αποσκοπώντας σε μια μεταρρυθμιστική τομή στην κατεύθυνση της βιώσιμης ανάπτυξης, επιλύοντας και βελτιώνοντας προβλήματα δεκαετιών. Για όλους τους παραπάνω λόγους, σας καλώ να υπερψηφίσετε το παρόν νομοσχέδιο.
Ευχαριστούμε πολύ, κύριε Φόρτωμα και για την τήρηση του χρόνο. Οι εκκλήσεις μου εισακούστηκαν μόνο από τον κ. Φόρτωμα, που είναι από τις Κυκλάδες. Κύριε Κεγκέρογλου, είναι η σειρά σας. Έχω κάνει πολλές εκκλήσεις - επειδή δεν ήσασταν μέσα - για τον χρόνο. Σας παρακαλώ πολύ κι εσάς. Έχουμε μετά συζήτηση κοινοβουλευτικού ελέγχου. Τον λόγο έχει ο κ. Βασίλειος Κεγκέρογλου από το Κίνημα Αλλαγής, για έξι λεπτά.
Κύριε Πρόεδρε, κυρίες και κύριοι συνάδελφοι, τα έξι λεπτά είναι σημαντικός χρόνος, αλλά αρκεί να ήταν για όλους. Τα κουβαρνταλίκια ξεκίνησαν το πρωί από το Προεδρείο και πρέπει να συμμορφωθείτε, σύμφωνα με τον κανόνα που πρέπει να είναι ενιαίος για όλους τους ομιλητές. Αύριο που στριμώχνουν τα πράγματα πιστεύω το πρωί να μην έχουμε κουβαρντάδες, «large» Προέδρους οι οποίοι να αφήνουν χρόνο εννιά, δέκα και δεκαπέντε λεπτά. Αλλά και εγώ τώρα αναγκάστηκα να χαραμίσω από τον χρόνο μου, για να πω ότι δεν κάνετε καλά τη δουλειά σας, όχι εσείς προσωπικά, αλλά γενικότερα το Προεδρείο. Να μας επιτρέπετε, εμάς που σας εκλέξαμε, να ακούτε και την κριτική αυτή. Δεν κάνετε καλά τη δουλειά σας!
Επειδή είναι καλοπροαίρετη, την ακούμε.
Ευχαριστώ, κύριε Πρόεδρε. Δεν είναι για τα πρόσωπα. Είναι, δυστυχώς, ότι έτσι έχουμε μάθει. Συζητάμε ένα πολύ σοβαρό νομοσχέδιο, που έχει να κάνει με τον άνθρωπο, τη φύση, το μέλλον, με τον άνθρωπο και τον κόσμο του. Άρα, πρέπει να είναι σύμφυτο με την έννοια της βιωσιμότητας, αλλά και με την έννοια της κοινωνικής δικαιοσύνης. Όταν, πριν πολλά χρόνια, μιλήσαμε πρώτη φορά για πράσινη ανάπτυξη, τότε από την Πτέρυγα της Νέας Δημοκρατίας μάς είπαν «πράσινα άλογα». Είναι, λοιπόν, μια θετική εξέλιξη το ό,τι μετά από δύο δεκαετίες ίσως, έρχονται να μας πουν: «Μα κι εμείς της πράσινης ανάπτυξης είμαστε». Το άκουσα από πολλούς συναδέλφους και μάλιστα, από κάποιος που τότε ήταν οι εκφραστές του «πράσινα άλογα» από το Βήμα της Βουλής. Είναι θετική εξέλιξη. Όμως, είναι πράγματι έτσι; Πέρα από προσωπικές απόψεις είτε του Υπουργού είτε των συναδέλφων, να δούμε αν η πολιτική αυτή έχει τα στοιχεία εκείνα που πρέπει να έχει η πράσινη ανάπτυξη, που αφορά τον άνθρωπο και τον κόσμο του, δηλαδή το στοιχείο της βιωσιμότητας και το στοιχείο της κοινωνικής δικαιοσύνης. Να δούμε, γιατί ο κύριος Υπουργός και η Κυβέρνηση γενικότερα, είχε επιλέξει την εύκολη αντιπαράθεση με τον λαϊκισμό του ΣΥΡΙΖΑ και τι τη βολεύει. Τη βολεύει να κάνει αντιπαράθεση με τον ΣΥΡΙΖΑ, γιατί του λέει: «Και εσείς τα ίδια κάνατε», «εσείς τα κάνατε χειρότερα» ή τέτοιες εκφράσεις. Δεν πρόκειται, όμως, περί αυτού. Το διακύβευμα δεν είναι αν υπάρχει μια πεπατημένη και πρέπει να την ακολουθήσουμε, αλλά ποιες αλλαγές πρέπει να γίνουν, ούτως ώστε να συγχρονιστεί ο κόσμος μας, να συγχρονιστεί η χώρα μας με τις ανάγκες που προκύπτουν από τη μια μεριά, τόσο από τους νέους κινδύνους που αναδεικνύονται, όπως είναι η πανδημία που μας υποχρεώνει να αλλάξουμε μυαλά και να βάλουμε τον άνθρωπο και τον κόσμο του στο επίκεντρο των πολιτικών μας και από την άλλη να ξαναθυμηθούμε τις δημόσιες αξίες, να ξαναθυμηθούμε τα κοινωνικά αγαθά, να ξαναθυμηθούμε ότι υπάρχουν και οι επόμενες γενιές από τις οποίες έχουμε δανειστεί τούτο τον κόσμο. Έτσι, λοιπόν, για να περάσω στα συγκεκριμένα, η πράσινη ανάπτυξη συνδέεται με την τοπικότητα, με την τοπική κοινωνία, με τους ανθρώπους της κάθε τοπικής κοινωνίας, με τους αγρότες, με τους ανθρώπους της υπαίθρου και δεν μπορεί να υπάρξει χωρίς αυτούς. Με αυτούς και με άλλους φυσικά ναι, αλλά όχι χωρίς αυτούς. Το λέω αυτό, διότι η φιλοσοφία της Κυβέρνησης σήμερα, που εκφράζεται και από αυτό το νομοσχέδιο, δεν λαμβάνει υπόψιν τις τοπικές κοινωνίες, τους τοπικούς ανθρώπους και δεν είναι μόνο η σημερινή Κυβέρνηση. Αυτό είναι φαινόμενο και του παρελθόντος, ακόμα και από τις κυβερνήσεις τις δικές μας, με άρθρα και διαδικασίες, που παραγκώνιζαν την τοπική κοινωνία. Σήμερα αυτό δεν επιτρέπεται μετά την εμπειρία τόσων χρόνων. Βεβαίως, είναι εύκολο να αντιπαρατεθείς, παραδείγματος χάριν, στον κ. Βούτση, ο οποίος σήμερα είπε: «Μα, με αυτό το νομοσχέδιο θέλετε να επανεκκινήσετε την οικονομία». Εύκολο είναι, ο κ. Χατζηδάκης να πει από την άλλη: Ναι, θέλουμε να την επανεκκινήσουμε. Αυτό δεν είναι κατηγορία, δεν είναι ψόγος. Άρα, του διευκολύνει το έργο. Την επανεκκινούν όμως, με τους κανόνες, που έχουν να κάνουν με τη βιωσιμότητα και με τον άνθρωπο, αλλά και με την κοινωνική δικαιοσύνη; Όχι. Και εξηγούμαι, με πολλή συντομία σε συγκεκριμένα άρθρα. Με τα άρθρα 17 και 24, ενισχύονται οι μεγάλοι παραγωγοί, οι μεγάλοι επενδυτές μάλλον, που δεν έχουν σχέση με την τοπική κοινωνία, ακόμα και σε περιουσίες που ανήκουν σε άλλους. Εδώ υπάρχει μία παραδοξότητα. Το κόμμα της Νέας Δημοκρατίας, που πιστεύει στην ιδιοκτησία, λέει ότι μπορεί κάποιος να βγάλει άδεια χωρίς να είναι ιδιοκτήτης, χωρίς να ρωτήσει τον ιδιοκτήτη, «γράφοντάς» τον κανονικά και η πολιτεία να τον αναγνωρίζει και να τον χρηματοδοτεί κιόλας να κάνει έργο σε ξένη περιουσία. Περί αυτού πρόκειται, για τις αδειοδοτήσεις που δεν ζητούν τίτλους κυριότητας. Αυτή δεν είναι απλοποίηση της διαδικασίας. Αυτά είναι δώρα. Το κράτος διανέμει δικαιώματα με το άνοιγμα της αγοράς της «πράσινης» ενέργειας. Τι κανόνες οφείλει να τηρήσει για τη διανομή δικαιωμάτων; Να έχει ίσους όρους, τουλάχιστον ίσους όρους για όλους, αν όχι - για μας - θετική σκοπιμότητα να στηρίξει τους αδύναμους, να μπορεί το νοικοκυριό, να μπορεί ο αγρότης, να μπορεί ο βιοτέχνης, να μπορεί ένας εργαζόμενος, να μπορεί ένας δήμος περιφερειακός να συμμετέχει στο άνοιγμα της αγοράς «πράσινης» ενέργειας και να επενδύσει. Αν δεν μπορεί να το κάνει μόνος, να το κάνει μέσα από τον συνεταιρισμό, μέσα από την ενεργειακή κοινότητα. Υπάρχει σήμερα το θεσμικό πλαίσιο για τις ενεργειακές κοινότητες. Δυστυχώς υποβαθμίζεται, κύριε Υπουργέ. Τους πάτε σε δεύτερη μοίρα, επιβάλλετε αναδρομικά αύξηση των τελών για να κάνουν επενδύσεις, ενώ τι θα έπρεπε να κάνει μια κυβέρνηση που πιστεύει πράγματι στην «πράσινη» ανάπτυξη, την «πράσινη» ενέργεια; Να βγάλει ένα χρηματοδοτικό εργαλείο, το οποίο να αξιοποιήσουν δήμοι, φορείς, αλλά και νοικοκυριά και πρόσωπα, όλοι οι πολίτες, προκειμένου να μπορέσουν να επενδύσουν μέσα από τα συλλογικά σχήματα στην «πράσινη» οικονομία. Άλλο άρθρο εκτός από τα άρθρα 17 και 24, τα οποία θα καταψηφίσουμε και θα θέσουμε και σε ονομαστική ψηφοφορία, είναι το άρθρο 20 που αφορά τη ΡΑΕ και τον παραγκωνισμό της. Λέει για κάποια θέματα. Η ΡΑΕ μπορεί να πηγαίνει στην άκρη και να βγάζει απόφαση ο Υπουργός. Όχι, θα κάνουμε ονομαστική ψηφοφορία και σε αυτό. Το λέω γιατί έχουν καταθέσει αίτηση ονομαστικής ψηφοφορίας και άλλα κόμματα, αλλά όχι γι' αυτά τα άρθρα. Έχουν βάλει σε κάτι περιφερειακά θεματάκια. Το άρθρο 27, αναφέρεται στον ΟΦΥΠΕΚΑ. Ονομαστική ψηφοφορία και σε αυτό. Κρατικοποιεί ουσιαστικά μια διαδικασία η οποία πρέπει να έχει και το κοινωνικό στοιχείο, την τοπικότητα, την περιφερειακότητα. Την κάνει συγκεντρωτική κρατική υπηρεσία. Άρθρα 44 και 46. Στις περιοχές «NATURA» εισάγει το «μπείτε σκύλοι, αλέστε». Βέβαια, υπάρχει εύκολη αντιπαράθεση με τον ΣΥΡΙΖΑ, διότι τις περιοχές, για παράδειγμα, για εξόρυξη υδρογονανθράκων τις είχε αδειοδοτήσει ο ΣΥΡΙΖΑ και έρχεται τώρα και λέει «μα, γιατί θέλετε να διευκολύνετε τη διαδικασία εξόρυξης;» στις περιοχές αυτές που εκείνοι έδωσαν τις άδειες. Γι' αυτό σας είπα ότι σας ευνοεί η αντιπολίτευση που κάνει η Αξιωματική Αντιπολίτευση, διότι δεν μπορεί, δεν έχει τη δυνατότητα σήμερα να αντιπαρατεθεί επί της ουσίας, πολιτικά και για το συμφέρον του τόπου, γιατί τα είχε κάνει πράγματι μπάχαλο και χειρότερα. Άρθρο 93. Παρακαλώ, κύριε Υπουργέ, όπως αποσύρατε - και κάνατε πολύ σωστά - για περαιτέρω διαβούλευση αυτά που πρέπει να ισχύουν για το κέντρο της Αθήνας, αποσύρετε και το άρθρο 93 σε σχέση με τους φορείς για τα νησιά. Το Σύνταγμά μας λέει το εξής απλό πράγμα: «Όταν ψηφίζετε έναν νόμο ή ένα προεδρικό διάταγμα ή εκδίδετε μια κανονιστική πράξη ή υπουργική απόφαση κ.λπ., θα λαμβάνετε υπόψη σας τη νησιωτικότητα, την ιδιαιτερότητα των νησιών». Αυτό το απλό μας λέει. Δεν το κάνετε εδώ στο άρθρο 93. Ορισμένοι φορείς πάνε καλά, όπως στην Κεφαλλονιά. Πάμε να τους χαλάσουμε. Και εκεί που πάνε να δώσουν λύση, που ξέμπλεξαν από το τριπλό δυστύχημα, να έχουν δήμαρχο ΣΥΡΙΖΑ, περιφερειάρχη ΣΥΡΙΖΑ και κυβέρνηση ΣΥΡΙΖΑ, πάτε εσείς να τους μπλέξετε ξανά. Ε, όχι! Να ξεμπλέξουν κάποτε από όλα αυτά.
Ολοκληρώστε, σας παρακαλώ.
Ολοκληρώνω, κύριε Πρόεδρε. Ερχόμαστε στο άρθρο 110, που είναι το τελευταίο. Παραχωρείτε άδειες, προβλέπετε τις αδειοδοτήσεις για εξορυκτικές διαδικασίες χωρίς καν τη γνωμοδότηση των ΟΤΑ. Είναι μια σειρά άρθρα, τα οποία δυστυχώς ενισχύουν την άποψη αυτών που λένε ότι σήμερα η προτεραιότητα δεν ήταν να υπάρξει μία βιώσιμη λύση, με ανάπτυξη της χώρας μας, αξιοποιώντας με ορθολογικό τρόπο τον φυσικό πλούτο που έχει και τις δυνατότητες, αλλά το να δοθούν πραγματικά δικαιώματα, να διανεμηθούν δικαιώματα στους ισχυρούς. Η διανομή δικαιωμάτων είναι βασική αρχή, κατά την άποψή μας. Πρέπει να διακρίνεται από τη δικαιοσύνη, από το αίσθημα της ηθικής, γιατί και περί ηθικής πρόκειται εδώ, να μην δίνουμε ουσιαστικά το δικαίωμα στους αδύναμους και σε αυτούς που ανήκουν στα χαμηλά και μεσαία εισοδήματα να συμμετάσχουν στην ανάπτυξη ενός τόπου με το άνοιγμα αυτής της αγοράς. Προανήγγειλα ότι τα άρθρα 17, 20, 24, 27, 44, 46, 93 και 110 θα τεθούν στο ονομαστική ψηφοφορία στην αυριανή διαδικασία. Ευχαριστώ, κύριε Πρόεδρε.
Τον λόγο έχει ο κ. Βασίλειος Γιόγιακας από τη Νέα Δημοκρατία.
Κύριε Υπουργέ, κυρίες και κύριοι συνάδελφοι, θέλω πρώτα από όλα, να εκφράσω τη χαρά μου, που επιστρέφω στο Μέγαρο της Βουλής και την Αίθουσα της Ολομέλειας, ύστερα από σχεδόν ενάμιση μήνα. Είμαι αισιόδοξος ότι η προσπάθεια να ξαναβρούμε τον βηματισμό μας θα είναι το ίδιο επιτυχημένη, όπως ήταν η μέχρι σήμερα διαχείριση των συνεπειών της πανδημίας. Όλοι μας καλούμαστε να προσαρμοστούμε στη νέα κατάσταση. Είναι πολλά αυτά που έχουν αλλάξει τους τελευταίους μήνες, αλλά και πρόκειται να αλλάξουν στο μέλλον. Αυτό που δεν είδαμε ωστόσο να αλλάζει, είναι ο τρόπος που αντιπολιτεύεται ο ΣΥΡΙΖΑ, ένας τρόπος που πλέον του έχει γίνει δεύτερη φύση, όπως φάνηκε άλλωστε στη συζήτηση του νομοσχεδίου στις επιτροπές. Ακούστηκαν πάλι τα ίδια, μονότονα, στερεότυπα, για παράδοση του περιβάλλοντος σε επιχειρηματίες και κερδοσκόπους, για εξυπηρέτηση συμφερόντων, για ανάλγητους νεοφιλελεύθερους, για παραβίαση του Συντάγματος και της κοινοτικής νομοθεσίας, για κλείσιμο του ματιού σε ψηφοφόρους. Ακούστηκαν επίσης πολλά για τη διαδικασία, ότι η διαμόρφωση κρίσιμων διατάξεων έγινε με συνοπτικές διαδικασίες, κρυφά, χωρίς διαβούλευση και ότι ο τρόπος με τον οποίον συζητιέται και ψηφίζεται είναι αντικοινοβουλευτικός και αντιδημοκρατικός, ότι στην ακρόαση έπρεπε να συμμετάσχουν περισσότεροι από εκατό φορείς, λες και είναι εφικτό ή σύμφωνο με τον Κανονισμό της Βουλής. Έγινε περισσότερη κουβέντα για τη διαδικασία, λιγότερη και ελάχιστη εποικοδομητική κουβέντα για την ουσία. Γιατί η ουσία, κυρίες και κύριοι συνάδελφοι, είναι ότι το νομοσχέδιο αυτό είναι απόλυτα σύμφωνο με βασικούς στόχους αυτού, που λέγεται «βιώσιμη ανάπτυξη», στόχους που ορίζονται στην ατζέντα 2030 του ΟΗΕ και η Ευρωπαϊκή Ένωση έχει δεσμευτεί να πετύχει με τις πολιτικές της. Η δέσμευσή μας σε ένα μοντέλο βιώσιμης ανάπτυξης διατρέχει όλο το νομοσχέδιο. Υπηρετείται η οικονομική ανάπτυξη χωρίς αποκλεισμούς, με το βλέμμα στην ευημερία και των μελλοντικών γενιών. Με αυτόν τον στόχο δημιουργούμε εκείνες τις συνθήκες που διευκολύνουν τις επενδύσεις και θα δημιουργήσουν περισσότερες και καλύτερες θέσεις εργασίας, χωρίς να βλάπτεται το περιβάλλον, τις πιο γρήγορες και πιο απλές διαδικασίες περιβαλλοντικής αδειοδότησης, την επιτάχυνση των αδειοδοτήσεων για την παραγωγή ενέργειας από ανανεώσιμες πηγές. Ενθαρρύνοντας μάλιστα τις επενδύσεις σε ανανεώσιμες πηγές ενέργειας, υπηρετούμε έναν άλλο στόχο της βιώσιμης ανάπτυξης, που είναι και στρατηγικός στόχος του νέου αναπτυξιακού μοντέλου της χώρας μας, τη σταδιακή απολιγνιτοποίηση και την παραγωγή καθαρής ενέργειας, με σημαντικά μειωμένη έως και μηδενική επιβάρυνση για το περιβάλλον. Υπηρετείται ακόμα ο στόχος της υπεύθυνης διαχείρισης του φυσικού περιβάλλοντος των νερών μας και των δασών μας. Σε αυτό συμβάλλουν οι ξεκάθαροι και οριζόντιοι κανόνες για τις τέσσερις ζώνες των περιοχών «NATURA», αλλά και το νέο πλαίσιο για τη διαχείριση των προστατευόμενων περιοχών, που παρέχει και μηχανισμούς για την καλύτερη προστασία τους. Υπηρετείται επίσης η βιώσιμη παραγωγή και κατανάλωση με την καλύτερη διαχείριση απορριμμάτων και άλλων αποβλήτων, αλλά και με τη σωστή εφαρμογή της ευρωπαϊκής οδηγίας για να περιοριστεί η χρήση της πλαστικής σακούλας. Υπηρετείται, τέλος, ο στόχος της βιώσιμης ανάπτυξης, που αφορά τη μείωση των εκπομπών αερίων, ώστε να πάμε σε μια οικονομία χαμηλών εκπομπών διοξειδίου του άνθρακα. Σε αυτό το πλαίσιο γίνεται και η ενσωμάτωση στο ελληνικό δίκαιο κοινοτικής οδηγίας για την ενεργειακή απόδοση των κτηρίων. Από αυτά, κυρίες και κύριοι συνάδελφοι, γίνεται σαφές ότι αυτό που θέλουμε να πετύχουμε είναι η προστασία του περιβάλλοντος με αναπτυξιακή διάσταση. Γι' αυτό και είναι άστοχο αυτό που γράφτηκε στο υπόμνημα μιας αναγνωρισμένης περιβαλλοντικής οργάνωσης ότι το νομοσχέδιο δεν έχει ξεκάθαρο στίγμα. Έχει στίγμα και αυτό είναι κρυστάλλινο. Καταλαβαίνω την αμηχανία των συναδέλφων της Αξιωματικής Αντιπολίτευσης, γιατί βλέπουν μια κυβέρνηση της Νέας Δημοκρατίας να κάνει τη διαφορά εκεί που εκείνοι δεν κατάφεραν ή δεν προσπάθησαν καν. Γιατί παρ' ότι αυτοχαρακτηρίζονται ως η «Αριστερά της Οικολογίας», δεν έδωσαν λύσεις στη διαχείριση των απορριμμάτων στην Αττική και σε άλλες περιοχές της Ελλάδας. Γιατί δεν προχώρησαν σε γενναίες αποφάσεις για την απολιγνιτοποίηση. Γιατί δεν αντιμετώπισαν αποτελεσματικά τις καθυστερήσεις στην αδειοδότηση των ΑΠΕ. Γιατί δεν έτρεξαν τις περιβαλλοντικές αδειοδοτήσεις, αποθαρρύνοντας μεγαλύτερους και μικρότερους επενδυτές. Γιατί ανέχθηκαν το άναρχο και αυθαίρετο καθεστώς χρήσεων γης στις περιοχές «NATURA». Γιατί δεν προσαρμόστηκαν στο κοινωνικό περιβαλλοντικό δίκαιο και έσυραν τη χώρα στο Ευρωπαϊκό Δικαστήριο. Γιατί επέλεξαν την αντισυνταγματική και αντιπεριβαλλοντική ρύθμιση των οικιστικών πυκνώσεων. Με τέτοιο αμαρτωλό παρελθόν, με τέτοιες φτωχές επιδόσεις σε έναν χώρο, που θεωρείτε ότι παίζετε εντός έδρας, είναι κατανοητή η αμηχανία σας. Είναι αναμενόμενη η προσπάθειά σας να πετάξετε την μπάλα στην κερκίδα, να κάνετε κριτική εκτός θέματος, να καταλαβαίνετε ό,τι σας βολεύει ότι καταλάβατε. Εμείς δεν θα σας ακολουθήσουμε. Θα συνεχίσουμε να μιλάμε για την ουσία, αλλά δεν θα σας χαρίσουμε τις εντυπώσεις. Ερχόμαστε τώρα εδώ έτοιμοι από καιρό και λέμε ότι το νομοθέτημα αυτό έρχεται να ανταποκριθεί σε ανάγκες του περιβάλλοντος, σε ανάγκες της οικονομίας, σε ανάγκες της κοινωνίας και το κάνει σε απόλυτη ευθυγράμμιση με το Σύνταγμα, με το κοινοτικό δίκαιο και φέρνοντας καλύτερες πρακτικές από άλλες ευρωπαϊκές χώρες. Κυρίες και κύριοι συνάδελφοι, τους δύο τελευταίους μήνες οι πολίτες μάς έκριναν για την ψύχραιμη και μεθοδική διαχείριση μιας κρίσης δημόσιας υγείας που δεν είχε προηγούμενο. Από εδώ και πέρα, θα κρινόμαστε όλο και περισσότερο, όλο πιο αυστηρά και για την ικανότητά μας να επανεκκινήσουμε την οικονομία, να πιάσουμε ξανά το νήμα της ανάπτυξης και της ευημερίας που θα διαχέεται στους πολλούς. Αυτό κάνουνε και με αυτό το νομοσχέδιο και ας στεναχωρούμε ορισμένους, επειδή στα θέματα του περιβάλλοντος τους βγήκαμε από τα αριστερά. Ευχαριστώ.
Κι εμείς ευχαριστούμε.
Κύριε Πρόεδρε, μπορώ να έχω τον λόγο;
Για ένα λεπτό, σας παρακαλώ πολύ.
Και λιγότερο, κύριε Πρόεδρε. Παίρνω τον λόγο, για να πω απλώς στο Σώμα ότι καταθέτω ένα πρώτο πακέτο νομοτεχνικών βελτιώσεων - είκοσι τέσσερις νομοτεχνικές βελτιώσεις - οι οποίες φαντάζομαι ότι θα διανεμηθούν. Βασικά, είναι σε αυτό το πακέτο νομοτεχνικές βελτιώσεις στον τομέα της ενέργειας - όχι μόνο - αλλά και στον τομέα του περιβάλλοντος. Επίσης, αρκετές από αυτές τις τεχνικές βελτιώσεις λαμβάνουν υπόψη, όπως θα δείτε, παρατηρήσεις της Επιστημονικής Επιτροπής της Βουλής.
Παρακαλώ να διανεμηθούν οι νομοτεχνικές βελτιώσεις.
Κύριε Υπουργέ, επειδή θα πρέπει να προετοιμαστούμε και για πιθανή ονομαστική ψηφοφορία και για τις τοποθετήσεις κατά των άρθρων, θα θέλαμε να μας πείτε περίπου πότε προβλέπετε να ολοκληρώσετε τις νομοτεχνικές. Να έχουμε μια ώρα για να προλάβουμε να δουλέψουμε, αν θα έρθετε αύριο ή αν θα κάνετε τροποποιήσεις. στο άρθρο 99 δεν γνωρίζω τελικά τι αφαιρέσατε. Οπότε θα θέλαμε να είναι διευκρινισμένα όλα αυτά για να τοποθετηθούμε. Είπε ο Υπουργός ότι αποσύρει. Πρέπει να γνωρίζουμε όμως τι. Πρέπει να διατυπωθεί στη Βουλή. Δεν έχει κανένα νόημα το ότι το είπε προφορικά. Καταλαβαίνετε. Πρέπει να κατατεθεί νομοτεχνική, τροπολογία ή κάτι. Άρα καλά είναι να ξέρουμε και το χρονοδιάγραμμα και το τι ακριβώς θα αποσυρθεί, γιατί είναι απλά μια τοποθέτησή σας προφορική μέχρι στιγμής.
Δεν μπορώ να σας πω με ακρίβεια πότε θα κατατεθούν αυτά. Δεν εξαρτάται από μένα. Δηλαδή είναι μια νομοτεχνική δουλειά που γίνεται πίσω από τις νομοτεχνικές αυτές διορθώσεις. Είναι η Γενική Γραμματεία της Κυβέρνησης, η οποία, όπως ξέρετε, πάντοτε σε όλες τις κυβερνήσεις εγκρίνει. Επομένως, δεν είμαι απολύτως κύριος της διαδικασίας. Εμείς θα προσπαθήσουμε, όσο νωρίτερα γίνεται, αλλά δεν μπορώ να σας εγγυηθώ. Θα προσπαθήσω ό,τι καλύτερο. Κι εγώ έχω υπάρξει Βουλευτής της Αντιπολιτεύσεως και αντιλαμβάνομαι απολύτως τον ρόλο σας.
Για το άρθρο 99 κάτι συγκεκριμένο;
Εκείνο που αφορά το 99 είναι για τις διατάξεις σε σχέση με τις χρήσεις γης στο κέντρο της Αθήνας, ξενοδοχεία κ.λπ..
Όχι όλο το 99.
Όχι, όχι.
Μην γίνει παρανόηση. Απλά να ρυθμιστεί αυτό.
Τον λόγο έχει ο κ. Νικόλαος Συρμαλένιος από τον ΣΥΡΙΖΑ.
Ευχαριστώ, κύριε Πρόεδρε. Θα μιλήσω από τη θέση μου. Κύριε Υπουργέ, αγαπητοί συνάδελφοι, μπαίνουμε σε μια σταδιακή κανονικότητα, αλλά θα έλεγα ότι αυτή η σταδιακή κανονικότητα για τη Βουλή θα έπρεπε να επιταχυνθεί και γι' αυτό παροτρύνω το Προεδρείο της Βουλής να πείσει την Κυβέρνηση να οργανωθούν διαγνωστικά τεστ και στον χώρο της Βουλής και για όλους τους Βουλευτές και για τους υπαλλήλους και για τους συνεργάτες και σε όλους τους μεγάλους χώρους των επιχειρήσεων και στις υπηρεσίες να οργανωθούν αυτά τα τεστ, διότι διαφορετικά, θεωρώ ότι πάμε στα τυφλά. Εν πάση περιπτώσει, μπαίνω στο θέμα του νομοσχεδίου. Κύριε Υπουργέ, δυστυχώς, παρουσιάζετε ένα πολύ άθλιο και περιβαλλοντοκτόνο νομοσχέδιο, που έρχεται σε συνθήκες υπολειτουργίας της Βουλής, αλλά και ουσιαστικού περιορισμού της δημοκρατίας. Παρ' όλα αυτά, χιλιάδες πολίτες, λίγο πριν, στο Σύνταγμα, διαδήλωσαν κατά του περιβαλλοντικού νομοσχεδίου και ζήτησαν την απόσυρσή του. Ερχόμαστε, λοιπόν, να ψηφίσουμε σε συνθήκες νομοθετικού εξαναγκασμού και παραχάραξης της λαϊκής βούλησης αυτό το νομοσχέδιο, εφόσον υπάρχει και έχει εκδηλωθεί μια τόσο μεγάλη αντίδραση εκ μέρους των άμεσα εμπλεκομένων φορέων. Το περιεχόμενο του νομοσχεδίου έρχεται σε πλήρη αντιδιαστολή με την αναγκαιότητα επειγόντων μέτρων για την αντιμετώπιση της κλιματικής αλλαγής, αλλά και αυτής καθαυτής της υγειονομικής κρίσης, που σύμφωνα με τη διεθνή επιστημονική κοινότητα είναι αποτέλεσμα και των αναπτυξιακών στρεβλώσεων που υφίσταται ο πλανήτης τις τελευταίες δεκαετίες. Το νομοσχέδιο αυτό δολοφονεί το περιβάλλον, παρά τα όσα λέτε, κύριε Υπουργέ. Εκμηδενίζει το τοπίο και τη βιοποικιλότητα, στο όνομα των επενδύσεων, αγνοώντας πλήρως τις επιταγές για βιώσιμη ανάπτυξη. Άλλωστε το είπατε: Τι θέλετε; Μετά τον κορωνοϊό να μην γίνουν επενδύσεις, με βάση αυτό που έχουμε ως θεσμικό πλαίσιο μέχρι σήμερα; Η σύντμηση της εξέτασης των περιβαλλοντικών όρων στο όνομα της επιτάχυνσης και της αποτελεσματικότητας των επενδύσεων, η συρρίκνωση των υπηρεσιών περιβάλλοντος της δημόσιας διοίκησης στην εξέταση του φακέλου και η συμμετοχή των ιδιωτών αξιολογητών, αναδεικνύει το περιβάλλον ως εμπόδιο και όχι ως οργανικό στοιχείο της ανάπτυξης, με ό,τι βεβαίως αυτό συνεπάγεται. Στην παραπάνω λογική, βεβαίως, εξυπηρετείτε επιλεγμένα και φίλια ιδιωτικά συμφέροντα, στα οποία υποτάσσονται μια σειρά ζητήματα που αφορούν και ιδιαιτέρως τις νησιωτικές περιοχές, που από μια τέτοια προέρχομαι. Το πρώτο ζήτημα αφορά το θέμα των ΑΠΕ. Τα αιολικά βιομηχανικά πάρκα μπορούν να εγκαθίστανται αδιακρίτως, ακόμη και σε περιοχές «NATURA», ενώ παρακάμπτεται και αγνοείται το κριτήριο της φέρουσας ικανότητας και του χωρικού σχεδιασμού, που υποτίθεται ότι θα καθοριστεί με το ειδικό χωροταξικό πλαίσιο για τις ΑΠΕ, που όμως δεν πρόκειται να ολοκληρωθεί σε λιγότερο από δύο χρόνια. Βεβαίως, η αδειοδότηση πλέον αντικαθίσταται με τη βεβαίωση παραγωγού μέσα από συνοπτικές διαδικασίες, ενώ ταυτόχρονα, η άδεια των περιβαλλοντικών όρων, η λεγόμενη ΑΕΠΟ μπορεί να παρατείνεται για πολλά χρόνια από την αρχή αδειοδότησης, χωρίς δικαίωμα παρέμβασης από τις τοπικές κοινωνίες. Οι νησιωτικές κοινωνίες είναι ανάστατες και κινητοποιημένες απέναντι στην προοπτική εγκατάστασης μεγάλων φαραωνικών αιολικών πάρκων, που προσβάλλουν βάναυσα το τοπίο, το εξαιρετικό φυσικό και χειροποίητο ανθρωπογενές περιβάλλον, δηλαδή τα πραγματικά κίνητρα για μια βιώσιμη τουριστική ανάπτυξη. Σας προκαλώ, λοιπόν, και σας προσκαλώ ταυτόχρονα, εδώ και τώρα, κύριε Υπουργέ - λείπει ο καθ' ύλην αρμόδιος, φαντάζομαι ότι μιλάω σε κάποιους, επειδή βλέπω ότι είναι ο Γενικός Γραμματέας - να αποδεχτείτε την αναστολή τοποθέτησης όλων των ανεμογεννητριών στα νησιά που δεν συνάδουν με τις προδιαγραφές της φέρουσας ικανότητας και του εξαιρετικού αρχέγονου φυσικού τοπίου, μέχρι και την τελική θεσμοθέτηση του ειδικού χωροταξικού, που θα είναι προϊόν διαβούλευσης με τους νησιωτικούς δήμους και τις τοπικές κοινωνίες. Εχθές πληροφορηθήκαμε ότι ο συνάδελφος κ. Φόρτωμας είχε έτοιμη μία τροπολογία να καταθέσει. Εγώ θα την προσυπέγραφα αυτήν την τροπολογία, διότι ζητάει ακριβώς αυτό το οποίο λέω εδώ, δηλαδή αναστολή εγκατάστασης αιολικών πάρκων, μέχρι την ολοκλήρωση του ειδικού χωροταξικού. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Θέλω λίγο χρόνο, κύριε Πρόεδρε, και θα τον εξαντλήσω. Ένα δεύτερο ζήτημα είναι η ουσιαστική κατάργηση των Φορέων Διαχείρισης Προστατευόμενων Περιοχών. Αφού τους απαξιώσατε, αφού αφήσατε σε εκκρεμότητα το προσωπικό, τώρα τους καταργείτε και τους ενσωματώνετε σε έναν κεντρικό φορέα, αφαιρώντας την τοπικότητα και τον αποκεντρωτικό τους χαρακτήρα. Ειδικότερα για τις Κυκλάδες, η κυβέρνηση του ΣΥΡΙΖΑ, αντιλαμβανόμενη τη σημασία της προστασίας των τριάντα έξι περιοχών βιοποικιλότητας, προχώρησε στην ίδρυση Φορέα Διαχείρισης Προστατευόμενων Περιοχών, με προοπτική σύστασης και επιμέρους τμημάτων, ακριβώς για να υπάρχει δυνατότητα ευρύτερης προστασίας των εξαιρετικά πλούσιων περιοχών βιοποικιλότητας. Η ένταξη των φορέων στις μονάδες διαχείρισης προστατευόμενων περιοχών που αναφέρονται σε πολύ ευρύτερα γεωγραφικά πλαίσια αποδυναμώνει πλήρως τη δυνατότητα προστασίας σε αποκεντρωμένη βάση και συρρικνώνει τη δυνατότητα συμμετοχής των δήμων. Το τρίτο ζήτημα αφορά τις διατάξεις περί δασών, το άρθρο 48 και λοιπά. Αφού τινάζετε στον αέρα όλη τη μέχρι σήμερα προσπάθεια κατάρτισης και ανάρτησης των δασικών χαρτών, αφού νομιμοποιούν αυθαίρετα μέσα σε δασικές περιοχές, σε ό,τι αφορά ειδικότερα τις Κυκλάδες, το Ιόνιο, την Κρήτη, τη Μάνη, κ.λπ., αντί να φέρετε προς ψήφιση τις διατάξεις του άρθρου 18, παράγραφοι 2 και 3, του νομοσχεδίου του ΣΥΡΙΖΑ επί Υπουργού κ. Φάμελλου, τον Ιούνιο του 2019, που κατατέθηκε, αλλά λόγω εκλογών δεν πρόλαβε να ψηφιστεί, που κατοχυρώνουν το τεκμήριο κυριότητας των ιδιωτών έναντι του δημοσίου, εξακολουθείτε να διαιωνίζετε το καθεστώς ομηρίας δεκάδων χιλιάδων πολιτών, που τους ζητάτε να αποδείξουν με δικαστικές αποφάσεις την κυριότητα των ιδιοκτησιών τους. Πρακτικά, αυτό σημαίνει ότι αρνούνται τη μεταγραφή συμβολαιογραφικών πράξεων σε ακίνητα των παραγράφων 5α και 5β του άρθρου 3 του ν.998/1979, που αναφέρεται σε χορτολιβαδικές, βραχώδεις και πετρώδεις εκτάσεις. Το τέταρτο ζήτημα αφορά τη Νάξο, κύριε Γενικέ Γραμματέα. Το λέω, επειδή έχετε ασχοληθεί με τη σμύριδα. Σ' αυτό το ζήτημα βάζετε αυθαίρετα…
Ολοκληρώστε μ' αυτό, σας παρακαλώ.
Δεν ολοκληρώνω μ' αυτό, κύριε Πρόεδρε. Με συγχωρείτε, αλλά έχω και ένα άλλο θέμα.
Ξέρω ότι είστε από την περιοχή και ενδιαφέρεστε. Το καταλαβαίνω. Σας παρακαλώ.
Έχουμε πάρα πολλά ζητήματα. Δεν υπάρχουν πολλοί συνάδελφοι από νησιωτικές περιοχές. Πρέπει να μιλήσω. Αφήστε με τώρα, φθάνουμε στο τέλος. Καθορίζετε αυθαίρετα εκατόν πενήντα στατήρες ανά κεφάλι, που αντιστοιχεί σε εβδομήντα πέντε ένσημα. Αυτό, όμως, παραβιάζει την πραγματική κατάσταση, εφ' όσον μεγάλη μερίδα των σμυριδεργατών παρέδωσε πολύ μεγαλύτερες ποσότητες, εξασφαλίζοντας πλήρη ασφαλιστική κάλυψη. Η διατύπωση που προτείνουν οι ίδιοι και το σωματείο τους είναι να αντικαταστήσετε την ασφάλισή τους, σύμφωνα με τις καταστάσεις που παραδόθηκαν στο Γραφείο Σμυριδωρυχείων της Νάξου και όχι να ορίσετε εκατόν πενήντα στατήρες. Αυτό ζητάνε. Το πέμπτο ζήτημα αφορά το μεγάλο πρόβλημα της ίδρυσης του περιφερειακού ΦΟΣΔΑ. Ακούστε. Βεβαίως, εδώ θέλετε να μεταφέρετε όλη την περιουσία και την αρμοδιότητα των δήμων για τη διαχείριση των απορριμμάτων σε έναν περιφερειακό φορέα, ανώνυμη εταιρεία, με ανομολόγητο στόχο την ιδιωτικοποίηση. Ας είναι καλά, βεβαίως, και κάποια ιδιωτικά συμφέροντα, που σαν έτοιμα από καιρό, θα αναλάβουν αυτή τη διαχείριση, αποκομίζοντας φυσικά το μέγιστο δυνατό κέρδος, σε βάρος του περιβάλλοντος και του δημοσίου. Έγινε, όμως, μια μεγάλη λαθροχειρία με ένα έγγραφο, που υπέγραψε ο Πρόεδρος της ΠΕΔ κ. Καμπουράκης, ότι δήθεν όλοι οι δήμοι είναι ομόφωνοι. Εγώ, λοιπόν, θα σας καταθέσω στα Πρακτικά, τώρα που θα τελειώσω την επιστολή είκοσι δημάρχων, η οποία έφτασε πριν από μία ώρα, που βάζει το ζήτημα απόσυρσης του νομοσχεδίου, διότι δεν έχει συζητηθεί το θέμα. Ζητάνε όλα τα δημοτικά συμβούλια να συζητήσουν με άνεση, με διαβούλευση. Γι' αυτό σας λέμε ότι φέρατε ένα νομοσχέδιο με εξήντα άρθρα, εκτός διαβούλευσης, με πολύ σοβαρά ζητήματα, τα οποία αφορούν την καθημερινότητα των πολιτών. Ζητούν, λοιπόν, να αποσυρθεί το νομοσχέδιο και να γίνει διαβούλευση. Αναφέρονται, βεβαίως και σε μία σειρά άλλα ζητήματα, τα δασικά που είπα προηγουμένως, αλλά και τα αιολικά πάρκα. Επίσης υπάρχει - τελειώνω, κύριε Πρόεδρε - και η επιστολή του Δημάρχου της Κω, που είναι εκτός των είκοσι, με την οποία ζητά και αυτός την απόσυρση. Επίσης, υπάρχει και μια υπερεπείγουσα επιστολή του Περιφερειάρχη, ο οποίος, δυστυχώς, ως κομματάρχης της Νέας Δημοκρατίας και όχι ως θεσμικός παράγοντας απευθύνεται μόνο στους Βουλευτές Νέας Δημοκρατίας και μόνο στους Υπουργούς, αγνοώντας ότι υπάρχουν δύο Βουλευτές του ΣΥΡΙΖΑ στο νότιο Αιγαίο, τους οποίους βγάζει απ' έξω από την κοινοποίηση αυτών των θεμάτων και τη διεκδίκηση. Τέλος, αναφορικά με την ιδιωτικοποίηση του ΑΔΜΗΕ ,που αφορά και τα νησιά, διότι είχε ξεκινήσει ένα πρόγραμμα υλοποίησης και είχε ήδη προχωρήσει στην πρώτη και στη δεύτερη φάση, τίθεται σε κίνδυνο ο προγραμματισμός και, προφανώς, τα ιδιωτικά συμφέροντα, τα οποία θα πάρουν τον ΑΔΜΗΕ, θα μπορούν να χαράξουν από εδώ και πέρα τον σχεδιασμό τους, με βάση όχι το δημόσιο συμφέρον, αλλά τα δικά τους ιδιωτικά συμφέροντα. Τα δίκτυα, δηλαδή, της χώρας μας παραδίδονται αλόγιστα σε κάποιους φίλους και ιδιωτικά συμφέροντα, φίλια προς την Κυβέρνηση της Νέας Δημοκρατίας. Ευχαριστώ.
Κι εγώ ευχαριστώ.
Πάντως, κύριε Πρόεδρε, προκύπτει θέμα λαθροχειρίας εγγράφου, όπως καταλαβαίνετε.
Ναι, η καταγγελία ήταν πράγματι σοβαρή. Θα καταθέσει ο κ. Συρμαλένιος και θα δούμε.
Είναι πλαστό, δηλαδή, το έγγραφο του κ. Χατζηδάκη; Μισό λεπτό, γιατί ακούγονται πράγματα…
Σας παρακαλώ, κύριε Οικονόμου. Είπε για λαθροχειρία. Ας το καταθέσει και θα το δούμε.
Εάν το έγγραφο δεν ήταν ακριβές, κατά τη δήλωση αυτού που το έκανε, είναι άλλο πράγμα και άλλο πράγμα είναι η λαθροχειρία. Ποια λαθροχειρία;
Το είπε. Αναλαμβάνει και τις ευθύνες. Κύριε Οικονόμου, ας μην κάνουμε τώρα διάλογο. Θα δούμε το έγγραφο και θα δούμε τι γίνεται. Έτσι είπε ο κ. Συρμαλένιος, υπάρχει στα Πρακτικά. Σας παρακαλώ πολύ. Οι Υπουργοί Περιβάλλοντος και Ενέργειας, Οικονομικών, Εξωτερικών και Δικαιοσύνης κατέθεσαν σήμερα, 4-5-2020, σχέδιο νόμου: «Κύρωση της Διακυβερνητικής Συμφωνίας μεταξύ της Κυπριακής Δημοκρατίας, του κράτους του Ισραήλ, της Ελληνικής Δημοκρατίας και της Ιταλικής Δημοκρατίας για ένα σύστημα αγωγού για τη μεταφορά φυσικού αερίου από την Ανατολική Μεσόγειο προς τις ευρωπαϊκές αγορές». Παραπέμπεται στην αρμόδια Διαρκή Επιτροπή. Τον λόγο έχει ο κ. Νικόλαος Ταγαράς από τη Νέα Δημοκρατία.
Ευχαριστώ πολύ, κύριε Πρόεδρε. Κύριε Υπουργέ, κυρίες και κύριοι συνάδελφοι, παρακολουθώ από την έναρξη της συζήτησης - από το πρωί - όλες τις θέσεις των συναδέλφων σχετικά με το νομοσχέδιο που συζητούμε σήμερα στην Ολομέλεια. Δεν σας κρύβω ότι περίμενα, ο χρόνος - γιατί ήταν πολύς - να ήταν πιο παραγωγικός και πιο δημιουργικός. Άκουσα πολλούς αφορισμούς, κατηγορίες, καταγγελίες. Προτάσεις, όμως, έλειπαν από πολλούς συναδέλφους, αν χρειάζεται κάτι να βελτιώσουμε, να ακούσουμε και να γίνουμε καλύτεροι. Θα είμαι σύντομος στις παρατηρήσεις μου, σεβόμενος και τον χρόνο ο οποίος έχει περάσει, κύριε Πρόεδρε. Θα ήθελα να κάνω μόνο μία παρατήρηση. Κατ' αρχήν, σε ό,τι αφορά την αντισυνταγματικότητα του άρθρου 48, που αναφέρθηκε προηγουμένως, το Συμβούλιο της Επικρατείας, σε απόφασή του το 2019, αναφέρει ότι η διατήρηση του μη δασικού χαρακτήρα μιας έκτασης ισχύει υπό την προϋπόθεση ότι ο χαρακτήρας που έχει ορισθεί με απόφαση της διοίκησης - ο μη δασικός δηλαδή χαρακτήρας - διατηρείται. Από αυτό συνεπάγεται ότι, προϋπόθεση για να μην λογίζεται ένα ακίνητο ως δασικό, πέρα από το να υπάρχει απόφαση νόμιμη της διοίκησης για αλλαγή χρήσης, είναι η νέα χρήση να διατηρείται. Αυτό που προστίθεται ως τροποποίηση ενισχύει την περιβαλλοντική εξασφάλιση. Είναι προς την πλευρά της ασφάλειας και της προστασίας του περιβάλλοντος. Έρχομαι - εδώ θα κάνω μια πιο εκτεταμένη αναφορά - στους δασικούς χάρτες, στις οικιστικές πυκνώσεις. Άκουσα ότι πρέπει να αποσυρθεί το νομοσχέδιο και βεβαίως, να αποσυρθεί και ό,τι αναφέρεται στους δασικούς χάρτες και τις οικιστικές πυκνώσεις, διότι καταστρέφεται η διαδικασία, που είναι σε εξέλιξη. Κυρίες και κύριοι συνάδελφοι, εάν ο Υπουργός αποσύρει το νομοσχέδιο ή αποσύρει τη διάταξη που αναφέρεται στους δασικούς χάρτες και τις οικιστικές πυκνώσεις, θα προχωρήσει η διαδικασία; Γιατί κοροϊδευόμαστε μέσα εδώ; Μετά την απόφαση του Συμβουλίου της Επικρατείας δεν μπορεί να προχωρήσει η ανάρτηση των δασικών χαρτών, διότι θα πρέπει να αναρτηθούν ταυτόχρονα και οι οικιστικές πυκνώσεις, οι περιοχές που οριοθετούνται από τα ιώδη περιγράμματα και γνωρίζουμε ταυτόχρονα ότι είναι προϋπόθεση η ολοκλήρωση των δασικών χαρτών για να ολοκληρωθεί και το Κτηματολόγιο. Όταν αναφερόμαστε στους δασικούς χάρτες, δεν είναι απλώς να τους αναρτήσουμε. Θα πρέπει να είναι οριστικοί και ακριβείς, για να μπορούν να χρησιμοποιηθούν ως προϋποθέση στην ολοκλήρωση του Κτηματολογίου. Σε ό,τι αφορά στις οικιστικές πυκνώσεις, θα ήθελα να πω ότι η όλη διαδικασία που προβλέπεται, για να μην υπάρξουν πάλι προβλήματα αντισυνταγματικότητας, διότι η τελική απόφαση θα κριθεί με προεδρικό διάταγμα. Για την ασφάλεια δικαίου της απόφασης που θα εξελιχθεί, αναφέρεται πολύ καλά μέσα από τα βήματα, τα οποία θα επεξεργαστούν οι επιτροπές αυτές που θα συγκροτηθούν σε όλη τη διαδικασία, όπως προβλέπει το νομοσχέδιο. Μέσα κατ' αρχήν από τις οικονομοτεχνικές μελέτες, εστιάζοντας κατά περίπτωση, σε κάθε περιοχή, σε κάθε οικιστική πύκνωση, με συγκεκριμένα χαρακτηριστικά και τα οποία τελικώς θα τεθούν, όπως είπα, με προεδρικό διάταγμα για να διασφαλιστεί η συνταγματικότητα των αποφάσεων αυτών, που είναι το μέγιστο το οποίο μας επιτρέπεται και στο οποίο προβαίνουμε, για να είμαστε ασφαλείς κι εμείς απέναντι σε ιδιοκτήτες, που περιμένουν με πολύ μεγάλη αγωνία επί πολλά χρόνια την ολοκλήρωση μιας διαδικασίας που ξεκίνησε πριν από χρόνια. Κυρίες και κύριοι συνάδελφοι, είχα την τιμή να είμαι ένας από τους υπογράφοντες τον ν.4280/2014 και τον ν.4315/2014, που αναφέρονταν σε επιτρεπτές επεμβάσεις σε δάση και δασικές εκτάσεις και όχι μόνο. Τότε πολλοί από εδώ έφευγαν κατηγορώντας και καταγγέλλοντας τις διατάξεις που αφορούσαν και σε νομιμοποιήσεις δεκαετιών εκχερσωμένων από αγρότες δασικών εκτάσεων. Χαίρομαι, που μετά έγιναν αποδεκτές και επεκτάθηκαν, όπως επίσης και για το πρόβλημα των οικιστικών πυκνώσεων και των αυθαίρετων οικισμών εντός δασών και δασικών εκτάσεων. Νομίζω ότι όλη η διαδρομή, που έχουμε περάσει, θα πρέπει όλους να μας κάνει καλύτερους και σοφότερους και, σε κάθε περίπτωση, να συνεργαστούμε και να δώσουμε ανάσα σε ομηρίες, αλλά και σε προβλήματα δεκαετιών, που αφορούν χιλιάδες κόσμου, που ζουν έξω από εδώ. Είναι το ελάχιστο που οφείλουμε από την πλευρά μας συνεργαζόμενοι μεταξύ μας. Πιστεύω ότι έχουμε κοινά σημεία για να μπορέσουμε να ολοκληρώσουμε αυτήν τη διαδικασία. Μπορεί να ξεκινήσαμε με διαφορετικές απόψεις, από διαφορετικές αφετηρίες, όμως με αυτά τα οποία έχουν προηγηθεί κι αυτά τα οποία περάσαμε, τα τελευταία, θα πρέπει με ευθύνη όλων μας απέναντι στις υποχρεώσεις και τις ευθύνες, να δώσουμε διέξοδο και σε αυτούς τους ανθρώπους. Θα ήθελα, με αυτήν την έννοια και τελειώνοντας, κύριε Πρόεδρε, να ισχυριστώ, αλλά και να προτείνω και στους συναδέλφους την ψήφιση των διατάξεων, που το νομοσχέδιο φέρνει σήμερα στη Βουλή. Για τα επιμέρους, για τα άρθρα θα μιλήσω αύριο, δεν θέλω σήμερα, όπως είπα, να κλέψω χρόνο. Νομίζω ότι είναι μια καλή ευκαιρία για όλους μας να συνθέσουμε απόψεις και να καταλήξουμε σε αποφάσεις που δίνουν διέξοδο σε προβλήματα της κοινωνίας μας. Ευχαριστώ πολύ.
Και εγώ ευχαριστώ. Τον λόγο έχει ο κ. Γεώργιος Τσίπρας από τον ΣΥΡΙΖΑ.
Ευχαριστώ, κύριε Πρόεδρε. Να ενημερώσω κατ' αρχάς τους παρόντες Βουλευτές ότι πριν από λίγο ο Πρωθυπουργός έδωσε μία συνέντευξη στο «CNN» και μίλησε για ύφεση 10% φέτος. Μετά το 4,7% του κ. Σταϊκούρα, ο οποίος παρίσταται, που έγινε 7,9% στην έκθεση στην Ευρωπαϊκή Ένωση, τώρα έχουμε 10%. Όταν κάποια στιγμή σταθεροποιηθεί η εκτίμηση μέσα, έξω, στις Ηνωμένες Πολιτείες και στην Ευρώπη, καλό είναι να πάρουμε και τα μέτρα, που δεν παίρνετε ένα μήνα τώρα, γιατί από ό,τι φαίνεται, εκτιμάτε και εσείς οι ίδιοι ότι η ύφεση θα είναι μεγάλη και άρα δεν είναι κάποια ανεδαφική πρόβλεψη του ΣΥΡΙΖΑ. Βέβαια, με ανησυχεί ότι ο Πρωθυπουργός αναφέρθηκε με αυτοπεποίθηση για το μέλλον της ελληνικής οικονομίας. Η τελευταία φορά που μίλησε με αυτοπεποίθηση ήταν για 4% ανάπτυξη το 2019. Θα ξεκινήσω με τον ΑΔΜΗΕ και από μία μάλλον παλιά ιστορία. Το 1991 επί πρωθυπουργίας Κωνσταντίνου Μητσοτάκη η ιδιωτικοποίηση της «ΑΓΕΤ ΗΡΑΚΛΗΣ» ήταν η πιο εμβληματική ιδιωτικοποίηση της περιόδου. Γιατί αναφέρομαι σε αυτήν; Διότι τότε οι ιδιωτικοποιήσεις δεν ήταν της μόδας, παρ' ότι είχε προηγηθεί μία δεκαετία Θάτσερ στη Βρετανία και Ρίγκαν στις Ηνωμένες Πολιτείες. Το βασικό - όχι το μόνο - επιχείρημα ήταν ότι οι Έλληνες φορολογούμενοι δεν μπορούν να πληρώνουν ζημιογόνες επιχειρήσεις. Έλα όμως, που η «ΑΓΕΤ ΗΡΑΚΛΗΣ» ήταν παραπάνω από κερδοφόρα επιχείρηση! Όταν ρωτήθηκε, λοιπόν, ο τότε αρμόδιος Υπουργός κ. Ανδριανόπουλος - νομίζω ότι ήταν Υπουργός Βιομηχανίας - «γιατί πουλάτε την ΑΓΕΤ αφού δεν είναι ζημιογόνα;» η απάντησή του ήταν: «Οι επενδυτές τι θα πάρουν; Τη ζημιογόνα; Την κερδοφόρα θα πάρουν». Προφανώς, το είπε περιφρονώντας τη νοημοσύνη του πανελληνίου. Το λέω αυτό για έναν λόγο, ότι δεν είναι μόνο η ρητορική, μια νεοφιλελεύθερη ρητορική παλιάς κοπής και ξεπερασμένη πια στις περισσότερες χώρες του κόσμου που εφαρμόστηκε, με την οποία προφανώς διαφωνούμε, αλλά είναι και το ότι αυτά που κάνετε απέχουν και από τη ρητορική σας. Έρχομαι στην ιστορία του ΑΔΜΗΕ. Ο κ. Χατζηδάκης έχει κάνει σημαία της πολιτικής του διαδρομής την ιδιωτικοποίηση της «ΟΛΥΜΠΙΑΚΗΣ», με βασικό επιχείρημα ότι οι Έλληνες φορολογούμενοι γλίτωσαν ετήσιες ζημιές που φόρτωνε η «ΟΛΥΜΠΙΑΚΗ» κ .ο .κ.. Να δούμε τώρα τι θα κάνετε με την «AEGEAN». Είναι ιδιωτική. Ο ΑΔΜΗΕ, όμως, δυστυχώς είναι μία πολύ κερδοφόρα επιχείρηση. Το πρώτο ενιάμηνο του 2019 έκλεισε με 140 εκατομμύρια κέρδη. Έπειτα, το ερώτημα είναι γιατί δεν πρέπει να παραμείνει το 51% στο δημόσιο, όπως ήταν η εμβληματική διάταξη της κυβέρνησης του ΣΥΡΙΖΑ. Στις περισσότερες χώρες της Δυτικής Ευρώπης το κράτος είναι ο μόνος ή ο πλειοψηφικός μέτοχος σε εταιρείες διαχείρισης ή διανομής και στον ηλεκτρισμό και στο φυσικό αέριο. Σε όλο τον ανεπτυγμένο κόσμο η τάση την τελευταία εικοσαετία ήταν όχι η ιδιωτικοποίηση, αλλά η αποϊδιωτικοποίηση πολλών δικτύων ενέργειας και όχι μόνο, τάση η οποία γνωρίζει ο κ. Χατζηδάκης ότι τώρα θα ενταθεί, λόγω της πανδημίας. Είναι δεδομένο. Ο ΑΔΜΗΕ, λοιπόν, γιατί; Το δεύτερο βασικό επιχείρημα διαχρονικά ήταν η ανάπτυξη υποδομών. Δεν υπάρχει ίσως πιο ατυχές παράδειγμα από την περίπτωση του ΑΔΗΜΕ. Όταν σας τον παραδώσαμε είχε πλάνο επενδύσεων 3 δισεκατομμύρια και στα τεσσεράμισι χρόνια της δικής μας διακυβέρνησης προώθησε ή ολοκλήρωσε την ηλεκτρική διασύνδεση Κρήτης - Αττικής, τη διασύνδεση Κρήτης - Πελοποννήσου, την επέκταση συστήματος 400ΚW στην Πελοπόννησο, την αναβάθμιση του βορείου διαδρόμου διασύνδεσης των Κυκλάδων, τη διασύνδεση των Σποράδων κ.λπ.. Συνεπώς, ο πλειοψηφικά δημόσιος ΑΔΜΗΕ, όχι μόνο δεν είναι ζημιογόνος, αλλά αποδείχθηκε ότι μπορεί και προχωρά ταχύτατα στην ανάπτυξη υποδομών. Εσείς τον ιδιωτικοποιείτε ή καταργείτε μια διάταξη που επιτρέπει την ιδιωτικοποίηση. Έχετε στα χέρια σας κάποια μελέτη ότι θα αυτό θα είναι σε όφελος του δημοσίου συμφέροντος; H κυβέρνηση του ΣΥΡΙΖΑ, παρά τις πιέσεις τότε της τρόικας, διασφάλισε νομοθετικά τον δημόσιο χαρακτήρα. Δεν θα μπω - για λόγους χρόνου - σε αυτό το οποίο συνεχώς επικροτεί ο κ. Χατζηδάκης για τον ΔΕΣΦA: Είναι χαμηλού επιπέδου επιχείρημα, έχει απαντηθεί δεκάδες φορές και νομίζω ότι δεν τον τιμά να το συνεχίζει. Το ερώτημα παραμένει: Με βάση την κερδοφορία και την ικανότητα ανάπτυξης των υποδομών από την πλευρά του ΑΔΜΗΕ, για ποιον λόγο σκοπεύετε να πουλήσετε; Σας πιέζει μήπως ο κάτοχος του 24%; Η ρητορική σας αυτή, λοιπόν, που απέχει από την πραγματικότητα, είναι εξίσου υποκριτική και στο θέμα του περιβάλλοντος. Δεν είναι το πρώτο περιβαλλοντοκτόνο νομοσχέδιο. Ήταν πριν από αυτό το «ΕΠΕΝΔΥΩ ΣΤΗΝ ΕΛΛΑΔΑ». Κάνετε τεράστιο ντόρο για επικοινωνιακούς κυρίως λόγους για το ότι τάχα ξέρετε να επιταχύνετε την απολιγνιτοποίηση. Δεν πρόκειται να επιταχύνετε τίποτα, όσο δεν υπάρχει κανένας σοβαρός σχεδιασμός για αντικατάσταση της τοπικής οικονομίας του λιγνίτη από άλλες οικονομικές δραστηριότητες, όχι επιδοματικές, μπαλωματικές πολιτικές, αλλά αντικατάσταση με άλλη κομβική δραστηριότητα. Ο κ. Μητσοτάκης ανήγγειλε την επιτάχυνση της απολιγνιτοποίησης, χωρίς κανέναν άλλο σχεδιασμό, για ένα πρόβλημα που είναι εξαιρετικά δύσκολο και δυσεπίλυτο, όχι μόνο εδώ, αλλά και στην Ευρώπη. Υπάρχει ολόκληρη συζήτηση και χρόνια γίνεται η συζήτηση και παίρνονται μέτρα ενόψει της απολιγνιτοποίησης. Λοιπόν, δύο τινά συμβαίνουν: Είτε οι Ευρωπαίοι πνίγονται σε μια κουταλιά νερό είτε εσείς στην πραγματικότητα είστε επιστήμονες στην τσαπατσουλιά και την προχειρότητα ή βιάζεστε να εξυπηρετήσετε όπως - όπως συμφέροντα. Κόπτεσθε, λοιπόν, για την κλιματική αλλαγή, αλλά όλα τα νομοσχέδια που φέρνετε, με κορυφαίο το παρόν, κινούνται στην κατεύθυνση απορρύθμισης της περιβαλλοντικής προστασίας. Σε μια περίοδο που, σε όλο τον κόσμο, με εξαίρεση ίσως τις ΗΠΑ του Τραμπ, οι περιβαλλοντικές νομοθεσίες αυστηροποιούνται, εσείς νομοθετείτε την απορρύθμιση. [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Δύο λεπτά, κύριε Πρόεδρε.
Ένα.
Τελειώνω. Τι σημαίνει αυτό; Σημαίνει πολύ απλά, πως η επιτάχυνση της απολιγνιτοποίησης, που επαγγέλλεστε, όχι μόνο δεν πρόκειται να πραγματοποιηθεί, αλλά ακόμη χειρότερα η απολιγνιτοποίηση είναι ο «φερετζές» μιας γενικά αντιπεριβαλλοντικής πολιτικής. Χρησιμοποιείτε την πράσινη ανάπτυξη, για να σκοτώσετε το περιβάλλον και είναι τέτοια η υποκρισία που σε πολλούς, στελέχη, Βουλευτές σας και Υπουργούς, όχι μια και δύο φορές τους τελευταίους μήνες τούς ξεφεύγει και υποστηρίζουν ανοιχτά ότι η περιβαλλοντική προστασία έχει εμποδίσει τις επενδύσεις τόσα χρόνια. Πού βρέθηκε αυτό; Ποια μελέτη το λέει; Να σας πω εγώ μια υπαρκτή μελέτη, μια έκθεση του ΟΟΣΑ για τα διοικητικά βάρη επενδύσεων στην Ελλάδα. Τη μελέτη αυτή προλόγισε εδώ στην Ελλάδα ο τότε Υπουργός Διοικητικής Μεταρρύθμισης Κυριάκος Μητσοτάκης και σύμφωνα με αυτήν την έκθεση, η περιβαλλοντική νομοθεσία είναι το μικρότερο από όλα τα διοικητικά βάρη, με μόλις 4,24%. Τελειώνοντας, επειδή ουδέν κακόν αμιγές καλού, η πανδημία εμπέδωσε δύο τουλάχιστον υγιείς αντιλήψεις, που απειλούνται από τις δικές σας πολιτικές και δικές σας αντιλήψεις. Η μία είναι η αναντικατάστατη αξία του δημόσιου συστήματος υγείας - μέχρι και ο κ. Μητσοτάκης το παραδέχτηκε - και η δεύτερη είναι η αυτονόητη αλήθεια για το υπέρτατο αγαθό, τη ζωή. Όμως, όπως είναι υπέρτατο αγαθό η ζωή, είναι εξίσου υπέρτατο αγαθό και η ποιότητα ζωής, το περιβάλλον, να διατηρήσουμε δηλαδή ό,τι έχει απομείνει, ό,τι κληρονομήσαμε, για να παραδώσουμε στα παιδιά μας, από την εκβιομηχάνιση και την εμπορευματοποίηση πολλών πεδίων για το μέλλον. Ακόμη και από καθαρά οικονομικής άποψης, επειδή το μπλέκετε με τις επενδύσεις, το περιβάλλον που έχουμε στην Ελλάδα - και είναι ιδιαίτερο - είναι ένα από τα λεγόμενα συγκριτικά της πλεονεκτήματα και για οικονομικούς λόγους και για επενδύσεις. Συνεπώς, δημιουργείται ένα καθεστώς περιβαλλοντικής ασυδοσίας για να ευνοηθούν τάχα επενδύσεις, αλλά μακροπρόθεσμα κάνετε το ακριβώς αντίθετο: Υποβαθμίζετε πλεονεκτήματα της χώρας. Οι μόνες χώρες που έχουν ως συγκριτικό πλεονέκτημα την περιβαλλοντική ευκολία στις επενδύσεις σήμερα είναι οι αφρικανικές, οι χώρες της λατινικής Αμερικής και πάει λέγοντας. Ακόμη και αυτές αλλάζουν. Ούτε μία στην Ευρώπη. Ένα μόνο παράδειγμα. Αναφέρει ο κ. Χατζηδάκης ότι υπάρχουν ευρωπαϊκές χώρες, όπου οι περιβαλλοντικές αδειοδοτήσεις δεν έχουν χρονικό όριο. Είναι σωστό αυτό.
Ολοκληρώστε, κύριε Τσίπρα.
Είναι σωστό, αλλά υποτιμά τη νοημοσύνη μας για τον εξής απλό λόγο. Στις χώρες στις οποίες αναφέρεται ο κ. Χατζηδάκης υπάρχουν μηχανισμοί ελέγχου της εφαρμογής. Εδώ, στην Ελλάδα, έχουμε ανανέωση των αδειών ως υποκατάστατο, αφού δεν υπάρχουν σοβαροί μηχανισμοί ελέγχου. Φέρτε μηχανισμούς ελέγχου και το συζητάμε. Δεν κατεβάσατε ούτε έναν καινούργιο μηχανισμό ελέγχου στο νομοσχέδιο, το οποίο φέρατε. Πού καταλήγουμε, λοιπόν; Στην ασυδοσία. Ένα τελευταίο, κύριε Πρόεδρε. Νομοθετείτε με ανεξέλεγκτη επέκταση των αιολικών πάρκων, χωρίς να υπάρχει ακόμα σύγχρονος χωροταξικός σχεδιασμός που να καλύπτει τη χώρα. Σε όλη τη δυτική Ευρώπη δεν τοποθετούν αιολικά πάρκα σε περιοχές φυσικού κάλλους και πάνω από τα χίλια μέτρα. Στις Άλπεις, για παράδειγμα, δεν έχετε δει αιολικά πάρκα. Αν οι Άλπεις είχαν την ατυχία να βρίσκονται στην Ελλάδα, η Κυβέρνηση του κ. Μητσοτάκη θα τις είχε «γαζώσει» στις κορυφογραμμές με αιολικά. Σας ευχαριστώ.
Κι εγώ ευχαριστώ. Κλείνουμε τη συνεδρίαση με τον κ. Μάξιμο Σενετάκη από τη Νέα Δημοκρατία.
Ευχαριστώ, κύριε Πρόεδρε. Κυρίες και κύριοι Βουλευτές, προτού αναφερθώ στην πολιτική ουσία του νομοσχεδίου που έφερε το Υπουργείο Περιβάλλοντος, αλλά και στη διαδικασία με την οποία το έφερε, την οποία ο ΣΥΡΙΖΑ έκανε σημαία ευκαιρίας κατά τη συζήτηση στην Επιτροπή, αλλά και εδώ σήμερα, στην Ολομέλεια, επιτρέψτε μου ένα μικρό σχόλιο για την πανδημία, που μας κρατάει εδώ και ενάμιση μήνα στα σπίτια μας. Έρχομαι από το Ηράκλειο και σας μεταφέρω ένα κλίμα προβληματισμού, αλλά και αισιοδοξίας. Ο προβληματισμός είναι αναμενόμενος. Προκύπτει από το γεγονός ότι η οικονομία του νομού στηρίζεται σε μεγάλο βαθμό στον τουρισμό και ως εκ τούτου, υπάρχουν συμπολίτες οι οποίοι ανησυχούν για το μέλλον τους. Η αισιοδοξία, όμως, δεν είναι αναμενόμενη, αλλά προκύπτει, διότι παρά τις δυσκολίες που καλούμαστε να ξεπεράσουμε, οι συμπολίτες μου διαπιστώνουν ότι κάτι σημαντικό έχει αλλάξει και η αλλαγή είναι πως επιτέλους υπάρχει μια Κυβέρνηση που σχεδιάζει και εφαρμόζει, που βάζει στόχους και τους πετυχαίνει, που εμπιστεύεται τους ειδικούς και εξηγεί, που πείθει και λογοδοτεί. Και αν μέχρι σήμερα η ύπαρξη προβλημάτων ήταν γνώριμη στους πολίτες, η μεθοδική αντιμετώπισή τους τους είναι πρωτόγνωρη. Αυτό δημιουργεί μια νέα σχέση εμπιστοσύνης πολίτη - πολιτείας, που παρά τον αναμενόμενο προβληματισμό, γεννά μια μη αναμενόμενη αισιοδοξία. Κυρίες και κύριοι Βουλευτές, το παρόν νομοσχέδιο αποτελεί άλλο ένα στοιχείο, που επιτρέπει στους πολίτες να διατηρούν την αισιοδοξία τους. Γιατί; Διότι συνιστά μέρος του σχεδίου ανάταξης της οικονομίας, που επειγόντως χρειαζόμαστε για την επόμενη μέρα. Το σχέδιο αυτό είναι απλό στη σύλληψή του. Έχει στόχο τη δημιουργία φιλοεπενδυτικού κλίματος, ώστε να προσελκύσει τις απαραίτητες επενδύσεις, που και νέο πλούτο παράγουν και νέες θέσεις απασχόλησης δημιουργούν. Δεν είναι αυτό επείγον; Κατεπείγον είναι. Αναρωτιέμαι: Μπορούμε να ελπίζουμε ότι θα προσελκύσουμε επενδύσεις, όταν μια περιβαλλοντική αδειοδότηση, σε πολλές περιπτώσεις, χρειάζεται δύο έως τρεις χιλιάδες μέρες, όταν στις ευρωπαϊκές χώρες δίνεται σε εκατό με εκατόν πενήντα μέρες; Μπορούμε να ελπίζουμε σε αύξηση της αγροτικής παραγωγής, όταν εκατόν εβδομήντα χιλιάδες αγροτικές οικογένειες είναι όμηροι των διατάξεων για τους δασικούς χάρτες, που θεσμοθέτησε ο ΣΥΡΙΖΑ; Μπορούμε να ελπίζουμε ότι θα περάσουμε στην εποχή των ανανεώσιμων πηγών ενέργειας, όταν αδειοδοτούμε φωτοβολταϊκά και αιολικά σε τέσσερα και οκτώ χρόνια; Μπορούμε να ελπίζουμε σε προσέλκυση ποιοτικού τουρισμού, όταν στα περισσότερα μέρη φυσικού κάλλους της χώρας επικρατεί αυτή η ανεκδιήγητη κατάσταση με τα σκουπίδια και τα μπάζα, που πετιούνται σε βουνά, ρέματα, ποτάμια και θάλασσες; Κυρίες και κύριοι Βουλευτές, αυτή η κατάσταση πρέπει να αλλάξει άμεσα και δεν είναι μόνο οικονομικό το κίνητρο, αλλά είναι και πολιτισμικό, διότι χώρα που δεν σέβεται το περιβάλλον της, δεν λέγεται πολιτισμένη. Θα πουν κάποιοι της Αξιωματικής Αντιπολίτευσης: Μιλάτε εσείς για το περιβάλλον; Η απάντηση είναι: Ναι, κύριοι, μιλάμε εμείς για το περιβάλλον και μιλάμε με αυτό εδώ το νομοσχέδιο - τομή. Μιλάει ο Πρωθυπουργός μας, ο οποίος θεωρείται ο «πράσινος» Πρωθυπουργός της Ευρώπης. Μιλάει ο Υπουργός, ο Κωστής Χατζηδάκης, που μαζί με τον Πρωθυπουργό είχαν το πολιτικό σθένος να αγνοήσουν το πολιτικό κόστος και να βάλουν τέλος στην παραγωγή του λιγνίτη. Βεβαίως μιλάει από μόνο του το νομοσχέδιο, που ενσωματώνει τις ευρωπαϊκές πρακτικές και οδηγίες για μια βιώσιμη ανάπτυξη, με σεβασμό και προστασία φυσικά στο περιβάλλον. Ειδικά για τις περιοχές «NATURA», που αποτελούν το 30% της ελληνικής επικράτειας, εφαρμόζουμε τα μοντέλα της Αυστρίας, της Ιρλανδίας και της Φινλανδίας. Δεν μπορεί, κυρίες και κύριοι Βουλευτές του ΣΥΡΙΖΑ, να έχετε το μοναδικό και αποκλειστικό προνόμιο της περιβαλλοντικής ευαισθησίας και να μην το έχουν σε αυτές τις χώρες. Δεν λέω για εμάς, γιατί δεν πρόκειται να σας πείσω, προφανώς. Δεν γίνεται να επικαλείστε σήμερα εσείς αυτήν την αποκλειστικότητα, όταν κυβερνήσατε και οι λογαριασμοί από την περιβαλλοντική σας ευαισθησία έρχονται ένας - ένας στους πολίτες ακόμα. Επειδή αυτό το γνωρίζετε και το γνωρίζουν και οι πολίτες, που κατάλαβαν τα κούφια σας «τα λόγια τα μεγάλα», ήρθατε σήμερα εδώ για να μας μιλήσετε για την άλλη αποκλειστική ευαισθησία σας, τη δημοκρατική. Ναι, εσείς έχετε όλα τα μονοπώλια: Μονοπώλιο στην κοινωνική ευαισθησία, μονοπώλιο στην περιβαλλοντική ευαισθησία, μονοπώλιο και στη δημοκρατική ευαισθησία. Και τι είπατε; [[Στο σημείο αυτό κτυπάει προειδοποιητικά το κουδούνι λήξεως του χρόνου ομιλίας του κυρίου Βουλευτή]] Πρώτον, χαρακτηρίσατε το νομοσχέδιο πρωτοφανές περιβαλλοντικό έγκλημα και κατηγορήσατε τον Υπουργό ότι αυτή η ρετσινιά, αυτή η μελανιά δεν θα φύγει ποτέ. Κατά τα άλλα, αυτοαποκαλείστε κόμμα εξουσίας με σοσιαλδημοκρατικό προσανατολισμό. Δεύτερον, ζητήσατε την απόσυρσή του γιατί - λέει - παραβιάστηκε η διαδικασία και η δημοκρατία, καθώς το νομοσχέδιο ήρθε εδώ, ενώ η Βουλή δεν βρίσκεται σε πλήρη λειτουργία. Προφανώς, κάτι τέτοιο δεν συνέβη. Όμως, για να μην μπερδεύουμε τον κόσμο με τα του Κανονισμού της Βουλής και τα σχετικά, δύο απλά ερωτήματα που τα καταλαβαίνουν όλοι: Πρώτον, για πόσο διάστημα θεωρείτε ότι θα πρέπει η Βουλή να μη νομοθετεί; Για πόσο καιρό να μην παίρνουμε αποφάσεις, που άπτονται της επόμενης μέρας, η οποία όλοι αναγνωρίζουμε ότι θα είναι δύσκολη; Δεύτερον, λέτε πως δεν υπάρχει κατεπείγον ζήτημα. Σοβαρά; Δεν είναι επείγον να οργανωθούμε για την επόμενη μέρα; Θα καθόμαστε άπραγοι να συζητάμε; [[Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή]] Ένα λεπτό, κύριε Πρόεδρε.
Παρακαλώ.
Κατηγορείτε την Κυβέρνηση ότι δεν συζήτησε το νομοσχέδιο και το έφερε αιφνιδιαστικά. Μα, πόσο καιρό θα κοροϊδεύετε τον κόσμο; Δεν ξέρετε ότι το νομοσχέδιο συζητείται από τον περασμένο Οκτώβριο; Δεν ξέρετε ότι το Υπουργείο σε μία πρωτόγνωρη διαδικασία - την οποία εσείς οι υπερευαίσθητοι περιβαλλοντικοί ούτε διανοηθήκατε να κάνετε - άκουσε όλες οι περιβαλλοντικές οργανώσεις; Δεν ξέρετε ότι έγινε δεύτερη διαβούλευση, αμέσως μετά την παρουσίαση του νομοσχεδίου στα τέλη του Φεβρουαρίου και ότι όταν τελείωσε και αυτή η διαβούλευση, ξεκίνησε μια άλλη για τις δύο ευρωπαϊκές οδηγίες; Πώς κατηγορείτε την Κυβέρνηση ότι αιφνιδίασε μέσω πανδημίας; Και πώς - ακόμα χειρότερα - την κατηγορείτε για αντιδημοκρατικό ατόπημα και κοινοβουλευτική εκτροπή, όταν εδώ είμαστε, όταν ο Υπουργός είναι εδώ; Έκανε δεκτές και τις παρατηρήσεις σας, έφερε νομοθετικές βελτιώσεις, για να τις δείτε, κύριε Φάμελλε, και όπου ζητάτε θα γίνει και …
Πότε έγινε αυτό;
Μη διακόπτετε παρακαλώ, κύριε Φάμελλε.
Τώρα έγινε, κύριε Φάμελλε. Σας τις έφερε. Πολύ φοβάμαι ότι μετά την περιβαλλοντική σας υπερευαισθησία εξαντλήσατε και την δημοκρατική σας υπερευαισθησία και το μόνο που σας απέμεινε είναι ύβρεις και μεγαλοστομίες. Συνεχίστε έτσι. Καλό μάς κάνετε. Εμείς θα κάνουμε τη δουλειά μας. Στα κούφια λόγια τα δικά σας θα απαντάμε με νομοθετικά έργα, για να γίνουν έργα στη χώρα, για να γίνουν δουλειές, για να βρουν δουλειές οι άνθρωποι. Σας ευχαριστώ πολύ.
Και εμείς ευχαριστούμε. Κηρύσσεται περαιωμένη η συζήτηση επί της αρχής του σχεδίου νόμου του Υπουργείου Περιβάλλοντος και Ενέργειας: «Εκσυγχρονισμός περιβαλλοντικής νομοθεσίας, ενσωμάτωση στην ελληνική νομοθεσία των Οδηγιών 2018/844 και 2019/692 του Ευρωπαϊκού Κοινοβουλίου και του Συμβουλίου και λοιπές διατάξεις». Έχει υποβληθεί αίτηση ονομαστικής ψηφοφορίας από τους Βουλευτές της Κοινοβουλευτικής Ομάδας του Κομμουνιστικού Κόμματος Ελλάδας, η οποία θα διεξαχθεί αύριο Τρίτη 5 Μαΐου 2020. Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;
Με τη συναίνεση του Σώματος και ώρα 21.25΄ λύεται η συνεδρίαση για σήμερα Δευτέρα 4 Μαΐου 2020 και ώρα 21.26΄, με αντικείμενο εργασιών του Σώματος: κοινοβουλευτικό έλεγχο, συζήτηση επικαίρων ερωτήσεων.